
În loc de prefaţă 


Cu mulţi ani în urmă, pe când eram student la filologie, mi-a 
căzut în mână o carte neobișnuită. Era pe vremea când erau la 
modă gramatica structuralistă și lingvistica matematică. Autorul, 
un francez, al cărui nume nu mi-l amintesc oricât m-aș strădui, își 
propusese să scrie un roman alcătuit exclusiv din fraze utilizate 
anterior de alți autori în cărţile lor. Peste o sută! Un experiment 
perfect justificat. Căci, nu spune Eclesiastul: „Ceea ce a fost, aceea 
va mai fi și ceea ce s-a petrecut, aceea se va mai petrece, căci 
nimic nu este nou sub soare”? 

Vă daţi seama, dincolo de concepţie, ce muncă imensă pre- 
supunea o astfel de încercare într-o epocă în care nu existau calcu- 
latoare personale! Posedând unul performant, am avut ambiția ca, 
utilizând aceeași tehnică a colajului, să compun o prefaţă la această 
carte a distinsei universitare, om de litere, de cultură și traducător 
care este Irina Airinei. Evident, folosind exclusiv fraze din interviurile 
și cronicile literare cuprinse în prezentul volum. După două săptă- 
mâni de cazne am închis cu obidă computerul, am pus mâna pe 
stilou, de care nu mă atinsesem de foarte multă vreme, și am 
început să scriu acest text. Ceva, ceva, însă, tot realizasem: o listă cu 
formulări remarcabile ale interlocutorilor, unele dintre ele veritabile 
aforisme, cu atât mai valoroase cu cât erau spontane. 

Mi-am dat repede seama cât de anapoda fusese ideea mea, 
mai ales atunci când am încercat să deslușesc sensurile titlului cărții: 
Anamnesis. Pentru început, gândul m-a dus la anamneză, metoda 
prin care medicul obţine de la pacient un inventar al tuturor datelor 
cu privire la apariţia și evoluţia bolii. Apoi, în mod aproape automat, 

mi-am amintit de o celebră poezie a lui Attila Jozsef, cel mai mare 
poet maghiar modern. Se numește Mi-e inventarul gata și se sfâr- 
șește cu versurile: „Ce-o fi o fi, de-acu' mi-e inventarul gata. Basta! 
Eu am trăit — și alții au murit de boala asta.” 

Dar chiar dacă „Cu-o moarte toți suntem datori”, cum ne-a 
învăţat încă din clasele primare George Coșbuc, să nu uităm că 
tot el ne spune că „... nu-i totuna leu să mori/Ori câne-nlănţuit.” 
Fiecare își are moartea pe care o merită, după cum a trăit... 

Și astfel am ajuns la marele poet ermetic Giuseppe Ungaretti 
care, în finalul unei superbe poezii, are o sentinţă pe măsură: „La 
morte si sconta vivendo” — Moartea se ispășește trăind... De aici, la 
sensul religios al conceptului de anamnesis, care evocă momentele 
esenţiale ale mântuirii, nu a fost decât un pas. Căci firul roșu al 
majorităţii interviurilor din această carte este mântuirea prin 
dăruire, iubire de semeni și creaţie. Și totuși, nu m-am putut opri să 
mă întreb, având în vedere tehnica „au rebours” a interviurilor Irinei 
Airinei, insistența de a merge spre izvoare, de a-și incita interlo- 
cutorii să-și reamintească ideile pe care sufletele lor le-ar fi con- 
templat în decursul existenţei lor, n-ar putea fi totuși vorba de o 
parafrazare a conceptului platonician de anamnesis? 

Nu știu... Eu mă opresc aici cu detectivistica literară. Tu, 
cititor, "mon semblable, mon frère", tu trebuie să decizi. Ceea ce 
mai știu este că, dincolo de valoarea umană și literară a inter- 
viurilor din această carte, ele împreună cu interviurile din cele 
două cărţi anterioare, Sortiți să vadă și Călători spre Cythera, vor 
depune mărturie peste decenii, că în această ţară, nu numai că 
„nasc oameni”, dar că au trăit şi vor trăi OAMENI, care s-au 
mântuit prin dăruire, iubire de semeni și creaţie. 


DORIN SUCIU 


Arheologii 


şi identitatea noastră 


Alburnus Maior: 
salvare prin cunoaştere 


„Am rămas ţăran în 
toate vibraţiile inimii mele 
şi arheologia m-a ajutat să 
menţin o legătură vie cu 
pământul. Sunt născut în 
Spineni, la nord de Scorni- 
ceşti, în partea munteană a 
judeţului Olt şi, deşi toată 


lumea îmi zicea că sunt 
oltean, unul dintre conducătorii mei de doctorat, mare arheolog al 
Olteniei, domnul Popilian, îmi spunea: Niciodată să nu te dai oltean. 
Și, deşi mă simt bucureştean prin toți porii, ştiu că, odată, mă voi 
întoarce la mine la ţară... Îmi amintesc, se treiera grâul şi se căra cu 
care cu boi şi bunicul meu mă ducea cu el. Bucuria mea era mare. 
Nici Ferrari dacă aş avea nu aş mai putea trăi acea bucurie pe care o 
simțeam când mă lua bunicul în carul cu boi.” 

(arheolog, PauL DAMIAN) 


Cum s-a desfăşurat viaţa dumneavoastră de şantier, dom- 
nule director? 

Arheologia e o pasiune care te consumă, dar îţi şi dă ener- 
gie. Soția mea, tot arheolog, şi cu mine, de mai bine de 20 de ani, 
suntem pe diverse şantiere arheologice. Ne întâlneam din când 
în când. Nu o dată mi s-a întâmplat ca dimineaţa să plec de la 
Histria, ca să fiu seara la Roşia Montană. Şi plecam cu maşina, 

cumpăram audio-book-uri sau ascultam muzică clasică pe drum 
şi mă simţeam extraordinar. 


Cum aţi ajuns arheolog? 

Am terminat facultatea, am fost profesor într-un sat în 
Bărăgan. După stagiatură, am lucrat la Muzeul din Călăraşi, într-o 
perioadă în care se făceau mari lucrări de amenajări funciare, lucrări 
care, ca şi la Roşia Montană, duceau la distrugerea unor importante 
situri arheologice. Am avut şansa să lucrez în zona Prundu, din 
judeţul Giurgiu, Căscioarele, din judeţul Călăraşi, câte şapte-opt luni 
pe an şi mi-am dat seama că arheologia nu mai poate fi făcută la 
modul boem, romantic, ci într-un stil nou, modern, ceea ce s-a 
numit, în Occident, arheologie preventivă, de salvare. Aveam două- 
zeci şi opt de ani şi răspundeam de oameni cu douăzeci de ani mai 
în vârstă decât mine. Pe lângă satisfacţii de ordin profesional, aceste 
lucrări aduceau şi anumite beneficii Muzeului. 

La începutul anului 1989 am fost transferat la Muzeul 
Naţional de Istorie a României şi am lucrat pe diverse şantiere 
tot anul, iar Revoluţia era cât pe ce să mă prindă pe teren. Se 
construia canalul Dunăre-Bucureşti, am lucrat spre Olteniţa, cu 
rezultate extraordinare, descoperind aşezări din toate epocile 
istorice, de la neolitic până la perioada medievală. Am valorificat 
cercetările prin studii şi comunicări, iar bunurile de patrimoniu 
descoperite au intrat în patrimoniul muzeelor şi, încet, încet, am 
putut să formăm o echipă. 

La începutul anilor '90 am profitat şi de lucrările autostrăzii 
spre Constanţa. Şi, pentru că era deschiderea asta, Andrei Pleşu, 
ministrul Culturii, a iniţiat, printr-un acord cultural cu Franţa, un 
stagiu de pregătire pentru tinerii arheologi care să cunoască princi- 
piile arheologiei preventive/de salvare. Şi au venit specialişti 

francezi care ne-au învăţat cum se lucrează în astfel de situații, cu 
totul altfel decât lucram noi. Ne-au învăţat de la felul în care se în- 
registrează săpăturile arheologice până la lucrul cu instrumente de 
măsurat performante, pe care noi nu le avusesem până atunci. 

Şi, mai mult decât atât, o echipă de zece arheologi români 
am mers la un stadiu de formare în Franţa. 

Din acel moment, m-am dedicat arheologiei preventive/de 
salvare. Am avut şi noroc... 

În 1992, fiind pe şantierul de la Brăneşti, pe traseul viitoarei 
Autostrăzi a Soarelui, am descoperit şi un tezaur de tetradrahme 
thasiene format din 149 monede, de argint, de vreo 22 de grame 
fiecare, emise în Insula Thassos, folosite de geto-daci. Am arătat 
atunci că valorificarea acestui tezaur ar conduce la acoperirea 
tuturor cheltuielilor legate de cercetările desfăşurate în acei ani. Am 
convins atunci pe cei care ne conduceau atunci să fie reconsiderate 
aceste cercetări, dar în 1993 am intrat în recesiune economică şi 
lucrările mari de infrastructură au stagnat. 


Şi apoi, cum au decurs lucrurile? 

Prin 1999-2000 şi-au dat seama că lucrările la Roşia Montană 
sunt foarte importante. Pe vremea aceea, aveau prioritate in- 
vestiţiile industriale. Însă lucrurile s-au schimbat an de an, au 
început cu un studiu de diagnostic asupra patrimoniului. Ministrul 
Răzvan Theodorescu a avut iniţiativa alcătuirii unui plan naţional 
de cercetare pe care să-l coordoneze Muzeul Naţional de Istorie. 
Firesc, era cea mai mare instituție de profil din subordinea 
Ministerului Culturii. 

Eu am primit sarcina din partea Muzeului să coordonez 
acest program. Am implicat absolut toate muzeele, în primul 
rând muzeele din Ardeal, muzeele de la Cluj, de la Alba lulia, de 
la Deva, dar şi Institutele de Arheologie ale Academiei. Nu aveam 
specialişti pentru galerii şi am colaborat cu o echipă de la Univer- 
sitatea din Toulouse. Acordul pentru Patrimoniu de la La Valetta 
spune că, în asemenea cazuri, investitorul plăteşte, deci, în cazul 
Roşiei Montane, S.C. Gold Corporation. 

Este cel mai mare proiect arheologic realizat vreodată în 
România. A fost cercetat cu metode specifice tot arealul care 
urma a fi afectat de proiectul minier. An de an, au fost prezen- 
tate rapoarte care au fost aprobate de Comisia Naţională de 
Arheologie. 

S-au întâmplat lucruri ciudate... Spre exemplu, pentru prima 
dată, o hotărâre a unei comisii de specialitate a fost anulată în 
Justiție. Fără însă ca acea comisie să-şi poată susţine punctul de 
vedere. Şi acum suntem în această situaţie. Este un certificat de 
descărcare arheologică anulat. O altă problemă: se spune că s-a 
săpat puţin. Nu trebuie să decopertezi toată suprafaţa pentru a 
reconstitui starea iniţială. Dar, prin excepţie, noi am avut posi- 
bilitatea financiară să investigăm tot arealul afectat. 

O vale ca asta, unde este proiectat marele baraj, unde se 
vor depune reziduurile, este o vale unde noi nu am găsit vestigii 
mai vechi de începuturile secolului al XX-lea. În alte locuri, la fel. 
Sunt ONG-uri care au început să însumeze suprafeţele pe care 
noi am săpat şi au ajuns la vreo trei hectare. Dar, din perspectivă 
arheologică, să sapi trei hectare înseamnă enorm. Vă daţi seama, 
la Histria se lucrează de aproape o sută de ani. Şi nu ştiu dacă, 
adunat, în Histria s-a săpat atât. 

La Roşia, şantierul este finanţat de Gold Corporation, in- 
clusiv publicarea rezultatelor, participarea la colocvii, dar şi alte 
lucruri care nu ţin de arheologie. Filme documentare, studii de 
istorie orală pe care le-am evocat în studioul Radio România, 
studii de sociologie de impact care ţin de patrimoniu. Am deschis 
calea altor specialişti, ornitologi, zoologi, speologi care au făcut 
alte descoperiri. Situaţia trebuie prezentată foarte documentat. 
S-a dorit trecerea localităţii în patrimoniul UNESCO. 

Dar Roşia Montană este foarte afectată. Unul din munţi a 
fost distrus în timpul lui Ceauşescu şi de-abia în 2006 s-a întrerupt 
exploatarea ca nerentabilă. Deci, dacă se merge pe această so- 
luție, trebuie să fim foarte atenţi pentru a nu avea o mare 
decepție. 

Dr. Paul Damian, Directorul Muzeului Naţional de Istorie a 
României, este specializat în arheologie geto-dacă şi romană şi a 
lucrat pe şantierele de la Căscioarele, Carsium-Hârşova, Duros- 
torum-Ostrov, Histria, Roşia Montană şi altele. Rezultatele cer- 
cetărilor domniei sale s-au concretizat în publicaţii de speciali- 
tate, cea mai recentă fiind monumentala Alburnus Maior, volum 
colectiv apărut cu sprijinul financiar al S. C. Gold Corporation. 
Roşia Montană, numită în antichitate Alburnus Maior, aşezare 
minieră romană prosperă în galeriile căreia s-au păstrat celebrele 

tăblițe cerate, scrise în latina vulgară, descoperite în galeria 
„Sfântul Iosif”, în anul 1788 şi în galeria „Cătălina-Monuleşti”, în 
1855, documente scrise de o importanţă deosebită pentru studiul 
dreptului roman, dar şi al vieţii economice şi sociale în Dacia 
romană. 

Rezolvarea unei mari părţi din problemele de la Roşia 
Montană nu se poate face decât cu investiții majore. La sfâr- 
şitul lunii se va vernisa o expoziție cu descoperirile făcute la 
Roşia Montană, care vrea să fie începutul unui muzeu al mine- 
ritului. 

În 2006, Ministerul Culturii şi-a întrerupt, din păcate, pro- 
gramul naţional. În aceşti ani de cercetări s-a adunat o cantitate 
foarte mare de obiecte de patrimoniu care trebuie restaurate, 
catalogate, evaluate. Ele aparţin locului şi trebuie să intre într-un 
muzeu al mineritului. 

În studiul de impact în care şi noi am contribuit cu partea 
de patrimoniu, firma îşi ia foarte multe angajamente. Deja este în 
lucru un protocol de descoperiri întâmplătoare, deci activitatea 
arheologilor va continua şi 20 de ani de acum înainte, dacă se 
face exploatarea. Sterilul va fi exploatat şi el şi, prin urmare, vor 
urma alte descoperiri, sub acest steril. 

Şi în Spania există astfel de mărturii, în Las Medulas, dar 
acolo au săpat numai romanii şi locul a rămas ca o relicvă. Pentru 
noi, Roşia Montană este mult mai importantă decât Las Medulas, 
noi ne-am legat sufleteşte de acele locuri. 

A câta oară se întâmplă ca în balada meşterului Manole. 
De pildă, la Porţile de Fier, s-au încheiat cercetările care nici 
acum nu sunt publicate: un oraş roman inundat în totalitate — 
Dierna —, aflat astăzi sub apele lacului de acumulare, vestigiile 
arheologice din paleolitic şi altele. Dar de-ar fi numai atât... 

De ce vă temeţi? 


De prea multă încrâncenare politică... Totul se focalizează pe 
Roşia şi, în spatele acestor discuţii, în Apuseni, se petrec lucruri 
foarte grave. Defrişări, exploatări abuzive şi altele. Pe când la Roşia 
noi avem avantajul că am studiat, iar salvarea prin cunoaştere 
înseamnă enorm. 

Descoperirile de la Roşia îşi găsesc foarte multe simili- 
tudini în zona balcanică, în Serbia, în Albania, în Macedonia, în 
Muntenegru chiar. Am reuşit să facem o colaborare cu colegi 
de la Belgrad, cu profesori de la Sorbona, specializaţi în mi- 
nerit. 

În Apuseni sunt şi alte situri extraordinare din minerit. La 
Brad, la Bucium, la Săcărâm, lângă Deva. Toată lumea e cu ochii 
pe acest „patrulater aurifer”, cum i se spune. 

În cursul colaborării româno-franceze, la Roşia Montană s-au 
format arheologi pe domeniu. La Roşia nu s-a distrus nimic. Există o 
bază documentară extraordinară. 

Cum putem să ne salvăm patrimoniul? 

Patrimoniul se salvează când ai conştientizat poporul prin 
educaţie şi prin cultură. Copiii ar trebui să înveţe istoria în excur- 
sii tematice, în muzee. 


Ce reprezintă siturile arheologice? 

Identitatea noastră. Sarmizegetusa este cel mai autentic sit 
de pe teritoriul nostru, iar Histria este, cred, cel mai complex, este 
o minune că-l avem. În ceea ce priveşte originalitatea acestui 
pământ, venim din neolitic cu celebrele noastre culturi Cucuteni, 
Gumelnița. 

Are loc acum la New York o expoziţie de mare, mare succes, 
care reprezintă neoliticul din România. Expoziţia s-a bucurat de un 
răsunător succes în Elveţia, americanii au văzut-o şi au adus-o la 
New York. 


Ce vă doriţi cel mai mult? 

De trei ani de zile s-a oprit restaurarea Muzeului Naţional 
de Istorie a României, pentru că nu sunt bani. Noi, practic, nu 
funcţionăm ca muzeu. Se pot vizita numai Tezaurul şi lapida- 
riumul cu copia Columnei lui Traian. Ungurii au putut să facă în 
perioada asta din Muzeul de Istorie de la Budapesta, unul dintre 
cele mai frumoase muzee din lume. 

Şi pe lângă asta, ştiinţă cu conştiinţă, sănătate şi pace 
dumneavoastră şi tuturor cititorilor revistei „Clipa”. 


CLIPA, 26 februarie 2010 

„Histria este, ca şi Sarmizegetusa, 
însăşi fiinţa românească” 


Prof. dr. ALEXANDRU SUCEVEANU, 
preşedintele Comitetului 
Naţional de Arheologie 


„Cum ai putea, amice, măcar să te gândeşti, 
Că pe-un tărâm sălbatic ar fi cetăţi greceşti, 
Cu denumiri barbare... Coloni de la Milet 
Venind, zidit-au case greceşti la Pontul get...” 
(Ovidius, Tristele) 


Prof. dr. Alexandru Suceveanu, cercetător ştiinţific | în cadrul 
Institutului de Arheologie „Vasile Pârvan” al Academiei Române din 
Bucureşti, preşedinte al Comitetului naţional de arheologie şi 
conducător ştiinţific al şantierului Histria, a desfăşurat, timp de 
peste patru decenii, mai multe campanii de cercetări pe cel mai 
mare şantier arheologic din Dobrogea. După cum ne-a povestit la o 
ceaşcă de cafea aromată, ca absolvent de Filologie clasică, s-a 
adaptat destul de greu pe un şantier arheologic. A avut norocul să o 
aibă ca îndrumătoare pe Maria Coja, care l-a ajutat să se acomodeze 

cu acest nou domeniu, în care intrase printr-o întâmplare şi care i-a 
schimbat cursul vieţii. Maria Coja, o profesoară de arheologie „cu o 
excepțională percepţie a pământului, care săpa dumnezeieşte 
pentru că punea în evidenţă nişte situaţii extraordinare”. Din 1966, i 
s-au încredinţat spre cercetare Termele Il, din afara cetăţii târzii, 
unde a lucrat până în anul 1973. În perioada 1973-1977, a făcut 
sondaje în Termele | din cetatea Histria, sondaje pe care le-a 
publicat în volumul VI al monografiei Histria. De-a lungul anilor, a 
întreprins săpături şi la Fântânele, punct arheologic din teritoriul 
histrian, şi la Murighiol, care, în antichitate, se numea Halmyris, 
cercetări pe care, de asemenea, le-a publicat. În anul 1984, a revenit 
la Histria, iar în anul 2002 a terminat de cercetat Bazilica Episcopală, 
cea mai mare din Dobrogea, de 60 m lungime şi 30 m lăţime, 
neaşteptat de impozantă pentru o cetate de doar şapte hectare. 


Ce specific are romanitatea pe teritoriul dobrogean? 

Putem constata, aici, o imensă toleranţă a romanilor față 
de populaţiile cucerite. O altă caracteristică importantă ar fi un 
respect al propriilor legi. De asemenea, putem vorbi de o totală 
libertate economică acordată celor cuceriţi. Este remarcabilă acea 
extrem de mobilă promoţie socială, de la sclav sau libert la ce- 
tățean, de la sclavie la cetățenia romană, până în secolul al III-lea. 
Din secolul al IV-lea, o dată cu Dioclețian, a început declinul. Un 
declin care este asemănător, ca fenomen, cu degringolada valo- 
rilor pe care o resimţim noi, azi. 


Cu ce sentiment priviţi înapoi, domnule profesor? 

Eu nu prea am fost profesor, am lucrat toată viața mea pe 
şantier. Privind înapoi cu nostalgie, pot spune că abia acum, la 
finalul activităţii mele de şantier, am ajuns să susțin un masterat 

despre viața rurală în Imperiul Roman. Când îmi amintesc însă, 
unele momente, privesc în urmă chiar cu amărăciune. 


Cu amărăciune...? 

Să vă povestesc nişte lucruri... Cursul activității mele s-a 
intersectat chiar şi cu lacubov, cel de numele căruia se leagă 
scandalul de la RAFO. Acesta vine la Histria şi, cu aprobarea 
primarului PSD-ist de atunci, rade vreo 10 tumuli şi îşi face un 
punct hotelier, un fel de placă turnantă a traficului de droguri, din 
câte am auzit... Ministrul Culturii de atunci, Răzvan Theodorescu, îl 
dă în judecată acuzându-l de distrugere de monumente. IPJ 
Constanţa, în schimb, mă întreabă dacă... am acte de proprietate 
asupra terenului... Privesc înapoi cu amărăciune, dar şi cu cre- 
dinţa că nasc şi în țara noastră oameni... 


La cine vă gândiţi anume, domnule profesor? 

Să fiu mai explicit. În anul 2004, a avut loc, la Constanţa, 
Forumul Cultural, prezidat de lon Iliescu, preşedintele României şi 
de acad. Răzvan Theodorescu, Ministrul Culturii. Am spus, printre 

altele, referitor la procesul deschis lui lacubov: „Pentru că nu ştiu ce 
curs va lua acest proces, domnul lacubov ar face bine să finanţeze 
un gard care să înconjoare situl”. Idee sprijinită atunci, cu tărie, de 
lon Iliescu, domnia sa manifestându-se vehement la adresa celor 
care au distrus o parte din sit. Ca urmare, Grupul Media Sud, al lui 
lacubov, a trebuit să finanţeze această lucrare. 

Aşadar, nici Histria nu a fost ocolită de tarele politicii. 

Viaţa în ziua de azi este, din păcate, focalizată pe politică. 
Nu mai există repere de civilizație şi de bună comportare. Dis- 
pariția acestor criterii mă determină să fiu foarte pesimist în 
legătură cu viitorul. Pericolul îl reprezintă nu criza politică, ci 
criza morală în societatea de azi. Mama era fiica unui modest 
funcţionar de la Ministerul Muncii, care îşi plătea toate dările pe 
3 ianuarie „pentru că nu-i frumos să ai datorii”. Asta e lumea în 
care am trăit. O mătuşă măritată cu fiul cel mare al lui Dinu 
Brătianu, lon, a făcut să mă înrudesc, prin alianță, cu această 
mare familie românească. Dar eu m-am considerat toată viaţa un 
onest lucrător pe şantierul adevărului. Şi pot privi înainte şi cu 
speranţă... 


Ce v-a ajutat să nu vă pierdeţi speranța? 

Modelele noastre. Mai întâi, faptul că, încă din liceu, am 
avut şansa să am doi profesori extraordinari: Gheorghe Guţu, la 
limba latină, şi Constantin Dănciuloiu, profesor de greacă. Apoi, la 
facultate, am avut o generaţie de profesori remarcabili — Nicolae 
Barbu, Toma Vasilescu, Aram Frenkian, Eugen Cizek, Mihai Nasta —, 
care ne-au inoculat morbul pasiunii şi lecturii despre antichitate. 
Eram foarte pătruns de spiritul livresc al filologiei, când, în anul al 
doilea de facultate, am fost contactat prin intermediul mamei 
mele de Zoe Condurachi, fiica academicianului Emil Condurachi, 

care a venit sa mă întrebe dacă vreau să lucrez la Histria, ca 
student, pe şantier. Aveau nevoie de cunoscători de latină şi 
greacă. La început, am refuzat, dar, la rugăminţile mamei mele, 
am cedat. În august 1958, împreună cu Emil Condurachi, ulterior 
devenit profesorul meu, pentru care am o mare venerație, şi un 
mare savant italian, Gianfranco Tibiletti, am făcut primul drum la 
Histria. 


Drumul vieţii dumneavoastră... 


Un drum numit speranţă... Da, şi de aceea privesc înainte 
şi cu speranţă... Şi pentru că mai avem oameni de cultură precum 
scriitorul Dinu Săraru: domnia sa s-a gândit să inițieze un Festival 
de teatru antic al țărilor balcanice, organizând o primă ediţie, 
magistrală, de neuitat, în chiar centrul sitului arheologic. Au fost 
nişte nopţi de teatru de o magie greu de descris în cuvinte. Pri- 
vesc înainte, cu speranţa că spiritul formator al marilor noştri 
profesori, al marilor noştri creatori, a dăruit acestei ţări alți oa- 
meni, care vor fi modelele generaţiilor următoare. 

Ce înseamnă Histria pentru ființa românească? 

Încă din 1914, Vasile Pârvan a prevăzut faptul că Histria este 
un punct cheie al istoriei universale. Histria reprezintă un prim 
contact între geto-daci şi civilizația greacă, cea mai dezvoltată de 
până atunci. Histria este martora unei sinteze între această po- 
pulaţie şi o romanitate de factură orientală. În legiuni, intrau numai 
cetățeni romani, în trupele auxiliare intrau şi barbari, care, după 
25-30 de ani, primeau cetăţenia romană. În toată Dobrogea se 
vorbea latineşte până sub zidurile cetăţii. Astfel, sudul Dunării vine 
cu un aport de romanitate deosebit la formarea neamului româ- 
nesc. Respectul pentru Histria reprezintă o chintesenţă a umanităţii 
noastre. Ca să parafrazăm cuvintele lui Călinescu, rostite sub cupola 
Academiei Române la aniversarea poetului nostru național, univer- 
salitatea Histriei este împrejurarea în care ființa sa, zămislită în 
timpul şi spaţiul pe care le exprimă, iese din limitele epocii sale şi 
devine inteligibilă întregii umanităţi. Histria este, ca şi Sarmize- 
getusa, dacă vreţi, însăşi ființa românească. 


CLIPA, decembrie 2009 

Modelând idei 


Un poet al penelului: Constantin Apostol 


Profesor de artă monumentală, pictor de icoane, îndrăgostit 
de tainele culturii tradiţionale, ale mitologiei româneşti, a expus 
aproape 100 de lucrări de pictură şi grafică în expoziția Rusalca, 
deschisă la Clubul Envy, luni, a doua zi de Rusalii. 

Temele creaţiilor pictorului sunt desprinse din universul 
mitologiei româneşti. Sânzienele de rouă, Paparudele, Nefăcutul, 
Drăgaica, Poarta Soarelui, Ciuleandra, Tronul ielelor, Sufletul pă- 
mântului, Cosânzeana şi multe alte umbre şi lumini ale basmelor 
şi legendelor copilăriei apar în opera pictorului în forme şi culori 
care trădează o explozie cromatică ascunsă de vălurile de ceață 
ale visurilor şi amintirilor nebănuite. 

Criticul Adrian Silvan lonescu remarca asimilarea bagajului 
de tradiții populare într-o artă doar aparent abstractă, în reali- 
tate conferind forma stihiilor. „Artistul vede forma şi apoi citeşte 
înlăuntrul ei, vede ansamblul şi dialoghează cu detaliul. 

Prin această îmbinare... a palpabilului cu pictura, între relief şi 
perceptibil, miticul se umanizează acordând relaţiei dintre realism şi 
pictural o conotaţie în trompe l'oeil”. Criticul vorbea despre origin- 
nalitatea tehnicii lui Constantin Apostol, în straturi suprapuse, 
descinsă din pictura monumentală. 


MEDUZA GĂVANELOR 


Cloisonnarea formelor, între mozaic şi vitraliu, o natură solară 
care descinde din nostalgia pentru plaiurile natale, esenţializarea 
viziunii adaptată spaţiilor mici, toate acestea fac din Constantin 
Apostol un oniric, un filosof, un poet al penelului. 


CLIPA, iunie 2010 

Academia de Studii Economice: 
un Templu Regal al artelor 


„Suntem aici pentru a educa prin cultură.” 


Prof. dr. lon GH. ROȘCA, 
rector ASE 


A redat strălucirea clădirilor de patrimoniu în care Academia 
de Studii Economice îşi desfăşoară activitatea din 1913 încoace, res- 
taurându-le şi consolidându-le. Le-a restituit semnificația educa- 
țională, înființând galerii de artă. A avut iniţiativa construirii capelei 
ortodoxe cu hramul „Sf. loan Gură de Aur”, inaugurată şi sfinţită la 1 
octombrie 2008. A dus la îndeplinire Galeria Rectorilor, ale căror 
portrete au fost realizate de artistul Nicolae Aurel Alexi. A inițiat 
multiple proiecte în folosul studenților: sărbătorirea în comun a 
Paştelui, a Crăciunului, a Anului Nou, a Zilei Universităţii, colecțio- 
narea de lucrări de artă, organizarea de expoziții etc. A înființat 
cinemateca ASE-ului, venind cu filme artistice de mare valoare, 
prezentate de specialişti. Gazdă apropiată şi jovială, profesorul 
Roşca este, aş spune, lampadoforul învățământului românesc. 

Sunteţi adeptul armonizării ştiinţelor cu artele şi litera- 
tura, în cel mai bun spirit umanist. Cu ce aţi început construcția 
dumneavoastră educaţională, domnule rector? 

Şcoala ca atare era bine consolidată instituţional. Am făcut o 
consolidare şi la propriu a edificiilor, prima din România care are ca 
tehnologie tăierea clădirii de la bază, aşezarea clădirii „Anton 
Davidoglu” din Griviţa, căci despre ea este vorba, pe un pat cu 
suspensii verticale şi orizontale. Casa nu mai are nicio legătură cu 
pământul. Asta înseamnă că, dacă pământul se mişcă, ea primeşte 
vibrații fără repercusiuni mari. Se mişcă jumătate de metru pe ori- 
zontală, iar clădirea rezistă la cel mai mare cutremur care se poate 
produce în România. Acea clădire nu va resimţi un cutremur major, 
de peste 8 grade, decât ca un cutremur de 4 grade... După noi, se 
pare că tehnologia a fost aplicată la Primăria Capitalei. Clădirea din 
Griviţa, care acum arată superb, se află lângă Muzeul de Artă şi 
lângă Spitalul Davila. Toate cele trei case au fost modernizate si- 
multan. Este o mândrie pentru Bucureşti acest corp de clădiri 
restaurate. 


Sunteţi adeptul ideii lui Kant, care vedea în educaţie valo- 
rificarea naturii umane în folosul societăţii. Aş numi ASE-ul un 
„Templu Regal al artelor”. Greşesc? 

Nu cred. Mai întâi, pentru că numele a trei regi se leagă de 
construcția palatului. Carol | a semnat Decretul Regal nr. 2978 din 6 
aprilie 1913, publicat în Monitorul Oficial al României din 13 aprilie 
1913, înființând „Academia de Înalte Studii Comerciale și Indus- 
triale”. Actuala denumire datează din anul 1967. Ferdinand a sus- 
ţinut lucrările pe tot parcursul lor. Carol al II-lea a sprijinit extinderea 
clădirii. Îmi place o expresie a lui Elie Faure care spunea că „Arta şi 
ştiinţa afirmă un acord aflat mereu în plină geneză”. Acest lucru se 

referă atât la construcția edificiului propriu-zis, cât şi la construcţia 
educaţională a discipolilor noştri. Menirea noastră de dascăli este 
dubla construcție, de a instrui, dar şi de a educa în acelaşi timp. 


Cum o împliniţi? 

Tinerii trebuie să se bucure de muzică, lectură, teatru, dans, 
pictură, sculptură, sport, de tot ceea ce intră în cosmosul lor 
sufletesc. Şi chiar dacă unii dintre ei nu ştiu acest lucru, credem că 
trebuie să-l afle pe parcursul vieţii universitare. De aceea merită să 
încercăm să-i apropiem pe tineri de artă şi cultură, aducându-le pe 
acestea în casa lor. lată de ce am iniţiat multiple proiecte în folosul 
tuturor: spectacole muzicale, sărbătorirea în comun a Paştelui, a 
Crăciunului, a Anului Nou, a Zilei Universităţii, lansări de carte, 
ne-am preocupat de achiziţii de lucrări de artă, de organizarea de 
expoziţii, de construirea capelei ortodoxe etc. În pinacoteca Aca- 
demiei de Studii Economice din Bucureşti sunt prezente lucrări ale 
maeștrilor: Cecilia Cuţescu-Storck, Sabin Bălaşa, lon Sălişteanu, 
Dan-Cristian Popescu, Gheo-Vlad Boţan, Adrian Pârvu, Nicolae 
Aurel Alexi, Liviu Brezeanu, Valentin Tănase, Constantin Găvenea, 
Costin Petrescu, Nicolae Popa, Maria Mihalache-Blendea, Henri 
Catargi, Margareta Sterian, Ilon Musceleanu, loan Țânțaş, Constantin 
Berdilă, Eugen Crăciun, Zoe Băicoianu, Maria Constantin, Radu 
Aftenie, Grigore Negoşanu şi ale altora, mai mult sau mai puţin 
cunoscuți. 


Aula din clădirea principală este monument de artă. 

În Aula noastră, recent restaurată, se află celebra frescă a 
Ceciliei Cuţescu-Storck, realizată în anii 1932-1933, cu ocazia 
împlinirii a 20 de ani de la înfiinţarea Academiei de Înalte Studii 
Comerciale şi Industriale. Ea reprezintă istoria comerțului văzută 


31 


de sus în jos, pe o spirală, de la corăbiile feniciene până la vapoa- 
rele şi trenurile moderne. Are 100 mp, peste o sută de personaje, 
este pictată de prima femeie profesor universitar din Europa. 
Este cea mai mare frescă unitară din România. Ateneul Român 
are o frescă mai mare, dar formată din mai multe tablouri. Cele 
două busturi de la intrarea în aulă îi reprezintă pe Virgil Madgearu, 
marele economist, şi pe lon N. Angelescu, constructorul acestui 
palat în mai puţin de doi ani! 


Am ajuns în spaţiul expozițional... 


Aici sunt prezentate opere din creaţia pictorilor: Vasile 
Grigore, Geo Boţan, Dan Cristian Popescu, Viorel Mărginean, Mar- 
gareta Sterian, Ani Catargi, lon Muscelean, Andrei Crăciun, Maria 
Manolache, Nicolae Alexi. lată o pictură a lui Costin Petrescu, 
autorul frescelor din Ateneul Român. De asemenea, mai avem două 
tablouri ale lui Valentin Tănase, portretele lui Carol | şi al lui Mihai 
Viteazul. Constantin Găvenea, marele acuarelist al Deltei, Nicolae 
Popa, un sentimental al picturii realiste. 

Şi biblioteca din clădirea „lon N. Angelescu” este un spațiu 
înnobilat cu două mari lucrări... 

Biblioteca Academiei de Studii Economice, construită sub 
supravegherea lui Victor Stroescu, a fost restaurată aşa cum arăta 
ea iniţial. Am realizat galeria rectorilor, care începe de la parter cu 
Anton Davidoglu şi se termină cu rectorul dinaintea mea, Paul Bran, 
care, din păcate, a murit. Restaurarea a fost făcută cu foiţă de aur, 
cu ajutorul unor copii din Mioveni, pregătiţi de profesorul lor de 
desen, şi al studenţilor de la Arte Plastice care provin din comună. 
Ultimele lucrări mari ale lui Sabin Bălaşa se află în biblioteca 
noastră: Feerie şi Geneza. Aceasta din urmă are toate elementele 
fertilității: apa, femeia, oul. Personajul principal îl urmăreşte pe pri- 
vitor, oriunde s-ar mişca acesta. Am plecat de la ideea că studenții 
noştri trebuie să se apropie de miracolul artei. 


Cu ce spectacole i-aţi atras pe studenți? 

În cadrul spectacolelor de Crăciun, de Paşte şi al altor 
spectacole, i-am avut invitați pe Tudor Gheorghe, Florin Chilian, 
Johnny Răducanu, Vasile Şeicaru, Mircea Vintilă, Dan Puric, Dan 
Bitman şi alţii. Organizăm, periodic, proiecţii de filme valoroase 
prezentate de specialişti. Avem în pregătire un volum despre istoria 
Academiei de Înalte Studii Comerciale şi Industriale. Sâmbătă, 10 
octombrie, am avut o conferință în care studenţilor anului | li s-a 
prezentat istoria Academiei, amintindu-i aici pe marii profesori ai 
noştri, pe lorga, Virgil Madgearu, Andrei Rădulescu, profesor de 
drept, academician, preşedinte al Academiei Române, Victor 
Slăvescu, N. N. Constantinescu, Gheorghe Taşcă, Viorel Blaga, Paul 
Bran, pe toți aceia care au dat strălucire şcolii noastre. Lucrarea 
noastră îşi propune să tezaurizeze şi să continue tradiţiile de 
mecenat pe care Academia le-a avut, cu precădere, în perioada 

interbelică. Dorim ca studenţii noştri să se formeze ca oameni de 
cultură, nu doar ca specialişti într-un segment îngust de activitate. 


Este, ASE-ul, un etalon al valorii, s-a spus... 

Într-adevăr, absolvenţii noştri se situează la cotele superi- 
oare ale valorii. În facultate, cei care doresc să facă performanţă 
îşi pot realiza dezideratul. Au destule mijloace să o facă. Sunt 
absolvenţi cu o evoluţie şi carieră strălucite care recunosc cu 
mândrie faptul că au fost studenții Academiei de Studii Econo- 
mice. Unul dintre ei este Mugur Isărescu. El se mândreşte cu 
faptul că este un produs al Academiei de Studii Economice. Dar 
sunt mulți alţii, în diverse etape istorice, oameni care au marcat 
pozitiv istoria noastră. Este extraordinar să ai un Angelescu, un 
Taşcă, urmaţi de alţii precum N. N. Constantinescu, Anghel Rugină, 
lonel Blaga şi mulţi alți profesori care au absolvit ASE-ul. Din 
păcate, astăzi nu mai avem oameni care să se implice în politică. 
Avem mare nevoie de valori şi în politică. 


„Oricine va intra în clădirea «lon N. Angelescu» va avea 
surpriza să constate, cu imensă bucurie, că aici, economicul şi 
esteticul se află în relație de înfrățire.” spunea profesorul Vasile 
Morar în prefața volumului Artă şi artişti în Academia de Studii 
Economice din Bucureşti. Ce vă doriți cel mai mult, domnule 
profesor? 

Lumină pentru minte, inimă şi literatură. Este ceea ce faceţi şi 
dumneavoastră la CLIPA, moştenitori ai unei bune tradiţii inter- 
belice, şi mă gândesc acum doar la minunata revistă „Boabe de 
grâu”, al cărui spirit îl continuaţi cu strălucire. Multă lumină... 


CLIPA, octombrie 2010 

Sculptorul loan Bolborea vrea ordine 
din haos... 


IOAN BOLBOREA, 
sculptor 


"Familia mă voia inginer. Dar eu mi-am urmat drumul 
meu. Am dat admiterea la Liceul de artă din Braşov în 1971 apoi, 
în 1978, la Institutul de Artă <Nicolae Grigorescu>". 


Braşoveanul loan Bolborea şi-a petrecut copilăria în 
Țara Făgăraşului. Desenul i-a fost ca o a doua natură. Fiecare 
schiță era o poartă către lumea poveştilor. Părinţii l-ar fi dorit 
inginer sau contabil, dar l-au lăsat să aleagă singur. Şi el a ales, 
fără ezitare, Liceul de Artă din Braşov. Pentru că nu urmase 
până atunci şcoala de artă, a trebuit să recupereze, cu ambiţie 
şi printr-o muncă înzecită, toată partea teoretică şi practică pe 
care nu şi-o însuşise. Şi a reuşit atât de bine, încât artistul 
Florin Codre care i-a fost profesor în liceu, a remarcat în el 
"stofă de sculptor", încurajare care îi va lumina ucenicului drumul, 

pe tot parcursul anilor de studii. Un drum anevoios, plin de 
obstacole, de frământări, de îndoieli. “În “90 mi-am spus: gata! 
Plec în Franța!" 


Şi? Aţi fost în Franţa, maestre? 

Da, şi acolo am făcut o expoziție colectivă în cinstea înfră- 
ţirii dintre Câmpina şi un orăşel de la marginea Parisului. Pictura era 
reprezentată prin Mihai Săvulescu, Simion Crăciun, Todecan Mircea 
iar eu eram cu sculptura. După vreo două săptămâni am plecat în 
Belgia şi Luxemburg. 


Şi apoi? 

Revenind în ţară, m-am apucat de treabă şi am început să-mi 
fac turnătoria. Dar, ghinion! M-am accidentat la un picior şi, 
câtva timp, am fost nevoit să stau în pat. Dar atunci am desenat 
atât de multe schiţe şi desene încât şi azi mă mai folosesc de 
unele.” La început, toate uşile erau deschise pentru alți artişti, 
pentru Panait, pentru Paul Vasilescu, colegi mai mari ca vârstă, 
noi fiind generaţia nouă care lucram altfel. Am participat apoi la 
un concurs pentru Monumentul Infanteriei, am trecut de prima 
etapă luând locul doi, fiindcă locul întâi nu s-a acordat. În final s-a 
organizat un concurs unde am participat doar eu şi Radu Aftenie. 
S-a hotărât ca eu să fac lucrarea. Radu Aftenie nu era mulțumit. 
Eu eram prea tânăr şi fără experienţă. Lucram la Politehnică. În 
parallel, lucram şi aici şi am reuşit să pun la punct făbricuţa asta, 
dar era cât pe ce să mă înec. Aveam datorii mari la cămătari. Dar 
am avut noroc să fiu ajutat de nişte oameni de bine. Unul dintre 
ei a fost chiar Mugur Isărescu căruia îi port multă recunoştinţă. 
Ulterior a trebuit să învăţ să fac o balanţă a cheltuielilor în reali- 
zarea unui monument. 

De ce iubiţi bronzul? 

lubesc bronzul pentru că bronzul înnobilează. Prefer meto- 
da "la ceară pierdută” pentru că lumea pe care o creez este una 
vie, organică, în mişcare. 

Şi apoi, cum s-a scris istoria pentru cel căruia prietenii îi 
spun Gioni? 

Dintre momentele cele mai importante aş pune pe primul 
plan grupul statuar "I.L.Caragiale". A şi durat foarte mult, pro- 
iectul a început în 2002, iar lucrarea propriu-zisă în 2005. Apoi a 
urmat Monumentul Reconcilierii, la Arad, Eugen lonescu la Slatina. 
Acesta din urmă a fost mai mult un monument de suflet pentru 
mine, cei de la primărie nu prea aveau bani, dar au fost foarte 
încântați de proiect, pentru că n-aveau decât un portreţel al marelui 
scriitor. Ministru al Culturii era domnul Răzvan Theodorescu şi 
dânsul m-a ajutat să fac şi lucrarea asta. Şi, pe urmă, la Alba lulia 
am făcut monumentul Horea, Cloşca şi Crişan şi apoi a urmat 
Caragiale. A trebuit să mă pun serios pe treabă cu el pentru că 
era cel mai important şi îl simţeam cel mai aproape. 


Ce a însemnat pentru dumneavoastră ansamblul statuar 
"I.L. Caragiale"? 

L-am transformat, nu o dată, din 2002, din faza de proiect, 
apoi din 2005 când am început lucrul efectiv la el, l-am schimbat iar, 
căruţa cu paiaţe nu mai era căruţă, era o scenă pe baza unei 
structuri metalice în formă de cub, aşa cum fac scenografii, eu 
hotărând să-mi organizez toată compoziţia în acest cadru. Structura 
metalică pe care vedeţi acum ansamblul (adică o scenă de teatru 
sprijinită pe două căruţe paralele) e o idee care mi-a venit în timpul 
realizării, căci iniţial schiţa reprezenta o căruță propriu-zisă, în care 

erau îngrămădite 12 personaje cunoscute din opera dramaturgului, 
printre care Veta, Dandanache, Tipătescu, Pristanda sau Cetăţeanul 
Turmentat, toate în acţiune. Axul central este Rică Venturiano, cel 
mai înalt din toate. În timpul lucrului, l-am poreclit "catargul". Mi-au 
plăcut însă transparenţele care s-au creat şi apariţia unui al doilea 
registru. Mai mult, am introdus acei doi Goe, doi vestitori ai 
teatrului, suspendaţi în această structură. Element destul de nou în 
arta monumentală. Compoziţia e complexă, dinamică, are în ea 
viața unor cunoscute personaje interpretate de mari actori. 
Ansamblul are formă de U, pe o suprafață de circa 50 de metri 
pătraţi, fiind vizibil şi chiar tangibil din toate unghiurile. Nenea 
lancu, aşezat pe un scaun, zeflemitor, cu ţigara în mînă, picior peste 
picior, contemplându-şi propria lume interpretată de mari actori ai 
teatrului românesc (Dem. Rădulescu, Lucia Sturdza-Bulandra, 
Grigore Vasiliu-Birlic, Alexandru Giugaru sau Mircea Diaconu etc.). 
Am reprezentat personajele pe scenă, jucând. Zita fumează, 
Farfuridi ţine un discurs lângă Brânzovenescu, Cetăţeanul Tur- 
mentat soarbe dintr-o ceaşcă de cafea, iar părintele lor, Nenea 
lancu, îi măsoară din fotoliu, peste toţi revărsându-se muzica 
patefonului. O abordare oarecum asemănătoare — deşi în cu totul 
alt registru — o găsim în lucrarea lui Rodin, "Les Bourgeois de Calais". 
Terminând această lucrare, mi-am dat seama că pot să duc orice 
monument, cât ar fi de greu, la bun sfârşit. 


O sculptură cinematică... 

Îmi place sculptura dinamică şi, în special, pentru ultima 
compoziţie, Caragialiana, unde toate personajele sunt vii, în con- 
tinuă mişcare. Farfuridi, Brânzovenescu sunt surprinşi în acţiune, 
după ce le-am studiat bine toate mişcările, tot hazul, toată pro- 
funzimea de expresie. Cetăţeanul turmentat, Birlic: iată mişcarea 

mâinii, a degetelor, toate astea sunt gesturile lui, nu e o invenţie 
a mea. Toată compoziţia este organizată şi în funcţie de gestica 
fiecărui personaj. Este foarte important să îţi alcătuieşti întreaga 
scenografie a piesei, să faci ordine din haos, ca un regizor, ca un 
dirijor, ca un arhitect... 


Dar Monumentul Revoluţiei Române de la 1848 de la 
Arad? 

Imaginea unui Arc de Triumf mi s-a părut cea mai potrivită 
pentru un asemenea Parc al Reconcilierii. Profilurile în bronz re- 
prezintă România descătuşându-se şi Uniunea Europeană, de pe o 
față şi România şi minoritățile, de pe cealalta față a Arcului. Pe 
fiecare parte, între scenele menţionate, se află câte un text, primul 
fiind un citat din Avram lancu, iar al doilea din Simion Bărnuţiu. 
Urmează pilonii Arcului de Triumf pe care sunt reprezentati, în 
basoreliefuri de bronz, de câte 5 metri înălțime fiecare, cei mai 
importanţi eroi paşoptişti: Cuza, Kogălniceanu, Negri, apoi Alecsan- 
dri şi Barițiu, Avram lancu, Rosetti, Magheru şi, în fine, Bălcescu 
stând alături de Kossuth, aceasta fiind o dorință expresă a unor 
arădeni. 


Cum se armonizează comanda socială cu viziunea artistică? 

lată două lucruri importante când faci un monument de for 
public: comanda propriu-zisă pe care ţi-o propune primăria, 
Ministerul Culturii etc. şi apoi proiectul pe care ţi-l propui tu însuți, 
partea artistică şi creativă care trebuie să domine mereu şi să iasă la 
suprafață. Prin noutăţi de expresie a limbajului plastic pentru că 
toată lumea te judecă şi mai ales la noi unde toţi se pricep la toate, 
eşti supus unui astfel de purgatoriu. Este greu, trebuie să suporţi 
comentariile colegilor, ale ziariştilor, ale oamenilor de rând, tot 

acest arsenal de corecturi. Dar, în primul rând trebuie să fii tu 
mulțumit. Gândindu-mă la monumentele pe care le-am făcut, sigur 
că nu sunt mulţumit de toate. De exemplu, la Monumentul 
Reconcilierii de la Arad aş dori să iau basoreliefurile de acolo, să 
rămână doar arcul de triumf şi compoziţia centrală, oamenii simpli 
care trec pe sub arcul de triumf. Trebuia repede făcut, eram sub 
presiunea timpului, a propunerilor politice, din stânga, din dreapta, 
era o presiune groaznică şi aşa nu se poate lucra liniştit. Sigur că, 
acum, aş face altfel. lată, de pildă, Monumentul Infanteriei care a 
fost atât bine fixat în pământ, încât s-a micşorat, acum eu aş vrea 
să-l mai înalt. Desigur, sunt monumente asupra cărora aş reveni. La 
Caragiale, care a fost în timp suficient făcut, nu cred că aş mai dori 
să schimb ceva. Istoria ilustrată a realizării lui o veţi regăsi într-un 
album care va apărea în curând. 


Apoi, în seria de statui istorice...? 

A fost apoi şi Cuza, şi mai sunt tot felul de monumente pe 
care le refac, Lascăr Catargiu, Carada, în fața Băncii Naţionale. 
Statuia lui Alexandru loan Cuza este un monument câştigat de 
mine acum doi ani printr-un concurs organizat de Primăria 
sectorului 3. Monumentul are o mărime de patru metri şi îl 
reprezintă pe Cuza cum îl ştim noi din pozele de istorie, cu o 
mână pe spadă şi cu una pe Constituţie, fiind amplasat în parcul 
cu acelaşi nume. Statuia lui Lascar Catargiu urmează să fie am- 
plasată la intersecţia străzilor Povernei cu Viişoara, monumentul 
lui J. A. Mercie fiind "o metaforă a muncii acestui prim-ministru". 
Statuia de trei metri este de bronz şi a fost depozitată mult timp 
la Combinatul Fondului Plastic. La baza statuii lui Lascăr Catargiu 
va fi pusă o femeie cu spice în braţe şi un copil, ambele per- 
sonaje fiind create de mine, din bronz. Monumentul va fi postat 

pe un postament de 2,5 metri, din piatră. Monumentul Infan- 
teriei din Bucureşti reprezintă, de asemenea, o coloană plină de 
forță, ca un trunchi plin de sevă, îmbinând clasicul cu modernul, 
viața cu moartea. După Monumentul Infanteriei din Bucureşti şi 
Monumentul lui Horea, Cloşca şi Crişan de la Alba-lulia, au urmat, 
în anul 2001, Monumentul lui Burebista de la Orăştie, o lucrare 
înaltă de patru metri, în bronz. Am continuat în 2002-2003, la 
Slatina, cu Monumentul Eugen lonescu, o lucrare de 3,5 metri, în 
bronz. 


— LA 


Duka T N 
ny E NEA bs 


Ce se întâmplă cu proiectul monumentului Marii Uniri? 

Cu Marea Unire am câştigat concursul de 5 ani şi acum 
totul s-a blocat, nu ştiu ce se mai aşteaptă. Am tot refăcut plan- 
şele şi schitele.Am mers de vreo cinci ori la Ministerul Culturii. S-au 
tot schimbat planurile zonei. S-ar putea face o cupolă de sticlă, s-ar 
putea organiza un spaţiu fericit de expoziţie. Să fiu sănătos şi să 

realizez proiectele începute, Marea Unire şi proiectele pe care le 
am în cap. Vreau să îmbin sticla cu bronzul, e o dorinţă mai veche 
a mea şi, cu speranţa că împrejurările ne vor ajuta, cu Dumnezeu 
înainte. E o cupolă pornită de la o entitate organică, de la un 
cactus; e o observaţie după natură care are logica ei, dinamis- 
mul ei... de la natură învăţăm mereu. Monumentul românilor, 
care au participat la Adunările Naţionale din 1848, va fi ridicat 
într-una dintre cele mai importante intersecţii din Bucureşti. În 
locul parcării din rondul de la Piaţa Alba lulia vor apărea chipurile 
ţăranilor care, în urmă cu peste 150 de ani, au cerut indepen- 
denţa pe Câmpia Libertăţii din Blaj. 


În toate creaţiile dumneavoastră se îmbină clasicitatea şi 
spiritual modern? Care faţetă vă este mai dragă? 

Am fost atras şi de arta figurativă dar şi de cea abstractă. 
Pentru că eu, în tinerețe, mi-am început creaţia cu lucruri mai 
decorative, mai abstracte. Combinam formele, materialele, lemnul 
cu sticla, mă jucam cu vidul şi plinul... Cred că, pentru un sculptor 
profesionist, legile de bază ale sculpturii sunt aceleaşi, indiferent că 
e vorba de cea figurativă sau non-figurativă. Desigur, contează mult 
imaginaţia, recrearea lumii, filozofia de la care pleci. Măiestria for- 
melor, simţul armoniei pot să te trimită într-o lume mai frumoasă, o 
lume a ta, care să se exprime şi să intre în dialog cu sufletul pri- 
vitorului. Sunt două fețe ale aceleiaşi creații. Eu tind către o scul- 
ptură dinamică şi care să dea armonizeze ansambluri ale unui oraş 
în agonie. Lupta împotriva urâtului este una destul de grea. Acum 
câţiva ani s-a făcut concurs pentru refacerea centrului Bucureştilor. 
Şi erau acolo propuneri destul de interesante, nu ştiu ce s-a 
întâmplat cu ele. Cred că nimic, pentru că tot ce se face acum, se 
face haotic. Toată nebunia asta cu turnurile de sticlă nu m-ar 

deranja dacă nu ar avea loc exact în centrul vechi al oraşului. Mă 
uitam la Biserica Armenească, sufocată de un turn din ăsta de sticlă. 
E dureros... 


Ce vă doriţi cel mai mult? 

Mie şi tuturor cititorilor CLIPEI şi maestrului Săraru, sănătate. 
Doresc să călătoresc, să văd muzee, iubesc Parisul, iubesc Viena. 
Nu-mi place iarna, mă strânge, mă inhibă. Eu fiind şi Berbec, în 
aprilie încep să simt că trăiesc, încep munca din plin. Nu demult, la 

Berlin am văzut, o expoziţie care pleca de la o paralelă între arta 
egipteană şi Giacometti. El a studiat compoziţia având ca model arta 
egipteană, în general, şi chiar au rămas desenele respective iar 
organizatorii au alăturat creaţiilor artistului, şi modelul după care el 
s-a inspirat. O expoziţie interesantă. Îmi place arta egipteană dar, 
mai ales, arta asiro-babiloniană, vechea mea dragoste din facultate. 
Am revăzut-o la British Museum. Câtă forță, câtă rigoare. Renaş- 
terea a pus accent pe personalitatea artistului, a individului. Arta 
antică, însă, se baza pe şcoli, pe canoane. Era măreaţă. Ce filozofie, 
ce gândire copleşitoare. Îmi doresc ca prin acest spirit de armonie să 
pot pune ordine în haosul cotidian în care trăim. Ordine din haos, 
asta înseamnă să te armonizezi cu marea creaţie, asta îmi doresc cel 
mai mult. 


Ce avem aici, meştere? 

E Potecaşul român. Pe Potecaşul roman de la Slătioara l-au 
furat ţiganii, mi s-a plâns maestrul Dinu Săraru. Am zis: “Hai să-l 
refacem, maestre”. Şi iată-l... 


CLIPA, martie 2011 

Vasile Celmare — un spirit renascentist 
în secolul XXI 


„Mă cheamă ca pe marele 
părinte al bisericii. Decizia a fost 
a naşului meu, care era colonel. 
Lumea ar fi vrut să-mi spună 
Mircea sau Ştefan. Imaginaţi-vă: 


Ștefan Celmare...” 


Puțini artişti contemporani se pot mândri cu palmaresul 
impresionant al plasticianului Vasile Celmare. În ultima jumătate 
de veac, lucrările sale de pictură, gravură şi artă monumentală au 
făcut ocolul Pământului: de la Bucureşti la Atena, de la Săo Paulo 
la Beijing. 

Vasile Celmare se năştea în 1931 la Breaza, într-o gospo- 
dărie aşezată. Originea numelui său deosebit ne-a revelat-o chiar 
domnia sa: 

„De unde Celmare? La noi, la Breaza, nu era ieşit din comun 
să vezi oameni ajungând la 100, 105 ani. Ei bine, străbunicul meu a 
murit la vârsta venerabilă de 116 ani. Nimeni nu-şi aducea aminte 
cine fusese înainte de el. De aceea i s-a şi spus «Cel mare». Am 
moştenit cu mândrie această poreclă şi cred că încep să o onorez, 
dacă mă gândesc că am împlinit deja şaptezeci şi şapte de ani.” 

A făcut primii paşi în lumea cunoaşterii la Şcoala nr. 1 din 
Breaza, în anii celui de-al doilea război mondial. „Primul meu dascăl 

— Carol Cenetti, bucovineanul care a înființat prima fanfară din 
Breaza. El m-a încurajat enorm, ca şi Bondoc, înlocuitorul direc- 
torului plecat pe front. 

Pe lângă numeroasele ceasuri de joacă, în vacante începu- 
sem să desenez. Mergeam des acasă la Dan Grigorescu; părinţii 
lui, care făceau parte din elita intelectuală, aveau o bibliotecă 
impresionantă. Acolo am învăţat să joc şah şi tot acolo am primit 
cadou o cutie cu acuarele.” 

Într-o vreme în care lupta pentru un loc într-un liceu bun era 
acerbă, ajunge mai apoi la „Aurel Vlaicu”, în Bucureşti. „Am locuit la 
internat. Dacă nu aveai media 7,50, îti pierdeai automat locul, iar 
regimul de viaţă era de-a dreptul spartan. Am avut însă noroc de 
nişte profesori extraordinari. După liceu, am intrat la Institutul de 
Arte Plastice din Bucureşti. O tranziţie bruscă spre societatea crudă a 
acelor vremuri — se exmatriculau studenți pe motiv de „origine 
nesănătoasă”. Nu voi discuta despre acele lucruri, pentru că sunt 
într-adevăr de tristă amintire, ci mă voi opri din nou la dascălii care 
făceau din atelierul de lucru, un refugiu al normalităţii şi al libertăţii 
de expresie. Ei aveau vechea educaţie, cea dinainte de 1945, şi 
încercau să ne-o transmită şi nouă. 

Ne-a fost profesoară, de exemplu, Adina Paula Moscu, o 
pictoriță excepțională, elevă a lui Tonitza, şcolită la Paris şi la 
Miinchen, despre care astăzi nu se mai vorbeşte deloc. 

Sculptorul Constantin Baraschi — un artist desăvârşit şi un 
pedagog foarte sever — era rectorul institutului. EI îl însărcinase pe 
portar să-i noteze pe o tablă pe toți cei care întârziau. Unii studenti 
erau mai glumeti, pe acea tablă mai întâlneai aşadar câte un nume 
ca Michelangelo. Baraschi se enerva, dar îl pufnea râsul...” 

O fire enciclopedică, pictorul şi-a însuşit cunoştinţe din 
domenii extrem de variate. Printre altele, chimia şi matematica în 

liceu, în anii de facultate arhitectura şi scenografia. „Am făcut cerere 
să mă înscriu la Artă monumentală. M-aş fi mutat cu totul acolo 
fiindcă profesorii erau deosebit de buni, dar, fiind o secţie nou 
înființată, situaţia ei nu era foarte stabilă. N-am vrut să se experi- 
menteze pe mine. Dar am participat la cursurile de tehnici şi 
tehnologii, am lucrat cu Ștefan Constantinescu şi Ghiţă Popescu. 
Ulterior, a trebuit să fac trei ani de stagiu. Îmi amintesc că, imediat 
după ce am terminat, am participat la un concurs pe tema Tudor 
Vladimirescu. Am concurat chiar şi cu unii dintre profesorii mei. Abia 
atunci, urcând pe aceeaşi treaptă cu ei, am simțit că începe ade- 
vărata bătălie. În termenii cei mai amicali, desigur... După stagiu am 
obținut bursa Storck şi m-am mutat în atelier. ” 

Astfel, a fost începutul lungului periplu al lui Vasile Celmare 
în lumea artelor plastice. De-a lungul a peste patruzeci de ani 
neîntrerupţi, o singură altă profesie i-a fost atât de aproape de 
suflet: cea de profesor. 

„Dacă mă întrebaţi cum sunt astăzi studenţii de la Arte... 
Există părţi bune şi părţi rele. Astăzi, studentul beneficiază de o 
libertate deplină, nu mai e ca în „epoca de aur”, când, atât învă- 
țăcelul, cât şi dascălul aveau de suferit de pe urma fiecărei mici 
erezii de care se făceau vinovați. 

Din păcate, şcoala nu îi mai înarmează pe tineri pentru 
viață. Tumultul zilelor noastre face să fie mult mai greu să-ţi 
găseşti calea. Deşi România e o tară cu tineri plini de talent, arta 
este în fiecare zi ameninţată de factori precum condiţia precară a 
creatorului, compromisul cu facilul şi prostul gust. Arta nu va 
dispărea, dar supravieţuieşte „înghesuită”. Să sperăm că peste 
zece ani problema se va pune altfel.” 


CLIPA, septembrie 2010 

Mihaela Şchiopu: arta de a trăi frumos 


Despre Mihaela Şchiopu nu 
= se poate vorbi în cuvinte palide şi 


veştede ca frunzele, toamna, ea 
nu poate fi väzută impersonal, ca 
un articol de dicționar. 

Născută la 3 iunie 1962, în 
Bucureşti, director artistic al coti- 
dianului "Ziua", grafician al Editurii 
"ZIUA” şi al revistei "România lite- 
rară", picturile sale putând fi re- 
găsite în nenumărate colecţii par- 
ticulare din lume, chiar şi în aceea 
a regelui Mihai | al României. 
Mihaela Şchiopu trăieşte prin cei- 
lalți: “De 1 iunie a venit la mine un 
copilaş care avea o tumoră sub un ochi. Copiii ceilalţi mi-au spus 
foarte timid: “ai grijă că nu vede’. El a zis că vrea să-i desenez o 
inimioară pe mână, pe care, de fapt, nici n-o vedea. Și m-am 
speriat, la un moment dat, avea o baveţică la nas şi la gură şi 
respira foarte greu. Și, când colo, a venit mama lui, a dat la o 
parte bavețica şi el râdea în hohote. Pentru asta, zău, dacă nu 
merită să îi vezi în fiecare zi. Şi, dacă râde un copil, râsul lui te 
bucură mai mult decât zece tablouri la un loc.” 

Pentru că Mihaela Şchiopu ne oferă merele de aur din 
Gradina Hesperidelor, trecând de la visele penelului la materia- 
litatea arhitecturii cu graţia curbei catenare continue, pod sus- 

pendat între aer şi lut, ea construieşte cu cărămizi de ulei, acril, 
tempera, acuarele, creion, cărbune, edificii de gânduri modelate în 
matricile elipselor şi hiperbolelor concretului. Jocurile sale cro- 
matice sunt de o admirabilă simplitate. Guaşa sau uleiul sau tehnica 
de gravură conferă creaţiilor sale o senzaţie de prospeţime şi o 
lumină care îi aparţine. Economia mijloacelor vine din mai celebrii 
săi înaintaşi formaţi la şcoala de la Barbizon sau dintr-o lectură şi 
mai abstractă a bucuriei de a vorbi prin culori sau non-culori a 
maeștrilor Pacea sau Baba... Mihaela Şchiopu este o melodistă a 
culorii şi o poetă care pluteşte peste realitate filtrând prismatic 
lumea în lumina Prieteniei. 

Prin expoziţiile personale a aşternut "Scrisori către tine", 
dragă cititorule, oferind, cu iubire, o "Mostra di grafica” sau între- 
bând, retoric, în limbajul vaporos al nuanţelor "Ce mai taciGary?", 
atunci când "Zilele de carton ale toamnei” conturau, rotund, un vis 
auriu la marginea căruia se profila figura de neuitat a etnografului 
Irina Nicolau... lrepetabila Irina Nicolau... plecată de şapte ani “să 
mănânce nori” şi căreia nu îi plăcea să vorbească despre moarte... 
La un timp după plecarea ei spre nori, pictorița o căuta cu sunete de 
lumini şi umbre, la Galeria “Simeza”: îi dedicase o expoziţie de 
gravuri numită, simplu, "lrina”... Era ea, în ipostaze grafice, rămâ- 
nând mereu "Dincolo de tristeţe", cu un umor reţinut chiar, aşa cum 
am cunoscut-o cu toţii, cu ”Vorbiri” de neuitat, pline de sevă, despre 
"Casa” țărănească tradițională ca despre dumnezeiasca matcă a 
geniului uman. 

"Irina m-a învăţat, dacă vrei, să iubesc oamenii. Poate de 
aceea m-am implicat în programul care vine în sprijinul tinerilor 
seropozitivi cu vârste de peste 16 ani, Promisiune pentru viitor. 
Cei pe care i-am cunoscut eu sunt foarte talentați şi foarte gentili. 
Dacă le spui că te doare un degeţel, se interesează de degeţelul 

tău, când ei au problemele de pe lume, tratamentul lor este mai 
greu decât citostaticele, seara le e rău, sunt priviţi cu îndoială şi 
sunt suspectaţi. Uneori trebuie să răspunzi la fel şi fel de între- 
bări... O fată m-a întrebat: de ce îţi place de mine? Pentru că sunt 
bolnavă de SIDA? Şi am avut curaj, că eram pe Messenger şi i-am 
zis: Da, şi pentru asta, pentru că eşti altfel decât restul lumii, 
pentru că ai o anumită profunzime. Dar e foarte greu să răspunzi 
le întrebarea: de ce a trebuit tocmai eu să trec prin aşa ceva? De 
mici sunt traumatizați, de la tratamentul în sine până la trata- 
mentul societăţii... Să mai îmblânzeşti spaima asta cumva, să îi 
faci să înțeleagă că se poate trăi şi altfel şi că poti supraviețui 
chiar omeneşte... Să lupti la fel cum luptă ceilalţi, dar cu încă o 
mie de lucruri în plus. Unii sunt părăsiţi, iar unii sunt luaţi înapoi 
de părinţi, pentru bani... Doctorii de la Babeş sunt foarte ome- 
noşi. Vin la ei oricând au probleme, îi vizitează, îi încurajează... " 


Ce le dai, ce îţi dau şi cum mergeţi mai departe? 

Vom face o expoziţie la care ei nu pot participa. Şi, cu 
toate astea, sunt nişte fiinţe de o gentileţe şi de o putere extra- 
ordinară. Să vrei să faci ceva când nu ştii ce urmează mâine, e un 
lucru care te umple de admiraţie. E un fel şi de a-ţi veni în fire şi 
de a-ţi vedea lungul nasului, de a-i mulţumi lui Dumnezeu pentru 
tot ce ţi-a dat. Trebuie să fii între ei ca să înţelegi ce înseamnă, 
sunt izolaţi, respinşi, sunt medici stomatologi care refuză să-i 
trateze, nu îşi găsesc locuri de muncă, nu sunt acceptaţi... Sunt 
comunităţi care îi resping. Visul meu ar fi să închiriez o casă în 
care să poată lucra şi să poată fi ajutaţi. Cel mai teribil personaj e 
un ţigan extrem de talentat pe care dacă l-aş vedea că intră la 
facultate aş fi foarte fericită. Am înţeles că l-au părăsit părinţii la 
patru ani şi a rămas în spital şi, mai târziu, o femeie de servici l-a 

învățat să citească. O fată a şi intrat la facultate, la Arte şi am fost 
foarte încântată. Ca oricare om, ai nevoie de o perspectivă în 
viaţă şi faptul că ei reiau cursul normal al vieţii îi ajută extrem de 
mult. Voi scrie câte o carte despre fiecare, numai că nu vor 
apărea cu numele lor, ci doar cu desenele şi cu poveştile lor care 
sunt absolut cutremurătoare. 


În ce speri? 

Am o prietenă, soţia lui I.D. Sârbu, care este fermecătoare. 
Cred că secretul farmecului ei este că i-a iubit pe cei din jur. 
Acesta e, după mine, secretul fericirii. Nu zic că asta împlineşte 
totul. Dar îţi transformă, cumva, viaţa. Secretul longevităţii sau 
secretul binelui este trăitul prin alţii. Dacă trăieşti singur eşti 
închis în disperările tale. Irina Nicolau m-a învăţat să iubesc oa- 
menii. Am descoperit o mulțime de prieteni, care au colaborat cu 
ea în foarte multe proiecte. Ea face parte din categoria oa- 
menilor cărora le sunt recunoscătoare că i-am întâlnit. Mi se pare 
un mare noroc de la Dumnezeu să fi trecut prin viaţa ta nişte 
oameni pe care să nu-i iubeşti cu condiţia sângelui, pentru că 
suntem rude, ci pur şi simplu pentru că meritau iubiţi. 

Marshal, cafeneaua artelor 


Mult soare în incinta restaurantului 
Marshal ai cărui pereţi interiori sunt aco- 
perii de mărturiile pe peliculă ale întâlni- 
rilor domnului lon Antonescu cu numeroşi 
artişti români care i-au călcat pragul. Sunt 
şi fotografii cu autograf, dăruite de aceia 
care îi sunt, deja, prieteni. Un restaurant 
care tinde să devină o nouă cafenea ar- 


tistică. Afabil, mereu în acțiune, cu o 
atenţie distributivă înnăscută, domnul lon Antonescu se apropie şi 
ne câştigă cu o strângere de mână şi cu un zâmbet. Undeva, printre 
portretele vii şi familiare ale artiştilor noştri, pe o filă aşternută cu o 
caligrafie căutată, citim: “Un cunoscător atât de bun încât eu însumi 
am aflat lucruri noi despre civilizații pe care le credeam fără taine 
pentru mine. Pentru aceasta şi pentru tot ceea ce făptuiţi în sfera 
culturală prin deschideri de noi orizonturi geografice compatrioților 
noştri, pentru noblețea şi generozitatea demersului Domniei Voastre 
în sfera publică, pentru lecţiile admirabile despre o lume de istorie şi 
de poveste sacră, vă sunt recunoscător şi vă îmbrăţişez.” (Acad. 
Răzvan Theodorescu) 

Cuvinte care, aflăm mai apoi, fac parte din „postfaţa” unei 
călătorii pline de reverberaţii la locurile sfinte, avându-l drept ghid 
pe domnul lon Antonescu, preşedintele firmei Marshal Turism, un 
pasionat al istoriei ortodoxiei româneşti pe meleagurile Țării 
Sfinte, cunoscător îndeaproape al ctitoriilor româneşti din afara 

granițelor şi al legăturilor spirituale din trecut şi din prezent între 
cele două spaţii culturale străvechi. 


Domnule lon Antonescu, viața dumneavoastră a fost legată 
de cea a unor mari actori, mari artişti vocali sau plastici ai noştri, 
cărora, nu o dată, le-aţi oferit în dar călătorii în lumea ortodoxiei 
române, în spaţiile pline de taină şi frumuseţe ale aşezămintelor 
mănăstireşti din nordul Moldovei, din Oltenia... De unde această 
înclinație? 

În semn de recunoştinţă pentru talentul lor şi pentru tot 
ceea ce ei ne-au dăruit de-a lungul anilor, le-am oferit o minivacanță 
actorilor şi artiştilor vocali în nordul Moldovei şi una în Oltenia. Au 
fost foarte bine primiţi, au avut ocazia unică să fie toţi împreună 
într-o vacanţă de vis. După ce am dus în pelerinaj la mănăstirile 
Moldovei toată floarea cea vestită a actorilor români, am con- 
vocat artişti ai muzicii populare şi ai folclorului tot pentru un 

pelerinaj la celebrele mănästiri de pe valea Oltului. Am reuşit să-i 


strâng la un loc, de fiecare dată, pentru aproape o săptămână, 
iar artiştii s-au simțit räsfătțați şi apreciaţi la justa lor valoare. 


În aprilie şi mai 2009 veţi însoți, într-o călătorie în Țara 
Sfântă, în două rânduri, două grupuri de maeştri ai cântecului 
popular românesc. Sunt invitaţii dumneavoastră, în locuri legate şi 
de istoria românească. Cu ce gânduri sponsorizaţi din nou aceste 
turnee cu mari artişti români? 

Şi de această dată, în aceste locuri emoţionante le voi oferi 
o vacanţă frumoasă şi explicaţiile pe care le voi da despre istoria 
ortodoxismului în Israel. Între cele două ţări există o punte de 
spiritualitate reprezentată de aliaua românească, de intelectuali 
proveniţi din România care au continuat activitatea lor pe tărâmul 

artei, literelor şi ştiinţei în Țara Sfântă, fără însă a rupe vreodată 
legăturile cu ţara în care s-au născut. Sunt legături unice între 
România şi Israelul în care vin creştinii români, plini de evlavie, să 
se închine şi să se roage acolo unde a trăit, a pătimit, a murit şi a 
reînviat Hristos; să-şi apropie sufletul de Harul Divin acolo unde 
au trăit Fecioara Maria, Sfântul loan şi de unde Sfinţii Apostoli au 
plecat în lume pentru a propovădui creştinismul. Călătorii dedi- 
cate unor mari artişti care ne onorează şi care ne umplu viaţa de 
frumuseţe prin cântul lor. 


CLIPA, mai 2009 

De la musique 
avant toute chose 


Les violons, parfois... 


Violonista CRISTINA ANGHELESCU, 
sub cupola Ateneului Român 


Joia concertelor la Filarmonică... Într-o seară aurie de Prier 
am intrat, pentru a câta oară, în incinta de opal a Ateneului Român, 
imaginându-mi construcţia proiectată de arhitectul francez Albert 
Galleron ca pe un imens amonit care păstrează, în cochilia lui irizată, 
şi de la a cărui inaugurare s-au împlinit, deja, 120 de ani, efluvii de 
sonuri într-o fugă atemporală de vise şi armonii. 

Am urcat treptele uneia din luminoasele scări din marmură 
de Carrara pentru a pătrunde în rotonda a cărei boltă, decorată la 
dorinţa lui Alexandru Odobescu cu numeroase elemente zoo, fito şi 
antropomorfe în relief policromat aurit, aminteşte de cerurile bas- 
melor româneşti. O seară care ne propunea, încă de pe afiş, Con- 
certul în mi minor de Mendelssohn-Bartholdy, în interpretarea 


Cristinei Anghelescu, într-un program dirijat de Alfaro Sainz şi Te 

Deum-ul de Dvořák, lucrare puţin cântată la noi, aproape necu- 
noscută, ca de altfel şi Recviemul compozitorului ceh, avându-i ca 
solişti pe Irina lordăchescu şi pe Marius Boloş. Concertul pentru 
vioară de Mendelsohn Bartholdy, expresie specifică a contra- 
punctului cu valențe romantice, a fost prilejul de a asculta vioara 
pentru mai târziu a solistei care, din mişcarea arcuşului, pare a 
îngâna, uneori, o poezie pură, dusă până la imaterialul imaginilor pe 
care ni le evocă tonul său. Precizie, vigoare şi rațiune care alternează 
cu reveria, cu lirismul şi cu interiorizarea acestei soliste stăpâne pe 
tehnica interpretativă a marilor clasici şi dotate cu un nativ simţ al 
polifoniei. Virtuozitate şi temperament, dinamism şi emoție, un 
timbru personal şi o arcuire a frazelor de respirație romantică... 

Alături de solistă, în rotonda Ateneului nu se auzea decât 
orchestra Filarmonicii “George Enescu”.Un singur suflu, cel al muzi- 
cii, prin glissando-urile de o infinită tristeţe, o singură respirație, cea 
a partiturii şi magia care a cuprins tastiera şi arcuşul unei viori create 
de un lutier vrăjit... 

Joia concertelor la Filarmonică, într-o seară albastră de Prier, 
în care gândurile cercetaşe îmi alunecă departe, însoțind o cantilenă 
pierdută undeva, în adânc... “Muzica porneşte de la inimă şi se 
adresează inimilor”, spunea Enescu... Cochilia Ateneului, cutie de 
rezonanţă perfectă, închide în porii ei ecourile atâtor inimi... E 


noapte şi e joi... 


CRONICA ROMÂNĂ, aprilie, 2009 

Muzica, acea stea incendiară 
de pe firmament 


Andrei Roşianu s-a născut în Bucureşti, în 1961, într-o 
familie de intelectuali cu o îndelungată activitate muzicală. Un 
recital în Germania, la vârsta de 12 ani, a reprezentat debutul 
său în străinătate. La 15 ani, el a câştigat o bursă de studii la 
Interlochen/ Michigan, Statele Unite ale Americii. Andrei Roşianu 
a urmat cursurile Academiei de Muzică din Bucureşti, cu profe- 
sorul Ştefan Gheorghiu. El a trecut examenul de absolvire în 
1983 cu distincţia "cum laude". În 1979, a fondat Cvartetul de 
coarde "George Enescu". Andrei Roşianu a fost laureat al mai 
multor concursuri: în Polonia (Camera Music Competition, 1979), 
Germania (Concursul de Vioară J.S. Bach, Leipzig, 1980), Franţa 
(Camera Music Competition, Colmar, 1981), România (Concursul 
Naţional de Muzică de Cameră, 1981, Concursul Naţional de 
Vioară, 1983) şi Elveţia (Radio Suisse Romande, 1981, Concursul 
"Tibor Varga", 1984). În 1992 a preluat conducerea Orchestrei 

oraşului Aachen, apoi Orchestra Filarmonică din Lübeck l-a angajat 
ca şef de orchestră. Din 1995 este prim-solist al Mannheim 
Nationaltheater Orchestra. În 1998, fondează "Mannheim Soloists". 
Susține numeroase recitaluri şi concerte în Belgia, Croaţia, 
Franţa, Germania, Japonia, Olanda, Polonia, România, Rusia, Slo- 
venia, Elveţia şi SUA şi realizează înregistrări pentru radio şi 
televiziune. 


La ceasul amintirilor, ne puteţi spune care au fost maeştrii 
care v-au format? 

M-au influenţat David Oistrach, Yehudi Menuhin dar, mai 
ales maestrul George Enescu, muzician neegalat atât pe plan mu- 
zical cât şi uman.Maestrul Ştefan Gheorghiu avea acel talent de se 
adapta stilului fiecărui student dând soluţii tehnice conform 
capacităţii proprii fiecăruia. 


Cum decurgea lecţia? 

La începutul orei, te făcea să te relaxezi, cu câteva glume, 
după care, în această atmosferă destinsă, începea lecţia de vioară. 
Desigur, trebuia să ai pregătite piesele, sonatele sau concertele la 
un nivel tehnic deosebit de înalt. Abia atunci Ştefan începea să-ţi 
arate cum şi de ce muzica trebuie să fie cântată într-un anumit fel, 
plus că această educaţie muzicală era plină de povestiri legate de 
compozitor, de alți interpreţi. Aveam o imagine completă despre 
compozitor, despre muzica sa şi despre epoca în care el a trăit şi 
creat. Ştefan era celebru pentru arcuşele şi digitaţiile optime pe care 
le propunea, aceste soluţii fiind, în egală măsură, adaptate posibili- 
tăților fizice si tehnice ale studentului respectiv. În plus, era întot- 
deauna foarte deschis la propunerile mele, eu fiind în permanentă 
căutare de soluţii noi, atât tehnice cât şi muzicale Această curio- 

zitate personală de a prezenta noi căi de exprimare artistică era 
apreciată de maestrul Gheorghiu cu generozitate şi entuziasm. 


Cum aţi început cariera solistică şi care au fost cele mai 
impresionante experiențe? 

Cariera solistică am început-o la 10 ani când am avut, în 
România, primul concert cu orchestra, iar la 11 ani am susținut 
primul recital în străinătate, în Germania. „Reuşite” muzicale impor- 
tante au fost concertul cu orchestra la Radiodifuziune la 12 ani, 
atunci succesul a fost atât de mare încât am cântat în bis Sonata 
a 3-a de Eugene Ysaye, piesă extrem de dificilă pentru un violonist 
matur, ce să mai spunem pentru un copil. În plus, era primul meu 
bis din viaţă! Alt moment concertistic important din viaţa mea a fost 
debutul meu muzical în Statele Unite ale Americii, la 14 ani, concert 
transmis în toata America „coast to coast” şi înregistrat pe disc. Au 
urmat, nenumărate imprimări pentru Radio şi Televiziune, diferite 
premii naţionale şi internaţionale. 


Un moment de neuitat din cariera dumneavoastră... 

„a fost interpretarea Concertului pentru vioară şi orchestră 
de Alban Berg „În amintirea unui înger”, requiem scris la moartea lui 
Manon Gropius, fiica Almei Mahler şi a lui Martin Gropius, celebrul 
arhitect, fondator al stilului „Bauhaus”. Acest concert m-a impre- 
sionat profund prin durerea şi tragismul său. Pentru mine acest 
concert este unul dintre cele mai importante din literatura muzicală 
universală. 


Cum se vede România muzicală din Germania? 
România este destul de palid reprezentată în viața muzicală 
germană. Eu (şi nu sunt singurul) fac eforturi deosebite de a include 

în programele mele de concert piese compuse de compozitori 
români. Concret, George Enescu este un compozitor constant în 
programele mele, orchestra mea de cameră fiind prima care a 

cântat „Octetul” de Enescu în Germania. Cu Orchestra Operei Naţio- 
nale din Mannheim am susținut câteva concerte cu prime audiții 
româneşti care s-au bucurat de un interes deosebit atât din partea 
colegilor mei muzicieni cât şi a publicului german. Festivalul „George 
Enescu” este un festival care, cu toate eforturile făcute, nu a 
căpătat, încă, renumele meritat. Aceasta se explică în primul rând 
prin lipsa de reclamă făcută în străinătate şi în al doilea rând prin 
lipsa imprimărilor audio-video pe piața vestică. Muzica lui George 
Enescu există în sângele nostru! Cum putem să-l popularizăm pe 
unul dintre cei mai mari compozitori ai secolului 20 când nici macar 
nu avem acces la notele şi partiturile lui! În afara faptului că notele 
sunt puse la dispoziție de către o editură franceză numai cu chirie, 
ele sunt foarte rare şi sunt într-o stare deplorabilă! Este o ruşine că 
artiştii români trebuie să plătească sume considerabile unei edituri 
franceze ca să poată cânta în concert public pe George Enescu, 
compozitorul nostru naţional cel mai de seamă! Dacă am plăti 
României nu ar fi nici o problemă, măcar am şti că ajutăm cultura 
româneasca în general şi o editură româneasca în special. Dar aşa?! 
Chiar nu este posibil ca statul român să cumpere toate drepturile de 
la francezi? Acei nenumărați miliardari români nu se pot uni şi dona, 
pentru ei fiind o sumă infimă, banii necesari achiziţionării tuturor 
drepturilor privind întreaga operă compusă de George Enescu? Eu 
personal găsesc că este o ruşine! 


Compozitori preferaţi? 
Muzica este prea frumoasa ca sa te limitezi la câţiva com- 
pozitori. Compozitorul meu preferat este cel pe care îl interpre- 

tez în prezent! Dar, ca să mă contrazic, voi face o încercare: în 
primul rând cei 2 giganţi, Bach şi Beethoven. Mozart ocupă, în inima 
mea, un loc privilegiat! Haydn este părintele Cvartetului de coarde 
iar originalitatea şi profunzimea lui sunt unice! Pentru Wagner am o 
admiraţie şi un cult profund. „Der Ring der Nibelungen” este o lu- 
crare colosală scrisă de un titan al muzicii iar în actul 2 din opera 

„Parsifal” începe muzica impresionistă franceză! À propos de 
muzica franceză, Claude Debussy, înainte să devină un naţio- 
nalist francez, era, în tinereţe, un wagnerian convins fiind oaspe- 
tele permanent al familiei Wagner la Bayreuth. Richard Strauss 
este compozitorul de care mă apropii cel mai mult, el fiind un 
maestru profund al orchestraţiei şi culorii. Operele lui „Salome”, 
„Elektra”, „Rosenkavalier” „Ariadne auf Naxos”sau „Die Frau ohne 
Schatten”, ultima enumerată fiind şi opera mea favorită, sunt mo- 
numentale atât prin profunzimea ideii muzicale, originalitatea 
armoniilor şi a efectelor orchestrale cât şi a libretelor, aceste librete, 
cu excepția operei Salome, scrise de Hugo von Hoffmansthal, 
având o valoare literară deosebită! Liedurile lui Strauss se ridică 
la nivelul liedurilor compuse de Schubert, Schumann, Wolf sau 
Mahler. Mahler, prin exaltare şi sentimentalism, iar Bruckner prin 
construcţie şi măreție sunt foarte aproape de sufletul meu! Apoi, 
Händel, Purcell, Vivaldi, Corelli, Puccini, Verdi, Saint-Saens, Debussy, 
Ceaikovski, Alban Berg, Schânberg şi Webern. Richard Strauss a 
spus o dată despre o lucrare de Mozart că nu este compusă de 
om, ci vine direct de la Dumnezeul! Toţi creatorii de cultură şi 
muzică sunt mesagerii lui Dumnezeu pe pământ!! 


Ce vă mai preocupă acum? 
O a doua pasiune muzicală este orchestra mea de cameră 
„Die Mannheimer Solisten” cu care, în calitate de solist, concert- 

maestru şi dirijor susţin nenumarate concerte cu un program foarte 
divers, original si spectaculos. În afara muzicii, când timpul îmi 
permite, fotografiez destul de mult, natura în general, munții în 
special. Aceste monumente impunătoare ale “Creatorului”, consti- 
tuie pentru mine ceva magic şi unic în măreţia, lumina schimbă- 
toare, dependenţa de acea stea incendiară de pe firmament şi de 
mama natură, sentimentele total diferite care le inspiră, de la 
admiraţie la angoasă. În plus pictez cu pasiunea amatorului şi creez 
tot ce este legat de design-ul CD-urilor mele.. 


Cum evoluează gândirea muzicală azi? Dar publicul? 

În ceea ce priveşte gustul şi estetica muzicală actuală, acum, 
astăzi, totul devine rapid si efemer. Peste noapte se creează „mari” 
personalităţi care, tot aşa, dispar fără să fi lăsat mai nimic culturii 
universale. Poate doar unii impresari şi misiţi de case au câştigat de 
pe urma lor! Se investeşte enorm în desfiinţarea criteriilor de 
valoare astfel încât să vindem orice punându-i o etichetă de calitate 
şi valoare fictivă! Reclama a ajuns mai importantă decât produsul. 
Omul, fiind bombardat de mass media flămândă de senzaţional, 
decide aşa cum i se dictează! Cu cât oamenii sunt mai rătăciți în 
labirintul valorilor (sau al non-valorilor) cu atât sunt mai uşor de 
manipulat şi devin vulnerabili în fața non-valorii îmbrăcate în 
hainele împăratului! Poate e nevoie de vocea unui copil care să-i 
scoată din minciuna autoimpusă arătându-le, de data asta, goli- 
ciunea interioară atât de evidentă. 


Revenind la public... 

„acesta are, la rândul lui, o mare răspundere! Există public 
cultivat, public retrograd, public conservativ, monden, vizionar sau 
pur şi simplu snob sau/şi indiferent, a cărui prezenţă în templele de 

cultură se justifică numai prin dorinţa de a fi văzut în diverse cercuri 
pentru a-şi umple universul mărginit cu eventuale teme de discuţie! 
Ce este publicul? Greu de răspuns! Cum este publicul? Ceva mai 
uşor de răspuns: receptiv sau indiferent, entuziast sau rece, cult sau 
incult, tânăr sau bătrân, cumpărat sau cinstit, numeros sau restrâns. 
El este flux şi reflux, este Dumnezeu sau Diavol! 


Care ar fi direcția actuală în muzica contemporană? 

Muzica contemporană se dezvoltă diferit: un curent repre- 
zentat de compozitorul italian Salvatore Sciarrino este acela al 
depăşirii limitelor instrumentului. Singura problemă a acestei muzici 
este o anumita lipsă de sentiment ce se face simțită! Efectele 
acustice nu reuşesc să pătrundă dincolo de aparatul auditiv lăsând 
straturile mai profunde ale sufletului omenesc neatinse. Alt curent 
este reprezentat de compozitorul polonez Henryk Mikotaj Górecki 
(a murit în noiembrie 2010). Mie, personal, îmi place enorm. În 
maniera clasică de compoziţie este, totuşi, de un modernism 
impresionant, lăsând, în acelaşi timp urme adânci în sufletul şi în 
inima interpretului şi a ascultătorului. 


Ce vă doriţi cel mai mult? 

Atât mie cât şi cititorilor şi realizatorilor revistei CLIPA, 
model de armonie publicistică, doar clipe de armonie şi lumină 
şi, mai ales "De la musique avant toute chose"... 


CLIPA, aprilie, 2011 

Şcoala Pitiş şi Minei 
sau pianul bine temperat 


„Simt câteodată o forță uriaşă, 
Care vine din alte zone ale Univer- 
sului şi îmi dă puterea să înțeleg 
unele lucruri, cu o foarte mare 
pătrundere în adâncurile înţelep- 
ciunii şi să văd din alte unghiuri 
diferitele situaţii în care se află 


ființele omeneşti." (Ana Pitiş) 


Ana-Maria Pitiş s-a născut la 17 martie 1918, la Prisăcani, jud. 
laşi, când familia se afla în refugiu, ca al patrulea copil al familiei 
Altenliu. Tatăl ofițer, mama casnică, dar cu o deosebită cultură, de 
care aveau să beneficieze toți cei patru fraţi. A absolvit Academia de 
Muzică şi Artă Dramatică din Bucureşti, la clasa maestrei Constanţa 
Erbiceanu şi Facultatea de Litere şi Filosofie, cu „Magna cum laude". 
A desfăşurat o remarcabilă activitate concertistică, pedagogică şi 
teoretică. A susținut concerte cu Orchestra Filarmonică şi Or- 
chestra Radiodifuziunii Române din Bucureşti, sub bagheta lui 
Alfred Alessandrescu, lonel Perlea, Constantin Bobescu, Constantin 
Silvestri şi cu orchestre din întreaga ţară, recitaluri, înregistrări şi 
emisiuni în direct la Radiodifuziune. Profesoară de pian la Şcoala de 
Muzică nr.1 din Bucureşti şi apoi la catedra de Pian principal a 
Conservatorului „Ciprian Porumbescu”. Împreună cu loana Minei, a 
format generaţii de pianişti care au repurtat mari succese pe patru 


66 


continente. Printre aceştia, amintim pe: Dan Atanasiu, Alexandru 
Preda, Dan Poenaru, Luminiţa Ghencea-Duca, Matei Varga, 
Mihai Ungureanu,, Verona Maier, Livia Teodorescu-Ciocănea, 
Luminița Berariu, Bogdan Dulu, Mirabela Dina, Gabriel Bâtă, 
Rodica Marinescu-luoraş, Cristian Petrescu, Eugen Ciceu, Tudor 
Dumitrescu, lonuţ Prunner, Liliana lacobescu, Virginia Săndulescu 
Pippidi, Cristea Zalu, Adriana Bocăneanu. Toate îndrumările domniei 
sale au fost însufleţite de flacăra vie a trăirilor şi de un talent 
pedagogic de excepţie, după cum au remarcat mari persona- 
lităţi muzicale şi pedagogice, ca Florica Musicescu, Constanţa 
Erbiceanu şi alţii. 


loana Minei s-a născut în anul 
1931, la Bucureşti, fiind nepoata 
lui George Enescu. Absolventă stră- 
lucită a Liceului «Regina Maria» 
(1941-1949), intră la Conservator, 
la clasa de pian a Silviei Şerbescu. 
Pregătirea i-a fost asigurată, în 
paralel, de Ana Pitiş, cu care a 
studiat intens atingând culmile 
adevăratei măiestrii. Rectorul Con- 


servatorului, Dimitrie Dinicu, o numeşte pianist acompaniator la 
clasa Vasile Jianu, Garabet Avakian şi Arta Florescu. Ulterior, a 
activat la catedrele de Pian general, Pian principal şi Metodica 
predării pianului. Ca pianist concertist, a desfăşurat o îndelun- 
gată şi strălucită carieră solistică, încheiată cu puţin timp înainte 
de «plecarea» ei dintre noi (în 2001). Împreună cu Ana Pitiş, a 
îndrumat nenumărați elevi şi studenţi care au ajuns mari maeştri 
ai pianului. 

Ana Pitiş şi loana Minei au publicat "Tratatul de artă 
pianistică” (Ed. Muzicală, 1982) şi "Teoria comportamentului mu- 
zica!” (Ed. Sf.Gheorghe-Vechi, Bucureşti, 1997), articole în Revista 
« Muzica», studii şi referate ştiinţifice. Ele sunt rodul unei ex- 
perienţe de 40 de ani şi al consultării a peste 100 de lucrări, în 
patru limbi, din cele mai diferite domenii: acustică, fizică, biofizică, 
mecanică, biomecanică, anatomie, psihologie, biocibernetică, me- 
dicină, fiziologie nervoasă, estetică, lingvistică, semantică, semio- 
tică. Concluziile celor două autoare clarifică tehnica şi arta inter- 
pretării pianistice, constituind lucrări de referinţă în acest do- 
meniu. Una dintre remarcabilele lor discipole, minunata profe- 
soară universitară Liliana lacobescu le-a dedicat două volume 
prețioase: "Zbor spre înalt” şi "Scrisori către Ana Pitiş şi loana 
Minei” arătând că şcoala pianistică Pitiş şi Minei reprezintă un 
model în plan artistic şi uman, pentru abnegaţia şi dragostea cu 
care cele două doamne au dus la bun sfârşit ceea ce le-a fost 
hărăzit să înfăptuiască. 


Ca nonagenară, Ana Pitiş pare neobosită. Pregăteşte în con- 
tinuare elevi, răspunde la invitaţiile pianiştilor pe care i-a format. 
Mulţi sunt concertişti şi profesori la cele mai importante academii 
de muzică: Dan Atanasiu (la Conservatorul din Toronto), Alexandru 
Preda (profesor la "Mozarteum” din Salzburg), Gabriel Bîtă (pro- 
fesor la TV University din Denton, SUA), Mirabela Dina (la Con- 
servatorul din Köln) şi mulţi alţii... 


Care e secretul tinereții dumneavoastră? 
Îmi “irosesc” viața construind ceva... după cum spunea un 
poet... 

După demolarea casei din str. Cazărmii, cum v-aţi des- 
curcat cu lecţiile în spaţiul strâmt al acestor apartamente mo- 
deste de bloc din cartierul Militari? 

În micul apartament de sus îi găzduiam pe cei care veneau, 
din provincie, să studieze cu noi: Mirabela Dina din Craiova, Gabi 
Bîtă din Botoşani şi alții... Noi n-am luat niciodată bani pe lecţii. 
Pe Gabi Bâtă l-am găzduit, aici dormea, aici mânca, ba chiar, o 
dată când s-a îmbolnăvit, am chemat doctorul. Vecinul nostru, 
medicul nostru de familie care şi azi mă întreabă: ce mai face 
Gabi Bâtă? Ei, e celebru, e în America, îi spun. 


Cum era Matei Varga? 

Interesat de toate şi foarte comunicativ, foarte sociabil. 
înainte să vină la noi, fusese într-un turneu cu Mirabela Dina 
unde nu aveau condiţii să repete. Au fost solicitați să cânte. 
Mirabela nu a avut nevoie de repetiţii, aşa erau elevii noştri, nu 
aveau nevoie să studieze tot timpul. Era o caracteristică, se 
spunea, a şcolii Pitiş şi Minei. Toţi erau foarte surprinşi, cum e 
posibil, aşa, pe nestudiate să te aşezi la pian şi să cânţi. A în- 
trebat-o şi Matei... "Noi, la doamnele Pitiş şi Minei aşa lucrăm. 
Dacă avem principiile tehnice de bază, nu-i nevoie să studiem ca 
nişte robi. Sigur că trebuie 
să te încălzeşti, când ai 
câte un concert. Dacă ai 
început să mergi pe calea 
asta şi pe principiile astea, 
poți să cânți fără să toceşti 
tot timpul." 


Matei Varga 

Şi când s-au întors 


i Mall 2 băi de acolo, Matei o căuta 
Dada R} i 

5 sa II DDR A mereu pe Mirabela, pen- 
joha aie sa fiin Mafe, die Sna Ri 
tu E mda ff ame ce MD ut d j tru că voia ca ea să ni-l 
A m aie de pole topo îm ui prezinte... Atât de perse- 

Mo falit inw mbe m aenea ia d (ee idilă. Dar el venea cu gân- 
w A fot ca feamad di f faf $ dul să studieze cu noi. Şi 

fon de la părinții lui care 
Mal -s , 
"ne spun că fiul lor ţine 


verent era încât noi am 
crezut că s-a înfiripat o 


ne pomenim, nu după 
multă vreme, cu un tele- 


morțiş să lucreze cu noi. Matei avea o formidabilă voință de 
studiu, o imensă nevoie de a şti, de-a cunoaşte. De trei ori pe 
săptămână venea... Şi repet, noi niciodată nu am luat bani pe 
lecţii. Am socotit că această meserie, de a pregăti pianişti, este 
un mod de a trăi, nu se potriveşte, în nici un caz, cu ideea de 
onorariu. Peste ani, Matei Varga a spus despre noi: "M-au 
reinventat." 


Care sunt principiile teoretice ale concepției dumnea- 
voastră pedagogice? 

Pe atunci, noi tocmai lucram la "Tratatul de artă pianis- 
tică"... Încercam să ne fundamentăm teoretic activitatea de for- 
mare a tinerilor pianişti. Şcoala anatomo-fiziologică din Ger- 
mania nu ne ajuta prea mult. Am suferit enorm în '60, când s-a 
înființat concursul Enescu, pentru că veneau ruşii şi ne luau toate 
premiile. Şi atunci, ne-am pus în gând să formăm pianişti români 
de vârf. 

Şi cum aţi reuşit? 

Pornind de la câteva principii...Totul se bazează pe ideea 
că “instalaţia” există încă de la naştere. Există o legătură ascunsă 
între creier şi vârful degetelor, în subconştient. Auzul interior, el 
îți face tehnica printr-o legătură extrapiramidală şi, dacă ai sti- 
mulul sunetului în minte, degetele, vârfurile lor, merg singure. În 
vârfuri sunt multe puncte nervoase care au stimuli în creier. 
Când a aflat Matei Varga treaba asta, a rămas uluit şi entuzias- 
mat. Pornind de la aceste premise, el a reuşit să pregătească, în 
două săptămâni, Concertul nr. 1 de Ceaikovski. Auzul interior 
creează sunetul. Pianul transmite o calitate sonoră pe care o ai în 
minte şi care corespunde unei stări sufleteşti, unei stări fixate de 
conţinutul piesei şi de voinţa compozitorului. Inventezi formele 
muzicale printr-o astfel de decodificare instantanee cu cei o sută 
de ochi şi o sută de urechi din creier. "Lasă mâna liberă, ea e purtată 
de muzica interioară", îi spuneam adesea. Însuşindu-şi toate astea, 
Matei Varga a putut învăţa, când era în liceu, în timp record, 
Fantezia în fa minor de Chopin. Fantezia asta are un sunet imaginar, 
de o calitate dincolo de realitate. 


Care ar fi principium movens în lucrul cu elevii? 

Legătura sufletească, afectivă, a noastră, cu toți cei pe care 
i-am pregătit. Amândouă ne ocupam de toate. Împreună am 
regândit tehnica pianistică. 


Cum aţi început cursurile de măiestrie? 

Domnişoara Musicescu a observat că aveam, înnăscut, acest 
instinct muzical de a înţelege şi de a-mi însuşi rapid şi sigur orice 
piesă, oricât de grea. Îmi aduc aminte că aveam 13 ani când am 
intrat la Conservator şi Silvia Şerbescu m-a dus la Constanţa 
Erbiceanu. Dar am rămas în permanentă legătură şi cu Florica 

Musicescu. Domnişoara Erbiceanu a fost o vizionară, o artistă 
care a concertat mult în toată Europa. 


Când aţi cunoscut-o pe loana Minei? 

Încă din '49, când am început munca la liceul de muzică, 
domnişoara Musicescu îmi trimitea elevi. Aşa am cunoscut-o şi pe 
loana. Eu am avut-o elevă pe loana, vreo zece ani. Nu pot să spun că 
semănam. Ea era o fiinţă stenică, deşi de o sensibilitate fantastică, 
percepea stările mele de depresie, de durere, de suferinţă. Eu am o 
fire pesimistă, descopeream cele mai ascunse intenții dramatice şi 
tragice din orice partitură. Era nepoata de sânge a lui George 
Enescu... Dar niciodată nu a vorbit despre asta, nu a vrut să se spună 
că s-a folosit de acest lucru în cariera ei profesională. Mama ei era 
vară primară cu tatăl lui Enescu. 


L-aţi avut învățăcel în arta pianistică şi pe Pascal Bentoiu... 

Domnişoara Musicescu l-a trimis, mai târziu, la mine şi pe 
Pascal Bentoiu căruia i-am dat cartea noastră, "Teoria compor- 
tamentului pianistic", în care scriam despre darul cu care Dum- 
nezeu l-a înzestrat pe om: muzica. Ne-au invidiat colegi, ba chiar 
unii au spus că nu suntem destul de bune pentru a pregăti genii 
ca Sandu Preda, Dan Atanasiu, Mihai Ungureanu şi alţii. Ioana a 
lucrat cu Sandu Preda de pe când el avea doar 5 ani. Un copil cu 
o inteligență deosebită, deşi nimeni nu bănuia de pe atunci că va 
ajunge un mare pianist... 


Cum decurge prima abordare a unei piese? 

În primul rând îl familiarizăm pe elev cu spiritul compozi- 
torului. Dezvoltăm gândirea prin imaginaţie şi imaginaţia prin gân- 
dire. Interpretului, ca artist co-creator, îi revine greaua sarcină de a 

intui ce a gândit compozitorul, de a completa partitura, cod insufi- 
cient, de altfel. Fără sinceritate, fără acel dezinteres față de materie 
şi de realitatea înconjurătoare, fără acel elan de a tinde spre nişte 
zone supraomeneşti, transcendentale, nu poți fi un artist creator. 


De ce mai are nevoie un pianist? 

De moralitate, adică de puterea de a discerne între adevăr si 
neadevăr, între bine şi rău, pentru că interpretul, până nu pătrunde 
adevărul celor spuse de creator, nu poate reda opera respectivă. El 
trebuie să iubească acest adevăr şi să posede capacitatea de a-l trăi 
permanent. Adevărul nu trebuie confundat cu realitatea. Realitatea 
este materie, adevărul e spirit. Frumosul artistic mai înseamnă şi 
bunătate, iubire, modestie, iertare. 


Care ar fi rolul valorilor morale în formarea pianistică? 

În lucrarea "Educaţia estetică", am analizat în profunzime 
permanenta confruntare a binelui cu răul din existența omului; de 
aici tragismul, suferinţa ucigătoare, puterea sacrificiului şi a resem- 
nării, ca şi bucuria izbânzii, transcendenta şi frumuseţea fascinantă a 
sentimentului estetic, adevărul cuprins în lumea imaginaţiei crea- 
toare. Sinceritatea totală, generozitatea, onestitatea, dezinteresul 
material, independenţă față de lumea crudă a realității înconjură- 
toare sunt indispensabile artistului adevărat; nicăieri ca în muzică, 
lipsa acestor valori nu apare mai izbitor ascultătorului, deoarece 
«creația interpretativă este oglinda omului» după cum spunea 
Constanţa Erbiceanu. 


Ce e muzica, iubită maestră? 
Muzica este arta cea mai apropiată de Dumnezeu. Ea ne 
armonizează cu Universul. Prin practicarea muzicii în acest fel, 

realizând interpretări la nivelul la care au fost gândite de com- 
pozitori, sunt cultivate energiile pozitive, cele care te apropie de 
divinitate. 


Gândurile elevilor dumneavoastră vă însoțesc perma- 
nent şi s-au strâns în acest sac cu iubire, plin de scrisori din 
toată lumea de la pianiştii pe care i-ați format. Mi-aş dori ca 
revista CLIPA să le transmită, prin ediţia ei online, gândul dum- 
neavoastră... 

Urez fiecăruia dintre ei, prin vocea unui poet anonim: 

"Dă oamenilor tot ce poţi mai bun 

Și chiar dacă n-o să fie niciodată de ajuns, 
Nu contează. 

Iroseşte-te cât poţi mai bine... 

Frate, adevărul e simplu: 

Totul, pe lumea asta, 

E între tine şi Dumnezeu. 

N-a fost niciodată între tine şi ei. 

Și numai asta contează cu adevărat.” 


Mai 2011 

Carte frumoasă... 


Cărţi fundamentale. O istorie în istorie. 


Carol lancu este şeful 
catedrei de istorie contem- 
porană la Universitatea Paul 
Valery — Montpellier III. Este 
autorul unor lucrări importante 
consacrate istoriei evreilor ro- 
mâni precum şi relaţiilor inter- d 


naţionale. Din volumele apă- 


rute în limba română cităm: Lupta internaţională pentru eman- 
ciparea evreilor din România, vol. 1 (1913-1919), vol. 2 (1919- 
1939), Miturile fondatoare ale antisemitismului — din Antichitate 
până în zilele noastre şi Bleichroeder şi Crémieux, Editura Hasefer şi 
Shoah în România. Evreii în timpul regimului Antonescu, Editura 
Polirom. Recent a avut loc prezentarea celor mai recente apariţii 
editoriale semnate Carol lancu „Evreii din România. De la excludere 
la emancipare”, Editura Hasefer, 2007 şi „Alexandru Safran. O viață 
de luptă, o rază de lumină”, Hasefer, 2007. 


Domnule profesor Carol lancu, aţi lansat de curând aceste 
două cărţi fundamentale „Evreii din România. De la excludere la 
emancipare”, Editura Hasefer, 2007 şi „Alexandru Safran. O viaţă 
de luptă, o rază de lumină”, apărută la aceeaşi editură. Cu ce 
gânduri aţi iniţiat acest volum dedicat personalităţii lui Alexandru 
Safran? 

Să nu uităm că Al. Safran s-a remarcat ca un mare filosof 
teolog. Prestigiul de care s-a bucurat se datorează spiritului său de 

organizator şi inegalabilelor sale calităţi de cărturar, teolog, filosof, 
istoric şi literat. A publicat peste 200 de lucrari, studii, eseuri, 
articole, cărți, traduse în mai multe limbi, care i-au adus o recu- 
noaştere unanimă. Dintre acestea amintim "Cabala", "Înţelepciunea 
Cabalei", "Israelul în timp şi spaţiu", "Un tăciune smuls flăcărilor” şi 


"Memorii". 


Totodată, a desfăşurat şi o 
bogată activitate de profesor la 
diferite universități europene, 
americane şi din Israel. Alexandru 
Safran a fost unul dintre cei mai 
acerbi critici ai comunismului. 
Opera sa cea mai importantă, 
tradusă în multe limbi, este aceea 
despre Cabala. În ebraică, în- 
seamnă tradiţie, dar sensul mai 
larg al cuvântului este de „misti- 
cism”, „mistică evreiască”. Fie- 
care civilizație are o anumită 


mistică. El cunoştea aşa de bine 
textele, încât a scris prima şi cea mai importantă carte despre 
cea iudaică. În Cabala, cartea cea mai importantă e Cartea 
Splendorii. Cabaliştii vor să explice naşterea lumii... Peste tot 
există Dumnezeu, care s-a retras în el însuşi, când a dat naştere 
lumii. Safran a devenit un cunoscător incomparabil al istoriei 
religiilor. A editat de mai multe ori această carte împreună cu 
fiica sa, Esther, ca şi “Israelul în timp şi spaţiu”, reeditată sub 
titlul “Israelul şi rădăcinile sale”, o explicaţie excepţională a civili- 
zaţiei Israelului de-a lungul vremii: o civilizaţie mondială şi prima 
religie monoteistă din istorie. Creştinii îşi dau seama astfel că 

sunt foarte apropiați de evrei. Etica Bibliei e aceeaşi şi Safran de- 
monstrează acest fapt. A scris câteva cărţi privind etica ebraică şi 
modernitatea, răspunzând marilor întrebări despre sărăcie, teh- 
nologie, singurătatea în marile metropole, problematica educa- 


Hau sn 


ţiei, diferența între lumea “sătulă” şi cea care cunoaşte foame- 
tea, omul în fața atomului, viaţa şi timpul, arta, libertatea so- 
cială... Solitudine şi comunicare. Safran a participat la întâlnirile 
de la Geneva, dintre 1949 şi 1975, alături de mari savanţi, expli- 
când poziția iudaismului pe aceste teme. Ne-a lăsat o operă colo- 
sală, cărţile sale fiind traduse în multe limbi. A scris o carte 
numită “Etica religioasă evreiască”, unde pune accentul pe ches- 
tiuni morale. Efectiv, am explicat că Al. Safran a fost, într-adevăr, un 
mare rabin, care îi iubea pe semenii săi şi va rămâne în istorie ca 
un mare umanist. Era sever cu el însuşi, dar avea o mare blân- 
deţe şi înțelegere pentru ceilalți. Ceea ce am iubit eu personal la 
acest rabin carismatic, acest riguros filosof, maestru incom- 
parabil, este omul, poliglotul, îndrăgostitul de cărţi. Înţelep- 
ciunea sa era dublată de o personalitate excepţională. A ştiut să 
fie exemplar fără să se dea exemplu. El a fost un om de suflet, 
care a ştiut să le inspire discipolilor fervoarea admiraţiei şi a 
prieteniei. 


Aţi lansat recent un alt volum apărut la Editura Hasefer, 
„Evreii din România. De la excludere la emancipare”. Mi-aţi spus 
că titlul cuprinde, în el ideea majoră, Firul roşu al cărţii. De ce acest 
titlu? 

La 1866 s-a emis o Constituţie a României, care nu a recu- 
noscut cetățenia română a evreilor, din cauza unor elemente 
naţionaliste înfocate. S-a votat un trist articol 7, care impunea religia 
creştină cetățenilor români. Puteau deveni cetăţeni români doar cei 


79 


care se converteau, se botezau. România a primit mulţi imigranţi 
evrei din Galiţia, lerusalim, Polonia, dar va fi printre ultimele ţări 
care le acordă dreptul la cetăţenie, în 1919. Ei făceau serviciu 
militar, au participat la războiul de independenţă din 1877. Com- 
batanţii de atunci au fost recunoscuți ca şi cetățeni, iar articolul 7 s-a 
schimbat, dar evreii nu erau încă emancipaţi. Evreii au luptat în 
tranşee pentru România încă din primul război mondial, foarte 
multe elemente din rândurile populației româneşti cerând emanci- 
parea evreilor. Mai era un paradox: când Transilvania şi Basarabia 
au revenit la patria-mamă, s-a declarat că toţi cetățenii din 
Transilvania vor fi recunoscuți ca şi cetățeni. Astfel, evreii care au 
luptat de partea Austro-Ungariei deveneau cetățeni, dar cei care au 
luptat de partea României nu! În 1919 s-a corectat şi această 
nedreptate... 


Aţi descris în carte evoluția luptei evreilor pentru 
emancipare. Care este importanţa acestui capitol din istoria 
României? 

Constituţia română s-a schimbat complet în 1923. La Paris 
s-a pus problema supremă a drepturilor minorităţilor. Noua 
Europă s-a născut la Versailles: li s-a permis evreilor să aibă şcoli. 
Ceea ce am arătat în această carte este ultima fază a luptei 
pentru emancipare, ca şi importanţa evreilor în cultura româ- 
nească şi nu numai. În mijlocul secolului al XIX-lea ei nici nu ştiau 
bine româneşte, dar apoi s-au impus ca nişte mari valori. Volu- 
mul conţine şi o bibliografie cronologică a chestiunii evreieşti: 
peste 500 de titluri! Şi chestiuni polemice, şi lucruri ştiinţifice, 
500 de titluri doar din 1861 până în 1919, care demonstrează că 
istoria evreilor din România este importantă şi pentru istoria 
românilor. 

Aţi reuşit să încheiaţi parteneriate între Universitatea pe 
care o reprezentaţi şi mari universităţi din România. Conduceţi 
lucrări de cercetare ale doctoranzilor români la Montpellier. Ce 
viitor are această colaborare? 

În cadrul universităţii Paul Valery din Montpellier sunt res- 
ponsabil cu relaţiile cu Europa de Răsărit, în special cu România. 
Încurajez tezele despre România, relaţiile Franţei cu România. 
Am semnat acorduri cu universităţile din Cluj, Bucureşti, laşi, în 
aşa fel încât cercetătorii români pot veni la universitatea noastră, 
relaţiile cu universităţile partenere din acest punct de vedere 
sunt foarte strânse, dezvoltate mult în ultimii ani. România tri- 
mite la Montpellier studenţi foarte valoroşi... Încurajăm maste- 
rate comune şi reuniuni ştiinţifice, la Montpellier sau în oraşele 
din România numite mai sus. 


Ce reprezintă România pentru dumneavoastră? 

Am spus aceasta în discursul meu în 2005, când mi s-a 
decernat titlul de Doctor Honoris Causa al Universității Babeş- 
Bolyai din Cluj-Napoca. „Astăzi, dacă ţara mea natală nu-mi este 
şi o patrie, îmi este cel puţin o matrie care niciodată nu m-a 
părăsit.” 

România: pluralitate şi multiculturalism 


Profesorul şi scriitorul 
CAROL IANCU: 


„Astăzi, dacă ţara mea 
natală nu-mi este şi o 
patrie, îmi este cel puţin o 
matrie care niciodată nu 


m-a părăsit.” 


„Sunt născut într-un orăşel din nordul Moldovei, într-o 
familie modestă, unde aspectele religioase contau mult. Diploma 
de maturitate am luat-o la Liceul Costache Negruzzi din laşi. 
După ce am părăsit definitiv tara mea natală, la vârsta de 17 ani, 
la Universitatea Ebraică din lerusalim, am urmat studii de istorie 
generală, de istorie evreiască, de limba şi literatura franceză, de 
psihologie şi pedagogie. Obţinerea titlului de Master of Arts cu 
mențiunea magna cum laude şi redactarea unei lucrări despre 
Charles Peguy mi-au permis obținerea unei burse de studii acor- 
date de guvernul francez. Am beneficiat de o primire exceptio- 
nală la Universitatea Paul Valery din Montpellier unde mi-am 
început cariera universitară, preocupat de pasionanta cercetare a 
istoriei evreilor din România, care mi-a pus două probleme: 
statutul evreilor şi drepturile minorităţilor” 


(Din discursul ținut cu ocazia decernării titlului de Doctor Honoris Causa 
al Universităţii Babes-Bolyai din Cluj-Napoca, la 8 noiembrie 2005). 

Sunteţi din nou în România cu prilejul acestei duble 
lansări... 

La Librăria Cărtureşti a avut loc marţi, 16 mai, lansarea 
celor două volume ale mele, Miturile fondatoare ale antisemi- 
tismului şi de Bleichroeder şi Crémieux în care este vorba de 
istoria evreilor din România şi de alte subiecte conexe cum ar fi 
relaţiile dintre evrei şi creştini, miturile fondatoare ale antise- 
mitismului, studiu sintetic care merge din antichitate până în 
zilele noastre. 


Cum aţi scris “Miturile fondatoare”? 

Această carte are o anumită istorie. Cu câţiva ani în urmă, 
un negaţionist în Franţa, Roger Garaudy a publicat un volum 
intitulat Miturile fondatoare ale politicii israeliene. Dintr-un 
anumit punct de vedere, acest volum este un răspuns dat acestui 
pamflet negaţionist, cartea mea fiind o lucrare ştiinţifică având la 
bază o documentare serioasă. Ceea ce mi s-a părut important 
este de a percepe acest fenomen pe termen foarte lung în 
perspectiva miturilor sale fondatoare. Aceste mituri se perpe- 
tuează de la o epocă la alta şi de la o civilizaţie la alta. Un lucru 
foarte curios este legenda sângelui ritual sau legenda omorului 
ritual. Primii care au suferit de această acuză au fost creştinii în 
antichitate. Erau acuzaţi de greci că ei ar folosi sânge omenesc 
pentru riturile lor religioase. Regăsim această acuză în Evul Mediu 
până în contemporaneitate. Se credea că, în special înaintea 
Paştelui, evreii ar avea nevoie de sânge omenesc, să-l amestece 
cu făină pentru a fabrica pasca, azima şi această credinţă s-a 
înrădăcinat. Chiar Papa a emis o serie intreagă de bule pontifi- 
cale prin care spunea că aceste lucruri nu sunt adevărate. Dar 
această legendă s-a menţinut până azi. Miturile sunt lucruri false 

in care oamenii cred. Legenda omorului ritual din Evul Mediu a 
avut consecinţe teribile: pogromuri împotriva evreilor. Acuzaţiile 
de omor ritual s-au înrădăcinat în Balcani şi în Ţările Române. 
Niciodată, până la conflictul israelo-arab din Orient, această 
acuză nu apărea în lumea musulmană. Totuşi, din cauza con- 
fruntării din Orientul Apropiat şi Mijlociu, regăsim această acuză 
şi în Islam. Chiar un ministru arab a scris o carte care se inti- 
tulează La Matza de Sion (Pasca de Sion) în care spune că evreii 
nu au nevoie de sânge creştin ca să fabrice azima de Paşte ci au 
nevoie de sânge „omenesc”, prin care el înțelegea arabii care, în 
majoritatea lor sunt musulmani. lată un mit care s-a transferat 
de la civilizaţia creştin europeană spre o civilizaţie musulmană- 
mediteraneană. Un alt mit: conspirația mondială. Astăzi, din cauza 
conflictului din Orientul Apropiat şi Mijlociu nu se mai spune 
complotul evreiesc mondial, se spune complotul sionist mondial 
inițiat pentru a distruge creştinismul. Statul Israel ar intenţiona 
să-şi impună hegemonia peste tot în Orient. Este vorba, în special 
de cel mai mare fals din istorie care se numeşte Protocoalele 
înțelepților Sionului. 


De când există aceste mituri? 

Ura faţă de evrei are istoria cea mai îndelungată. Pentru a 
o exprima se utilizează tot felul de termeni: antiiudaism, anti- 
semitism, iudeofobie, rasism, xenofobie şi aşa mai departe. 


|? 


„Antisemitismul” apare, pentru prima dată ca atare în anii '80 ai 
secolului al XIX-lea, în cartea unui pamfletar german care se 
numea Wilhelm Marr, intitulată Victoria iudaismului asupra ger- 
manismului. El utilizează pentru prima dată cuvântul „Antisemi- 
tismus”. Asistăm la o anumită mutație şi, într-adevăr, antiiu- 


daismului clasic i s-a adăugat rasismul contemporan. Biserica 

creştină a fost antisemită din punct de vedere religios, nu din 
punct de vedere rasial. Un evreu care se boteza putea deveni 
preot. În biserica catolică putea deveni episcop, arhiepiscop, 
cardinal, papă, au fost chiar doi papi de origine evreiască. În 
Spania medievală avem o excepţie importantă numită „puritatea 
sângelui”, „limpiezza di sangre”, la un moment dat nu exista 
ideea rasială, dar exista un fel de protorasism. Nu putem spune 
că în antichitate sau în Evul Mediu exista antisemitism, ci anti- 
iudaism. 

Dar, fenomenul apăruse în perioada precreştină. E vorba 
de ostilitatea unor mari imperii politeiste față de o minoritate 
monoteistă care aduce ceva nou din punct de vedere religios, 
adică credinţa într-un Dumnezeu care este pretutindeni prezent 
şi nicăieri materializat. Dumnezeu care este spirit. Poporul evreu 
este primul popor monoteist. Din iudaism se va naşte, apoi, creş- 
tinismul şi apoi o a treia mare religie monoteistă, Islamul. Dar 
acest fenomen de ostilitate față de evrei nu a existat peste tot. 
Nu s-a manifestat în China, în India ci doar în două tipuri de 
civilizaţii, în creştinism şi în Islam. 


Care ar fi miturile pe care se bazează antisemitismul 
contemporan? 

Mitul că evreii ar descinde din leproşi, fiind astfel, stig- 
matizați. E vorba de o idee protorasistă. Această ostilitate faţă de 
o minoritate monoteistă apare şi la anumiţi polemişti greci şi 
romani. Asistăm şi la naşterea unor mituri grozave şi atunci când 
creştinismul a devenit religie de stat, evreii fiind marginalizaţi şi 
persecutați pentru religia lor diferită. Cel mai teribil mit este 
expresia „poporul deicid”. A-l omori pe Dumnezeu este un con- 
cept metafizic grotesc. Alt mit este mitul poporului necredincios. 

În religia catolică, până în anii '60 ai secolului al XX-lea exista o 
rugăciune "Oremus et pro perfidis Judaeis". Adică să ne rugăm 
pentru "evreii... perfidis". Să ne rugăm şi pentru evreii necredin- 
cioşi”, dar care, din păcate, s-a tradus „evreii perfizi”, cât rău a 
făcut... Este o exagerare, pentru că evreii sunt cei care cred în 
Dumnezeul unic. Cât rău a făcut această acuză şi acest mit... 
Datorită unui istoric francez, Jules Isaac şi datorită intervenţiei 
fostului Mare Rabin al României, Alexandru Şafran, la Silsberg în 
Elveția, în 1947, s-a analizat cum s-a ajuns la Shoah (Holocaust) şi 
s-a spus că învățământul creştin trebuie schimbat pentru ca 
tineretul să afle cine sunt evreii în sens pozitiv nu în sens negativ 
cum s-a transmis din generație în generaţie. 

De la conspirația mondială evreiască vom ajunge la mituri 
mai moderne care se vor menţine până în secolul al XX-lea. Unul 
dintre ele spune că dispersiunea evreilor în lume apare ca o 
pedeapsă divină pentru răstignirea lui lisus Hristos. Dar când lisus 
apare în istorie, diaspora evreiască exista de şapte secole. Deci 
nu poţi să spui că evreii au fost împrăștiați în lume ca o vină că l-ar fi 
răstignit pe El. Şi, în sfârşit, ultimul mit antic care s-a menţinut 
este „iudaismul degenerat”. În loc să se prezinte faptul că în anti- 
chitate existau mai multe curente religioase, fariseii, saduceii, 
esenienii, acestea sunt prezentate ca secte. Astfel se denatu- 
rează sensul... Şi alte şi alte mituri cum ar fi evreul demoniac, în 
Evul Mediu sau prezentarea mitică a iudaismului şi a creştinis- 
mului. În catedrale şi biserici catolice din occident vedem repre- 
zentarea sinagogii şi a bisericii. Ecclesia este o femeie fru-moasă 
cu o diademă şi cu un sceptru, având o privire deschisă şi sinagog 
este o femeie cu ochii acoperiţi, care reprezintă legea cea veche 
care nu merge. Va apărea şi termenul „iudeofobie”, evreii fiind 
resimţiţi ca un element de alteritate. 

Cum se ajunge la manipularea în scopuri politice a acestor 
mituri? 

În secolul al XIX-lea apare ideea de rasă, apar ştiinţe noi: 
antropologia istorică, darwinismul social, genetica, lingvistica, 
statistica. O parte din aceste ştiinţe au fost folosite pentru a-i 
marginaliza pe evrei. Rasismul însuşi este un mit. Vi-l citez aici 
pe Einstein care, când a fost forţat să părăsească Germania, a 
trebuit să completeze un formular în care apărea întrebarea: 
cărei rase îi aparțineţi? lar el a răspuns: speciei umane. Mo- 
mentul teribil este acela când ideea de rasă se transformă în 
rasism. Când ideea de rasă se transformă în stigmat. lată de 
ce, la Auschwitz, naziştii au omorât creştini, pastori protes- 
tanţi sau călugăriţe catolice. Pentru că aveau bunici de origine 
evreiască. Ajungem la epoca noastră, la Protocoalele înțelep- 
ților Sionului. Este cel mai renumit fals din istorie, inventat de 
Ohrana, poliţia secretă ţaristă, pentru a motiva astfel marile 
probleme sociale care frământau imperiul rus: ideea că şefii 
evreilor, rabinii lor s-ar fi reunit şi ar fi pus la cale să cuce- 
rească lumea: fie prin revoluţia bolşevică fie prin forța aurului. 
Din păcate pentru Ohrana, s-a descoperit că acesta este un 
fals. Antiiudaismul se va transforma în antisemitism şi antise- 
mitismul în antisionism. 


Cum interpretati negarea Holocaustului? 

Ca o formă de manifestare a antisemitismului. Eu, ca 
istoric folosesc termenul „Shoah şi nu cuvântul „Holocaust” 
pentru că acesta are şi un sens metafizic: „ardere de tot a unei 
victime”. Aici a fost voinţa unui stat puternic de a distruge un 
întreg popor. Dacă erai născut evreu erai deja condamnat la 
moarte.” 

Cum aţi rezuma mesajul cărţii? 

Cartea are o menire demonstrativă şi una pedagogică. Este 
o sinteză asupra pericolului de a crede în anumite aserţiuni com- 
plet false. Soluţia este învățământul stimei şi nu al dispreţului 
prin cunoaştere. 


Care ar fi elementele de noutate ale volumului „Bleichroeder 
şi Cremieux”? 

În urmă cu câţiva ani, la Paris, am descoperit o serie de 
scrisori inedite ale lui Gershon von Bleichroeder, bancherul lui 
Bismarck care a avut un mare rol în istoria Germaniei. Celălalt 
este o personalitate franceză, evreu de origine, ministru al jus- 
tiției în guvernul de la 1848, în Franţa, care a contribuit la eli- 
berarea negrilor din coloniile franceze. România a fost recunos- 
cută ca stat la Congresul din 1878 de la Berlin. Aceste două per- 
sonalități au corespondat şi s-au manifestat la Congresul de la 
Berlin în favoarea coreligionarilor lor din România, unde exista o 
comunitate evreiască importantă, înrădăcinată de mai multe 
sute de ani şi care s-a bucurat de o mare toleranţă şi o primire 
frumoasă din partea românilor. În 1848, revoluționarii au cerut 
drepturi şi pentru evreii noştri. Lupta pentru emancipare a 
evreilor din România începe în 1848. Cremieux a spus în Parla- 
mentul României: „Mă adresez dumneavoastră şi vă rog să faceți 
pentru coreligionarii mei ceea ce am făcut eu pentru negrii din 
coloniile franceze din Africa.” Elementele extremiste s-au împo- 
trivit acordării drepturilor cetăţeneşti evreilor şi atunci s-a votat 
un articol teribil în Constituţia României care spunea următorul 
lucru: „Orice străin poate deveni român dacă este creştin.” 
Marile organizaţii internaţionale vor cere guvernanţilor români 
să se dea evreilor drepturi cetăţeneşti. Congresul de la Berlin se 

încheie cu recunoaşterea țărilor din Balcani, cu condiţia ca să se 
recunoască drepturile de cetăţenie tuturor locuitorilor. Rezis- 
tenţa extremiştilor, combinată cu alte probleme, precum cea a 
liniei ferate Varciorova — Bucureşti — Buzău — Brăila — Galaţi — 
Tecuci — Roman şi Tecuci — Bârlad, (în care Bleichroeder a inter- 
venit energic, în sprijinul continuării lucrărilor, la cererea lui 
Bismarck) au dus la tergiversarea rezolvării problemei evreieşti. În 
ciuda eforturilor celor doi protagonişti ai cărții, problema încetă- 
ţenirii evreilor tot nu s-a rezolvat. Erau peste 270 000 de evrei care 
au trebuit să aştepte până la sfârşitul primului război mondial ca, în 
sfârşit, să fie recunoscuţi cetățeni. Ei au luptat pentru România, dar 
statutul lor era acela de străini nesupuşi unei protecţii străine. 
Bunicul meu a murit ca erou la Mărăşeşti fiind considerat „un străin 
nesupus unei protecţii străine” deşi provenea dintr-o familie cu 
străvechi rădăcini în Moldova. Este paradopxal faptul că tocmai 
România care a primit evreii încă din secolul al XVI-lea, a fost unul 
din ultimele state care le-a acordat cetăţenie. Această carte intere- 
sează diplomaţia europeană, e vorba de relaţiile internaţionale şi 
despre lupta pentru drepturile omului. 


Cum pot fi schimbate aceste rezistenţe? 

Am încercat să reconstitui istoria Shoah-ului în România. 
Peste 90 la sută din evreii din Moldova, Muntenia, Transilvania 
de Sud au rămas în viaţă, dar în Basarabia, Bucovina şi Trans- 
nistria, situaţia evreilor a fost mult mai dramatică. Mă bucur, că 
astăzi, se prezintă situaţia reală din şcoala românească. România 
transmite Europei un mesaj extraordinar, prin funcţionarea Uni- 
versității Babes-Bolyai care are 19 facultăţi cu limba de predare 
română, 16 facultăți cu predare în limba maghiară, 10 în ger- 
mană şi două departamente de studii ebraice. România dă un 

exemplu de pluralitate şi multiculturalism. Ca profesor respon- 
sabil al doctoratelor privind istoria religiilor conduc o serie în- 
treagă de teze şi mă bucur că o serie de studenţi din România vin 
la noi pe baza acordurilor dintre Universitatea din Montpellier şi 
Universitatea din Bucureşti, Universitatea din Cluj şi Universi- 
tatea din laşi. În cursurile mele, România este prezentă întot- 
deauna şi nu-mi uit niciodată țara mea de origine. 


CRONICA ROMÂNĂ, 2008 

Virgil Duda: profesionalism de cursă lungă 


Scriitorul Virgil Duda ne-a dăruit 
joi, 6 noiembrie 2008, la Clubul Mu- 
zeului Ţăranului Român din Bucu- 
reşti, cel mai recent roman al său, 
“Ultimele iubiri”, apărut la Editura 
Polirom, în colecția "Fiction Ltd.” Cu 
această ocazie, au luat cuvântul, 
alături de autor, Carmen Muşat, 
Bianca Burţa-Cernat, Cosmin Ciotloş, 


Gabriel Dimisianu şi Daniel Cristea- 
Enache. 

Frescă plină de pitoresc a Tel Aviv-ului contemporan şi a 
comunităţilor sale de imigranţi din toate colţurile lumii, romanul 
lui Virgil Duda are ca fir călăuzitor pasiunea târzie dintre eco- 
nomistul Radu Glasberg şi seducătoarea Marieta, femeie de 
afaceri de succes şi onorabilă mamă de familie. Cei doi împăr- 
tăşesc, pe lângă erotismul debordant, amintirile studenţiei co- 
mune bucureştene, în care relaţia lor debutase strict carnal. Însă 
singurătatea, înstrăinarea şi senectutea care se apropie îi po- 
tenţează bărbatului iluzia unei mari iubiri... 

Despre această apariție de excepţie, criticii prezenţi au dat 
seamă asupra intrării unui nou titlu de valoare în patrimoniul 
literaturii române contemporane. 
extra estetice... Ca om este foarte discret, cu un extraordinar 
bun-simt. A venit tocmai din Israel pentru a se întâlni cu prietenii 

şi cititorii săi, deşi cartea lui a fost mai rapidă, a şi fost nomi- 
nalizată drept „Cartea anului” de către revista „România lite- 


s” 


rară”. (Daniel Cristea-Enache). 


Gabriel Dimisianu: „El face parte din marea generatie de 
şaizecişti, publicând pentru prima dată în „Gazeta literară” după 
care s-a manifestat în „România literară” alături de George 
Bălăită, Alexandru Ivasiuc, Norman Manea, Augustin Buzura, 
bucurându-se, încă de la început, de stima confraţilor şi a 
cititorilor pe care a început, încă de pe atunci, să-i cucerească. El 
este unul din creatorii români contemporani care creează per- 
sonaje feminine memorabile, deschise către iubire, senzuale şi, în 
acelaşi timp ironice. Erotismul este prezent în carte cu plusul 
acesta al inteligenţei şi al bunului simţ, este o carte a intrării în 
amurgul acestei relaţii vechi de 25 de ani când apar tot felul de 
schimbări fizice şi sufleteşti. Este vorba de Israel, de oameni care 
au trăit o parte din viaţă în Europa, în estul Europei, se constituie 
într-o altă lume care anexează literaturii române şi alte teritorii 
ale proceselor istorice de acolo. E un scriitor român care ne intro- 
duce în această lume a dramelor pe care emigrația le produce, 
dar, în acelaşi timp este o lume pe care aceşti oameni şi-au 
însuşit-o. Şi în cazul acestor cărți care vin cu problemele de acolo, 
determinantă este limba. Aceştia reprezintă valori ale literaturii 
române.” 


„Ce impresionează la prima lectură? Ritmul povestirii şi 
personajele. Este o carte foarte bine construită, în care găsim 
profesionalismul romancierului de cursă lungă. Dacă ar fi să mă 
gândesc la o apropiere de un prozator român cu care l-am com- 
parat pe măsură ce citeam, acesta este Cezar Petrescu tocmai 

pentru că şi Virgil Duda ca şi Cezar Petrescu, are ştiinţa de a-şi 
prinde, încă de la început, cititorii într-o plasă în care aceştia 
intră imediat. Personajul principal care îşi deapănă, în fata 
ochilor noştri, povestea, face, de fapt, o arheologie a memoriei. 
Suspendat între două spaţii geografice, România şi Israel, 
personajul este, în egală măsură, suspendat între două fiinţe. Şi 
poate că şi asta contribuie la indecizia identitară pe care o 
traversează în intervalul în care povestea lui se întinde. E un 
personaj interesant pentru că în el se reflectă, cumva, mai multe 
problematici: problematica socială, problematică umană, erotică, 
intelectuală, Radu Glasberg este un nod, din acest punct de 
vedere şi ştiinţa prozatorului face ca toate aceste planuri să se 
armonizeze şi să se îmbine fără ca cititorul să aibă, pe parcursul 
lecturii tentatia de a vedea cusăturile, partea din dos a pânzei pe 
care o tese romancierul. Este o poveste spusă cu foarte multă 
naturalete, cu foarte mult firesc, personajele se mişcă şi vorbesc 
în ritmul vieţii de zi cu zi şi, în acelaşi timp au adâncime, nu sunt 
personaje plate, nu sunt efemere. Cred că, de fapt, romanul 
acesta spune povestea unui cuplu care se pierde şi se regăseşte 
periodic, a unui cuplu care partenerii învață să se cunoască 
reciproc şi mai ales să aibă capacitatea extraordinară de a-l privi 
pe celălalt de fiecare dată altfel, cu un ochi foarte proaspăt, de a 
se reinventa permanent. şi probabil că aici este secretul, cheia 
fascinaţiei pe care o exercită unul asupra altuia şi pe care, 
împreună, o exercită asupra cititorului. Este un roman în care 
omenescul irumpe la tot pasul fără nici un fel de ostentaţie şi fără 
nici un fel de crispare. Romancierul nu vrea să demonstreze 
nimic. Şi acesta este, după părerea mea, unul dintre meritele 
cărții. Există foarte multă plăcere de a construi lumi ficționale, de 
a inventa situaţii de viață şi de a pune personajele în relaţie unele 

cu celelalte. Mai multe personaje care aparent sunt pe planul doi, 
rețin atenţia pentru că sunt foarte puternice. Doru, un regizor 
ratat care se reinventează într-un fel, în noul său teritoriu, în 
noua sa viață, după o perioadă destul de încordată de căutări, de 
rateuri şi personajul acesta te urmăreşte chiar dacă nu el este 
personajul central. Aş putea spune că romanul „Ultimele iubiri” 
este şi un roman al rateurilor existențiale, al mai multor tipuri de 
ratări: decizională, erotică, ratare a destinului în toată complexi- 
tatea lui.” (Carmen Muşat). 


Autor de mare forță.Virgil Duda stă alături de prozatori 
bine cotați ca Augustin Buzura, Nicolae Breban, cu o naraţiune 
voit înşelătoare, narațiune de o subtilitate care scapă unei lecturi 
neatente. Romanul „Ultimele iubiri” nu este, în mod cert, un 
roman pentru cititorul grăbit. Este un roman care se dezvăluie 
abia de la pagina 200 încolo, până atunci cititorul stă la pândă. E 
mai mult decât un roman de dragoste. În mod înşelător, în prim- 

plan stă povestea unui cuplu aflat în imposibilitatea adaptării la 
viaţa din Israel şi imposibilitatea adaptării la viaţa post-modernă. 
Avem aici foarte numeroase discuţii, dezbateri, pentru că 
„Ultimele iubiri” este şi un roman de idei pe tema acelei nebunii 
care se cheamă „corectitudinea politică”. Personajele discută 
despre excesele homosexualilor, despre năvala narcomanilor, 
despre dictatura minorităţilor şi despre tot felul de alte subiecte 
fierbinţi nu numai la noi ci şi în alte părţi. În mod curios, per- 
sonajul cincuagenar, are o atitudine de bătrân şi o intuiţie a 
sfârşitului. „Ultimele iubiri” este un roman despre extincţie, un 
roman poem despre ceea ce înseamnă timp, naraţiunea, stu- 
foasă, încheindu-se cu o replică destul de casantă şi nu întâm- 
plător un alt, personaj vorbeşte despre lumea de ieri, despre 
valorile care încep să se efaseze în faţa valorilor lumii post- 
moderne, o lume cinică, puţin flexibilă. 

“Ultimele iubiri” ale lui Virgil Duda 


Scriitorul Virgil Duda, stabilit în 
Israel de 20 de ani, a revenit în Ro- 
mânia pentru a-şi lansa noul roman, 
“Ultimele iubiri”, apărut la Editura 
Polirom, în colecţia "Fiction Ltd.", 
apariţie nominalizată drept „Cartea 
anului” de către revista „România 
literară”. Cu această ocazie, joi, 6 
noiembrie, la ora 17.30, la Clubul 
Ţăranului, Muzeul Ţăranului Român, 


au luat cuvântul, alături de autor, 
Carmen Muşat, Bianca Burța-Cernat, Cosmin Ciotloş, Gabriel 
Dimisianu şi Daniel Cristea-Enache. 

Frescă plină de pitoresc a Tel Aviv-ului contemporan şi a 
comunităţilor sale de imigranţi din toate colţurile lumii, romanul 
lui Virgil Duda are ca fir călăuzitor pasiunea târzie dintre econo- 
mistul Radu Glasberg şi seducătoarea Marieta, femeie de afaceri 
de succes şi onorabilă mamă de familie. Cei doi împărtăşesc, pe 
lângă erotismul debordant, amintirile studenţiei comune bucu- 
reştene, în care relaţia lor debutase strict carnal. Însă singură- 
tatea, înstrăinarea şi senectutea care se apropie îi potenţează 
bărbatului iluzia unei mari iubiri... 

De ce “Ultimele iubiri”, domnule Virgil Duda? 

Pentru că sunt, într-adevăr, ultimele. Vine o vârstă când 
trebuie să recunoşti că nu mai eşti în situaţia să ai toate posi- 

bilităţile. Şi e un amestec de resemnare, de înţelepciune, ei bine, 
e vorba de un personaj, fireşte, fără nici o legătură cu mine care 
sunt întotdeauna gata să mă îndrăgostesc. Personajul meu tră- 
ieşte această clipă de dramatism al acestei relaţii. 


De unde vă inspirați când vă scrieţi romanele? 

Cum se spune, din viață. Şi, cum spunea Rebreanu, câtă 
viaţă, atâta literatură. La un moment dat tema principală este 
cercetarea relaţiilor interumane, în ce măsură personajul care îşi 
trăieşte drama are numeroase comunicări, la toate straturile, la 


toate nivelele şi reuşeşte să rămână el însuşi dar să rămână, în 
acelaşi timp dependent de toţi ceilalți. 


Care credeţi că ar fi ideea majoră prin care dumnea- 
voastră, autorul, atrageţi cititorul către acest roman? 

Arghezi spunea: „Romancierul umblă haplea după subiect.” 
Subiectul este foarte interesant şi am moştenit din familie, de la 
fratele meu ideea de a nu-ţi plictisi cititorii. Găseşte calea de a-i 
păstra şi să ai grijă ca şi cititorii să simtă plăcerea lecturii. Cred şi 
sper ca şi această carte să ofere cititorilor mei o lectură plăcută. 


JURNALUL SĂPTĂMÂNII, noiembrie 2008 

Un Transformer: lon Hobana 


1OBANA 


ION HOBANA, 

“Incidentul Roswell. Noi mărturii și 
controverse”, Editura pentru Știință, 
București, 2009. 


„Am văzut dosare secrete care arată că Guvernul ştia 
despre asta, dar a hotărât să nu spună publicului.” — afirmaţii 
semnate Edgar Mitchell, pilot al misiunii „Apollo 14”, care înso- 
tesc faptele relatate seducător de autorul SF lon Hobana. Volu- 
mul prezintă noutăţile date la iveală, între timp, de unii martori 
la eveniment şi demontează lucrurile care s-au dovedit a fi năs- 
cociri. Aceste noi mărturii au apărut datorită unei femei, pro- 
fesor de astronomie şi astrofizică la o mare universitate din 
Statele Unite, care a fost numită secretar al Air Force. „Nu mai 
încape nicio îndoială că atunci, în apropiere de Roswell, s-a 
prăbuşit o navă extraterestră” — spune autorul. „Asta este con- 

cluzia la care am ajuns, în primul rând, pe baza mărturiilor celor 
care au adunat resturile navelor şi cadavrele de pe câmp, au dus 
aceste trupuri la infirmeria bazei Roswell, unde s-au făcut primele 
analize, înainte de a fi trimise mai departe.” 


O carte bogat ilustrată, a cărei apariţie, pândită de iubitorii 
genului, va fi urmată de o ediţie definitivă a povestirilor SF 
semnate lon Hobana şi care va fi lansată la Bookfest. După care, 
va urma o istorie a imaginarului ştiinţific în literatura franceză de 
la origini până la 1900. Texte medievale care anticipează multe 
descoperiri de mai târziu. Cu lon Hobana, viitorul şi trecutul se 
transformă, magic, în prezent. 


CLIPA, aprilie 2009 

Mircea, /fel de vorbire/a lui "a fi"/"fire" 
(Nichita Stănescu) 


Voneecza Fi dadaa me 


Scriitoarea Veronica Bârlădeanu 
vine cu o restituire necesară: volu- 
mul biobibliografic Cu şi despre M. 
N. Rusu apărut la Editura Ramura 
de Măslin şi primit entuziast de 
membrii cenaclului literar Mihai 
Eminescu din New York, condus de 
scriitorul şi preotul Theodor Damian. 
[47/44/40 Culegerea de față a vrut să sem- 
2010 naleze doar existența unei virtuale 


opere risipite, ca o ploaie de aur, în paginile periodicelor cultu- 
rale în care semnează MeNe-ul, după cum îl alintau confrații de 
condei. Este semnalată munca de migălos arheolog al literaturii 
vechi a celui care l-a descoperit pe Dimitrie Ciocârdia Matila, 
valoros pamfletar politic până atunci necunoscut, redând memo- 
riei colective pagini inedite despre Unirea Principatelor, Diversi- 
tatea cărții, Istoria lui Del Chearo, Lucian Blaga, inedit, Jurnal vienez, 
Urmuz şi istoria arhitecturii româneşti, Eminescu şi spaţiul mioritic, 
texte inedite ale unor scriitori prepaşoptişti şi altele. 

Acest volum semnal readuce în conştiinţa oamenilor de 
litere una din cele mai dăruite voci critice ale contemporanei- 
tăţii care vorbeşte despre constelația literară a deceniilor şapte şi 
opt, despre frământările unei strălucite generaţii de scriitori, a 

căror operă este trecută, discret şi profund prin filtrele jude- 
căților sale esteticofilozofice. „Cu... şi despre M. N. Rusu” este — 
aşa cum mărturiseşte autoarea cărții — „un semnal, sau poate o 
semnalare, socotind că restituirea cuvenită în toată dimensiunea 
ei trebuie să o facă istoricii literari şi istoria literaturii”. Volumul 
realizat de Veronica Bârlădeanu este, credem, un splendid cap de 
serie care obligă istoria literară la alcătuirea integralei M.N. Rusu, 
necesară continuare a apreciatului său volum de critică literară 
apărut în 1969, autodefinitoriu intitulat "Utopica". 

Activitatea de critic literar, de pamfletar, de ziarist şi reporter 
— pe care M. N. Rusu a desfăşurat-o timp de peste patru decenii, în 
România şi mai apoi în Statele Unite ale Americii se reflectă în 
însemnările critice şi eseurile care, înşirate în nenumăratele pagini 
ale periodicelor vremii escaladează şi sondeză cosmoidul creaţiei 
unor mari autori, proiectând o inedită aventură gnoseologică 
optimistă şi antidogmatică. 

Critica sistemică a Utopicii, critică aplicată, cu predilecție, în 
aria poeziei şi exerciţiile de stil structurale şi existenţiale din 
"Luceafărul", "Viaţa studenţească", "Amfiteatru", "Săptămâna", 
"România literară", "Viaţa Capitalei” şi alte publicaţii cum ar fi: 
"Almanahul Coresi", "Braşovul Literar şi Artistic", "Manuscriptum", 
"Dialog", "Astra", "Caiete de Literatură", "Cronica", definesc un corn 
al abundentei spirituale din care se revarsă mii de articole, frag- 
mente sclipitoare ale unei opere încă neantologate. 

“Artist loial idealului sfărâmat al generaţiei mele” (Ovidiu 
Genaru), "braşovean luptător pe câmpul literar” (Al. |. Ştefănescu), 
"critic premonitoriu” (Mihaela Minulescu), "polemist cu limbă as- 
cuțită” (Marin Mincu), "utopic al revelației existențiale” (Aurel 
Sasu), M. N. Rusu mărturiseşte că este în posesia unor volume în 
manuscris “parțial sau total inedite” lăsate în păstrare de Nichita 

Stănescu, o fotografie a poetului realizată cu puţin timp înainte de 
moarte, poezii dedicate de Nichita prietenului său meneul. 

La cei 72 de ani ai săi, cum cărțile nu au vârstă, este dator 
a se mai dărui o dată, plenar, în pagini de volum, cititorilor de aici 
şi de peste ocean. Utopica II va revela o conştiinţă critică esen- 
ţială fără de care nici o istorie a literaturii române de azi pe 
mâine nu ar putea fi considerată completă. 


CLIPA, februarie, 2011 

Lumea lui Mosari 


G. MOSARI, 
„Lumea lui Mosari” 
Editura SIGMA, București, 2010. 


Näscut în Bacãu la începutul anului 1933, G. Mosari 
locuieşte, de peste 30 de ani, în Israel, unde s-a remarcat ca 
avocat şi publicist în ziarele şi revistele de limbă română. Este 
vicepreşedintele Asociaţiei Scriitorilor de Limba Română din 
Israel, a doua ca mărime după cea din Bucureşti. Este membru al 
PEN Clubului şi al Uniunii Scriitorilor din România. 

Recent, Biblioteca Judeţeană „Costache Sturdza” din Bacău a 
găzduit lansarea volumelor Tablete internaționale, apărut la 
Editura Cronica, ştiri transpuse în cheie umoristică de autor, şi 
Lumea lui Mosari, la Editura Sigma, lumea călătorului împătimit 
care vede detalii pur omeneşti, emoţionante şi se opreşte să 
culeagă un zâmbet, un gest, o privire din fiecare particulă de 
viață. Mosari abordează proza scurtă, de călătorie, cu entuziasm 

şi candoare, cu un ochi proaspăt, cu bucuria celui care descoperă 
adevărul cotidian în fiecare colțişor de realitate. Aceleaşi volume 
au fost prezentate unei audienţe alese la Centrul Cultural 
Evreiesc, duminică, 6 iunie. 

Elementul insolit semnalează existenţa unei lumi pe care 
doar scriitorul-călător o vede. Revelația acestui „altceva” trans- 
cende cotidianul cu blândeţe şi amuzament. Un surâs solidar alungă 
monotonia şi tristețea rutinei, transformând derizoriul condiţiei 
umane într-o lume aparte: lumea lui Mosari. 


CLIPA, iunie 2010 

Lumea în oglindă a lui Mosari... 


Băcăuanul G.  Mosari, 


G. MOSARI 


emigrat în Israel în 1977, nu a 
putut uita perioada tinereţii în 
care a colaborat la ziarele 
locale şi a realizat nenumă- 
rate spectacole de satiră şi 
umor precum şi emisiunile 
pline de haz la postul de radio 
local. Sunt ani pe care îi evocă 
în pagini scrise mult mai târziu 
(neuitatul Costel, actor, dan- 
sator şi cântăreţ, coleg de 
aventuri actoriceşti, fabulosul 
erou anonim al cărţii sale cu 
actori). Mosari îţi arată, cu 


vervă, „Lumea pe dos” şi, când 
nu îţi face „Capul calendar”, îţi trimite, din „Călătorii fără 
granițe”, „Salutări de departe”, de unde transpar „Zâmbete de 
turist”, căci sigur nu sunt „Vorbe în pustiu”, ci e „Lumea lui 
Mosari” care, iată, ţi se dăruieşte, cu candoare, cu o lacrimă abia 
ascunsă, uneori, în colţul ochiului. O emoție a detaliului des- 
coperit de un scriitor pentru care omenescul vieţii este subiectul 
major al povestirilor sale, un poem în proză pe care Mosari îl ţese 
la nesfârşit în oglinda pe care o întinde lumii cu o veselă tristețe 
pentru a înşira întâmplări care închid în ele o întreagă experienţă 
de viaţă. Horaţiu Mălăele, ilustratorul Lumii în oglindă, dă vina 

pe oglinda care deformează realitatea. Mosari spune că oglinda e 
cea care readuce realitatea la normal. Ce realitate mai fantezistă 
decât "Mâncătorul de sticlă", "Regina zburătoare", "Petrecere 
de... divorţ” sau "Trenul duhurilor” ne-ar putea oferi oglinda? Sau 
seara când s-a stricat nunta în Askelon iar invitaţii au participat, 
totuşi, până dimineaţa, la cea mai grozavă petrecere a vieţii lor... 
Mica Românie din Israel râde şi plânge prin Mosari cu nostalgia 
ascunsă a țării de dincolo de negură... 

Mosari vede lumea cu ochi noi... 


Mosari, 

“Almanahul călătoriilor mele”, 
Ediţia a III-a, Editura Sigma, 
Bucureşti, 2009. 


Proust spunea că adevărata călătorie a cunoaşterii nu 
constă în noi ținuturi, ci în a avea ochi noi... Lumea călătoriilor lui 
Mosari este plină de culoare, plăsmuită mereu şi mereu din 
închipuiri şi vise ca un adevărat colac de salvare pentru structuri 
sufleteşti care încîntă. 

Sunt imagini surprinse cu intuiţia clipei esenţiale a timpului 
care alunecă pe lângă noi, uneori fără să ne dăm seama. 

Mosari ne opreşte, ne trage de mânecă să ne arate calei- 
doscopul realităților filmate cu camera de luat vederi a sufletului, 
pe străzile New-York-ului sau pe drumurile de apă ale Sankt 
Petersburg-ului, pe cărările Alpilor elveţieni sau în fiordurile nor- 
vegiene... 

Mosari spune, cu ritmul fermecător al unui Creangă iudaic 
a cărui inimă se hrăneşte din sevele unei Moldove de legendă, 
întâmplări de pe toate meridianele globului, într-o poveste plină 
de farmecul pe care-l dau mărunțţişurile aparent insignifiante ale 
clipelor... 

Şi pe care el le redescoperă cu ochi noi... 


CLIPA, septembrie 2009 

Prezențe rabinice în civilizaţia românească 


Aşa a numit acad. Răzvan 
Theodorescu volumul lansat 
marţi, 4 noiembrie, la Sinagoga 
Mare din Bucureşti, intitulat 
“Prezențe rabinice în perimetrul 
românesc — secolele XVI-XXI”, de 
Baruch Tercatin şi Lucian Zeev 
Herşcovici, apărut în condiţii deo- 
sebite la Editura Hasefer. Volu- 
mul este un dicționar biografic al 
rabinilor din România, prefațat 
de o prezentare sintetică a ro- 


lului rabinilor în viaţa evreimii 
române şi, implicit, europene, intitulată „Aspecte din trecutul 
iudaismului şi al rabinatului în România”. 

Aflăm cum a evoluat conceptul, dar şi instituția rabinică, 
de la sensul dublu inițial de învăţat şi învăţător, cunoscător 
profund al Torei, la rabinul halahic, cunoscător al dreptului, de la 
ţadikul ce conducea comunitatea ca predicator modern, la 
rabinul ca îndrumător al poporului său către Eretz Israel. Redu- 
cerea comunităţii de aproape un milion de evrei în provinciile 
istorice ale României la prezența actuală în spațiul nostru îi 
determină pe autori să se întrebe: „Asistăm la un sfârşit de veac 
în istoria rabinilor din România?” lar răspunsul lor vine, încărcat 
de emoție: „Nu credem. Totuşi, prezentăm istoria lor, având în 
vedere că trecutul este cel care hrăneşte viitorul”. 

O pleiadă de prezenţe strălucite în istoria seculară a con- 
viețuirii evreo-române numără mari învăţaţi al căror nume era 
cunoscut şi lăudat în Europa: rabinii Şafran, Roller, Rath şi mulţi alţii. 
Într-un capitol special intitulat /zkor este publicată lista rabinilor care 
au murit pentru sfinţirea Numelui lui Dumnezeu. 

Cartea este o încercare de a pune în lumina conştiinţei citi- 
torului memoria a două mii de rabini care au funcţionat în co- 
munităţile evreieşti de la noi. 


CLIPA, decembrie 2008 

Sufletul cu ochi al lui Riri Manor 


„Poezia este, pentru Riri Manor, 
un prilej de a se regăsi pe sine, re- 
găsindu-şi, în acelaşi timp, şi patria 
lingvistică. Poemele sale sunt con- 
templative şi meditative, fidele unui 
modernism peren, în afara curen- 


e RIRI SYLVIA MANOR 


telor şi tendinţelor literare actuale. 


Temele ei sunt autobiografice şi oppa acano A 


VICTOR REBENGIUC 


livreşti în egală măsură.” — aşa pre- 
fața prof. Mircea Martin volumul SINIRA A PNDR EC PtI TI 
apărut în Editura „Paralela 45”, cu Gan micea CIPARIU 


ale cărui versuri Mariana Mihut, 
Maia Morgenstern şi Victor Rebengiuc ne-au plimbat printr-o 
lume plină de sensuri tragice, de lumini şi umbre, de personaje 
atât de familiare. O seară de poezie şi muzică găzduită luni, 6 
aprilie, de Teatrul Bulandra, deschisă de Dan Mircea Cipariu şi 
încălzită de sunetele vibrante ale viorilor Siminei şi a lui Gabriel 
Croitoru. Biograficul e mereu prezent, viu, dureros, autoarea 
pare îndrăgostită de o lume care se apropie şi se îndepărtează 
dezvăluindu-şi chipul evanescent. Retorica absoarbe trecutul şi 
prezentul într-o alternanță între „a fi” şi „a avea” căreia poeta îi 
dă sensul major al descoperirii de sine. Ea îşi descoperă rădă- 
cinile, cu patetismul limbii în care s-a născut şi conştiinţa etică a 
existenţei sale lirice: „Caut şi nu găsesc nicăieri atât de clară 
adresa bunicii: /Cazărmii 21 colţ cu Logofătul Nestor, mais ou 
sont les maisons d'antan? /Era o casă care totuşi n-a făcut rău 

nimănui, o casă /cumsecade /ce îşi deschidea largi porțile spre 
grădină şi spre lună /şi a fost ucisă ca un om, dar fără să i se mai 
pună piatra /funerară.” 


Un limbaj poetic prin care Riri Manor, redescoperind regis- 
trele grave şi pline de fineţuri ale limbii natale, controlând magic 
nuanțele mici, interpretează propria partitură, cam prețioasă, cu 
acurateţea celui care efectuează întreaga operaţie la microscop: 
asupra sufletului cu ochi, în toată fremătarea lui iscoditoare. 


CLIPA, aprilie 2009 

Dr. Florin Rotaru: „Biblioteca Metropolitană — 
un centru al artelor și al culturii” 


Dr. Florin Rotaru este directorul general al Bibliotecii 
Metropolitane București, foarte activ în domeniul modernizării 
bibliotecilor românești, al extinderii acestora, al dreptului tuturor 
de a avea acces la o bibliotecă. Născut la 11 noiembrie 1952, 
Florin Rotaru este doctor în istorie cu teza Istoria cărții bucu- 
reştene de la 1582 până la 1859; a lucrat la Oficiile pentru 
patrimoniul cultural Argeș și București ca expert în carte veche 
românească şi străină, la Inspectoratul pentru cultură al Munici- 
piului Bucureşti în calitate de consilier, iar din 1996 este director 
al Bibliotecii Municipale „Mihail Sadoveanu”. Între 2001-2003 a 
fost secretar de stat în Ministerul Culturii şi Cultelor, având ca 
responsabilitate cultura scrisă, lectura publică, educaţia perma- 
nentă şi instituţiile de spectacol. Între 2000 și 2004 a fost senator 
în Parlamentul României. Pentru activitatea sa, Florin Rotaru a 
fost inclus de Institutul Bibliografic Central din Cambridge între 
cei 2000 de intelectuali de frunte al secolului al XXI-lea, tom 

magistral a cărui ediție revizuită va apărea anul viitor. Are o acti- 
vitate ştiinţifică prodigioasă, incluzând articole, studii și cărți. 


De la un lăcaș al cărții propriu-zis, căutat de tinerii care 
găseau aici un cămin al cunoaşterii deosebit de primitor, de toţi cei 
care aveau nevoie de surse bibliografice ample, Biblioteca Metro- 
politană din București a evoluat, în timp, devenind un adevărat 
centru al artelor și culturii, emblematic pentru o capitală euro- 
peană. Cum aţi reușit această performanţă, domnule director? 

Biblioteca Metropolitană București face parte din reţeaua 
bibliotecilor publice formată din bibliotecile judeţene, municipale, 
orășenești și comunale, aflate în subordinea autorităţilor locale; 
într-adevăr, dintr-un simplu lăcaș al cărții de care se ocupau și se 
ocupă foarte buni specialiști, biblioteca noastră s-a transformat 
într-un factor activ al vieţii culturale românești, de-venind un ade- 
vărat templu al artelor și culturii prin programele sale culturale 
deosebit de bogate și de variate pe care le dezvoltă cu ajutorul 
acelorași cadre specializate, precum și în parteneriat cu numeroase 
instituţii și personalităţi culturale ale ţării. Un centru al culturii cu o 
viață frenetică, dovedită de numeroasele lansări de carte, vernisaje, 
concerte, simpozioane, care se desfășoară aici cu regularitate, mani- 
festări mediatizate care au reușit să facă din biblioteca noastră o 
entitate emblematică pentru ceea ce ar trebui să fie o capitală 
europeană în adevăratul sens al cuvântului. 


Domnule director, aţi putea să frunzăriți numai programul 
manifestărilor celor mai importante desfășurate aici în ultima 
vreme? 

Biblioteca Metropolitană a coordonat, numai în luna aprilie, 
manifestări organizate de diverse filiale ale noastre având urmă- 

toarele titluri generice: „Poveştile lui Hans Christian Andersen” (la 
175 de ani de la publicare), Ziua internaţională a cărții pentru copii, 
„Sfintele Paști la români”, „Ziua Mondială a Sănătăţii”, „Moder- 
nitatea lui Camil Petrescu”, „Cuvântul arestat — martiri ai închisorilor 
comuniste”, lansarea volumului Hoţul de curcubeie de Constantin 
Mironescu, Ziua mondială a cărţii, „Vasile Voiculescu, romancier al 
permanențţei” și altele. O expoziţie deschisă creației micilor noștri 
prieteni, copiii, și care se intitulează „Floarea de cireș”, sakura, cea 
care naşte o sărbătoare, tradiționala hanami (sărbătoarea privi- 
tului), și reprezintă un omagiu adus primăverii, speranţei în ziua 
de mâine. Noi, slujitorii cărţii, nu ne-am pierdut speranţa, bucu- 
rându-ne să adunăm în jurul nostru un public cititor din ce în ce mai 
larg, iubitor, în același timp, de artă și interesat să vină la mani- 
festările noastre culturale interactive. 


Vineri, 16 aprilie, a fost marcată de o manifestare deose- 
bită dedicată unui monument de artă de prim rang, din păcate, 
pierdut. 

Da, este vorba despre evocarea „Mănăstirea Văcărești între 
zidire și amintire”, înscrisă în seria de acţiuni „Biblioteca de la A la 
Z”, masă rotundă la care au luat parte prof. univ. dr. Dinu C. 
Giurescu, drd. Mihai-Daniel Gheorghe, drd. Mirel Anghel, precum și 
Florin Preda de la Biblioteca Metropolitană. Încercăm să readucem 
în atenţia publicului valori de artă pierdute care, însă, vor rămâne 
înscrise pentru totdeauna în istoria artei și culturii românești. 


Aţi iniţiat şi realizați o „Biblioteca virtuală a literaturii ro- 
mâne”. Puteţi releva câteva aspecte ale acestui valoros proiect? 

Pasiunea cu care am militat în favoarea acestui proiect 
rezidă, în primul rând, în conștiința profesională, în datoria pe 

care o ai față de contemporanii tăi, față de ţara ta. În Occident, 
bibleoteca publică reprezintă o forță a binelui. Există o cultură 
care determină tratarea în mod egal a utilizatorilor. În același 
timp, există educaţia care face din bibliotecă o fereastră de acces 
la cunoștințe, instruire, diversitate, un catalizator pentru schim- 
bări. Astăzi, mai mult ca oricând în istorie, întreaga societate este 
bazată pe cunoaștere, iar cunoașterea implică abilitatea de a 
căuta informaţiile necesare și de a acumula cunoștințe în mod 
activ și independent. Noţiunile deprinse în şcoală trebuie îmbo- 
găţite de-a lungul întregii vieți. Instituţia care oferă această po- 
sibilitate, prin gama largă de media, cât și prin îndemânarea pro- 
fesională în tehnicile de căutare a informaţiei, este biblioteca. 

Alături de biblioteca tradiţională, este obligatoriu să dez- 
voltăm biblioteca virtuală. În caz contrar, națiunea noastră nu 
poate rezista nici unei concurenţe. Nașterea ciberspaţiului este 
cel puţin tot atât de însemnată pe cât a fost revoluţia industrială. 
Asistăm la formarea unui bun comun mondial inepuizabil şi de o 
bogăţie infinită. Vechea antinomie dintre suflet și Univers rea- 
pare astazi în viziunile destul de contradictorii despre conceptul 
de globalizare. Virtualul este forța primordială a globalizării, este 
emergenta unei noi Reforme. Transpunerea publicaţiilor pe suport 
electronic prelungește mult mai mult viaţa cărţilor. În lume s-a 
înfiinţat, în urmă cu câţiva ani, Asociaţia Internaţională a Biblio- 
tecilor Virtuale. Imediat dupa inaugurarea Bibliotecii Virtuale vom 
începe demersurile pentru a deveni membru. Realizarea acestui 
proiect, în această fază, a fost finanțată integral de catre Primăria 
Municipiului București care, prin Direcţiile de Cultură și de In- 
formatizare, ne-a ajutat foarte mult. Anul acesta vom începe in- 
troducerea în Biblioteca Virtuală a bunurilor culturale de patri- 
moniu. 

Cum vedeţi, în viitor, relaţia dintre cele două tipuri de 
biblioteci? 

În ceea ce privește obţinerea de informaţii din perspectiva 
utilizatorilor, în mod indubitabil Biblioteca Virtuală, biblioteca fără 
pereți, va înlocui într-un viitor mai apropiat sau mai îndelungat 
Biblioteca tradițională. Totuși, biblioteca tradiţională nu va dispărea. 
Funcţia ei de păstrare a memoriei culturii scrise, a lucrurilor de 
patrimoniu nu va dispărea niciodată. 


Din agenda dumneavoastră viitoare ce ne puteţi dezvălui? 

În perioada 20-23 septembrie 2010 va avea loc cea de-a treia 
ediție a Simpozionului Internaţional „Cartea — România — Europa”, 
dedicat împlinirii a 300 de ani de la urcarea pe tronul Moldovei a 
marelui savant Dimitrie Cantemir. Simpozionul cuprinde patru 
secţiuni. Prima se numește „Istoria şi civilizația cărţii”, coordonată 
de către domnul Frederic Barbier, director al Institutului de Istorie 
Modernă şi Contemporană, Paris, Franţa, cu temele: „Francofonia, 

în contextul Europei de Est şi de Sud-Est” și „Tiparul și limbile 
europene”. Secţiunea a doua se numește „Ştiinţa informaţiilor”, 
coordonată de domnul Réjean Savard, profesor la Universitatea din 
Montreal, preşedinte al Asociaţiei Internaţionale Francofone a 
Bibliotecarilor și Documentariștilor din Montreal — Canada, cu tema 
„Francofonii și modernităţi în biblioteci în era Web2”. Secţiunea a 
treia este intitulată: „Studii euro- și afro-asiatice” și este coordonată 
de prof. dr. Jan Houben, având subsecțiunile „Veda-Vedanga și 
Avesta între oralitate și scriere” și „Reconfigurarea divinului și divi- 
nităţii”. Secțiunea a patra se numește „Dunărea — frontieră sau cale 
de comunicare între popoare și culturi?”, coordonată de prof. dr. 
Nicolae Şerban Tanaşoca și prof. dr. Adina Berciu. O reuniune cu 
invitaţi de marcă din întreaga lume care vor duce renumele valorilor 
culturale românești pe meridiane. Dorim să semnificăm o prezență 
valoroasă în viața culturală mondială contemporană. 


CLIPA, aprilie 2010 

Melanholia neasemuitei Licorne... 


SHAUL CARMEL 

“Cu Shaul Carmel, limba română păşeşte, cu graţie, prin 
nisipul sfânt al Psalmilor şi Parabolelor”. „Versul său te trimite cu 
gândul la cei mai mari poeți religioşi ai secolului XX, la Rilke şi 
Arghezi.” „El este ultimul mare psalmist” ... au spus, pe rând, 
Doinaş, Eugen Simion, Nicolae Balotă. 

Volumul de față, Fabuloasa Licornă, iubite cetitoriule, este 
o poveste în care te vei regăsi. El vorbeşte despre vremelnicie şi 
veşnicie, despre nădejde şi îndoială, despre credinţă şi tăgadă. 

Situat între două genuni, cea a începutului şi cea a sfâr- 
şitului, poetul îşi rosteşte infinitul lui monolog despre iubire şi 
fiinţă şi stă în faţa unui Dumnezeu supranatural-istoric, cu toate 
marile lui întrebări. Un Augustin semit ale cărui Mărturisiri defi- 
nesc o conştiinţă neliniştită şi lucidă în care se naşte implorarea 

şi dorul chinuitor al psalmistului. Un Augustin semit care se miră 
în fața misterului timpului. 

Femeia apare, în versul său, ca un receptacul al vieţii şi 
morții. Dacă viaţa şi moartea există, atunci eternitatea nu există. 
Dacă eternitatea nu există, atunci nici timpul nu există. Avem aici 
un mister al condiţiei noastre umane. “De ce mă întrebi? /De ce 
vrei să ştii,/ Femeie? /Preţul vieţii e moartea.” Misterul se adân- 
ceşte atunci când îl luminăm. Punctul de pornire, unde se află 
ființa necesară, punctul pe care totul se sprijină, argumentul 
ontologic, viața, există cu prețul morţii, ca un hotar ultim al 
continuității. “Prețul morții? /E viaţa, /Femeie! /Moneda, galbenii 
ei. /Sămânţa de vietate /Se iveşte odată cu ea, /Din viscerele näs- 
cătoare. /Durerile acelea, /Din pântecul tău, /Vestesc prezența 
Trăirii.” Fiinţele contingente, Poetul şi iubita depind de hotarul 
ultim al continuității, cauza primă, Dumnezeu. “Tu, femeie mult 
râvnită, /Dumnezeu al împlinirii, /Elohei Hatehila!” 

În deşert se tulbură tot muritorul. Se tulbură, dar, la 
sfârşit, va renaşte prin Poezie. Ca focul se aprinde, dar ca trestia 
se mlădie în armoniile partiturii sale lirice. Ca vârtejul de vânt se 
înalţă, absorbind Femeia în fiinţa Poeziei lui. Ca flacăra focului se 
aprinde, ca arca pluteşte înainte... “Când lumea va muri în ochii 
mei /Tu, draga mea, nu vei mai fi în ea; /Te-am smuls urcându-te 
în suflet. /Pe arca asta vei pluti spre mâine, /Un mâine-n care iar 
ne vom iubi.” 

Arhaicul către care tinde constant poezia sa îl face să-şi 
mărturisească dragostea pentru tot ce a fost creat de mâna lui 
Dumnezeu şi păstrat astfel. Drama lui se consumă între două 
tărâmuri, ţara născătoare şi cea găzduitoare, având conştiinţa 
dublei obârşii, cea moldovenească şi cea iudaică, adevărată placă 
turnantă a liricii sale cuprinzând, în simplitatea formelor sale 

moderne, poezia fiorului religios, poezia sentimentului erotic, 
poezia vizionară, poezia universului mic, poezia metamorfozelor 
materiei, poezia jocului, poezia absurdului. Cu o putere inepui- 
zabilă de invenţie artistică, Poetul a realizat o fuziune între tra- 
diție şi modernitate, s-a prezentat mereu sub fețe nebănuite, noul 
răsărind din sunetul străvechi al shofarului. ”Duceţi-mă înapoi /În 
târgul furat, /Târgul sfâşierii /Din mine. /Acolo unde Dumnezeu 
/A vrut să mă nasc /Şi Diavolul /să mă smulgă /Din el, /Acolo 
unde Prutul /Mângâie îndrăgostit /Trupul Basarabiei /Și plaiul 
Mioriţei /Din care vin.” 

Ancorarea permanentă în mit transformă Femeia iubită într-o 
înfiorată plăsmuire a unui misterios fluid subteran. “Tu, Maria 
Magdalena, /Clipelor de-nsingurare, /Semnele iubirii tale, fmi alină 
răstignirea fn Golgota Poeziei.” 

Temele religioase abundă în lirica poetului culminând cu 
elanul mistic dintr-un imn ca acesta: “Cine, Doamne, /o să sape 
/Săpătură-n cerul Tău, /să mă scoată spre mormânt? /Îl întreb 
însingurat. /Îngerii nu au hărleţe, /Nici lopeţi să mă adune /Din 
Impărăţția Ta.” 

În ciuda întâlnirii paideice dintre Creator şi poet, universul 
liric al lui Shaul Carmel n-a păstrat religiozitatea la baza structurii 
intime a operei. Materia modernităţii sale vine din înclinația spre 
jocul psihologic îndreptat spre izvoarele tulburi ale sufletului. 
Jocul dragostei în care Dumnezeu este călăuza şi iniţiatorul în tai- 
nele propriului suflet.” Numai Tu mai poți s-o faci /Și cu braţele 
sfinţiei /Să mă dai femeii mele: /Țesătură de lințoliu, /Fir înlăcri- 
mat pe fus, /Tors din lâna-ndurerată /A iubirilor târzii.” 

Poetul este un confesiv oscilând între orizontul laic şi co- 
pleşitorul sentiment al recunoştinţei celui care a văzut moartea şi 
a revenit, sfâşiat de remuşcări, pe pământ. “Când tu vei pune 

masa cu-ale tale /Îmbelşugate şi zemoase fructe, /Eu nu voi fi 
decât cu Dumnezeu, /La un ospăț a celuia întors.” 

Oscilând între credinţă şi tăgadă, între multiplele ipostaze 
de homo ludens, sapiens, faber, viator, Shaul Carmel o alege pe 
aceea de homo religiosus frământat de iubire.” Meşteşugarul /Te 
va întoarce-n coastă, /Femeie fără căutare, /La plecare.” 

Volumul Fabuloasa Licornă se remarcă printr-o viziune 
hipocromă şi prin simplitatea gesturilor lirice. Temperamentul 
năvalnic, clocotitor al Poetului este estompat, pe această treaptă 
poetică înaltă, de împăcarea cu lumea într-o invocare rostuită, de 
multe ori, în forme de sonet liber. Poetul, aflat la vârsta senec- 
tuţii, înalţă imnul iubirii, o iubire necurmată pentru ființa ima- 
nentă şi o iubire profundă, monocordă, pentru entitatea trans- 
cendentă, sub calmul căreia se ghiceşte dramatismul cel mai ne- 
liniştitor. Captiv eliberat, Fabuloasa Licornă a ieşit în afara peş- 
terii şi contemplă o lume magnifică, soarele, Ideea Binelui suveran. 
Poetul nu poate evada din sine spre un dincolo ce n-ar mai fi uman. 
El rămâne mereu ancorat hic et nunc şi doar cu condiţia acceptării 
limitelor sale ajunge să privească dincolo: “Sub soarele care te 
strălucea /Mişună atâtea diamante /S-aprindă minţi şi suflete 
străine, /Indiferente la prezența ta. /Mai dă-mi o dată, Doamne, ce- 
mi tot iei /Să umilesc această păgânime /Și-n apele de patimă din 
pietre /Să m-oglindesc precum mă oglindeam /Când colindam, 
căutător de ele /Să le atârn şirag în bătrâneţe.” 

Melanholia neasemuitei Licorne îmbogăţeşte, iată, litera- 
tura română, cu un nou volum, mărturisind, încă o dată, dacă 
mai era nevoie, că “nasc şi în Moldova oameni”... 


CLIPA, martie 2009 

Shaul Carmel, poetul căzut 


SHAUL CARMEL, 

“Visând pe marginea trezirii”, 
Editura tradițiioltene.ro, 
București, 2010 


lubirea, pură prin elementaritatea ei, este, în versetul 
carmelian, expresia unei stări de inocenţă erotică, descrierea 
unui sentiment naiv, o geană de lumină la marginea noptii: „Aşa 
te-am visat /Azi-noapte /Când îmi linişteai rănile /Valurilor unei 
vieți /Înfurtunate”. Naturaleţea cuplului primordial căzut din 
Eden răzbate prin incantaţiile cunoscute ale poeziei lui: „Din vis 
fără întoarcere /E coca dumnezeiască/ Frământată /Şi pusă la 
copt /În cuptorul Tăcerii /Din Eden /De către Adam şi Eva”. 
lubirea, ofrandă neuitării suferințelor neamului din care poetul 
îşi sângerează tânguirile. Imagini nu doar ale marii rătăciri în 
deşert, ci şi ale rătăcirilor secolului al XX-lea spre cuptoarele lagă- 
relor de concentrare. lubirea şi moartea, două teme predilecte 

ale poetului contemplând marginea visului cu nostalgia para- 
disului pierdut: „Cine ar putea visa /În lipsa noastră? /Numai 
dorul /Numit Dumnezeu”. Îndumnezeirea poetului cu harul liric şi 
chinul neputinței de a transcende imanentul sunt răsplata şi 
blestemul între care se zbate psalmistul. Flămând de vise, căzut 
în abisul iluziilor, în jocul său cu moartea, poetul îşi asumă 
dureros condiţia umană lăsându-ne pradă mirajului poeziei sale, 
care vine de mult mai departe, simplu performer al unui cânt 
îndepărtat. Shaul Carmel, cu noul său volum apărut la Editura 24 
de ore, 


Visând pe marginea trezirii — „Carte frumoasă, cinste cui 
te-a scris...” 


CLIPA, octombrie 2010 

Kadish pentru Poet: Shaul Carmel 


5 iulie 1937 - 31 martie 2011 


Mi-e dat să mor cântând cum am cântat; 
cu lanţul limbii ăsteia de rob, 

când alte vânturi ieri m-au adunat 

să mă sădească-aicea, bob cu bob." 


S-a vindecat a moarte prin iubire... e sunetul shofarului de 
vis. Un vaiet, un bocet, suspine... Suav... violent... pătimaş... 
tânguios, ne-nvăluie cântul, ne poartă în aer, Poetul, cum spune, 
e hot de frumos... 


Din târgul lui cu braţele în Prut 

Şi trupul în ogoare însetate, 
Furtuna de nisip l-a încăput 

Spre arderea de tot, spre libertate... 

Clocotitor ca Moise, tunând asupra lumii profeţii grozave... 
cu lacrimi ascunse în psalmii sufletului, implorând mereu un 
Dumnezeu ascuns şi căutând umbra iubitei din vis. 


"Ce-i moartea?! 

Mă-ntrebi ce-i moartea, iubito?! 
Clipa aceea când zâmbetul 

Ti se șterge de pe obraz, 
Alungat de mânie, 

În cutele brăzdate de ani, 

Cum vântul fierbinte, 

Din pustiu, 

Ștergea și ducea 

Nisipul din dune." 


Doar întrebându-l ce-i moartea, Poetul ne-ar spune, de- 
acolo, din nouri, la ora aceasta din noapte, şi, totuşi, vibrant de 
frumoasă, povestea iubirii şi-a morţii, amar transformată în 
cântec... 


"Da. Ce mi-e scris în veacuri o să fie: 
să mor cum am trăit, în poezie." 


CLIPA, aprilie 2011 

Tudor Muşatescu, 40... 


Tonor Musatescu 


VITRINELE 
m TOAMNEI 


le 


Sub Cupola Târgului de Carte Gaudeamus, duminică, 21 
noiembrie 2010 a avut loc lansarea ediției anastatice Vitrinele 
toamnei de Tudor Muşatescu, la împlinirea a 40 de ani de la 
ieşirea din scena vieții a lui Tudor Muşatescu, alături de o expoziție 
documentară comemorativă. Au evocat amintiri Rodica Popescu 
Bitănescu, Ilinca Tomoroveanu, Lucia Hossu-Longin, Traian Stănescu 
precum şi fiul scriitorului, Bogdan Muşatescu. Manifestarea a 
fost prezentată de directorul Editurii Ars Docendi, loan Crăciun. 
Tinerii actori, reprezentanţi ai Companiei Dell'Arte, Ana Maria 
Crăciun, Ana Maria Bardan, Smaranda Găbudeanu şi Claudia Prec 
(Teatrul Mic) au recitat versuri din Vitrinele toamnei şi câteva 
Scrisori găsite. Evenimentul la care au participat şi realizatorii TV 

Lucia Hossu-Longin şi Dan Necşulea a fost urmat de vizionarea 
unui scurt fragment dintr-un interviu cu Tudor Muşatescu. Tot cu 
acest prilej editura a realizat şi o miniexpoziţie de fotografii şi 
documente din arhiva familiei Muşatescu, reproduceri de ma- 
nuscrise şi dedicaţii inedite legate de apariţia primei ediţii a volu- 
mului Vitrinele toamnei, publicaţii dedicate scriitorului (revista 
Pardon Mersi, Albumul “Tudor Muşatescu”, De-o vârstă cu 
veacul, realizate de loan Crăciun), coperţi ale volumelor lui Tudor 
Muşatescu, locuri şi case din Câmpulung Muscel, fost comitat 
săsesc condus, în secolul al XIII-lea de Laurentis de Longo Campo 
de unde şi numele urbei de la poalele lezerului. Oraş de unde 
provin şi C. D. Aricescu, Goleştii, Dimitrie Nanu, C. |. Parhon, lon 
Barbu, George Ulieru, Constantin Baraschi, Mihai Tican-Rumano, 
Radu Gyr, Eugenia Bădilă Karp, Theodor Aman, lacovache 
Constantinescu, Dimitrie şi George Mirea, Pârvu Mutu Zugravul, 
lon Negulici şi alţii. Un oraş descris, astfel, de scriitorul intrat în 
nemurire acum 40 de ani, într-o Scrisoare către Camil Petrescu: 
"Am regăsit oraşul meu de provincie, tot aşa cum îl ştiam,/ Cu 
aceleaşi strade înguste şi case mici cu ghivece de flori la fiecare 
geam (...)/ Am regăsit pensionari mai bătrâni şi mai puţini la 
cafenea.../ În parc, am regăsit aleile pe cari alerga, cu picioruşe 
crude, copilăria mea." 

Migdalul a înflorit a doua oară 


Sa 


* 


Ta sAd 


Migdalul a înflorit 
a doua oară 


FRANCISCA STOLERU, 
“Migdalul a înflorit a doua oară”, 
Editura Fundația Culturală Libra 


Proza autobiografică a Franciscăi Stoleru nu se situează în 
registrul autoconfesiv, ci, mai degrabă, în cel narativ, autoarea fiind 
preocupată, mai ales, de agitatul mozaic de spiritualitate care 
reuneşte etnii, religii şi tradiţii. Scriitura vibrantă a scriitoarei ple- 
cate din Dorohoiul natal suprapune istoria cotidiană pe conflictul 
dintre cele două populaţii care au, fiecare, în roman, câte o repre- 
zentantă: evreica Mira şi arăboaica Nasrim, încercate, ambele, de 
tragedia pierderii copilului, tragedie recuperată de destin prin 
simbolica naştere a fiului lui Ron, întru continuitate şi speranţă. 
„Doamnă Mira, cele două neamuri ale noastre locuiesc pe aceeaşi 
bucată de pământ şi suntem legaţi prin acelaşi destin. Moartea nu 
alege.” Este, acest roman, o cutie a Pandorei, o solară vale a 
Plângerii la poalele Muntelui Carmel, de unde scriitoarea, căreia 

talentul îi curge prin artere, pleacă spre inima cititorului cu bagajul 
ei de amintiri vesele sau triste, purtând cicatricele şi izbânzile tre- 
cutului care i-au influenţat viaţa pe tot parcursul ei. Care e cheia 
succesului doctoriţei-scriitoare? 

Parafrazând-o pe autoare, el constă în arta de a dezvălui 
trupurile ieşind din învelişul hainelor, sufletele apărând din găoacea 
lor protectoare de sfială şi discreţie, dezvăluindu-se într-un ne- 
aşteptat amestec de adevăruri tăinuite în umbra morții, în care 
migdalii, ca într-o ninsoare extatică, înfloresc a doua oară... 


CLIPA, octombrie 2009 

Constructorii de poduri 


Dialoguri interculturale sino-europene 


Interviu acordat 

de SONG ZHE, 
ambasadorul extraordinar 
şi plenipotenţiar al Chinei 


la Uniunea Europeană. 


Cum vedeţi acum, în pragul anului 2012, relaţia dintre 
China şi România? 

Există o veche şi profundă prietenie între popoarele 
chinez şi român. De la stabilirea relaţiilor diplomatice acum 62 
ani, legătura noastră s-a întărit prin respect reciproc, egalitate 
şi beneficiu mutual. În ultimii ani, schimburile au devenit din 
ce în ce mai intense, la nivel înalt. Am obținut rezultate îmbu- 
curătoare colaborând în domenii precum cultura, educaţia, 
tehnologia. Partea chineză acordă o importanţă deosebită re- 
lațiilor cu România, şi sperăm ca partea română să continue să 
joace un rol constructiv în consolidarea legăturilor Chinei cu 
întreaga Europă. 

Cum se desfăşoară cooperarea dintre China şi Europa în 
domeniile educaţiei, culturii, ştiinţei? 

China şi Europa sunt într-un schimb permanent de ex- 
perienţă în aceste domenii. În domeniul educaţiei, de exemplu, 
pot menţiona recenta înființare, în parteneriat, a trei şcoli supe- 
rioare (în domeniul dreptului, al afacerilor şi al energiei regene- 
rabile). Am încurajat schimbul academic prin intermediul a nu- 
meroase programe de studiu. În ceea ce priveşte parteneriatul în 
cultură, să nu uităm numeroasele evenimente precum Festivalul 
de arte China-UE, Forumul cultural la nivel înalt sau Anul Tine- 
retului. Anul viitor vom organiza şi mai multe programe pentru a 
marca Anul Dialogului Intercultural China-UE. În domeniul ştiinţei 
şi tehnologiei, dialogul este la fel de avansat, oamenii de ştiinţă 
chinezi fiind implicaţi activ în cel de-al şaptelea program cadru de 
cercetare al Uniunii Europene, FP7. 


Economia mondială trece printr-o perioadă dificilă. Se 
răsfrânge spectrul crizei şi asupra Chinei? 

Economia globală şi mediul politic sunt într-o continuă 
schimbare. Pe fondul instabilității regionale şi al crizei financiare 
cronicizate, China accelerează ritmul reformelor pentru a asigura 
o dezvoltare echilibrată, coordonată şi susținută, stabilitate po- 
litică şi creştere economică. În prima jumătate a anului curent, 
PIB-ul Chinei a crescut cu 9,6%. 6,55 milioane de locuri de muncă 
au fost create în mediul urban. Veniturile fiscale au crescut cu 
30,9% în primele opt luni ale acestui an. S-a înregistrat, de ase- 
menea, o dezvoltare notabilă în domeniul programelor sociale 
iar venitul pe cap de locuitor continuă să crească. Privind în 
perspectivă, economia Chinei va înfrunta o serie de provocări pe 
măsură ce situația se complică pe plan intern şi internaţional. 

Vom menţine direcţia dezvoltării macroeconomice, o prioritate 
fiind stabilizarea preţurilor mărfurilor; vom creşte flexibilitatea şi 
eficienţa politicilor noastre, menţinând continuitatea şi stabilita- 
tea. Vom echilibra cu grijă creşterea economică, ajustările struc- 
turale şi managementul inflaţiei. Vom intensifica reforma pentru 
a asigura progresul economic rapid şi sigur. 


Ca o potenţială superputere, cum vede China relaţiile cu 
Statele Unite, Uniunea Europeană şi Rusia? 

Deşi China are cele mai mari rezerve valutare şi o eco- 
nomie considerabilă, încă nu am atins locul 100 mondial la ru- 
brica PIB pe cap de locuitor. China este încă o ţară în curs de dez- 
voltare, cu o populaţie enormă şi o bază economică fragilă. Lipsa 
resurselor naturale, productivitatea scăzută, dezvoltarea regio- 
nală neechilibrată şi alte probleme de actualitate fac ca ţara 
noastră să fie încă o ţară relativ subdezvoltată. 

Pentru a-şi asigura progresul, China trebuie să aibă relații 
stabile şi paşnice cu mediul internaţional. De aceea suntem foarte 
implicaţi în dezvoltarea legăturilor cu SUA, UE şi Rusia. În timpul 
vizitei preşedintelui chinez Hu Jintao în SUA, în luna ianuarie, cele 
două părţi au ajuns la un acord istoric, stabilind un parteneriat 
pentru cooperare şi beneficiu reciproc. O relaţie stabilă cu SUA 
serveşte atât interesului Chinei, cât şi al Statelor Unite şi al lumii. De 
asemenea, China va căuta să îşi aprofundeze parteneriatul strategic 
cu Rusia, ca şi cu organizațiile regionale şi internaţionale. 

Ca ambasador al Chinei la Uniunea Europeană, aş dori să 
abordez mai ales subiectul relațiilor UE-China. De-a lungul ultimelor 
trei decenii, China şi Europa au stabilit o structură de cooperare 
matură şi solidă, pe niveluri multiple şi extinsă asupra a numeroase 
domenii. De la începutul anului curent, relaţiile dintre noi au mai 

depăşit o serie de praguri. Preşedintele Van Rompuy a făcut prima 
vizită oficială în China, în calitate de preşedinte al Consiliului Euro- 
pei. În cadrul întâlnirilor sale cu liderii chinezi s-a ajuns la acorduri 
importante de cooperare prin suprapunerea ţelurilor celui de-al 
12-lea cincinal cu Strategia pentru 2020 a Uniunii Europene. În plus, 
am încheiat cel de-al doilea Dialog strategic la nivel înalt între China 
şi UE, iar “Anul tineretului UE-China” a avut un succes considerabil. 
În următoarele două luni vom desfăşura cel de-al 14-lea Summit 
China-UE şi al patrulea Dialog la nivel înalt pe teme de economie şi 
comerț. China va colabora cu Europa pentru a valorifica pe cât 
posibil aceste evenimente, dând relaţiilor noastre o profunzime 
deosebită. 


Uneori între China şi Occident apar divergențe de opinie 
în ceea ce priveşte drepturile omului şi democraţia. Credeţi că, 
într-o anumită măsură, viziunile noastre asupra democraţiei 
sunt diferite? 

Democraţia are o anumită universalitate, ca un rezultat al 
progresului politic şi cultural de pretutindeni. Cu toate acestea, 
fiecare ţară are propria ei abordare, propriul ei mod de a obţine 
democraţia. Ideea de democraţie se dezvoltă şi se îmbogățește 
constant, iar noi, chinezii, nu considerăm că democraţia înseam- 
nă doar “omul şi votul”. 

Graţie efortului necontenit al poporului chinez şi al refor- 
melor întreprinse de-a lungul anilor în mod activ de către guvernul 
nostru, am pus la punct un sistem politic socialist, democratic, 
specific pentru ţara noastră. Am îmbunătăţit sistemul democratic, 
am introdus noi manifestări ale democraţiei şi am extins partici- 
parea populaţiei la luarea deciziilor. Transparenţa acestui procedeu 
arată că politicile adoptate sunt ştiinţifice. Am făcut paşi importanţi 

spre a asigura alegeri democratice şi o administraţie aşijderea şi am 
muncit din greu pentru a apăra dreptul oamenilor la participare, 
exprimare şi informare. Guvernul chinez a integrat respectul față de 
drepturile omului în tot ce înseamnă legislaţie, administraţie şi 
menţinerea ordinii. Autorităţile publice sunt atent supravegheate. 
Sistemul nostru legal, socialist şi democratic, consta la sfârşitul lui 
2010 din 236 legi, 690 regulamente administrative şi peste 8600 legi 
şi regulamente locale. Protecția drepturilor omului este asigurată în 
China, de aceste legi. Ca o realizare deosebită, în 2010 Congresul 
Naţional Popular chinez a adoptat un amendament important, care 
asigură reprezentarea egală în Congres, a cetăţenilor din mediul 
urban şi a celor din mediul rural. 


Care sunt domeniile principale de colaborare economică 
între China şi Europa? Se poate consolida această colaborare? 

În ultimii ani, China şi UE şi-au consolidat relaţiile, atât 
volumul comerțului cât şi al investiţiilor crescând considerabil de 
ambele părţi. Din punctul meu de vedere, sunt trei aspecte de care 
trebuie să ţinem cont ca să asigurăm buna dezvoltare a acestor 
legături bilaterale. În primul rând, trebuie să ne asigurăm că această 
colaborare este benefică ambelor părţi, astfel încât acestea să fie 
motivate să o ducă la îndeplinire. În al doilea rând, relaţia trebuie să 
fie una de complementaritate, pentru că fiecare dintre parteneri are 
atuurile sale. În al treilea rând, trebuie să înțelegem schimbările din 
mediul economic internaţional şi să deschidem în permanenţă noi 
canale de cooperare. Împreună, al 12-lea cincinal al Chinei şi planul 
european pentru 2020 duc la noi şanse de colaborare în domenii 
precum urbanizarea, sursele regenerabile de energie şi economia 
verde. 

Colette Avital: mai multă lumină... 


Născută la 1 mai 1940 
în Bucureşti, Colette Avital 
emigrează în Israel, unde ab- 
solvă Facultatea de Ştiinţe 
Politice şi Relaţii Internaţio- 
nale din cadrul Universității 
Ebraice din lerusalim, urmând, 
apoi, un masterat în Admi- 
nistrația Publică. Este vorbi- 
toare a şase limbi străine, în 
afară de ebraică. Atașat de 


presă la Bruxelles, consul la 
Boston, ministru plenipotenţiar la Paris, ambasadoare în Portu- 
galia, consul general la New York, director general adjunct 
pentru problemele Europei Occidentale, deține apoi funcţia de 
președinte al Comisiei parlamentare pentru Imigrare, Absorbţie 
și Diaspora. În august 2006, și-a anunţat intenţia de a candida 
pentru funcția de președinte al Israelului. 

Pentru prima dată, o femeie intenţiona să devină șef de 
stat și pentru prima dată un om politic de origine română 
aspira la cea mai înaltă funcţie. Colette Avital este președinta 
Asociaţiei de Prietenie Israel — România și a Asociaţiei evreilor 
originari din România. Ea declarase că, în cazul în care va fi 
aleasă președinte al Israelului, va contribui la strângerea re- 
lațiilor cu România. 

Ce v-a determinat să candidaţi la preşedinţia Israelului, 
într-o lume dominată de bărbaţi, în condiţiile în care colegi din 
propriul partid s-au exprimat împotriva acestui gest? 

Mandatul lui Moshe Katsav, președinte al Israelului pe atunci, 
urma să înceteze la începutul verii anului 2007, el fiind inculpat 
oficial de către Procuratura Statului Israel pentru viol și hărțuire 
sexuală şi suspendat din funcţie de către Knesset. O femeie ar fi 
putut induce în acest post un comportament mai calm. Faţă de 
atâtea probleme și scandaluri, o femeie ar fi putut aduce liniştea în 
ţară. Era evident, că trebuia făcut ceva. Am considerat, că sunt 
potrivită pentru acest rol. Mi-am anunţat intenţia de a conduce 
negocierile cu palestinienii și de a aduce pacea și armonia între 
diferitele componente ale poporului israelian. 


Politica impune sacrificii în viaţa unei femei? Mai aveţi 
timp şi pentru viața personală? 

Bineînţeles, sunt multe sacrificii pe care şi politica, şi viaţa 
diplomatică le impun. Poate că diplomaţia cere chiar mai multe 
sacrificii decât politica, pentru că trebuie să renunţi la foarte 
multe dimensiuni din viaţa privată. Dar e bine să ajungi să te 
cunoşti şi să-ți stabileşti obiectivele. Pentru mine, scopul nu a 
fost numai să am un titlu, ci să-mi îndeplinesc misiunea în fiecare 
post în care am activat, inclusiv în politică. 


Ce loc ocupă cultura şi educaţia în viaţa dumnea-voastră? 
Dar în viaţa societăţii? 

Cred că, în viața mea personală, cultura a stat la loc de cinste 
toată viaţa, am urmat, pe lângă studiile de politică, studii de 
literatură şi civilizație engleză şi de muzică. Pentru mine, cultura 
este unul din ţelurile vieţii, prin ea trăim... Întotdeauna, în fiecare 

etapă a devenirii mele, am reuşit să combin munca principală cu 
activităţile culturale valoroase, care întotdeauna au fost un fel de 
compensare pentru momentele mai grele din cariera mea diplo- 
matică sau politică. Şi în prezent sunt preşedinta a două manifestări 
culturale, Concursul Internaţional de Harpă şi Festivalul Interna- 
tional de Interpretare Corală. Sunt şi membru în conducerea Teatru- 
lui Gesher, un teatru de foşti imigranţi din Rusia. Cred că poporul 
evreiesc întotdeauna a prețuit foarte mult cartea şi muzica, şi-a 
creat propria lui cultură şi a contribuit foarte mult la progresul 
culturilor europene. În Israel au sosit din România mulţi dirijori şi 
muzicieni importanţi, ca Mendi Rodan, Sergiu Comissiona şi mulți 
alţii care au contribuit şi la cultura românească, dar şi la cultura 
noastră aici. Cred că Statul Israel, care se bucură de o dezvoltare 
extraordinară a artelor şi culturii, a teatrului şi filmului, de exemplu, 
ar trebui să investească mult mai mult în aceste domenii decât o 
face acum. 


Şcoala formează tinerii ca oameni de cultură? 

Cred că nu. Să nu uităm că suntem o ţară relativ nouă şi 
obiectivul nostru principal a fost acela de a integra copiii în socie- 
tate. Au venit foarte mulţi oameni din Etiopia, din Rusia, din alte țări 
şi s-a pus accentul pe însuşirea limbii ebraice, a ştiinţelor şi poate 
mai puţin pe domeniul artelor şi culturii umaniste. Aspectele cultu- 
rale s-au dezvoltat în activităţi extra-curiculare: trupe de teatru, for- 
mațţii muzicale. Dar cred că, aici, ar fi nevoie de mai multă lumină... 


Aţi semnat, din partea Israelului, primul acord cultural cu 
România în februarie 1988. Ce a însemnat acest moment? 

România a avut relaţii diplomatice neîntrerupte cu Israelul, 
fapt care a fost apreciat foarte mult în Israel. În perioada în care 

eram director general-adjunct pentru cultură şi informaţie, am 
încercat să obţin schimburi între noi şi câteva ţări, printre care şi 
România. Era o perioadă în care au emigrat mulţi evrei dinspre 
România spre Israel, iar imaginea de marcă a României nu era 
foarte bună. În Israel nu se ştia prea mult despre cultura po- 
porului român. Dar când au început să vină în turneu trupe de 
teatru, să se verniseze expoziţii ale artiştilor din România, lu- 
crurile au început să se schimbe şi imaginea României s-a îmbu- 
nătăţit mult. Dar şi reversul era adevărat, pentru că, de multe ori, 
imaginea Israelului, cunoscută doar prin relatările mass media, 
nu era prea bună în România. Românii nu aveau cum să cu- 
noască una din bogăţiile Israelului, viața sa cultural efervescentă. 
Cunoaşterea reciprocă e importantă, de aceea cultura are, cred, 
un rol deosebit în diplomaţie. 


Este România o ţară antisemită? 

Nu cred că România este o ţară antisemită; nu există ţări 
antisemite. Există regimuri antisemite, ca în cel de-al Doilea 
Război Mondial, şi există antisemiţi în fiecare ţară. Există şi la noi 
antisemiţi, există şi partide de dreapta rasiste. Dar nu trebuie să 
considerăm o ţară ca antisemită. De exemplu, în Olanda şi în 
Danemarca sunt acum partide de extremă dreapta, rasiste. Asta 
nu înseamnă că ele sunt ţări antisemite sau rasiste. 


Cum se vede România din Israel? Este ea interesantă 
pentru investitorii israelieni? 

Sunt foarte mulţi oameni de afaceri israelieni interesați de 
România. Dar marea problema este, nu lipsa de interes, ci biro- 
craţia din România. Foarte mulţi oameni interesaţi să facă afaceri în 
România sunt, pur şi simplu, descurajaţi din cauza birocraţiei. 

Nu şi din cauza corupţiei? 

Nu ştiu, cred că nu asta este problema esenţială, ci biro- 
craţia. Recent, vice-ministrul Comerţului din România s-a întâlnit 
cu ministrul israelian al Industriilor şi Comerţului. Am fost la 
această întâlnire şi sperăm să găsim în acest sens o soluţie. 


Cum vedeţi soluționarea conflictului israeliano-pales- 
tinian? 

Cred că din cauza conflictului, care durează de atâta amar de 
ani, am plătit un preţ foarte scump, tradus în pierderi umane şi 
materiale considerabile. Cred că este în interesul nostru să solu- 
ţionăm problema palestiniană cât mai repede. Cu toate că sunt 
convinsă că se poate ajunge la pace, cel puţin jumătate din res- 
ponsabilitate le aparține. Pentru că, de multe ori li s-au oferit soluţii 
concrete pe care ei le-au refuzat. În 1947, dacă lumea arabă ar fi 
acceptat rezoluţia Naţiunilor Unite care trebuia să creeze două 
state, un stat evreiesc şi un stat palestinian arab, acest stat ar fi 
existat şi nu am fi avut niciun fel de conflict... Şi totuşi, cred că, cu 
foarte multă bunăvoință şi cu ajutorul Statelor Unite, vom putea să 
ajungem, la o soluţie, în curând. 


Cum consideraţi acţiunile lui Mahmud Ahmadinejad? 

Pot numai să-l judec după ceea ce văd şi după cum se 
exprimă: de fiecare dată, spune că statul Israel trebuie să 
dispară. Şi mai e şi faptul că vrea să aibă arma nucleară pe care 
să o utilizeze contra noastră. Cred că aceasta nu este o fantas- 
magorie, ci un pericol real de care oamenii ar trebui să fie 
conştienţi. El, cu arma nucleară, ne ameninţă nu numai pe noi, ci 
întreaga regiune. Lumea ar trebui să se trezească şi să înţeleagă 
ce se întâmplă în zonă. 

Centrul „Simon Wiesenthal” l-a criticat dur pe preşe-dintele 
israelian Shimon Peres, care a mulțumit public poporului român 
pentru salvarea a sute de mii de evrei în trecut, susținând că 
liderul israelian ar fi trebuit, de fapt, să condamne statul român 
pentru celelalte zeci de mii de evrei, care au murit în România în 
timpul celui de-al Doilea Razboi Mondial. Ce credeţi despre asta? 

Domnul Peres, un preşedinte cu un comportament foarte 
elegant, a preferat să vorbească într-un astfel de cadru despre 
lucrurile bune care s-au întâmplat şi nu despre lucrurile rele din 
istorie. Bineînţeles că a fost şi o perioadă foarte grea pentru 
evrei sub regimul Antonescu, în al Doilea Război Mondial. Dar 
trebuie să vorbim şi despre lucrurile bune care s-au întâmplat, 
despre românii care ne-au ajutat şi sub regimul fascist, şi sub 
regimul comunist. Cu toate că au fost multe dificultăți, regimul 
Ceauşescu s-a comportat destul de favorabil Israelului şi evreilor. 
Trebuie recunoscut şi acest lucru. 


Ce şanse au femeile într-o lume dominată de bărbaţi? 

Cred că lumea se schimbă în mod rapid, nu numai aici, dar 
în toate țările din Europa. Sunt multe femei în posturi impor- 
tante, multe femei miniştri şi chiar prim-miniştri sau preşedinţi, 
iar situaţia este mult mai bună decât, să zicem, acum zece ani, 
dar mai avem multe de făcut în această privinţă. Am exemple 
româneşti strălucite. Doamna Mariana Stoica a fost o ambasa- 
doare foarte bună şi foarte activă, şi a făcut enorm pentru ima- 
ginea României în Israel. Ca şi Madeea Axinciuc la ICR. 


Ce vă doriți cel mai mult? 
Să continui să fac lucruri esenţiale pentru Israel, fără a-mi 
uita țara în care m-am născut, să fiu activă cât mai mult timp cu 

convingerea că, de-a lungul carierei mele politico-diplomatice, 
am reuşit să obţin câteva lucruri importante. Cred că, dacă ab- 
dicăm de la aceste idealuri, atunci nu trebuie să fim în politică. 
Un ideal al meu a fost şi este prietenia dintre ţările noastre. Am 
avut relaţii extrem de bune cu ambasadorii României în Israel. Şi 
în România au fost ambasadori ai Israelului minunaţi, oameni 
apropiaţi de România. Şi cred că şi actualul ambasador al nostru 
la Bucureşti, căruia îi doresc mult succes prin intermediul revistei 
CLIPA, se înscrie în aceeaşi linie. Daţi-mi voie să adresez o urare 
de suflet scriitorului Dinu Săraru, căruia îi păstrez o amintire 
luminoasă, să îi urez felicitări pentru ceea ce a făcut şi face în 
cultura românească şi să transmit cititorilor revistei CLIPA şi 
tuturor românilor un gând de pace. 


CLIPA, decembrie 2010 

Sorin Ducaru: un om pentru România 


Ambasadorul SORIN DUCARU 
cu secretarul general al NATO, 


Jaap de Hoop Scheffer 


Sorin Ducaru este reprezentantul României la NATO din 
septembrie 2006, după ce, anterior, a ocupat postul de ambasa- 
dor în Statele Unite. În perioada 2000-2001 a fost reprezentantul 
permanent al României la ONU, la New York. A absolvit Facul- 
tatea de Relaţii Internaţionale, studii postuniversitare la SNSPA, 
apoi a urmat un master în Relaţii Internaţionale la Universitatea 
din Amsterdam. 

În anul 2005. a obținut un doctorat în relații economice 
internaţionale la Academia de Studii Economice din Bucureşti. În 
2000 i s-a decernat Ordinul Pentru Merit în grad de Comandor de 
către Preşedintele României, iar în 2003, după invitația adresată 
României de aderare la NATO, a primit, din partea MAE, titlul de 
Ambasador al anului. În 2008, după Summit-ul NATO de la Bucu- 
reşti, a fost decorat cu Ordinul Steaua României în grad de Cavaler. 
Are 44 de ani, este căsătorit, are doi copii, este născut la Baia Mare 
şi a crescut la Râşnov şi Braşov. 


145 


Spuneaţi, într-un interviu anterior, că în perioada man- 
datului dumneavoastră ca ambasador al României în SUA au 
fost două momente memorabile, rod al intensei activități diplo- 
matice în vederea aderării ţării noastre la organizaţia nord- 
atlantică. Aţi putea să le rememoraţi? 

Au fost momente importante de împlinire profesională, 
cum ar fi ridicarea steagului românesc la comandamentul NATO 
de la Norfolk sau depunerea instrumentelor de ratificare a Proto- 
colului de aderare la NATO cu ocazia unei ceremonii pe peluza 
Casei Albe. 


Ce reprezintă, pentru dumneavoastră, acest mandat de 
ambasador al României la NATO? 

Un element de continuitate a demersului de întărire a 
legăturilor între SUA şi Europa; o reîntoarcere la diplomaţia mul- 
tilaterală în domeniul căreia m-am format în MAE şi în cadrul 
căreia am operat la ONU, cu accent pe consolidarea profilului 
strategic al României în NATO. 


Sunt oamenii din ţările membre, sunt românii, în parti- 
cular, conştienţi de privilegiul de a trăi în siguranţă sub umbrela 
NATO? 

Două aspecte trebuie explicate. Primul evidenţiază un 
paradox: cu cât avem parte de ştiri mai puţin spectaculoase din 
activitatea acestei organizaţii politico-militare, cu atât mai mult 
trebuie să recunoaştem că viaţa noastră este una trăită în pace, 
netulburată de conflicte şi ameninţări. Din păcate, doar când 
apare câte o criză, un conflict, conştientizăm existenţa NATO şi 
faptul că Alianţa este chemată să îşi facă treaba. După 11 sep- 
tembrie a fost invocat pentru prima dată articolul 5 — toate 

statele s-au considerat egal amenințate de atacul terorist. Acţiu- 
nea NATO în Afganistan este şi ea o expresie a solidarităţii în faţa 
amenințării teroriste. Al doilea aspect vizează nevoia ca NATO să 
reuşească o mai bună performanţă în comunicarea publică şi o 
percepţie actualizată la nivelul vieţii de zi cu zi 


Parafrazându-l pe Huxley, am putea spune că pacea 
înseamnă libertate şi, în acelaşi timp adevăr. În ce măsură a trăi 
într-o zonă de securitate a devenit o marcă a normalității 
pentru noi, românii? 

Spinoza spunea că pacea nu înseamnă doar absenţa răz- 
boiului ci o virtute, o dispoziţie spre bunăvoință, încredere, dreptate 
şi, aş adăuga, implicit, libertate. Revenind la paradoxul pe care l-am 
enunțat, în mod natural, cu cât suntem bombardaţi mai puţin cu 
ştiri dramatice despre organizaţia care asigură umbrela de secu- 
ritate, cu atât înseamnă că ea îşi face treaba, pentru că putem să ne 
trăim viaţa în pace şi în siguranţă. Viaţa sub toate aspectele ei, 
dezvoltarea culturii şi învățământului, toate acestea sunt şi datorită 
NATO care asigură această umbrelă virtuală, printr-o serie întreagă 
de elemente, valori, capa-bilităţi şi acțiuni. Partea nedramatică, dar 
necunoscută suficient — şi aici cred că trebuie să generăm o nouă 
strategie de comunicare — o constituie aspectele pe care NATO le 
promovează dincolo de acţiunile militare (cea din Afganistan şi cea 
de stabilizare în Balcani) — dincolo de aspectele acestea, care, 
uneori, sunt ştiri de prima pagină. NATO a dezvoltat parteneriate cu 
țările din vecinătatea estică — Rusia, Ucraina, Georgia — cu ţările 
mediteraneene, cu ţările din Orientul Mijlociu, cu Australia, Noua 
Zeelandă, Japonia — ţări care contribuie militar, financiar sau con- 
ceptual la anumite componente. Destul de interesantă este zona 
“soft security” unde putem face mult mai multe sub aspectul 

comunicării. Inclusiv acțiunile militare au componente semnificative 
de “soft security” prin construcţia de şcoli, spitale, dezvoltarea 
infrastructurii etc. — lucruri pe care, sigur, dacă accesezi websiteul 
NATO, le vezi în derularea lor integrală şi care e bine să fie 
cunoscute şi apreciate de cetăţenii statelor membre. Partea de 
“hard security” are, desigur, aspecte de confidenţialitate. Întot- 
deauna un eveniment cu efecte dramatice captează însă mai mult 
atenţia opiniei publice decât o veste bună care intră deja în 
normalitate. 


Care este, în general, percepția României? 

Revenind la percepţia României, chiar anul acesta, un 
sondaj de opinie a indicat că România şi Polonia au fost țările în 
care NATO are percepția cea mai consistentă. S-a manifestat o 
creştere a rolului său şi în alte ţări, datorită operaţiunilor din 
Afganistan şi a unor evenimente mai tensionate în zona de proxi- 
mitate a Alianţei — mă refer la Caucaz; atunci automat lumea 
îşi pune problema “cine îmi garantează existența aşa cum o 
cunosc?” România şi Polonia sunt printre ţările în care conştien- 
tizarea rolului NATO este ridicată. Trebuie înţeles că apartenenţa 
la NATO nu este o chestiune statică, ci una dinamică. Trebuie să 
îți marchezi această apartenenţă şi s-o cultivi printr-o atitudine 
proactivă în termeni de contribuţii strategice de ordin conceptual 
sau operațional. E important să fie înţeles şi la nivelul generaţiei 
noi din România, care s-a născut într-o perioadă când deja be- 
neficiem de un plus de securitate, de garanţii de securitate şi 
trăim într-un alt context de dezvoltare economică şi socială, că 
principiul pe care se fundamentează Alianţa este unul de „solida- 
ritate activă” bazată pe contribuţii consecvente la obiectivele 
Alianţei. 

Care ar fi reperele etice ale acestei relaţii între România 
şi NATO? 

Trebuie înțeles că există un preţ al apartenenţei noastre la 
acest spațiu de securitate şi prosperitate occidental — nu mă refer 
aici la o cotizație anuală — ci la acel principiu de “solidaritate activă”, 
pe care încerc să îl aprofundez. Fiecare țară participă la operaţii 
NATO proporţional cu ponderea ei în NATO definită prin populaţie, 
teritoriu, capacitate economică şi militară etc. Participarea în ope- 
raţiuni este expresia solidarităţii, dincolo de cuvintele din tratat, ea 
este garanţia că atunci când securitatea ta proprie este ameninţată, 
toţi ceilalți membri răspund solidar cu tine. Pe de o parte, NATO eo 
organizaţie de consens. Orice acțiune e bazată pe acordul tuturor 
membrilor. Fiecare ţară are un vot şi un veto, dacă vreţi... Pe de altă 
parte, trebuie înţeles că, în funcţie de datele care definesc iden- 
titatea geostrategică a unui stat — populaţie, suprafaţă, forțe 
armate, economie, PIB — există, desigur, o ierarhizare obiectivă a 
ponderii şi a contribuţiilor aliaţilor. Sunt ţări mai mari, sunt țări mai 
mici, ca pondere. Ceea ce ne uneşte sunt valorile, obiectivele şi 
garanţiile de securitate pe care ni le-am oferit, ca aliat, prin Tratatul 
de la Washington. Valorile democraţiei, ale libertăţile individuale 
sunt înscrise în Tratat şi sunt valori ale acestei comunităţi trans- 
atlantice. Nu întâmplător, articolul 10 al Tratatului spune că Alianţa 
rămâne deschisă pentru toate democraţiile europene care vor să 
îmbrăţişeze valorile, obligaţiile şi obiectivele ei. Deci să nu credeţi că 
o extindere a NATO cu 12 membri faţă de 1990 nu înseamnă o 
schimbare a Alianţei, care a evoluat semnificativ de la o postură 
statică în timpul Războiului Rece, în care era prevăzută să reziste în 
fața unei ameninţări masive a fostei Uniuni Sovietice, la o Alianţă 
unde elementul de proiecţie strategică, de forță expediţionară 
contează mult mai mult. 

În acest context, pe ce principii îşi dezvoltă NATO relaţiile 
cu Israelul, cu ţările din Golf? 


Israelul este unul din partenerii NATO în cadrul Dialogului 
Mediteranean. Modul în care NATO îşi dezvoltă parteneriatele 
este bazat pe câteva principii: egalitatea de tratament a tuturor 
partenerilor, transparenţă totală şi autoselecţie, deci fiecare dintre 
parteneri poate să-şi aleagă profunzimea relaţiei cu Alianţa sau să 
folosească instrumente de parteneriat, în funcţie de interesul pe 
care-l are, iar Israelul este printre ţările care au o abordare 
ambițioasă, proactivă în acest sens. Mai sunt şi alte câteva ţări 
din cadrul Dialogului Mediteranean cum sunt lordania, Egiptul, 
care manifestă un interes în creştere. Există un cadru în care 
toate statele din acel pachet participă la reuniuni politice minis- 
teriale, în paralel există şi posibilitatea dezvoltării de programe 
individuale de parteneriat. Israelul este una din ţările care au un 
astfel de pachet individual, lordania la fel. NATO îşi foloseşte 
instrumentele de parteneriat tocmai pentru a facilita aceste 
relaţii. O reuniune ministerială cu toate ţările din regiunea medi- 
teraneană şi cu toţi aliații înseamnă a facilita dialogul într-un 
anumit format. Există şi un parteneriat special pe care NATO îl 
are cu ţările din Golful Persic, care are o definiţie separată. 


Dar relaţia cu Rusia? 

Prin Actul fondator al relaţiei NATO-Rusia, care are 11 ani, 
NATO a definit parametrii unei relaţii particulare cu Rusia. Acum 
şase ani a fost lansat şi Consiliul NATO — Rusia în care aceasta 
participă alături de aliați ca membru egal. Avem însă percepții 
diametral opuse asupra unor subiecte, de exemplu extinderea 
NATO. NATO consideră că se extinde ca zonă de securitate, 

stabilitate, Rusia percepe extinderea ca un avans al NATO într-o 
zonă pe care o consideră drept sfera sa de influenţă şi interes. 
Ori NATO spune că politica sferelor de influenţă este o chestiune 
a trecutului. Mai sunt şi alte subiecte. De exemplu subiectul 
scutului antirachetă. Argumentul NATO este că un proiect de 
acest tip este prevăzut ca un proiect limitat, capabil să răspundă 
unor ameninţări punctuale, cum ar fi o potenţială ameninţare 
iraniană cu rachete, nu unor atacuri masive din partea unei ţări 
cu un arsenal semnificativ cum ar fi Rusia. Rusia, însă, în conti- 
nuare, consideră că proiectul afectează statutul său de stat 
nuclear tocmai prin faptul că, prin anumite caracteristici tehnice, 
bătaia radarului, traiectoriile interceptoarelor etc. acoperă şi o 
parte din teritoriul ei. De aceea, singura soluţie e să găsim o 
formulă de a dezvolta un sistem în comun. 


Care ar fi noile ameninţări la adresa NATO? 

Mai nou se discută foarte multe despre amenințările 
cibernetice. Din 2006, de la summitul de la Riga, şefii de state au 
dat organizaţiei un „task”, o temă, de a dezvolta o nişă de eva- 
luare a amenințărilor şi de dezvoltare a capabilităţilor de răspuns 
în faţa acestor ameninţări. În acelaşi sens, problema securităţii 
energetice a fost pusă pe agendă şi este în curs de dezvoltare din 
perspectiva protecției infrastructurii de transport a resurselor 
energetice. Este necesar de a atrage atenţia asupra zonei de 
frontieră sud-estică, unde câteva teme generale capătă o impor- 
tanță deosebită: apărarea antirachetă, securitatea energetică, 
combaterea terorismului. De aici, interesul şi activismul nostru 
de a focaliza interesul Alianţei pe zona Mării Negre, a Caucazului 
şi a Mării Caspice. O altă zonă de interes particular pentru noi 
este cea a Balcanilor. 

Cum comentaţi faptul că România a găzduit un Summit al 
Alianţei doar la patru ani de la intrarea în NATO? 

A fost şi rezultanta acţiunii de lobby, de convingere a 
celorlalți în legătură cu nevoia de atenţie asupra regiunii. Țara 
gazdă întotdeauna atrage atenţia întregii Alianțe şi a opiniei pu- 
blice transatlantice asupra regiunii şi agendei pe care o promo- 
vează. De aici, câteva aspecte-cheie, cum am spus, securitatea 
energetică, apărarea antirachetă, extinderea NATO, parteneria- 
tele, spaţiul Mării Negre pe care le-am promovat cu predilecție. 
La Bucureşti au fost marcate şi câteva premiere cum ar fi partici- 
parea, pentru prima dată, la un Summit NATO a secretarului 
general al ONU, a preşedintelui Comisiei Europene şi a preşe- 
dintelui Federaţiei Ruse. Tema cooperării NATO cu ONU, cu UE şi 
cu alte organizaţii internaţionale a fost, de asemenea, una predi- 
lectă pentru România, iar la Bucureşti am reuşit o interacțiune 
„la vârf” între aceste organizaţii. 


Care au fost paşii pe care i-a făcut România de la intrarea 
în NATO? 

În toate ţările membre s-a redus numărul de forţe, în 
schimb a crescut nivelul de echipare, de antrenament, eficaci- 
tatea, capacitatea expediționară a acestei forțe. NATO a înţeles 
să opereze în afara teritoriului țărilor membre. Acest aspect a 
fost introdus în conceptul strategic din 1999 pentru că în acel 
moment era clar că amenințările nu mai sunt neapărat de tip 
teritorial, ci pot să vină şi din afară, din zone de instabilitate. 
Practic, după 11 septembrie, sintagma „out of area” a început să 
fie percepută dincolo de vecinătatea imediată, vizând conceptul 
de „distanță strategică”, respectiv orice zonă care ar putea să 
însemne o ameninţare teroristă asupra unui alt stat. Noii membri 

ai Alianţei au adus o percepţie nouă din zona de vecinătate a 
Alianţei. Au venit cu foarte multă flexibilitate în cadrul Alianţei 
pentru că toţi noii membri şi-au reformat armatele, ca în cazul 
României unde armata a scăzut de la jumătate de milion, înainte 
de 1989, la mai puţin de 100 000 de militari astăzi, dar în rezo- 
nanţă cu această abordare expediţionară. Nu întâmplător, Româ- 
nia a fost printre primele țări care au beneficiat de un program 
american achiziționând, la începutul anilor 90, avioane de trans- 
port strategic Hercules, deşi nu era încă membru al NATO. A fost 
singura ţară care şi-a deplasat singură forţele de sprijin în Afga- 
nistan, încă din 2003, neavând nevoie de asistenţa altor state. Nu 
este doar o metaforă faptul că, aşa cum se spune, a fost o injecție 
de sânge proaspăt, de abordare proaspătă, în cadrul Alianţei, ade- 
rarea noilor membri. Probabil că ar trebui să proiectăm mai multe 
detalii despre ceea ce se întâmplă în Alianţă la nivelul opiniei 
publice. 


Expresia americană „where is a will, there is a way "(daca 
vrei cu adevărat, poţi) este o dovadă a unei mentalități opti- 
miste care vă caracterizează, nu-i aşa? 

Prin natura meseriei diplomatice şi a acestei rotații dintr-o 
ţară în alta, dintr-un mediu de activitate în altul, eşti obligat să te 
adaptezi la o nouă provocare, eşti obligat să te reinventezi de 
fiecare dată. Se spune că în ziua de astăzi dacă vrei să-ţi mentii 
capacitatea de gimnastică intelectuală e bine să-ți schimbi jobul 
din cinci în cinci ani. Meseria diplomatică cere, prin definiţie, are 
acest element inclus „în job description”. Aşa că fiecare nou job 
înseamnă o nouă provocare. Am avut o provocare ca ambasador 
la ONU când am promovat campania de inhibare a contracan- 
didaților şi obţinerea acordului grupului nostru regional, ca Ro- 

mânia să obţină un loc rotativ în Consiliul de Securitate, am avut 
la Washington, în momentul în care trebuia să obţinem sprijinul 
Administraţiei SUA, al Congresului american pentru intrarea în 
NATO, au urmat, după aceea, negocieri legate de bazele militare 
americane din România, de atragerea în România a unor mari 
firme americane cum ar fi Ford, Oracle, Smithfield, iar la Bruxelles a 
fost provocarea summitului NATO de la Bucureşti şi a prezenţei 
noastre articulate în dezbaterea privind viitorul Alianţei. 


Ce vă doriţi cel mai mult? 

Ceea ce am încercat să promovez ca ambasador la NATO a 
fost să potenţez ponderea românească, dincolo de ceea ce ne este 
dat prin geografie, demografie ş.a.m.d. şi interese pornite de la 
interesele şi identitatea geo-strategică a României. Şi, nu în 
ultimul rând, semnalez interesul şi obiectivul constant pe care îl 
avem ca diplomaţi român, oriunde ne-am afla, de a promova 
vizibilitatea şi identitatea României cu toate componentele sale, 
inclusiv cultura autentică. În plan personal, focusul este pe tânăra 
generaţie — copiii cresc şi ne provoacă în fiecare zi cu întrebări şi 
ambiţii specifice vârstei. Nu am alte dorințe decât ale unui om 
normal care vrea să maximizeze, în măsura posibilului, ceea ce 
poate lăsa în urmă, în plan profesional şi social, într-o viață de om. 


Septembrie 2009, Bruxelles 

Oren David, ambasadorul Israelului: 
„Urări de bine poporului român!” 


Excelența sa, dl. OREN DAvID, 
ambasadorul statului Israel 


la Bucureşti 


M-a primit cu un bun venit cald, uman, într-o românească 
pe care dorește cu ardoare să o deprindă la ea acasă. Ambiţie 
care ne dă încă un motiv de încredere și admiraţie pentru dis- 
creţia și bunătatea acestui Om, adevărat prieten al românilor. 


Aţi putea să punctaţi evenimentele care au caracterizat 
activitatea culturală israeliană pe tărâm românesc, domnule 
ambasador? 

E foarte importantă pentru noi legătura dintre cele două 
popoare și suntem extrem de activi în domeniul cultural. Anul 
trecut, în octombrie, a avut loc Săptămâna Israelului la Odeon. 

Pentru aceasta, Lia Konig, îndrăgita actriță israeliană de 
origine română, a venit și a susținut o serie de spectacole. A avut loc 
apoi o seară de balet israelian, un concert cu artiști israelieni, au fost 
lansări de carte, întâlniri cu scriitori din Israel. Și, ca în fiecare an, în 
noiembrie, s-a desfășurat Săptămâna Filmului Israelian. 

În continuare, vom participa la Festivalul Next, aici, la Bu- 
curești, la Festivalul de la Timișoara, la TIFF, cel mai mare festival 
al filmului de la Cluj, cu zece filme, și o zi va fi dedicată Israelului, la 
care vor veni importante personalităţi culturale din Israel. Acest 
festival va începe la 1 iunie. La sfârșitul lui mai, începutul lunii 
iunie, ca întotdeauna, vom fi la Festivalul de la Sibiu, anul acesta 
cu echipa de dans modern Kibutzim și încă o trupă de dans mo- 
dern, Barak Marshall, de la Centrul Susan Delal, care va juca pe 3 
iunie. Sunt trupe de dans foarte apreciate în Israel. La Zalău și 
Sighet, apoi la Oradea și Timișoara, sunt programate, de aseme- 
nea, două expoziţii de fotografii care vor prezența publicului ro- 
mânesc imaginea Israelului contemporan. 


Activitatea culturală este foarte diversificată în ambele 
noastre ţări. Ce ne puteţi spune despre manifestările care se 
vor desfășura în Israel ? 

În ceea ce privește acţiunile noastre bilaterale din Israel, aș 
vrea să menţionez numai Festivalul Mondial al Teatrelor pentru 
copii, în luna august, la lerusalim, unde sperăm să participe și 
teatrele „lon Creangă” și „Țăndărică”. Anul acesta, la „Țăndărică” 
a venit Teatrul de copii din Israel, care a câștigat Premiul | la Fes- 
tivalul de Teatru și la Festivalul „Next”. A fost un spectacol deo- 
sebit, trupa israeliană interpretând un spectacol cu totul special 
intitulat Povești adevărate din viața lui Mozart, cu roluri inter- 


pretate de copii. 


156 


Mi-aţi spus, ca un preambul la discuţia noastră, că aveți 
un mesaj special pentru români cu prilejul Zilei Israelului. Care 
ar fi acesta? 

Cu prilejul Zilei Israelului, primul lucru la care mă gândesc 
este relaţia profundă, de suflet și spirit dintre popoarele noastre, o 
legătură cu totul specială și datorită importantei comunități a 
evreilor plecaţi din România, dar și comunităţii evreiești din Ro- 
mânia, mai mică, dar de o mare calitate spirituală, comunitate 
foarte activă și care este, realmente, un fel de miracol. Aș vrea să 
menţionez aici activitatea extrem de susţinută și valoroasă a cen- 
trelor culturale din lași, Oradea și altele. Aceste schimburi culturale 
dintre ţările noastre sunt foarte pregnante, suntem hotărâți să 
continuăm bogata activitate culturală bilaterală și, de aceea, îi invit 
pe toţi cititorii revistei, pe toţi cei care ne sunt aproape, să participe 
la activitățile noastre aici, în România, și să urmărească noutăţile din 
programele noastre pe pagina de web a ambasadei și chiar pe 
Facebook, unde publicăm cele mai noi știri. Prin intermediul revistei 
„Clipa” aș dori să transmit, încă o dată, urări de bine poporului 
român. 


CLIPA, mai, 2010 

Dubla cetăţenie 
în ceasul al unsprezecelea... 


"Vrem să vorbim despre soarta României şi nu despre 
interesele unui grup sau altul care, în mod vremelnic, se află la 
cârma ţării." — cu aceste cuvinte, domnul ambasador lon M. 
Anghel a deschis reuniunea DUBLA CETĂȚENIE, reglementări în 
legislaţiile naţionale şi în dreptul internaţional organizată joi, 7 
aprilie, la Casa Titulescu, de Asociaţia Ambasadorilor şi Diplo- 
maţilor de Carieră din România şi Societatea Română de Drept 
European. 

Măsura prin care un stat vecin atribuie cetățenia sa per- 
soanelor care aparţin etniei sale, deşi acestea au deja cetățenia 
unui alt stat şi locuiesc pe teritoriul acestuia apare ca un act grav, 

în contradicție flagrantă cu normele şi principiile Cartei O.N.U., 
cu principiul suveranităţii statelor, constituind o intervenţie în 
treburile interne ale altui stat, un export de jurisdicție, act care 
atrage răspunderea internațională. 

Senatorul Titus Corlățean, preşedintele Comisiei de Poli- 
tică Externă a Senatului a evocat câteva concluzii ale recentei 
vizite oficiale la Budapesta. Chestiunea dublei cetățenii a fost 
resuscitată anul trecut, o dată cu adoptarea a două legi, una a 
aşa numitei solidarităţi a naţiunii maghiare în care se arată că 
sursa tensiunilor din Europa de astăzi este "dictatul” de la Trianon şi 
că soluţia ar consta în obţinerea drepturilor colective şi al auto- 
nomiei pe baze etnice şi în autodeterminrea comunităţilor ma- 
ghiare din bazinul carpatic. Cealaltă lege este aceea a dublei 
cetățenii la care nu a existat nici un fel de reacţie din partea celor 
care deţin pârghiile puterii în statul român, cu o excepţie: 
Comisia de Politică Externă a Senatului României. A fost respinsă 
categoric orice similitudine invocată de partea ungară şi, din 
păcate, acceptată la Bucureşti de preşedintele Băsescu privind 
legea românească şi respectiv cea maghiară. Între legea română 
de acordare a cetățeniei şi legea ungară există câteva diferențe 
fundamentale. În legea românească este vorba de un act repa- 
ratoriu până la gradul 3 de rudenie. Legea ungară introduce ele- 
mente bazate pe fundamente etnice, încălcându-se, astfel, un 
principiu extrem de important al legislației europene. Legea ungară 
este extrem de laxă, ceea ce duce la acordarea în masă a cetă- 
ţeniei, până la cea de-a 17-a spiță, contrar reglementărilor euro- 
pene. Articolul 63 din Tratatul de Pace de la Trianon spunea că 
pentru persoanele care au mai mult de 18 ani, pentru soții şi 
pentru copii există un termen de un an de la momentul intrării în 
vigoare a Tratatului să opteze liber între cetățenia noului stat 

Ungaria sau cetăţenia statului român. Nu a fost o pierdere a 
cetățeniei împotriva voinţei acestor oameni, ca în Basarabia, de 
aceea caracterul reparatoriu al legii ungare a dublei cetăţenii nu 
stă în picioare. Legea maghiară promovează un criteriu etnic de 
acordare a cetățeniei neacceptat la nivel european, o acordare 
colectivă. Legea românească este o lege europeană, ea se bazea- 
ză pe principiul jus sangvinus, cine se naşte din părinţi sau bunici 
cetățeni români, indiferent de etnie, poate solicita obţinerea 
cetățeniei prin procedură inviduală. " 

Domnul ambasador lon Diaconu a arătat că "Acordarea 
dublei cetățenii pentru mase mari de oameni are consecinţe 
politice şi teritoriale”. Legea maghiară încalcă Convenţia euro- 
peană privind eliminarea discriminărilor care prevede că un stat 
poate să reglementeze liber acordarea cetățeniei cu condiţia să 
nu o acorde discriminatoriu pe bază de naţionalitate. 

"Nu permiteti istoriei să se repete ca farsă şi, cu atât mai 
puțin, ca tragedie", spunea mesajul Forumului Civic al Românilor 
din Covasna, Harghita şi Mureş, semnat de Dorin Suciu. 

Mesaj care cerea trezirea din somnul raţiunii la ceasul al 
unsprezecelea... 

Oameni care au scris istoria: Gaston Marin 


Născut la data de 14 aprilie 
1918 la Chişineu-Criş, în judeţul 
Arad, Gheorghe Gaston-Marin 
este, azi, unul din contemporanii 
noştri care a participat la eveni- 
mente determinante pentru 
cursul istoriei europene, istoriei 
României şi care, deşi nonage- 
nar,doreşte încă să se destăinuie 
prin paginile volumului autocon- 
fesiv sau în discuţii despre mo- 
mentele esenţiale pe care le-a 
trăit... 


În decursul celui de al doilea război mondial, familia sa 
care locuia la Cluj, a fost deportată la Auschwitz, unde tatăl său a 
fost imediat exterminat prin gazare, iar mama şi sora sa au fost 
împuşcate. Gaston Marin a urmat cursurile Facultăţii de Mate- 
matică şi Fizică la Sorbona şi ale Facultăţii de Electrotehnică şi 
Energetică din cadrul Institutului Politehnic din Grenoble (Franţa). 
Teza de doctorat a fost elaborată la acelaşi Institut în anul 1941, 
sub conducerea profesorului Louis Neel, laureat al premiului Nobel 
pentru fizică, dar Gaston Marin nu a mai putut primi titlul, fiindcă 
intrase în mişcarea franceză de rezistență împotriva naziştilor. A 
publicat numeroase lucrări ştiinţifice, iar cea intitulată Încălzirea 
oțelului prin cuptoare de înaltă frecvenţă a servit drept temelie 
unei importante lucrări tehnice în Algeria. A participat la nume- 

roase acțiuni de reprimare a activităților naziste, a condus mişca- 
rea de rezistenţă din sudul Franţei, iar în 1942 a intrat în Partidul 
Comunist Francez. Acolo a primit numele conspirativ Gaston, pe 
care îl va păstra ca nume oficial pentru toată viaţa. 

După cel de-al doilea război mondial, a revenit în România, 
unde a ocupat funcții importante în calitate de tehnocrat, fiind, 
pe rând, ministru al Energiei Electrice şi Industriei Electrotehnice 
(1949-1954), preşedintele Comitetului de Stat al Planificării (1954- 
1965) şi apoi vicepreşedintele Consiliului de Miniştri (1962-1969). În 
paralel, a îndeplinit şi funcţia de preşedinte al Comitetului de Stat 
pentru Energie Nucleară (1955-1966). A condus apoi Comitetul 
Naţional pentru Preţuri şi comisia româno italiană de dezvoltare 
economică. 

Prin contactele lui, a atras reprezentanţi ai unor concerne 
occidentale în România. "În vara anului 1959, scrie acesta, o dele- 
gatie economică română, din care au făcut parte Bârlădeanu, 
Gaston Marin, Florescu şi Petri, a făcut o vizită la Paris cu ocazia 
căreia am purtat convorbiri cu Valery Giscard d'Estaing, ministru 
al Economiei şi Finanţelor, cu Flechet, ministru al Comerţului 
Exterior, cu Jeanneney, ministru al Industriei, cu mari firme ca 
Schneider, Pechiney şi altele. Au fost vizitate, de către reprezen- 
tanții firmelor franceze, printre altele, fabrica de semiconductori 
şi materiale eletronice de la Băneasa, fabricile de alumină şi 
aluminiu de la Oradea şi Slatina şi, mai târziu, utilajele reformării 
catalitice de la Ploieşti, precum şi laminorul de tablă groasă de la 
Galaţi. Ne-am creat relaţii de încredere, uneori chiar amicale, cu 
conducătorii firmei Schneider, doamna Schneider, prinţul De 
Brissac, Jean Laurens Delpech şi ai altor firme care şi-au trimis 
reprezentanţi permanenţi la Bucureşti cu scopul de a facilita 
derularea contractelor”. A contribuit decisiv la proiectul centralei 

hidroelectrice de la Bicaz, la înființarea Uzinelor Electroputere 
Craiova în colaborare cu Schneider şi Delpech şi a Combinatului 
Siderurgic de la Galaţi, combinatul cu tehnologia cea mai avan- 
sată la acea vreme. 

Un aspect deosebit îl constituie activitatea diplomatică pe 
care a desfăşurat-o timp de decenii în favoarea României. A fost 
membru al delegaţiei României la Conferinţa de Pace de la Paris 
(1947). În anul 1963, după participarea la funeraliile preşedin- 
telui american John F. Kennedy, a consolidat relaţiile diploma- 
tice cu lumea occidentală, inclusiv cu Statele Unite ale Americii. 
Aceste acţiuni au fost încurajate de guvernul american şi de pre- 
şedintele Lyndon B. Johnson şi i-au conferit României un statut 
privilegiat în rândul statelor comuniste, activitatea diplomatică a 
lui Gaston Marin contribuind la deschiderea României către lumea 
occidentală şi acordarea clauzei naţiunii celei mai favorizate, 
ulterior. Alături, printre alţii, de Corneliu Mănescu, fost ministru 
de Externe (1961-1972) şi de alţi apropiaţi ai lui Gheorghiu Dej pe 
care îl considera un mare patriot pentru tot ceea ce a făcut 
pentru detaşarea României de colosul sovietic, a acţionat pentru 
desprinderea de la linia tradițională a Moscovei şi pentru "des- 
chiderea spre Occident”. 

Ai zice că deţine secretul tinereţii. Acesta este, de fapt, 
secretul lui Polichinelle, care se poate ghici din mărturisirile pe 
care le face în presă ori în volumul autobiografic apărut la 
Editura Semne, “Consemnări”. Este unul dintre oamenii secolului 
care, fără îndoială, au scris istoria, întotdeauna în favoarea Ro- 
mâniei. Prin educaţie, prin cultura sa vastă, prin faptul că poate 
comunica fluent în mai multe limbi străine, prin calităţile sale de 
om de lume, şi-a atras simpatia celor mai importanţi oameni 
politici, de la preşedinţii Statelor Unite J.F. Kennedy, Lyndon B. 

Johnson sau Richard Nixon la preşedintele Franţei, Valery Giscard 
d'Estaing sau la capetele încoronate ale Europei. l-a cunoscut pe 
Huşciov, Trotsky, Micoian şi alţii şi, prin amintirile sale evocate în 
volumul amintit, depune mărturie pentru un întreg secol de 
frământări sociale şi politice din viața Europei. 


CLIPA, martie 2009 

Un simbol al României: Mugur Isărescu 


Guvernatorul Băncii Naţionale 
a României, acad. Mugur Isărescu, a 
primit miercuri, 27 octombrie, titlul 
de Doctor Honoris Causa din partea 
Şcolii Naţionale de Studii Politice şi 
Administrative din Bucureşti, în Aula 
Bibliotecii Centrale Universitare. Rec- 
torul SNSPA, Paul Dobrescu a elogiat 
"prestanţa profesională, dar şi dis- 


tincţia umană a Guvernatorului BNR 
care a reprezentat, în ultimii 20 de ani, un ax de stabilitate a 
ţării”. Prof. dr. Vasile Secăreş a vorbit despre bagajul ştiinţific al 
lui Mugur Isarescu care este unul de excepţie şi-l recomandă ca 
pe unul dintre cei mai mari economişti ai țării. Mugur Isărescu 
ocupă funcţia de guvernator al BNR din septembrie 1990, cu un 
an de întrerupere (dec. 1999 - dec. 2000), perioadă în care a 
ocupat funcţia de prim-ministru şi este membru titular al Aca- 
demiei Române din 2006. A publicat până acum peste 15 lucrări 
ştiinţifice, a elaborat peste 60 de studii şi este autor, coautor sau 
coordonator al unui număr de 30 de cărți. Mugur Isărescu este 
preşedinte al Asociaţiei Române a Clubului de la Roma şi mem- 
bru al Comisiei Trilaterale. Sunt 20 de ani de la începutul misiunii 
de guvernator şi tot atâţia de la înfiinţarea Şcolii Naţionale, an în 
care guvernatorul Mugur Isărescu şi-a început şi cariera didactică 
în SNSPA. "Sunt onorat pentru primirea acestui titlu, onorat si 
emoționat. Legăturile mele cu SNSPA sunt vechi, dacă 20 de ani 

înseamnă ceva vechi”, a declarat guvernatorul BNR. În discursul 
său, guvernatorul a vorbit despre buna guvernanţă care include 
corectarea dezechilibrelor economiei româneşti, printre care asis- 
tența socială, necesitatea de a aduce înapoi în ţară cele câteva 
milioane de angajați români care lucrează în străinătate şi care 
nu contribuie la buget, folosirea corectă a indicatorilor econo- 
mici şi nu în scopuri politice şi electorale, revenirea la un cod de 
etică în afaceri. Felicitându-l, redacția CLIPEI îi doreşte celui care 
reprezintă cu strălucire România în lume, o viaţă lungă şi activă 
cu sănătate! 


CLIPA, noiembrie 2011 

Oameni pentru oameni 


Acad. Constantin Popa: "Aveam acest vis..." 


Acad. CONSTANTIN POPA 4 


Născut la 24 aprilie 1938, la Stroeşti (Vâlcea), lângă Horezu, 
într-o familie cu zece copii ai unui simplu funcţionar de primărie, dat 
afară în anii '50, din motive "politice", cu mama casnică, profund 
dedicată familiei. A urmat Şcoala Tehnică Medie Medicală şi apoi 
Facultatea de Medicină ca bursier intern, absolvindu-le pe primul 
loc. Format la şcoala Gheorghe Marinescu, discipol al lui Jean- 
Martin Charcot — fondatorul neurologiei moderne, s-a specializat la 
Salpêtrière în Paris, apoi în SUA, Anglia, țările scandinave. Acade- 
micianul Constantin Popa este şeful Clinicii de profil din cadrul 
Institutului Naţional de Neurologie şi Boli Neurovasculare. Distins cu 
numeroase premii pentru activitatea sa din domeniul cercetării 
medicale, este şi Preşedintele Asociaţiei Naţionale Române de 
Stroke (AVC) şi membru al mai multor academii prestigioase. Face 
parte din conducerea Societăţii Mondiale de Atac Vascular-Cerebral 
şi din alte 27 de societăți de neurologie din întreaga lume. A 
publicat zeci de volume şi mii de articole specializate în multe țări, a 

primit numeroase premii de excelenţă şi este coordonatorul neuro- 
logiei româneşti. 


Ce sau cine v-a determinat să vă schimbaţi destinul şi să 
părăsiţi locurile natale, domnule academician? 

Nu mi-am propus de la început să devin ceea ce sunt. Am 
plecat de la Horezu la zece ani, pentru că tata mi-a zis că trebuie să 
învăţ (eram zece copii şi eu eram cel mai studios dar şi cel mai 
pirpiriu)... Eram o familie modestă. Am avut o soră la Bucureşti care 
m-a ajutat o vreme, am stat la internat vreo paisprezece ani, 
primeam o bursă din care trăiam. Tata a avut intuiţia aceasta de a 
mă trimite la Bucureşti, la studii. Dacă nu m-aş fi născut acolo, între 
dealurile acelea, privind zi de zi cu nesaț către orizontul de vise care 
se deschidea în fața mea, poate că nu aş fi făcut atâtea în viaţă. Şi 
acum aud foşnetul satului... fetele cântau, în timp ce munceau la 
câmp sau în gospodărie... Îmi plăcea cântecul fetelor, cântecul 
păsărilor la mine în sat. Când se duceau la muncă, la câmp, ritmul 
muncii era cântatul. Dinu Săraru ştie lucrurile astea şi le-a şi evocat 
în "Clipa", în "Nişte ţărani” şi în alte romane. El e din aceaşi zonă, ne 
înrudim, dar el a avut o situaţie mult mai bună, ei erau mai înstăriți. 
Îmi amintesc că mama îmi spunea: uite, Codine, vine primăvara. Era 
un ghiocel care apărea în fiecare an, în acelaşi loc. Şi acum am 
amintirea olfactivă a acelui ghiocel... Era o femeie bună, nici tata nu 
era foarte sever, dar era ferm... Şi fraţii mei au studiat... Mai toţi au 
ajuns ingineri, profesori. Dar pentru mine lectura cărților era viața 
mea. Citeam cărți când mă duceam la "treabă", la muncile câmpului 
sau la păstorit, lucruri pentru care nu eram prea bun, fiind slab şi 
bolnăvicios. Primii ani de viață, cât am trăit la ţară, sunt de neuitat: 
cântecul care însoțea munca. Apoi ceremoniile: hora, duminicile la 
biserică. Tata citea mult şi ne-a învăţat multe. 

Marele profesor Gheorghe Marinescu a reprezentat pentru 
Romania, și nu numai, un model, un om cu o viziune extra- 
ordinară, fiind şi astazi un reper în neuroştiinţe. Ce a însemnat el şi 
maestrul lui, Charcot, pentru dumneavoastră? 

M-aţi întrebat de Prof. Gh. Marinescu. După marele Charcot, 
el a creat a doua şcoală de neurologie din lume, în 1897, pe vremea 
când avea doar 27 de ani. Nu a vrut să rămână la Paris pentru că 
intenționa să dezvolte neurologia în România. Şi, după cum scria 
într-o scrisoare pe care am văzut-o chiar la Salpêtrière, “mai ales 
pentru că mama mea este bolnavă”. Am discutat adesea cu cei de 
acolo, în special cu cei tineri, cărora le venea greu să conceapă că 
Marinescu nu era francez. Ei îl credeau de-al lor... El a lucrat opt ani 
acolo. A venit în ţară şi a înfiinţat o clinică, deşi îl căutau şi englezii şi 
americanii. A creat şi o şcoală: a format peste douăzeci de neurologi 
de valoare europeană. Cei mai importanţi elevi ai lui au fost Artur 
Kreindler şi Oscar Sager, acesta din urmă fiind profesorul meu. 
Gheorghe Marinescu se plasează istoriceşte între 1863 şi 1938. 
Aşadar, încă din secolul al XIX-lea el a impus un nivel de cunoaştere 
ştiinţifică, aşa de înalt, încât în fiecare dintre centrele universitare 
din ţară este câte un elev de-al lui care, la rândul lui, a creat o 
şcoală. În Bucureşti, erau două centre: la Colentina şi aici, la nu- 
mărul 9. Noi, pe el, nu l-am cunoscut, pentru că n-aveam cum, dar 
toţi am învăţat în spiritul şcolii lui, el fiind elevul preferat al tatălui 
neurologiei moderne. 


Cum a decursformarea dumneavoastră la Paris? 

La Paris, luasem concursul cu brio. Eram şapte străini, dar 
eu am fost preferat pentru că veneam de aici. Nu eram “un alt 
Marinescu”, nu îmi permit să spun aşa ceva, dar scrisesem, la o 
vârstă foarte tânără, patru-cinci lucrări care s-au publicat în '70-71 

şi au fost republicate acum, exact ca atunci, în revista "Brain", în 
America. Colaborarea cu ei a continuat, iar azi, deşi sunt membru în 
15 societăţi ştiinţifice internaţionale, cea franceză mi-e de suflet. 
Când mă duc acolo, sunt ca la mine acasă. Am beneficiat de un 
mediu favorabil pentru întreaga comunitate ştiinţifică internaţio- 
nală, pentru că centrul mondial al neurologiei a fost la Salpêtrière, 
chiar dacă astăzi, există la Paris zece spitale care au secţii de neu- 
rologie. Şi pe mine au vrut să mă oprească acolo... 


Şi ce v-a determinat să reveniţi în România? 

Existența mea în mediul ştiinţific şi universitar. Viaţa mea 
este legată de crearea nia pacestui Institut de Neurologie şi de 
boli neurovasculare pe care eu l-am înfiinţat în urmă cu 14 ani, 
după model american. Aveam acest vis şi poate el m-a întors... 
Am lucrat la San Diego, la Boston, la New York şi, revenit în ţară, 
am înființat acest institut atât denecesar şi în Româe baza cate- 
drei de neurologie care funcţiona. În cadrul programelor ştiinţi- 
fice interne şi internaţionale, colaborăm cu numeroase societăți 
ştiinţifice americane şi europene şi dezvoltăm cercetarea în neuro- 
chirurgie şi în neurologie, aici existând un compartiment de asis- 
tenţă neurologică şi neurochirurgicală şi un department pentru 
urgenţele neurovasculare. 


Care sunt principalele realizări ale Institutului? 

La doi ani după americani, în '98 am înfiinţat prima unitate 
de stroke, noţiunea englezăpentru accidentul vascular cerebral, 
unitate cu particularităţi proprii de organizare pentru a trata bol- 
navul în primele trei ore de la debutul bolii. Este o extrapolare 
din cardiologie, de la infarctul de miocard în care se foloseşte o 
subtanţă intravenoasă pentru a dizolva cheagul care astupă coro- 

narele. Americanii au fost primii care au reuşit să salveze oameni 
în faza acută a accidentelor lor vascular-cerebrale, utilizând acti- 
vatorul plasmiogenictisular, care nu dă complicaţii. Eu am intro- 
dus metoda la doi ani după americani, alte ţări europene au in- 
trodus-o în 2003, noi fiind în top în acest domeniu. Ideea este de 
a restabili fluxul sangvin în vasul astupat, în primele trei ore de la 
începutul accidentului vascular cerebral, adică la începutul parali- 
ziei, căci timp de trei ore se poate obţine recuperarea funcţio- 
nală. Şi am mai reuşit crearea a încă şase puncte de urgenţă de 
acest tip. Mulţi medici urmează a fi pregătiţi peste hotare pentru 
că protocolul e foarte pretenţios. 


Cum se duce lupta împotriva accidentelor vasculare la noi? 

În America, există un serviciu specializat pentru stroke, sal- 
varea venind, de regulă, până într-un sfert de oră. Dar la noi lucru- 
rile nu stau aşa... În institut am modernizat toată reţeaua de pato- 
logie neurovascularăşi am introdus peste 25 de tehnici şi metode 
noi, dar, mai ales, investigaţiile cele mai moderne, la Colentina şi 
apoi aici, unde am preluat şefia catedrei conduse de profesorul Vlad 
Voiculescu. Am introdus angiografia cerebrală, debitul sanguin cere- 
bral, arteriografia cerebrală, utrasonografia Doppler, metode non- 
invazive pentru explorarea vaselor creierului, am dezvoltat cerce- 
tarea fundamentală lucrând zece ani cu izotopi radioactivi, am 
lucrat la IFA un an de zile, ca să învăţ ce era de învăţat, iar acum, 
folosim tomografia computerizată şi imageria pe rezonanţă mag- 
netică. 


Cum putem preveni accidentele vascular-cerebrale? 
Din păcate, nu există prevenţie la noi în ţară. Nu sunt com- 
bătuţi la timp factorii de risc: fumatul, hipertensiunea arterială, 

diabetul, alcoolismul, intoxicaţiile, grăsimile în sânge, bolile gene- 
tice, toate acestea favorizând apariţia aterosclerozei, respective 
îngroşarea vaselor de sânge şi depunerea de cheaguri care astupă 
vasele. Nu se face o educație preventivă în acest sens. Pot fi de 
ajutor şi anumite medicamente foarte simple cum sunt aspirina, 
Plavixul care îndepărtează riscul apariției cheagurilor. Lipsa preven- 
tiei face ca ţările din est să se situeze pe primul loc ca mortalitate 
din cauza bolilor cerebro-vasculare. La americani, de pildă, mortali- 
tatea este de 6 ori mai mică decât la noi. Bolile acestea există şi la 
copii, ei pot face accidente ischemice, vasele se astupă din cauza 
excesului de grăsimi. Semnul principal al AVC este paralizia. Dacă 
apare pe dreapta, leziunea este situată în stânga creierului fiind 
afectat şi limbajul. Dacă hemiplegia este pe stânga, bolnavul nu-şi 
mai recunoaşte partea stângă, pe de altă parte are o indiferență 
față de boală, are halucinaţii kinestezice, tulburări vizuale şi de 
sensibilitate. 


Ne place să credem că mintea noastră e o entitate puter- 
nică, de neschimbat. Este chiar așa sau depindem, în mod aproape 
umilitor, de biochimia organismului nostru, de neurotransmiță- 
tori, hormoni, enzime? 

Echilibrul biochimic, dar şi organic şi funcţional, determină 
starea noastră de sănătate. De multe ori, boala de inimă are un curs 
insidios, asimptomatic. Folosim o metodologie modernă în acest 
institut, de a monitoriza bolnavii — respiraţie, puls, circulaţie etc. — 
ca să vezi ce se întâmplă în momentul în care au făcut un AVC. 
Există un sindrom, neuro-heart disease: boala cardiacă neurogenă. 
Uneori, leziunea cerebrală, mai ales cea din emisfera dreaptă, in- 
fluențează inima. Poate să producă fibrilaţii ateriale, poate să pro- 
ducă tulburări de ritm de altă natură, inclusiv infarct miocardic. 

Cardiologii trebuie să cunoască lucrurile acestea, aşa cum şi noi 
trebuie să cunoaştem bolile de inimă pentru că tratamentul e 
diferit. În câteva cuvinte, de la o simplă pierdere a sensibilităţii sau 
paralizie, la tulburări de echilibru şi chiar la moarte, un accident 
vascular cerebral poate avea o gamă întreagă de consecinţe 
nefaste. 


Cum putem lupta împotriva unor boli degenerative? 

Sunt preocupări la fel de importante atât pentru neurologi, 
cât şi pentru psihiatri. E un domeniu fundamental de cercetare în 
neurobiologie: ce se întâmplă cu celula nervoasă care ajunge în 
situaţia de a nu mai produce ceea ce trebuie să producă din 
punct de vedere cognitiv. E un proces numit apoptoză: un proces 
de degenerescenţă, de distrugere programată genetic. Celulele 
încep să îşi înceteze activitatea şi, încet, încet, dispar. Genomul 
nostru e programat să trăim 150 de ani. Dar asta, nu se poate din 
cauza factorilor de mediu. Omul are 100 de miliarde de neuroni 
şi de zece ori mai multe celule care le asigură protecţia. E o prostie 
să spui că, după pensionare, la 65-70 de ani, te “odihneşti”. Te 
odihneşti de fiecare dată când dormi. Odihna celulelor tale ner- 
voase este somnul. Pensionarea este o convenţie socială. Pentru 
noi, biologii, ea este un factor nociv, un factor care poate duce la 
boală. De aceea, recomand oricui, pensionar sau nu, să continue 
să lucreze. Nu la tuneluri şi pe şantier, ci activând celula ner- 
voasă. Citind, ascultând muzică, pictând, mişcându-te. Dacă celu- 
lele intră în adormire, ele încep să se distrugă. Aşa se produce 
apoptoza. Noi pierdem, oricum, cam 100.000 de astfel de celule, 
pe zi. În America, omul este menţinut în activitate, cu toate drep- 
turile, indiferent de vârstă. Palade al nostru, la San Diego, a 
lucrat până la 94 de ani. Bineînţeles, trebuie să ai şi motivaţie. Să 


175 


eviţi factorii de risc, tutunul, grăsimile în exces, să îţi faci con- 
troale periodice şi să îţi pui neuronii în mişcare, făcând lucruri 
utile şi plăcute. Acesta e secretul vieţii îndelungate: munca per- 
manentă. 


În viaţa dumneavoastră, ce leagă trecutul de viitor? 

Muzica: leac pentru suflet. Muzica era, în sat, la mine, 
parte din viața oamenilor. Având un radio acasă, am auzit pentru 
prima oară muzică simfonică. Îl ascultam cu mare interes şi l-am 
urmărit apoi, ani de-a rândul, pe losif Sava. Mai târziu, am 
început să urmez şi un fel de pregătire muzicală, pentru că acasă 
nu avusesem ocazia, deşi tata ştia să cânte, ca mai toată lumea 
de pe acolo, la instrumente populare. Prima şcoală pe care am 
urmat-o la Bucureşti, a fost Şcoala Medie Tehnică Medicală, de 
patru ani, făcută cu mari profesori din perioada regimului 
anterior, care fuseseră trimişi la Canal, apoi eliberaţi şi puşi în 
posturile “de jos”, adică la liceu. Şi ei ne-au învăţat carte! Ziua 
predau orele obişnuite, iar seara ne învățau filosofie, limbi 
străine, muzică... Aşa am învăţat, în anii '50, franceză, engleză şi 
aşa mai departe. Oamenii aceştia se simțeau bine cu noi. Şansa 
asta pe care am avut-o este paradoxală pentru că, istoriceşte, 
este o mare dramă, dar care s-a transformat pentru ei într-o 
bucurie şi, pentru noi, într-un mare avantaj. Profesorii aceştia 
erau de înalt nivel. Am terminat primul Şcoala Tehnică Medicală, 
timp în care am şi muncit. Am lucrat la gară, am cărat lemne, am 
ajutat pe şantiere. Pentru noi conta foarte mult. În timpul acesta, 
singura mea preocupare era să citesc, cât mai mult, inclusiv 
literatură, să asist la toate concertele de la Ateneu şi de la Operă. 
Se făceau reduceri pentru copiii merituoşi. Aşa m-am apropiat de 
muzică... 

Ce vă doriţi cel mai mult, domnule academician? 

Drama ţărilor mici este aceea că valorile nu sunt recu- 
noscute. Cel mai mult mi-aş dori ca Europa să înţeleagă că orice 
individ poate deveni performant, atunci când comunitatea tin- 
teşte asta. Aveam şi am acest vis... Şi îmi doresc şi sănătate ca să 
pot munci. Îmi doresc ca România să revină la nivelul cultural la 
care a fost chiar şi înainte de '89 şi să ajungă într-un moment în 
care inteligența românească să iasă la suprafață, purificând şi 
ordonând societatea în care trăim. Şi, nu în ultimul rând, pace... 


CLIPA, iunie, 2011 

În luna Tişri, dincolo de banal, 
cu profesorul Jean-Jacques Askenasy 


Citit cu ochii specialistului neurolog, ai psihiatrului, dar şi ai 
profanului, ai nespecialistului, primul volum din seria intitulată 
„Biosemiotica vieţii banale“, „Catharsis |. Emoţii, umor, râs şi 
plâns” al profesorului israelian de limba română Jean-Jacques 
Askenasy, legendă vie a neurologiei româneşti, este şi o carte de 
literatură bună. Cel de-al doilea volum, lansat recent la Bookfest, 
dedicat unor manifestări la fel de obişnuite, căscatul şi oftatul, 
deschide încă o fereastră surprinzătoare asupra vieţii banale, 
dezvăluind "o faţă de in şi una de mătase” a clipei trăite, privite 
printr-o prismă care oferă perspectiva multiplă a unor mirifice 
universuri necunoscute. Are delicatețea unui artizan al miniaturii, 
surâsul cald al omului de omenie înconjurat de prieteni, făcând 
uz de umor ca de o baghetă magică a spiritului său creator... 
temperat de o binecuvântată modestie. Caligrafia sa fină te poartă 

ca un covor zburător în epoci diferite, de la anticii Hippocrates ori 
Cicero la savanţi medievali ca Albrecht von Haller sau Hermann 
Boerhaave şi până la specialişti contemporani în domeniul neuro- 
ştiinţelor precum Robert Provine sau Ronald Baeninger. Parafra- 
zând mărturisirea de credinţă a autorului, medic a cărui viaţă s-a 
confundat cu profesia, profesorul Askenasy descoperă legătura 
dintre banal şi boală, instituind o nouă disciplină, medicina ba- 
nalului, cu observaţia că "oamenii sunt veseli sau trişti, că râd sau 
surâd zilnic, că plâng în hohote sau numai că lăcrimează, (...) că 
oamenii cască, strănută şi sughit semnalizând stări pe care medi- 
cina savantă le ignora". Apropierea de banalitatea cotidianului 
este, de fapt, apropierea de viaţa omului, cu mai multă intensi- 
tate decât analizând bolile lui, rare şi pasagere. "Pătrunderea în 
secretele banalului cotidian şi analiza lor cu ajutorul resurselor pe 
care mi le oferă meseria de neurolog, mi-au dat senzatia că, fără 
a mă închide într-un laborator cu microscoape electronice, mass- 
fragmentografie şi celule suşe, pot sluji sănătatea omului, prin 
simpla adaptare a prescriptelor lui Sartre la banalul cotidian." 


"Oftatul şi căscatul sunt două destăinuiri biologice", 
acesta este moto-ul volumului dumneavoastră lansat recent la 
Bookfest. Ce ne destăinuie, de fapt, cele două forme de mani- 
festare ale vieţii noastre? 

Căscatul este un eveniment frecvent, o banalitate căreia 
nu i s-a acordat atenţie, deşi ascunde un tezaur de biologie. Com- 
ponent al biosemioticii cotidiene, se derulează în fața ochilor 
noştri, fără să-i dăm atenţie. Să caşti, să oftezi, să strănuţi şi să 
sughiţi este atât de natural că nu merită atenţie. Aceste feno- 
mene fireşti nu trebuie însă trecute cu vederea, deoarece ascund 
în ele multe din secretele vieţii. La întrebările, cum se produce 

căscatul? ce rost are? când apare, de ce persistă de milenii? 
Majoritatea oamenilor nu au răspuns! 


Ce v-a determinat să studiaţi aceste acte atât de "insigni- 
fiante"? 

În primul volum din ciclul "Biosemiotica vieții cotidiene” 
am ales ca obiecte de studiu surâsul, râsul şi plânsul, umorul şi 
emoţiile ca să justific faptul că emoția este structura pe care se 
bazează existenţa surâsului, râsului şi plânsului, creierul nostru 
emoțional, la fel de important, după cum spune ştiinţa din ultimii 
douăzeci, treizeci de ani, ca şi creierul rațional... Un surâs e ceva 
banal... s-a spus... Nu poţi să pretinzi unui profesor, unui medic 
sau unui cercetător în medicină, să studieze surâsul. Nu poţi să-i 
pretinzi să studieze căscatul. Când, de fapt, lucrurile stau altfel... 
toate acestea sunt realmente importante. lar eu, cum mă apropii 
de capătul de cale, vorba lui Blaga, mi-am ales ca subiect toate 
aceste elemente ale vieții banale. Viața cotidiană este compusă 
din surâs, din râs, din emoție, dintr-un sughiţ, dintr-un căscat, 
dintr-un oftat, dintr-un strănut, toate aceste lucruri nu intră în 
curicumul nici unei facultăți de medicină. Am descoperit că toate 
astea sunt momente din viaţa cotidiană, de o extraordinară 
importanţă. 


Aţi putea exemplifica? 

Cineva se duce la o conferinţă la Academie şi în primele 20-25 
de minute ascultă cu atenţie, ia notițe şi înţelege totul. La un 
moment dat, vorbitorul abordează o chestiune mai complicată. Şi 
atunci ascultătorul se trezeşte că începe să îşi caute locul mai bine 
pe scaun, îşi pune mâna pe păr, întoarce puțin capul, îşi mişcă mâna 
şi la urmă trage un căscat. Şi după aceea ori redevine atent, ori 

deloc. Ce înseamnă "trage un căscat"? Un căscat înseamnă inspi- 
rarea unei cantităţi de aer de trei ori mai mare decât cantitatea de 
aer a unei respiraţii normale. Un căscat înseamnă că sistemul nervos 
autonom trece de la simpaticotonie la parasimpaticotonie. Au loc 


nişte modificări. 


| Ce fel de modificări? 
CĂSCAT Căscatul produce în muşchii 


ȘI maseteri o invazie de sânge 
OFTAT din plexurile venoase, mărind, 
astfel, circulaţia arterială. Oxi- 
genul inspirat o dată cu o 
cantitatea mai mare de aer 


Nnasy 


Semiotica vieţii banate n 


permite corpului, prin influen- 
ţa pe care o are hiperoxige- 
narea asupra aparatului cadio- 
vascular, să îl facă pe ascul- 
uda tător să reintre în gradul de 
licensi concentrare pentru a putea 
continua şi înţelege conferința academicianului. Studiind acest 
fenomen, am descoperit că, împreună cu aceste lucruri, un 
simplu căscat produce transformări URIAŞE(!!!) în corp: la nivel 
hormonal, la nivelul neurotransmiţătorilor, oxitocina şi vaso- 
presina cresc şi se produc, astfel, modificări incredibile... Treci pe 
stradă, vezi pe unul care cască, acest lucru nu-i spune nimic nici 
lui, nici ţie, nici profesorului care trece pe lângă voi, în schimb, 
dacă stai şi te gândeşti şi adânceşti ce poate face un căscat, îţi dai 
seama că el poate soluţiona o situaţie cu un mare grad de 
dificultate... care se traduce în limbaj popular prin plictiseală, 
somnolenţă, oboseală, tot ce vrei... Şi caşti... Modificările care se 


Jean Aske 

produc te fac să reintri în starea de homeostazie în care poţi să 
continui şi să receptezi raţionamentele conferenţiarului, să 
interpretezi ce vrea el să-ți transmită. Treci peste momentul 
dificil. 


De fapt, ce şi cum se întâmplă în organism ? 

Eu respir, să zicem, de 17 ori pe minut şi în momentul în 
care casc, ritmul respirator se schimbă. Dacă intru într-o salvă 
de căscaturi, în loc de 17 respiraţii, pot căsca de 9 ori. Cantita- 
tea de oxigen inhalată e mult mai mare. Dar schimbarea ritmu- 
lui produce nişte transformări în creier. Intrând în mrejele bio- 
semioticii vieţii banale, descoperi un tezaur de noutăţi inima- 
ginabile. 


De ce nu sunt deloc banale acte atât de "banale"? 

Fiecare din aceste concepte biosemiotice are două co- 
ordonate, două moduri de manifestare: normal şi patologic. 
Evident că actul normal este unul reflex. Râsul poate fi normal, 
dar şi manifestarea unei epilepsii. Zâmbetul poate fi expresia 
cuceritoare a feminităţii, dar poate fi şi reprezentarea unui facies 
de schizofrenic. Căscatul poate să fie un fapt banal, dar şi mani- 
festarea unei obsesii. Existenţa acestei dualități între normal şi 
patologic obligă la includerea acestui capitol în curiculumul medi- 
cal, deoarece aceste forme de manifestare pot fi indicaţii pentru 
anumite patologii bine definite, pe care încerc să le clasific în 
aceste cărți, de aşa-zisă popularizare. Sforăitul şi apneea de 
somn au fost instituite drept teme de interes medical la presiu- 
nea marelui public. Medicina somnului a devenit disciplină ştiin- 
ţifică la solicitările venite din partea pacienţilor. Aşa se petrec 
lucrurile şi cu celelalte teme. 

Biosemiotica vieţii banale” este expresia unui observator 
neobosit şi a colecţionar preocupat de miticul, poeticul şi simbo- 
licul existenţei. Toată această arhitectură epică a cărților dumnea- 
voastră sugerează varii ipostaze ale condiţiei umane. Care ar fi 
concluzia preliminară a unui asemenea demers? 

Scoaterea acestor fenomene din cotidian şi plasarea lor 
sub reflectoarele neuroştiinței ne ajută să descoperim adânci- 
mea banalului vieţii, sensul lui pierdut, imensitatea dimensiunii 
acestui banal, dar şi frumuseţea CLIPEI pe care o trăim... 

Descifrând enigmele somnului cu 
prof. univ. dr. Jean-Jacques Askenasy 


„Viața de la naştere la 
moarte conţine în ea starea de 
somn care ocupă 33% din timp, 
atenția pe care i-o acordăm, însă, 
e de numai 1%. Este timpul să-i 
acordăm atenția cuvenită.” 

(J.-J. Askenasy) 


Profesorul dr. Jean-Jacques Askenasy, neurolog la Univer- 
sitatea Tel-Aviv, membru de onoare al Academiei de Ştiinţe 
Medicale a României, preşedintele Societăţii de Medicina Som- 
nului din Israel şi vicepreşedintele Asociaţiilor de Cercetare a 
Somnului din Asia şi-a lansat, recent, sub cupola Academiei Ro- 
mâne, un nou volum de literatură ştiinţifică de specialitate 
intitulat „Enigmele somnului”. 

Nu demult, la sediul Fundaţiei Naţionale pentru Ştiinţă şi 
Artă fusese lansată o altă carte a profesorului Jean Askenasy 
"Minimul necesar despre Conştiinţă pentru un intelectual al 

mileniului III” pe care trebuie să o aducem în memoria şi în 
conştiinţa cititorului pasionat de ştiinţele medicale ale mileniului 
în care am intrat. O scriere tulburătoare, care aruncă în aer locuri 
comune sau care pulverizează, pe alocuri, graniţele înguste ale 
simțului comun. „În perioada cât am studiat conştiinţa, am trăit 
dualitatea Descartes/Spinoza în mod cameleonic, adică puteam 
să fiu spinozian în acest minut pentru a deveni cartezian în 
minutul următor... Prin această afirmaţie, încerc să spun că m-am 
detaşat de sindromul primordialităţii spirit sau materie, încer- 
când cu disperare să fiu neutru. Căutam să evit, pe cât se poate, 
faptul de a vedea în natură pe creatoarea creierului şi în creier pe 
creatorul lui Dumnezeu, pentru ca, în minutul următor, să văd 
spiritul în calitate de creator al naturii şi creierului.” Cartea 
profesorului Askenasy se ocupă de ritmul cunoaşterii, de sub- 
stratul filosofic al conştiinţei, de relaţia realitate/conştiinţă, de 
conştiinţa la om şi animal, de sindromul Fantomă sau de pato- 
logia conştiinţei, de conştiinţă ca model de globalizare precum şi de 
relaţia dintre conştiinţă şi fizica cuantică. Acad. Eugen Simion a 
remarcat: „Există în această carte multe capitole care se inter- 
ferează cu literatura şi filosofia. Sunt întrebări la care nu întot- 
deauna aşteptăm răspunsuri. Există un personaj care a lansat o 
frază celebră, Heidegger care spunea că interogaţia este o rugă- 
ciune a minţii. Acest lucru îl face profesorul Askenasy aici, pune 
întrebări care cuprind, în ele lucruri foarte subtile...” În cuvântul său, 
autorul a venit, atunci, cu un film inedit şi tulburător din zona a ceea 
ce el numeşte „infrastructura” conştiinţei: universul animal. „În 
scrierea acestei cărți am avut mari momente de îndoială. S-a pus 
problema... când a apărut conştiinţa. S-a spus că animalele nu au 
conştiinţă. lată însă că sunt imagini, sunt întâmplări care contrazic 
acest lucru. Sunt poate elemente de conştiinţă care există la 

animale. Acesta este motivul pentru care am scris acest eseu, pentru 
ca să ridic întrebări şi să tulbur... conştiinţe.” 

Şi lansarea „Enigmelor somnului” s-a bucurat de atenţia 
multor prestigioşi specialişti precum academicianul lonel Haiduc, 
preşedintele Academiei Române, acad. Maya Simionescu, profe- 
sorul Irinel Popescu şi alţii 

În puţine cuvinte bogate în semnificaţii, profesorul Michel 
Jouvet spune, în prefața cărţii: „O viaţă activă şi creatoare necesită 
o veghe cu o atenţie care să permită observarea realităţii şi găsirea 
de soluții la multiplele probleme care apar la fiecare pas. O veghe de 
bună calitate este legată dialectic de un somn de bună calitate. Pe 
măsură ce veghea noastră se prelungeşte, somnul nostru va fi mai 
profund. Somnul, care ocupă o parte importantă din viața noastră, 
este reglat de diverse mecanisme, care, la rândul lor, pot fi tulbu- 
rate. Astăzi, când lumina artificială imită lumina soarelui, unul dintre 
mecanismele prin-cipale de reglare a somnului, ceasul biologic, 
poate fi cu uşurinţă dereglat.” 

Profesorul Askenasy a reuşit să scrie o carte ce se adre- 
sează unui larg public de cititori, de la studenţi la medicină la me- 
dici practicieni la cercetători, cu scopul de a lărgi sfera înţele- 
gerii acestei ramuri moderne a medicinii, „medicina somnului”. 

Talentul său demonstrat în calitate de clinician în neurologie 
îl ajută pe profesorul Akenasy să explice complexitatea somnului, în 
cursul căruia apar perioadele de visare. Cercetările ştiinţifice pe care 
le-a efectuat îl îndrituiesc să descrie relaţiile dintre vis şi memorie. 

Capitol după capitol, autorul descrie şi explică tulburările 
somnului din timpul nopţii. Interesant este efectul pe care l-a 
avut războiul din Golf asupra populaţiei Israelului pe care pro- 
fesorul le-a studiat chiar în timpul războiului. 

Sunteţi din nou în România. Ce v-a determinat să scrieţi 
această nouă carte? 

Pentru început, daţi-mi voie să redau câteva gânduri pe 
care le-am pus în postfaţa cărții mele despre enigmele somnului. 
Inspirat de pasiunea dascălului meu pentru marea necunoscută 
în care ființa umană îşi petrece o treime din viață şi despre care 
se ştie atât de puţin. 


Aţi ales, iată, România, ca teren propice de prezentare a 
acestui nou volum? Este, România, un sol mai fertil decât altele 
pentru obiectivele pe care vi le-aţi propus? 

Scrisă de mine, elevul său, pe pământul străbunului 
Maimonide, această carte vede lumina tiparuluin în România, 
fiind menită să ducă mai departe făclia contribuţiei şcolii româ- 
neşti de neurologie, la desluşirea şi înţelegerea enigmelor creie- 
rului. Discipol şi continuator al părintelui şcolii româneşti de neu- 
rologie, Gheorghe Marinescu, savantul Oscar Sager continuă 
astfel, după dispariţa sa dintre noi, să fie onorat de discipoli, la 
rândul său. 


Cui dedicați această nouă carte? 

Dedic „Enigmele Somnului” savantului Oscar Sager. Doresc 
însă să îi pun aici, în lumina amintirii pe toți dascălii mei: acade- 
micienii Oscar Sager, Artur Kreindler, Vlad Voiculescu, Nicolae Cajal 
ca şi pe profesorul american Melvin Yahr. 


Cum aţi ajuns aici? 
Drumul a fost lung. De la cartea despre efectul vibraţiilor 
asupra sistemului nervos, la alta care tratează relaţia dintre reli- 

gia iudaică şi interpretările somnului. A urmat o carte în ebraică 
intitulată „Treimea cenuşie a vieţii” apărută la Editura Oram, o 
carte de popularizare a descoperirilor în medicina somnului. Am 
scris o carte despre „violență” împreună cu câţiva colegi, tradusă 
în engleză şi spaniolă. Pentru a-mi păstra, dacă vreţi, tonusul 
scrierii, colaborez la 5 dintre ziarele şi revistele de limba română 
din Israel. 


Sunteţi nu numai un reputat om de ştiinţă şi publicist, dar 
şi un membru activ al vieţii culturale a israelienillor români. Ce 
ne puteţi spune despre relaţiile dintre diplomaţia română şi 
aceste elite culturale israeliene? 

Mai curând mă străduiesc să fiu, decât sunt, om de ştiinţă. 
Despre relațiile diplomatice România-lsrael s-au scris cărți şi se 
mai pot scrie multe, este un capitol captivant deoarece s-a 
menţinut în două perioade ale istoriei României, cea de dictatura 
comunistă şi cea postdecembristă, din două unghiuri diferite. 
Referitor la perioada postdecembristă, îmi permit să afirm că 
ambasadoarea dumneavoastră doamna Mariana Valeria Stoica a 
adus mari servicii relaţiilor României cu Israelul. Conştientă de 
faptul că pentru Israel, evreii români au jucat un rol incontestabil 
recunoscut de istorie, ambasadoarea a reuşit, într-o perioadă 
grea pentru diplomaţia română, când pe tapet se afla procesul 
recunoaşterii participării la genocidul evreilor din timpul celui 
deal doilea război mondial, să creeze un contact sincer şi deschis 
cu minoritatea israelienilor de etnie română. Le-a sesizat punc- 
tele sensibile, le-a respectat şi le-a folosit cu inteligenţă în fa- 
voarea României, legând nenumărate prietenii. Am convingerea că 
această tendinţă pozitivă va fi continuată de actualul ambasador al 
României la Tel Aviv. 

Ce vă aduce în România atât de des, doar plăcerea de a 
călători? 

Viața mea este viaţa unui individ care a trăit în patru ţări, 
deci călătoria face parte integrantă din fiinţa mea. M-am născut 
la Sofia unde am trăit până la vârsta de trei ani, de la trei la nouă 
ani am trăit la Paris, de la nouă la 42 de ani am stat în România, 
şi de la 42 de ani şi până azi locuiesc în Israel. Cât timp am stat în 
România din cauza regimului comunist nu am avut voie să 
părăsesc țara, datorită originii mele considerate de regimul co- 
munist, „nesănătoasă”... În ultimii 35 de ani de când sunt în 
Israel, am călătorit în zeci de ţări şi continui să călătoresc ad- 
mirând minunăţiile planetei pământ. Vin în România din plăcerea 
de a revedea oameni şi locuri, simt pentru ea un amalgam de 
bucurie reală şi amintiri, dar vin şi pentru a întâlni atât pe vechii 
cât şi pe noii mei prieteni, pe care-i preţuiesc. 


Cum se vede România culturală şi ştiinţifică din Israel? 

În Israel se consideră, astăzi, că medicina, ingineria, teatrul şi 
cultura românească sunt patru domenii care s-au impus la nivel 
mondial. Din lumea medicală pot să spun că din cei nouă decani ai 
facultății de medicină de la Universitatea noastră din Tel Aviv, 
facultate care poartă numele de Sackler, au funcţionat trei distinşi 
decani fiecare dintre ei cu câte două mandate, profesorul 
Wischnitzer, profesorul Haim Boikis şi profesorul Făinaru. Mulţi elevi 
ai şcolii româneşti de neurologie răspândiţi în lume s-au impus pe 
plan mondial, amintesc aici pe Mircea Steriade de la Universitatea 
Lavalle din Canada, pe profesorul lonăşescu de la Universitatea lowa 
din Statele Unite, pe profesorul lon Petrovici de la Universitatea din 
Kőln şi pe profesorul Mihai Botez de la Universitatea din Montreal. 
Aportul acestor discipoli ai şcolii româneşti de medicină şi de 

neurologie a fost recunoscut de Academia Română şi de fostul ei 
preşedinte acad. Eugen Simion care i-a invitat la Academia Română 
în anul 2003 şi le-a conferit atât lor cât şi mie diploma de onoare 
pentru activitatea ştiinţifică. La randul ei Academia de Ştiinţe 
Medicale a României ne-a acordat titlul de Doctor Honoris Causa. 
Şcoala românească de neurologie are reprezentanţi de frunte care 
s-au impus pe plan international, cum ar fi academicianul prof. 
Costantin Popa, profesorul Ovidiu Băjenaru şi mulţi, mulţi alţii, imi 
cer scuze de a nu-i fi menţionat pe toți. 


Ce vă preocupă acum? 

Mă bucur să văd spectacole de teatru aici sau în turneele 
teatrului românesc cu actori ca Radu Beligan, Horaţiu Mălăele, 
Mircea Albulescu, Florina Cercel, Ileana Stana Ionescu, precum şi 
mulți dintre regizorii români cu care am avut prilejul şi plăcerea să 
am discuţii prelungite şi care m-au făcut să apreciez dimensiunile 
acestor personalităţi ale teatrului românesc şi să sesizez diferența 
dintre generaţii, care reprezintă, de fapt, schimbările petrecute în 
România ultimilor 18 ani. Sunt un mare iubitor de teatru şi, când 
sunt în România, încerc să folosesc timpul cât mai bine. 


Există un secret al tinereţii? 

Elixirul tinereţii este antrenamentul fizic si cerebral. Acti- 
varea permanenta a celor 745 de muschi ai corpului si ale celor 
100 de miliarde de celule ale creerului, este elixirul care confera 
vietii fericirea de a trai, pana in ultima milisecundă. 


Cum aplicaţi metoda? 
Împreună cu soţia, în afara antrenamentului zilnic de gim- 
nastică suedeză şi jogging, de un an şi jumătate învăţăm italiana, 

scriu cărţi şi spre deosebire de 9 ore de lucru pe zi, cât lucram 
până m-am pensionat de la spital, lucrez acum 19, în parte din 
cauză că nu mai am randamentul tinereţii, în parte pentru că îmi 
traiesc ultimii ani contra cronometru. 


Cui veţi preda ştafeta? 

Studenţilor mei şi fiului meu care este profesor în medi- 
cină şi care lucrează la un spital în Israel. Am un nepot care este 
student la medicină la Universitatea Beer Sheva. Suntem trei 
generaţii de medici, toți aflaţi într-o rivalitate atroce, în pofida 
diferenţelor de vârstă. Când dăm de vreun bucluc sau de o greu- 
tate, redevenim rude apropiate şi ne consultăm prieteneşte, 
(pentru a ne intoarce la rivalitate). 


Cum aţi încheia acest interviu? 

Cu un gând de suflet adresat cititorilor, acela de a încerca 
să fie senini, echilibraţi şi în loc de a perpetua urâtul obicei de a-i 
critica pe alţii, să învețam permanent pentru a împiedica îmbă- 
trânirea, a cărei pecete este uitarea şi trăirea vieţii în trecut. Des- 
cifrând enigmele somnului descifrăm de fapt, enigmele vieţii, ale 
începuturilor, ale tinereţii fără bătrâneţe, într-un proces de inte- 
rogaţie, ca o eternă rugăciune a minții. 


CRONICA ROMÂNĂ, mai 2008 

Doctorul Rareş Nechifor, pionierul 
radiologiei intervenţionale în România 


Pentru doctorul Rareş Nechifor, a face bine, cu deli- 
cateţe, este un mod de a trăi. Prin de intervenţiile sale endo- 
vasculare non-invazive, el tratează omul ca pe un întreg indivi- 
zibil, a cărui armonie este respectată, ajutând sute de femei să-şi 
păstreze, integral, echilibrul fizic şi psihic, să rămână... femei, să 
poată deveni mame... Şi toate acestea în deplin acord cu jură- 
mântul lui Hipocrat: "Voi săvârşi îngrijirea bolnavilor spre folosul 
lor, pe cât mă vor ajuta puterile şi mintea". O Dharma, legea 
întregului-viu în lume, această profundă compasiune univer- 
sală şi umană. 

Un sfert dintre femei fac fibroame uterine, indiferent de 
vârstă. O asemenea situație poate fi o dramă în viața lor. Până nu 
demult, soluția medicală era extirparea uterului. Însă o metodă 
revoluţionară de tratare a fibroamelor uterine le scapă de bisturiu. 

Ea se practică din 1995, îi aparține medicului francez Jacques Ravina 
şi a fost aplicată la noi, pentru prima dată, de doctorul Rareş 
Nechifor. Din 2000, metoda a depăşit stadiul experimental şi s-a 
aplicat pe scară largă, mai ales în Statele Unite. 

La nivel mondial, peste 20.000 de femei au beneficiat de 
această tehnică. Noua metodă de tratament se numeşte embolizare 

uterină şi nu implică tăieturi, ci doar "înţeparea” arterei brahiale cu 
un cateter prin care se injectează particule biocompatibile, care 
astupă vasele de sânge responsabile pentru "alimentarea” fibroa- 
melor. Dr. radiolog intervenţionist Rareş Nechifor: "Din anul 2002, 
am aplicat şi noi această terapie. La început, modest, câteva cazuri, 
apoi, din ce în ce mai multe. Și rezultatele nu au întârziat să apară. 
În doi ani, am reuşit să construim o colaborare solidă cu Clinica de 
Ginecologie a Spitalului Universitar, de pe urma căreia au beneficiat 
sute de paciente.” 

Fiinţa umană nu este doar suma organelor sale, ci un sistem 
integrat, iar doctorul Rareş Nechifor ţine cont de acest întreg 
aparţinând marelui Tot. Să vindeci concomitent trupul şi sufletul, 
prin toate mijloacele, pentru că întregul posedă energia care, la 
rândul ei, sprijină viaţa. O simbolistică mnemonică ne spune că zeul 
Vishnu este apărătorul lumii nu pentru că este cel mai puternic, ci 
pentru că este cel mai milostiv. Nu forţa şi nici rațiunea înstrăinată 
de om, dau viaţă omenirii, ci adevărul integrator şi vibrant. Pornind 
de la acest principiu el încearcă, prin toate mijloacele, să întărească 
energia vitală a organismului, corectând, printr-o rază de lumină, 
ceea ce este de corectat. 


CLIPA, martie 2011 

O luptătoare contra infertilităţii: 
Catherine DeUgarte 


Dr. Catherine M. DeUgarte 
i a moştenit de la străbunicul 


său, medicul Marcu Cajal şi de 
la bunicul său, academicianul 
Nicolae Cajal, pasiunea pentru 
medicină şi omenia, dorința de 
a-şi ajuta semenii aflați în 
nevoie sau bătrânii fără sprijin. 
Ea a absolvit studiile medicale la Universitatea din Boston. A 
urmat rezidenţiatul în obstetrică şi ginecologie la Universitatea 
din California Los Angeles (UCLA) şi un stagiu de specializare în 
infertilitate şi endocrinologie reproductivă la UCLA/Cedars Sinai 
din Los Angeles. Deţine funcţii importante în asociaţiile ameri- 
cane de specialitate şi a publicat numeroase lucrări, cuprinzând 
rezultatele cercetărilor şi observaţiilor de laborator. Este preo- 
cupată de diagnosticul genetic în etapa de preimplantare, de in- 
fertilitatea feminină şi masculină, de Sindromul Ovarian Polichis- 
tic şi de disfuncția sexuală feminină. 

Vorbeşte, pe lângă engleză şi română, limbile franceză şi 
spaniolă. 


Care sunt preocupările de bază ale specialistei în inferti- 
litate Catherine DeUgarte? 

Sunt specializată în infertilitate din 2005 şi lucrez la Los 
Angeles la Clinica Pacific Fertility Center. Sunt profesor asociat cu 

UCLA. Am realizat o teză care se referă la Fertilizarea In Vitro şi 
diagnosticul genetic în etapa de preimplantare (PGD-Pre- 
implantation Genetic Diagnosis). 


Cum decurge procesul de Fertilizare In Vitro? 

În procesul de Fertilizare In Vitro, ouăle se scot dupa ce 
femeia primeşte injecții cu hormoni, se pune sperma in vitro 
după care se fertilizează ouăle şi se formează embrioni. Şansa ca 
o femeie de 40 de ani să aibă un copil, fără ajutor medical, e de 
5% pe lună. Cu ajutor specializat, şansele sunt de 20% pe lună, 
daca aştepţi până la 45 de ani ele sunt şi mai mici, chiar cu 
fertilizare in vitro (FIV). Vedetele de la Hollywood de peste 40 de 
ani care fac copii sunt, în general, asistate de specialiştii în 
infertilitate. Când se adaugă PGD la FIV, se testează embrionii 
obținuți în eprubetă şi se poate vedea dacă au probleme gene- 
tice, de exemplu boala Huntington. Sunt analizaţi aceşti embrioni 
pentru a se alege embrionii normali pentru a nu se naşte copii cu 
boliile testate. De obicei, dacă iei zece embrioni, jumătate nu 
sunt normali. Se şi poate alege sexul pentru a preveni unele boli 
transmise pe cromozomul X. În unele cazuri se aplica PGD si 
pentru a respecta cererea familiei, de exemplu, dacă familia are 
trei băieţi şi vrea o fată. 


Există nişte contraindicaţii după anumite vârste? 

Trebuie să ținem cont de faptul că fiecare persoană e 
altfel. Dacă cineva e sănătos la 50 de ani poate avea mai multe 
şanse să aibă un copil sănătos decât o persoană de 30 de ani cu 
diabet şi tensiune mare. În clinica noastră, limita de vârstă a 
pacientelor ar fi cam de 55 de ani la femei. De obicei, dupa 42 de 
ani, se iau ovocite de la femei mai tinere, donatoare. Dar, 

împreună, vârsta cuplului nu trebuie să depăşească 110 ani. 
Colegul meu cu care lucrez a avut o pacientă care a rămas 
gravidă la vârsta de 67 de ani cu gemeni, în Spania, acesta fiind 
un record mondial. Ea l-a minţit pe colegul meu, spunând că are 
55 de ani, nimeni nu i-ar fi ghicit vârsta, deoarece arăta foarte 
bine. 


La bărbaţi există o limită de vârstă? 

La bărbaţi nu există limită de vârstă cum există la femei. În 
SUA, am înregistrat succese cu persoane la vârste considerabile, 
care au procreat copii sănătoşi. Condiţiile de laborator sunt 
foarte bune. 


Care ar fi elementul de noutate pe care doriți să-l aduceţi 
la cunoştinţa publicului? 

Cel mai nou element este faptul că oamenii şi-au dat 
seama în ce constau pericolele de a aduce pe lume gemeni, 
tripleţi etc. Este bine să nu se mai implanteze mai mulți embrioni 
în uterul mamei. Înainte, se puneau chiar şi 5-6 embrioni. Peri- 
colele nu lipsesc. Riscă să se nască prematur, cu un intelect de- 
ficitar, pot muri chiar. Pot fi ambliopi, hipoacuzici, retardaţi, pot 
avea probleme motrice, genetice. De aceea, se încearcă să se 
pună un singur embrion, cel mult doi, în loc de 5-6, cum se 
obişnuia mai demult. Eu încerc să conving pacienţii să implanteze 
doar unul, un embrion sănătos. 


Ce spun testele genetice, în general? 

Noi facem teste genetice la pacienţii de anumite etnii. 
Dacă provin din familii de evrei, au mai multe şanse să aibă 
anumite boli, cum ar fi boala Tay Sachs, autosomatic recesivă. 

Dacă în familie există boala asta şi ambii membri ai cuplului sunt 
purtători a acestei boli, sunt 25% şanse ca şi copilul să o moşte- 
nească. Dacă sunt testaţi genetic partenerii, dacă boala este 
prezentă, se poate pune diagnosticul genetic şi se poate alege 
embrionul normal. Depinde de pacienţii mei. La americanii de 
origine africană se poate întâlni anemie sickle cell şi la pacienţii 
albi sau de origine europeană se poate întâlni „cystic fibrosis”, 
caz în care copiii pot avea probleme cu respiraţia. 


Se poate detecta riscul îmbolnăvirii de diabet în faza de 
preimplantare? 

Nu există o sigura genă asociată cu diabetul. Nu se poate 
testa genetic. Dar s-au făcut nişte teste de cancer numite BRCA. 
In majoritatea cazurilor testăm numai 5 cromozomi-13,18,21,X,Y. 


Ce pacienţi vin la dumneavoastră? 

Noi avem tot felul de pacienţi. Majoritatea sunt cupluri 
care au trecut de 40 de ani. Mulţi folosesc ovocite de la dona- 
toare. Avem femei care nu şi-au găsit partenerul dorit şi atunci 
folosesc sperma de la donatori. Şi avem multe cupluri de homo- 
sexuali care vor să aibă copii şi atunci folosesc o purtătoare 
pentru copiii lor şi apelează la o donatoare de ovocite, pe care le 
fertilizează ambii parteneri. În citeva state, legislaţia permite 
căsătoria între homosexuali. 


Ce proiecte pe tema infertilităţii aţi realizat în România? 

În anul III de rezidenţiat am efectuat un stagiu de specia- 
lizare cu domnul doctor Marinescu şi cu doamna doctor Dracea şi 
am organizat, împreună cu domnul doctor Peltecu, o conferinţă 
despre infertilitate la care a participat şi profesorul meu din Los 

Angeles, Alan DeCherney, editorul celui mai important jurnal de 
infertilitate din lume „Fertility & Sterility”, împreună cu prof. Joe 
Simpson. A fost prima manifestare pe această temă, organizată 
în România de Fundaţia „Nicolae Cajal”, manifestare care s-a 
ţinut la Sâmbăta de Sus 


Cum se prezintă situaţia naşterilor în SUA? 

În SUA, sunt foarte mulţi bătrâni, numărul naşterilor au 
scăzut deoarece situația economică e mai grea, multe femei lu- 
crează si se gândesc să aibă copii, după 35 de ani. Încerc să con- 
ving femeile de faptul că nu e bine să se hotărască foarte târziu 
să facă copii. De asemenea, contraceptivele trebuie să fie corect 
folosite, încă din adolescenţă pentru a evita avortul care com- 
portă anumite riscuri, inclusiv pe acela de a rămâne infertilă. 


Cum se creşte un copil în America? 

Pe de o parte, în SUA, mamele nu pot sta acasă decât 6 
săptămâni, nu doi ani de concediu plătit, ca în România. Pe de 
altă parte, există problema îngrijirii nou-născutului. Eu, pentru 
cei doi copii ai mei, am avut norocul să mă ajute cineva din 
familie. Cine nu, îşi angajează o bonă. Soţul meu se trage dintr-o 
mamă belgiancă şi un tată din Bolivia. Fetiţa mea vorbeşte româ- 
neşte, englezeşte şi învaţă şi spaniola, limbă foarte utilă în SUA. 


Bolile cele mai frecvente la copii, în Statele Unite, care 
ar fi? 

Aş vrea să discut un singur aspect. Frecvența cazurilor de 
obezitate infantilă. Soţul meu care este chirurg de copii şi-a 
deschis o clinică pentru tratarea obezității infantile. În SUA, cam 
unul din trei copii este obez din cauza alimentaţiei de tip fast- 

food. Se încurajează reclamele la dulciuri. În toate locurile frec- 
ventate de copii, se vând numai alimente proaste, prăjite în 
grăsime, dulciuri. De aceea, s-a ajuns la acest fenomen de masă, 
obezitatea infantilă. Există copii a căror greutate este de ordinul 
sutelor de kg şi care recurg la by-pass-ul stomacal. 


Care ar fi, în SUA, factorii de risc care favorizează infer- 
tilitatea? 

Femeile obeze au şanse diminuate cu până la 30% de a 
rămâne însărcinate. Lupta contra fumatului este un element po- 
zitiv în SUA. În Los Angeles s-a interzis fumatul în toate restau- 
rantele, cluburile de noapte, în spitale şi în jurul lor, există o 
distanţă legală prohibită. Este interzis să fumezi în maşină, dacă 
ai minori cu tine. În unele oraşe, nu e voie să fumezi afară. Nu se 
permit reclamele la ţigări. Unii din pacienţii mei sunt afectaţi de 
consumul de ţăgări şi de alcool. Eu nu încep un tratament contra 
infertilității, până nu se aplică un tratament de dezintoxicare de 
tutun, de droguri sau de dezalcoolizare. Dacă mama este alcoo- 
lică, copilul se naşte cu un sindrom specific-fetal numit „Alcohol 
Syndrome”. El are nasul mai turtit, iar deasupra buzei, gropiţa 
lipseşte. 


Cât costă tratamentele de combatere a infertilității? 

Tratamentele de infertilitate sunt costisitoare, ajungând 
cam la 10 000 de dolari lunar, plus medicaţia care ajunge şi ea la 
două-trei mii. Dacă se apelează la donatoare de ovocite şi la 
agenţii, costurile se dublează. Dacă este nevoie de mamă-purtă- 
toare, aceasta ar costa şi ea vreo 30 000 de dolari în plus. Aşadar, 
eforturile financiare ale celor care încep astfel de tratamente sunt 
deosebite. Dar în clinica noastră am luat hotărârea să ajutăm 

cuplurile de români, aşa că, pentru acestea, costurile vor fi la 
jumătate, pentru tratamentul de fertilizare in vitro, nu şi pentru 
medicaţie. Alături de proiectele ştiinţifice în colaborare cu spe- 
cialiştii români, pe care le vom organiza pe tema infertilităţii, 
acesta este un gest pe care îl fac pentru ţara mea de care, 
sufleteşte, nu mă voi despărți niciodată. 


CLIPA, decembrie, 2008 

Invitata "Cronicii Române": 
prof. dr. Doina Dimulescu 


Convorbiri în inima prezentului 


Prof. dr. Doina Dimulescu, şefa 
Clinicii de Cardiologie a Spitalului 
Clinic de Urgenţă Elias este o 
persoană dinamică, molipsindu-i şi 
pe ceilalți cu energia sa cataliza- 
toare. Activitatea de cercetare şi-a 
început-o cu tema doctorală „Dis- 
funcția diastolică a ventriculului 
stâng în boala coronariană” sub 


| conducerea ştiinţifică a prof. dr. L. 


Fundaţiei „Dr. Emilia Dumitriu” pentru cel mai bun absolvent al 


Gherasim. În 1978 a primit Premiul 


Facultăţii de Medicină, în 2007 devine Fellow al Societăţii Europene 
de Cardiologie. În 2000 urmează un stagiu de formare şi cercetare în 
ecocardiografia specială (transesofagiană, de stress, periopera- 
torie) la Milano, Italia. Este membru al Asociaţiei Europene de Eco- 
cardiografie. 


Cum reuşiţi să ţineţi pasul cu informaţia de ultimă oră din 
domeniul cardiologiei? 

În medicină, fiecare congres internaţional aduce informaţii 
majore, lucru care uneori schimbă standardele de practică de la 

an la an, astfel încât se întâmplă ca ghidurile internaţionale de 
practică ce apar, de regulă, o dată la patru ani, să devină peri- 
mate după doi-trei ani din pricina acestor noi date. Turn-over-ul 
informaţiei în medicină este extrem de mare, astfel încât, fără o 
informare riguroasă, care să utilizeze absolut toate resursele, 
inclusiv internetul, este practic imposibil să fii la curent. Din acest 
punct de vedere, manifestările internaţionale pot avea un rol 
important fiindcă acolo se comunică, de regulă, toate studiile 
importante. Noi, ca profesori, avem, printre altele, şi menirea de 
a transmite aceste informaţii, indiferent de canalele pe care le 
utilizăm pentru a le obţine, colegilor din ţară şi colegilor noştri 
mai tineri de care suntem responsabili în procesul lor de formare 
ca specialişti. 


Care este centrul de interes al activităţii dumneavoastră? 

Pe mine, personal, mă pasionează foarte mult imagistica în 
medicină, am început cu ecocardiografia; acum, în ultimul an, ne 
bucurăm să avem la dispoziţie aici, în spital, posibilitatea ana- 
lizei de rezonanţă magnetică cu program de cord, care ne-a 
adus într-adevăr o revelaţie în materie de explorare a patologiei 
cardiace, tomografie computerizată cu aplicaţii cardiace şi, sigur, 
toate aceste informaţii pe care le primim din imagistică aduc noi 
posibilităţi de a realiza diagnosticul unor afecţiuni care, altfel, 
sunt dificil de evidenţiat şi de tratat. 


Puteţi să descrieți avantajele acestor noi modalităţi de 
analiză? 

Ele aduc informaţii despre unele boli care sunt foarte greu de 
diagnosticat prin mijloace convenţionale: unele forme de cardio- 
miopatii, ischemia miocardică, suferinţa mușchiului cardiac în boala 

ischemică, evidenţierea miocardului viabil — care poate fi salvat 
prin intervenţii de by-pass aortocoronarian, unele boli sistemice, 
infiltrative, la care diagnosticul trebuie să vină din explorări 
histopatologice, din biopsii — pot fi diagnosticate şi prin evaluare 
prin rezonanță magnetică. Sunt multe aplicaţii care sunt com- 
plementare cu celelalte metode, nu se substituie acestora, decât 
foarte rar. 


Veniţi cu experienţa dumneavoastră în lecţiile practice pe 
care şi le însuşesc tinerii pe care îi formați... 

Ecocardiografia este o metodă, pe care o predăm tinerilor 
rezidenţi şi este un domeniu, în care apar inovaţii tehnologice 
remarcabile. Sunt tehnici care permit, nu doar evaluarea curentă 
a pacienţilor, ci şi tehnici care ne ajută să pătrundem în fiziologia 
cardiacă şi ne furnizează informaţii foarte importante, despre 
funcţia cardiacă, lucruri care sunt actualmente în cercetare şi 
despre care, sigur veţi mai afla în viitor. Sunt informaţii canto- 
nate momentan în cercetare, cu aplicaţii clinice incipiente. 


Profesorul e un profesionist dar şi un părinte, un mentor 
pentru discipoli... 

În lumea în care am trăit cu toţii ani şi ani de zile, până în 
'89, am avut parte de un climat foarte bun intelectual şi moral, 
de o susţinere deosebită în clinica prof. Gherasim, care a fost un 
mentor spiritual şi profesional extraordinar. Chiar şi atunci, când 
simt că mă lasă puterile, gândul meu e că trebuie să dau la 
rândul meu, ceea ce am primit. Altfel, generaţia care urmează va 
pleca de aici, în virtutea tentaţiei standardelor din occident. Ca 
profesor trebuie să laşi în urma ta o îmbunătăţire a practicii 
medicale, a gândirii medicale, pentru generaţia care urmează. 


203 


Aşadar, îmi doresc să formez tineri, să crez o şcoală, în cinstea şi 
în memoria marilor mei profesori, pe care i-am avut. 


Ce performanţe atingeţi aici în spital? 

Avem un ecograf util pentru practica medicală şi suntem în 
curs de a obţine un ecograf, mult mai performant, cu care să 
putem face cercetare, prin care să putem dispune de tehnicile 
moderne de diagnostic ecocardiografic. 


Care este situaţia generală în România, conform statis- 
ticilor, în ceea ce priveşte populaţia bolnavă de inimă? 

Nu este vorba de ceea ce constatăm noi ca specialişti. Există 
date la nivel european, ca şi date interne, patologia cardiovasculară 
este extrem de răspândită în România, bolile cardiovasculare re- 
prezintă cauza nr.1 de deces, prin accidentul vascular cerebral, care 
are drept cauză hipertensiunea severă netratată, dar nu numai. 
Bolile cardiovasculare au început să afecteze oameni la vârsta 
activă, când încă sunt consideraţi tineri, între 45 şi 65 de ani. 


Care ar fi cauzele? 

Cauzele sunt multiple, unele dintre ele nu sunt foarte clare 
nici pentru cei care se ocupă de cercetarea epidemiologică. Nu 
este o situaţie doar a României; este o situație caracteristică 
întregului est al Europei, o diferență notabilă faţă de vestul Euro- 
pei. Nivelul de mortalitate este mult mai mare. Nu ştim foarte 
bine toate motivele pentru care rata mortalității se menţine atât 
de ridicată. Sunt incriminaţi factori legaţi de modul de viaţă, 
alimentaţie, obiceiul de a fuma şi lipsa unor măsuri la nivel de 
politică naţională — până de curând — în privinţa acestor carac- 
teristici nefavorabile sănătăţii cardiovasculare. 

Ce s-ar mai putea face pentru diminuarea ratei de îmbol- 
năviri cardiace? 

Probabil interzicerea fumatului în locurile publice va avea 
unele efecte. Apoi, urmează o serie de factori de mediu şi se pare 
că, nu în ultimul rând, stresul psihosocial ar putea avea efecte 
nefavorabile asupra patologiei cardiovasculare. Rămân şi factori cu 
rădăcini economice, cum ar fi nivelul de asistență medicală, accesul 
pacienţilor la îngrijire. În urma analizelor la nivel naţional, o mulțime 
de pacienţi au fost descoperiţi ca având factori de risc pentru boala 
cardiovasculară. Asta e una din soluţiile de a sesiza răul de la 
rădăcină şi de a ataca boala cardiovasculară la momentul la care ea 
poate fi supusă unei corecţii eficiente. Sarcina noastră, ca doctori, 
nu e simplă, fiindcă din pricina fluxului imens de bolnavi, rămân 
puţine resurse de prevenţie — oameni care să aibă timp pentru 
aceasta, resurse financiare... Sigur, toată lumea ştie că e mai eficient 
să faci prevenţie de boală cardiovasculară, numai că noi avem de-a 
face cu un număr foarte mare de bolnavi, mulţi cu boli avansate 
care nu au primit la timp terapiile adecvate — bolnavi coronarieni, 
ajunşi în stadii avansate de insuficiență cardiacă, hipertensiuni 
grave, bolnavi care au trecut prin două-trei accidente vascular-cere- 
brale etc. Intervenţiile eficiente se întind, de regulă, pe decenii, nu 
pe un an-doi... 


Ce înseamnă să trăieşti frumos, în opinia dumneavoastră, 
doamnă profesor? 

Înseamnă să trăieşti sănătos, în primul rând. Să ai posi- 
bilitatea să te scoli dimineaţa fără să te gândeşti că trebuie să 
mergi la spital sau să iei un pumn de medicamente şi, mai ales, 
posibilitatea de a-ţi face planuri de viitor. Ideea de a-ţi putea face 
proiecte de viitor mi se pare esenţială. Boala poate să-ţi afecteze 

considerabil viața. Orice altă conotaţie a ideii de a trăi frumos 
pleacă de la această premisă, a sănătăţii. 


Ce înseamnă viaţa de familie pentru dumneavoastră? 

Viaţa de familie face parte din acel segment al existenţei 
noastre în care noi trăim într-un mediu normal, nu aici, în spital, 
unde vedem numai boală, numai suferință... E resursa noastră 
spirituală, care ne permite să ne păstrăm energia şi tonusul. 
Puterea de a lupta cu suferinţa şi cu moartea... 


Dar timp liber mai aveţi? 

Am destul de puţin timp liber. Îmi place să citesc... altceva 
decât medicină. Îmi plac expoziţiile de pictură, muzeele. Îmi place 
natura, îmi plac animalele, îmi plac caii. Am un căţel acasă... Ani- 
malele sunt legătura noastră cu natura, chiar şi aici, între blocuri... 


Ce vă doriți cel mai mult? 

Cel mai mult îmi doresc să fiu sănătoasă, ca să pot continua 
acest proiect: punerea pe picioare a unui serviciu serios de car- 
diologie... Sunt 5 ani de când ne-am mutat în spitalul Elias şi am 
înființat această clinică de cardiologie. Am pornit la drum cu câţiva 
oameni tineri, entuziaşti, care au devenit, din rezidenţi, doctori spe- 
cialişti, cu multă responsabilitate. Vreau să dezvoltăm acest serviciu 
astfel încât să devină un reper pentru cardiologia românească, să-l 
completăm cu un serviciu de cardiologie intervenţională, să încer- 
căm să punem bazele unei clinici de chirurgie cardiovasculară. 
Pentru că aproape tot timpul mi-l dedic exercitării misiunii mele de 
profesor şi de medic, îmi doresc să pot să ajut cât mai mulţi oameni 
să trăiască mai bine şi mai frumos. Sănătate tuturor celor care ne 
citesc! 

Din nou, despre Adam şi Eva... 


Un dialog cu profesorul 

dr. CONSTANTIN DUMITRACHE, 
cel care a fost, timp de 17 
ani, directorul Institutului de 


r 


Endocrinologie “C.I. Parhon” 


Sunteţi profesor, cercetător, medic practician. Cum vă 
îmbinați preocupările şi în ce ordine şi logică le abordați? 

A răspunde la întrebarea dumneavoastră e destul de greu 
pentru că preocupările mele au planuri succesive ținând seama 
de multiplele mele calităţi pe care, în parte le-aţi menţionat. În 
primul rând de profesor şi atunci seria de studenţi pe care o am 
în această clipă mă absoarbe foarte mult, ca şi dorinţa de a face 
cursurile în aşa fel încât toată lumea să le înțeleagă. Sistemul 
meu de a preda este un sistem în care studentul îmi este prieten, 
este un egal, doar un pic mai mic în vârstă şi căruia trebuie să îi 
foloseşti toate potențele pe care le are el. Chiar acum veneam de 
la întâlnirea cu studenţii, unde am vorbit despre Goliath, încer- 
când să argumentăm dacă avea sau nu avea o boală endocrină. 
Am avut şi o discuţie despre prima carte care vorbeşte de 
infertilitate... 

„„„care este... 

„Biblia pentru că, îndeamnă, încă de la început: „Înmulţiţi-vă 
şi stăpâniţi pământul!” Deci, dintr-o dată, procesul de procreare 
este cel care determină destinul speciei umane. De aici, poți porni 
discuția despre fertilitate, tocmai pentru a crea acea atmosferă 
în care studentul să nu se simtă timorat, să nu se simtă ţinut la 
distanţă, ci, aşa cum am mai spus, să simtă că vrei să comunici 
sincer şi direct cu el. Cred că acesta a fost motivul pentru care 
studenţii m-au preferat în momente foarte grele ale evoluţiei 
disciplinei de endocrinologie, cât şi a evoluţiei politice a ţării. În 
perioade în care unele dintre cadrele didactice au fost contes- 
tate. Mai în glumă, mai în serios, în Biblie mai putem presupune 
şi primul act de anestezie: Adam a fost adormit când a fost „operat” 
pentru a i se scoate o coastă care ar fi şi un act de chirurgie 


toracică. 


Cât despre activitatea dumneavoastră de cercetare, care 
ar fi preocupările din clipa de faţă? 

A doua activitate este cea de cercetare pe o durată mai 
lungă. Săptămâna care urmează avem o întâlnire a unui grup 
mare de cercetare din diverse specialităţi, biologi, biofizicieni, 
endocrinologi, morfologişti, legată de problema osteoporozei 
şi alimentaţiei bolnavilor de osteoporoză, pornind de la ani- 
male, cum trebuie hrănite, tocmai ca să putem beneficia de 
aportul de elemente necesar organismului. Una dintre temele 
mele de cercetare predilecte este tocmai osteoporoza şi am 
introdus în România primele aparate de măsurare a masei 
osoase, primul laborator de markeri osoşi a fost înființat în 
institutul nostru, avem o bază de cercetare în biologia osului 
câştigată prin concurs la CNCSIS, la Ministerul Învățământului. 

Este unică în toată țara această bază de cercetare care există 
la noi. Aparate mai sunt şi în altă parte. Dar studiul biologiei 
osului, laborator de markeri osoşi nu există decât la Institutul 
„Parhon”. 


Cum şi când aţi venit în institut? 

Subliniez aici norocul mare pe care l-am avut fiind primit în 
institut de o serie întreagă de oameni mari, printre care profesorii 
Barbu lonescu, Maximilian, Nae Simionescu, toţi patronaţi de 
profesorul Milcu — un generator de idei şi de îndrumări. Un mentor. 
Şi datorită acestora şi a multor altora, capitolul „sexualizare” a fost 
cel care m-a preocupat şi care a dus la elaborarea a trei cărți legate 
de aceste probleme. Chiar „Patologia sexualizării” a fost una dintre 
cărțile mele foarte apreciate şi care, la vremea respectivă era unică 
prin modul cum reunea la un loc toate problemele legate de 
sexualizare şi care a primit premiul „Victor Babeş” al Academiei 
Române. 


Ce este sexualizarea, ca domeniu de referinţă ? 

Sexualizarea consider că este procesul cel mai important şi 
cel mai complex care se derulează în organismul uman. Gândiţi- 
vă doar la faptul că începem încă din prima clipă, aceea fericită 
sau nefericită în care se întâlnesc două celule: ovulul şi sper- 
matozoidul. Aşadar, în clipa zero. Şi apoi ele evoluează o dată cu 
individul, toată viaţa şi ele sunt cele care imprimă normalitatea 
sau patologicul asupra structurii şi funcţiilor abilitate, de către 
procesul de sexualizare. Şi de aceea, când am dat exemplul cu 
Biblia, am pornit de la acest element care, de fapt, este baza per- 
petuării, baza existenţei omului pe pământ... a tot ce înseamnă 
biologie pe această planetă. 

Cercetările dumneavoastră îmbină în mod armonios anato- 
mia cu genetica, embriologia cu hormonologia, aspectele clinice cu 
cele filozofice şi aduc un elogiu celui care a fost mentorul multor 
generaţii de endocrinologi, prof.dr. Barbu lonescu, cel care v-a 
îndrumat paşii în misterele biologiei. Care sunt afecțiunile cele mai 
frecvente legate de procesul de sexualizare? 

Procesul de sexualizare este un proces complicat care se 
desfăşoară în etape, aceste etape se condiționează una pe cealaltă 
şi tot procesul este controlat genetic. Şi viața publică, viaţa socială 
are o influență mai mult asupra funcţionalității decât structurii. 
Chiar s-a incriminat această influență în patologia ovarului poli- 
chistic, de exemplu, care, la ora actuală, a devenit foarte frecvent. În 
rândurile tinerelor ocurenţa acestei afecțiuni este foarte mare. S-a 
discutat aici despre una dintre cauze: stresul psihic. La bărbaţi, 
tulburările de spermatogeneză sunt cauzate, de asemenea, de 
condiţiile de viaţă, de stresul zilnic. Dacă până în urmă cu câţiva ani, 
consideram că numărul normal de spermatozoizi este între 60 şi 
120 de milioane pe ml, la ora actuală, considerăm că cifra normală 
se situează între 20 şi 60 de milioane. De ce s-au pierdut ceilalţi? 
S-au pierdut tocmai din cauza modului de viață modernă, traca- 
santă şi de aici atâtea cupluri infertile, care vin zi de zi la consultații. 
Nu există zi să nu vină cupluri cu altfel de probleme, din ce în ce mai 
frecvente în peisajul patologiei endocrine. 


Punctaţi, încă o dată, cauzele generale ale bolilor endo- 
crine celor mai frecvente... 

Stresul, alimentaţia, lipsa de mişcare, noxele, mâncarea con- 
servată, excesiv de sărată, folosirea unor substanţe cum ar fi e-urile, 
alcoolul care a devenit un fel de antistres general, chiar şi cei care 
nu beau au ajuns să consume cantități moderate de alcool, tutunul, 

chiar unele sporturi pot influenţa starea pacientului. S-a uitat 
plimbarea, mişcarea în aer liber, la ora actuală nimeni nu mai merge 
pe jos şi de aici obezitatea, această epidemie care va afecta sănă- 
tatea populaţiei globului şi va duce la decăderea speciei, în viitorul 
foarte apropiat. Te scoli dimineaţa şi te urci în tramvai sau în auto- 
buz, în metrou sau în maşina personală, te duci la serviciu, stai pe 
scaun şi, la întoarcere faci acelaşi lucru. Treaba ta, dar păcatul se 
răsfrânge şi asupra copiilor pe care îi duci la şcoală, îi iei de la şcoală, 
tot aşa, cu mijloace de transport, omori doctorii pentru scutiri de 
sport, copiii nu mai fac mişcare şi stau, pe urmă, în faţa calculato- 
rului sau a televizorului şi ne trezim că avem în casă copilaşi frumoşi 
dar supraponderali. Toate aceste lucruri transferă o patologie care, 
altădată, apărea la 40, la 50, la 60 de ani şi duc la apariţia acesteia 
mult mai devreme. Şi e demonstrat că infarctul apare deja la vârste 
mult mai tinere, decât altădată, tocmai din cauza obezității, a lipsei 
de mişcare, a alimentaţiei, fast-food-ul fiind unul dintre duşmanii nr. 
1 al copiilor, care nu vor şi altceva. Astfel, obezitatea a devenit 
prima boală globalizată. 


Aşadar, să recapitulăm... Ca la şcoală. Care ar fi, în opinia 
dumneavoastră, bolile vieţii moderne? 

Cele mai grave şi frecvente boli ale omului modern sunt 
obezitatea care înseamnă, pentru SUA, 60% din populaţie, pentru 
Europa 40, pentru restul lumii cam 20%. Globalizarea va duce la uni- 
formizarea situaţiei, pentru că Mc Donald's există şi în Tahiti ca şi la 
San Francisco. Al doilea pericol: osteoporoza şi toată patologia de 
vârstă. Ajungem la aproape un sfert din populaţia globului care are 
osteoporoză. Patologia cardiovasculară şi patologia metabolică se 
situează la cote alarmante şi cancerul este una din bolile cele mai 
întâlnite. 


211 


De fiecare dată când vorbiţi despre profesia dumnea- 
voastră, începeţi prin a evoca numele celor care v-au format ca 
specialist... 

Eu sunt un tip melancolic, un romantic, un sentimental, aşa 
încât pot să vă spun că am ţinut la profesorii mei şi la înaintaşii mei, 
nu numai la cei din facultate, ci şi la cei din perioada anterioară. Am 
urmat, la Brăila, Colegiul Naţional „Nicolae Bălcescu” unde, datorită 
profesorilor mei, am studiat subiecte şi autori interzişi într-o vreme 
plină de prohibiţii de acest ordin. Am avut, la română, un profesor 
celebru, la matematică, de asemenea. Astăzi, nivelul de cultură a 
scăzut foarte mult. Un medic trebuie să aibă şi o cultură vastă 
pentru că vine în contact cu toate categoriile populaţionale. Un 
medic nepregătit îşi pierde mult din prestigiu şi din credibilitate. El 
trebuie să fie într-o permanentă efervescenţă. Dacă te-ai oprit o zi, 
ai pierdut mult. Dacă nu citeşti zi de zi, dacă nu scrii zilnic, îţi pierzi 
multe dintre calităţile pe care trebuie să le aibă un cadru didactic. 
Am peste 20 de monografii publicate, individual sau în colectiv, 
peste 600 de lucrări şi îmi face plăcere să scriu la diverse reviste şi, 
uneori, tratez subiecte şi de alte specialități, şi literatură şi religie şi 
istorie care sunt, uneori nostime, alteori interesante şi prin care îţi 
poţi exprima punctul de vedere. Datorez formaţia mea ştiinţifică şi 
morală unor oameni mari precum profesorul Parhon, profesorul 
Milcu, profesorul Barbu lonescu. În afară erau conformişti, în 
institut făceau ştiinţă. Şi noi am putut să facem lucruri deosebite, 
experimente, noi am făcut aici hipnoză, am făcut astrologie, cro- 
nobiologie, lucruri care, pe vremea aceea nu erau permise, aici a 
fost înființat primul laborator de genetică. Aş evoca şi numele 
doamnei profesor Pitiş — o bibliotecă ambulantă şi un depozitar 
extraordinar de cultură. Cu doamna profesor Pitiş puteai vorbi orice, 
de la Imperiul bizantin până la cele mai noi descoperiri ale geneticii. 

Ce reprezintă, în câmpul larg al ştiinţelor medicale, endo- 
crinologia? 

Endocrinologia este o disciplină de sine stătătoare dar şi o 
disciplină de graniță pentru oricare domeniu al medicinei. Nu 
poţi face nici chirurgie, nici ortopedie, nici cadrdiologie dacă nu 
ai endocrinologul lângă tine. Este elementul unificator al gândirii 
oricărui medic de valoare, indiferent de specialitatea lui. Este 
poate şi ultima specialitate mare care apărut şi la care România a 
avut o contribuţie formidabilă prin profesorul Parhon care a pus 
bazele acestei discipline. 


Aveţi o mare afecţiune şi recunoştinţă pentru familia din 
care proveniți... 

„.care este un centru de greutate al existenţei mele. Fac 
parte dintr-o familie de ingineri, sunt născut în ţara gazului, în 
Moreni, în care totul mirosea a gaz, de la apă până la aer. Toată 
lumea mă vedea un bun inginer şi fiecare vacanță a mea era 
marcată de o practică într-o fabrică în care tata mă ducea dintr-un 
atelier în altul să văd care e viaţa în uzină şi mă punea şi la treabă. 
Am urmat un an de politehnică, dar dorinţa de a face medicina a 
fost mai mare şi m-am înscris la medicină. M-a pasionat şi mă 
pasionează istoria şi am citit mult în domeniu, şi o altă pasiune a 
mea este numismatica. Atunci când sunt nervos, agitat sau obosit 
mă joc scoțând nişte monede, iau lupa şi, uitându-mă la ele, mă 
liniştesc. Am început să le colecționez de când eram copil, din clasa 
a şasea de la Brăila, acesta fiind un oraş cosmopolit, am avut 
posibilitatea să am monezi egiptene, turceşti, ruseşti etc. Apoi am 
început să colecţionez medalii, dar nu sunt un colecţionar tipicar, cu 
rafturi aranjate, chiar şi soţia mea spune că mai trebuie o cameră 
pentru că peste tot găseşte câte o cutie cu medalii sau monede. Dar 

acesta este apartamentul meu de bloc, atâta am făcut. Soţia mea 
este medic specializat în endocrinologie-ginecologie. Profesiile 
noastre se îmbină. Aşa încât aici discutăm numai lucruri legate de 
profesie, dar nu şi acasă. 


Aveţi mulţi prieteni, aţi fondat şi Asociaţia de Prietenie 
România-lsrael... 

Fac parte dintre membrii fondatori ai Asociaţiei de Prietenie 
România-lsrael, am cunoscut-o şi am colaborat şi cu Veronica 
Bârlădeanu şi Victor Bârlădeanu, iniţiatorii acestei asociații. L-am 
cunoscut şi pe academicianul Cajal care a fost unul dintre marii 
oameni pe care i-a avut această ţară. Nu a fost numai un pro- 
fesor de excepție, un inframicrobiolog de excepţie dar a fost şi 
un mare om căruia oricând i te puteai adresa şi căpătai un ajutor 
imediat. Şi când te ajuta, ştiai că ai un om care te va apăra în 
orice situație. 


Ce legături ați dezvoltat în cadrul asociaţiei? Aţi fost 
vreodată în Israel? 

Nu am fost în ţările mai calde deoarece nu suport căldura. 
Am prieteni, colegi care au lucrat în Institut şi care au plecat în 
Israel. Amintesc, de pildă, familia Strihan, de exemplu, Andrei 
Strihan celebru prin Estetica lui prefațată de Eugen lonescu, 
doamna Puica Strihan, mare endocrinolog... Deşi anii trec, amintirile 
rămân. 


Putem vorbi despre o degringoladă a valorilor în socie- 
tatea post-decembristă românească? 

După 1989, mulţi oameni de ştiinţă, cercetători, profesori 
s-au retras puţin tocmai din cauza vârtejului vieţii în care trăim, a 

exagerărilor presei şi vieţii politice care au creat o stare anormală în 
viața noastră. A apărut o dilemă legată de un anumit hormon. 
Auzim la televizor sintagma: „hormon criminal”. Se urmăreşte 
senzaţionalul şi nimic altceva. Şi atunci oamenii care au preocupări 
seroase s-au dat deoparte, îşi văd de treburile lor, iar în presă 
intervin atunci când simt că nu se mai poate. Îmi doresc să revenim 
la normalitatea necesară, la reperele corecte, la valorile reale pe 
care le avem în ţară şi în străinătate. Să le punem în lumină. Presa 
vorbeşte mult despre infractorii români, despre faptele lor în 
străinătate. Dar avem oameni foarte valoroşi şi aici şi acolo care 
sunt ţinuţi într-un con de umbră. Pe urmă, presa vorbeşte foarte 
mult de răul care există în sănătate. Dar, s-au făcut şi multe lucruri 
bune. Se uită că de 50 de ani am fost subfinanțaţi. Dar, paşii care 
s-au făcut au fost paşi reali. În 1989, aveam două tomografe în 
Bucureşti, acum avem 50 de tomografe în Bucureşti; nu aveam nici 
un RMN, acum sunt zeci şi tot aşa. Ştim să criticăm un ministru, să-l 
facem ţăndări, dar dau un singur exemplu. Diabeticii, 800 000 de 
diabetici pe care îi are ţara asta, beneficiază de orice medicament, 
fără limită. Aşa e programul de diabet în România. Fără limită. Şi 
acest lucru l-a realizat acest om, care este actualul ministru. Nicăieri 
în lume nu mai există un asemenea program. lar programul de 
analize a dus la descoperirea multor diabetici, a multor cardiaci. 
Dacă la început acest program a fost aspru criticat, acum este văzut 
în adevărata lui lumină. 


Ce înseamnă a trăi frumos, domnule profesor? 

A trăi frumos devine o noţiune foarte greu de explicat. Din 
punctul meu de vedere, eu cred că am trăit frumos şi aceasta 
datorită câtorva lucruri. Am avut o familie părintească de toată 
lauda, am fost totdeauna loial şi mi-am respectat cuvântul dat. Nu 

am făcut rău nimănui. Am ajutat pe toţi cei care mi-au cerut acest 
ajutor. Şi, la fel de important este să faci ceva în viaţa asta. Am doi 
copii şi sunt fericit şi nemulţumit totodată. Fericit că am două fete 
dar nefericit că m-am oprit la doi copii. Trebuia să am cel puţin 
patru pentru că nu cred în aşa zisa greutate de a creşte copii. Eram 
puşti, aveam 25 de ani când am avut primul copil, am cinci nepoți şi 
de-abia aştept luna viitoare când vor veni la Bucureşti pentru două 
luni. Deşi trăiesc în străinătate, ştiu perfect româneşte. Ei vin an de 
an, îşi petrec vacanţa aici, iubesc România, sunt foarte fericiți când 
vin la Bucureşti, de unde pleacă la munte, la mare. Apoi, important 
este să îţi iubeşti locul unde munceşti, de unde mănânci, să-l 
respecţi. Am fost 17 ani director al acestui institut, dar l-am condus 
ca un participant direct şi am vrut să rămână ceva după mine, 
pornind de la statuia profesorului Parhon, într-o perioadă în care 
lumea vedea în el un fost preşedinte comunist, nu savantul de mare 
renume care a fost profesorul Parhon, cu primul tratat din lume de 
endocrinologie, cu prima catedră de endocrinologie, cu primul 
institut de endocrinologie, aşadar toate aceste lucruri îi aparţin. 
Cred că nu am trăit şi nu trăiesc degeaba. 


Dicţionar de endocrinologie 


Când l-am întrebat pe Profesorul Dumitrache, reputatul 
endocrinolog de la Institutul „Parhon”, ce înseamnă a trăi frumos, 
mi-a spus: „A trăi frumos devine o noțiune foarte greu de explicat. 
Din punctul meu de vedere, eu cred că am trăit frumos şi aceasta 
datorită câtorva lucruri. Am avut o familie părintească de toată 
lauda, am fost totdeauna loial şi mi-am respectat cuvântul dat. Nu 
am făcut rău nimănui. Am ajutat pe toți cei care mi-au cerut acest 
ajutor. Și, la fel de important este să faci ceva în viaţa asta.” 

Copiii, prietenii, cărţile. Marile lui iubiri. Recent, Profesorul 
Dumitrache ne-a dăruit un nou volum: „Endocrinologie... de la A 
la Z” în care ne oferă nouă, cititorilor interesați o bibliotecă 
bazată pe un generos bagaj informativ; un instrument de lucru 
comod, rapid, eficient, concis, actual. 


Endocrinologie 
Se la A la Z 


Prof. dr. Constantin Dumitrache (coord.) 
„Endocrinologie... de la A la Z”, 

Dicționar enciclopedic, 

Editura Național, 2008, 912 p 


Volumul este menit să răspundă unui imperativ important — 
timpul —, să acopere un gol în literatura de specialitate, să aducă o 
contribuţie substanţială la inegalabila construcţie ce este endo- 
crinologia românească şi să facă încă un pas în „lungul drum” spre 
marea enciclopedie endocrină. „Eu sunt un tip melancolic, un ro- 
mantic, un sentimental, aşa încât pot să vă spun că am ţinut la pro- 
fesorii mei şi la înaintaşii mei.” Cărţile profesorului Dumitrache 
amintesc mereu de marii lui formatori, în primul rand, de savantul 
de mare renume care a fost profesorul Parhon, cu primul tratat de 
endocrinologie din lume, cu prima catedră de endocrinologie, cu 
primul institut de endocrinologie. „Cred că nu am trăit şi nu trăiesc 
degeaba.” O viaţă de om aşa cum este şi care îşi extrage sevele 
rodnice din solul fertil al dragostei de oameni. 


CLIPA, februarie 2009 

O şcoală, un model: 
prof. univ. dr. Florian Popa 


„Eu pot să spun despre un bun profesor că e formator de 
şcoală, că tineretul învață de la el să facă lucruri importante 
pentru comunitate, că se ocupă de o facultate, de o universitate, 
de un domeniu în care are o atitudine constructivă.” 


Prof. univ. dr. FLORIAN POPA, 
rectorul Uiversităţii de Medicină 
şi Farmacie „Carol Davila” 


din Bucureşti 


Este medic primar de chirurgie generală şi doctor în ştiinţe 
medicale. A condus peste 20 de ani Spitalul "Sf. Pantelimon” din 
Bucureşti. A fost onorat cu titlul de Doctor Honoris Causa de 
doua universităţi. Rectorul Universității de Medicină şi Farmacie 
"Carol Davila” se află acum la al doilea mandat consecutiv. 


De ce v-a fost dragă medicina, domnule profesor Florian 
Popa? 

După o practică de o viață, iată-mă la sfârşit de carieră. De 
ce mi-a fost dragă medicina, e o întrebare mai concretă. Dar un 

om poate vorbi de iubirile sale atunci când e mai eliberat de ele, 
în general. Mi-am dorit să fiu medic şi am dorit pentru că, la 
vremea aceea, sunt deja aproape patruzeci şi ceva de ani de 
atunci, a fi medic, a fi ofițer şi a fi preot erau, pentru comuni- 
tăţile locale, profesiile cele mai râvnite, cele mai apreciate, cele 
mai dorite de copii şi puţini erau norocoşii care puteau intra ca 
studenţi la medicină, iar unul dintre aceşti norocoşi am fost eu. 


De unde ați plecat? 

M-am născut la Piatra Neamţ, am făcut liceul la Bacău şi 
am plecat cu gândul să fiu student în Bucureşti, cu toate că, mai 
aproape, ar fi fost laşii. Dar am visat să ajung în Capitală şi am 
ajuns. Asta se întâmpla prin anii “60 şi am intrat în facultate 
făcând faţă unei concurente care, la vremea aceea era cam de 20 
de candidaţi pe un loc, spre deosebire de astăzi când, după cum 
ştiţi, cu greu se adună 2-3 pe un loc la facultatea de medicină. 
Unul din motive, probabil, era şi această admiraţie pe care 
comunitatea, oamenii o aveau pentru doctori şi pentru munca 
lor, ceea ce azi a cam dispărut. 


Cu ce gânduri aţi intrat în facultate şi care a fost evoluția 
dumneavoastră, în linii mari? 

Am venit în facultate cu acest vis, să ajung medic chirurg, 
socoteam că e mai bărbătească profesia, că e mai admirată, că ai o 
libertate mai mare de exprimare, de decizie, lucru întru totul ade- 
vărat. Eu am făcut facultatea aici cu gândul, în toţi anii, să devin 
chirurg şi am devenit chirurg. Am învăţat meseria la şcoala pro- 
fesorului Burghele, ca preparator, după aceea am fost mutaţi cu un 
colectiv de la Panduri la Spitalul fost 23 August, actual „Sf. Pan- 
telimon”, împreună cu profesorul Simici. Sunt 36 de ani de când 

lucrez în acest spital care, la vremea aceea era un spital nou, 
construit pentru o zonă mai muncitorească din Bucureşti, aproape 
de platforma industrială „23 August”, de uzinele Republica şi toate 
uzinele din partea de est a oraşului. În jur erau doar cocioabe, 
actuala şosea Pantelimon nu exista şi, îmi amintesc şi acum, când 
am ajuns acolo mă simţeam ca într-un sat şi aveam o oarecare 
strângere de inimă gândindu-mă că profesorul meu m-a trimis într-o 
astfel de zonă. De atunci până azi, oraşul s-a schimbat, s-a mărit, 
s-a construit un întreg cartier. După o perioadă în care am fost 
intern la Spitalul Floreasca, ajungând preparator în clinica pro- 
fesorului Burghele, am rămas în învățământ şi până în prezent am 
străbătut tot ceea ce înseamnă grade universitare, am ajuns pro- 
fesor de chirurgie în 1995 şi am încercat, încă de la început, ca orice 
tânăr, să învăţ tot ceea ce apare nou în profesia a cărei tehnologie 
este într-o continuă schimbare, am urmat stagii de pregătire în chi- 
rurgia oncologică, în chirurgia videoasistată şi în ţară şi în străină- 
tate, apoi stagii de instruire în management pentru că am condus 
acest spital vreo 20 şi ceva de ani, în paralel cu activitatea mea de 
chirurg şi cea didactică. După ce am ajuns profesor, am devenit pro- 
rector al acestei universităţi şi, de vreo şase ani, sunt rectorul Uni- 
versității de Medicină şi Farmacie „Carol Davila”, pe lângă alte însăr- 
cinări pe care le-am avut pe linie de stat, în calitate de director al 
Direcţiei Sanitare a Municipiului Bucureşti şi apoi de secretar de stat 
în Ministerul Sănătăţii Publice. 


Înainte de '89 problemele erau de cu totul altă natură 
faţă de cele actuale... 

Timpurile se schimbă, societatea se schimbă. Față de pro- 
blemele din 1970, sigur că altele sunt cele din 2008. Societatea 
este într-o continuă reformare. Reforma nu a început în 90 sau în 

2000. Practic, din câte îmi amintesc, nu a fost perioadă a vieţii mele 
în care să nu se vorbească despre reform, cu toate că medicina, ca şi 
biserica sunt poate, cele mai statornice instituţii greu de reformat în 
totalitate pentru că oamenii au anumite trăiri, sentimente față de 
aceste profesii cu profundă penetraţie umanitară. Însă, problemele 
sunt altele, faţă de perioada dinainte de '89. Prin anii '80, se punea 
problema stagiului obligatoriu, se punea problema unor specialități 
în care nu era foarte uşor să ajungi în baza examenelor de secun- 
dariat sau de promovare academică. Au fost perioade în care nu se 
putea promova din lipsă de scoatere la concurs de posturi pe partea 
academică a activităţii medicale. Tehnologia era mult rămasă în 
urmă. De la izolarea care exista în regimul comunist până la dificul- 
tățile financiare ale statului, era greu să ne apropiem de ceea ce 
occidentul beneficia la perioada respectivă. Cu toate aceste greu- 
tăți, şcoala românească de medicină era foarte apreciată de către 
europeni şi de către restul lumii, trecutul acestei şcoli era extrem de 
valoros şi cerea celor prezenţi să ţină seama de el, aveam doctori 
prestigioşi, profesori extraordinari care erau solicitaţi în afară. 


Profesorii din Facultatea de Medicină sunt de mare valoare. 
Totuşi se vorbeşte, în general, de o degringoladă a învăţă- 
mântului românesc... 

Eu consider că e puțin exagerată această încercare de a nu 
privi cu obiectivitate activitatea cadrelor didactice din învățământul 
medical. Profesori de valoare au existat şi există şi acum. Amintiţi-vă 
câteva nume, profesori contemporani cu dezvoltarea mea. Mă 
gândesc cum a fost chemat în consult la şefi de stat profesorul 
Arseni care era din afara Comunităţii Europene. Mă gândesc la 
profesorul Burghele care era cunoscut în Franţa şi în vestul Europei 
la fel de mult ca aici, în România. Mă gândesc la profesorul Cajal 

care era un dascăl şi un cercetător de renume european, iar la 
rostirea numelor lor şi a altora nu exista acel „no name” de astăzi 
din structurile de clasificare a activităţii unor oameni. 


Ce şi cum s-a schimbat în această privință? 

Lucrurile s-au schimbat, au apărut termeni noi de compa- 
raţie, elemente care sunt în măsură să tempereze ideea de dascăl 
renumit. Dacă ar fi să mă refer numai la scările valorice create de 
aşa-zisele ISI Thompson şi Pubmed, instituţii care preiau activitatea 
ştiinţifică a unor oameni, o pun în nişte rafturi şi, în funcţie de cât 
sunt de accesaţi dau şi valoarea individului. După părerea mea, a o 
privi numai aşa este o eroare. Viața unui om nu poate fi evaluată 
prin trei articole ISI, prin patru articole PubMed, viața unui om este 
cu totul altceva decât aceste elemente care pun într-un sertăraş o 
viață de muncă. După mine, un profesor este important nu atât 
dacă are două, trei sau cinci articole ISI Thompson. Aceasta este o 
firmă care face o activitate benefică, dar o activitate aşa cum o face 
orice societate comercială. Pentru mine e important ceea ce lasă 
omul acela după el. Ceea ce face, într-adevăr. Eu nu pot să zic de un 
profesor că e mai mare sau mai mic dacă are două sau cinci articole 
ISI. Eu pot să spun despre un bun profesor că e formator de şcoală, 
că tineretul învaţă de la el să facă lucruri importante pentru comu- 
nitate, că se ocupă de o facultate, de o universitate, de un domeniu 
în care are o atitudine constructivă. 


Dar despre clasificarea universităților ce credeţi? 

E cunoscut faptul că nici o universitate din România nu apare 
în primele 500 de universităţi după clasificarea Şanhai, să spunem. 
Poate fi corect dar nu în totalitate. Să nu uităm de unde s-a plecat. 
Universităţi care, acolo, în acea clasificare, ocupă locuri de vârf, au 

plecat de la alte poziţii decât cele româneşti. Nu trebuie uitat că, 
timp de foarte mulţi ani, universităţile din această parte de lume au 
fost izolate. Cu mare dificultate cineva putea să trimită un articol 
ştiinţific la o revistă din vestul care a creat aceste sisteme de clasi- 
ficare. Sunt convins că, în condiţiile actuale, când lumea s-a mai 
uniformizat în apropierea ei față de această comunitate europeană, 
e o posibilitate de a merge în pas cu ei. Unul din elementele care 
certifică o anumită poziţie în această clasificare este, de exemplu, 
dacă ai un absolvent laureat al Premiului Nobel. Universitatea 


"AN 
l 


„Davila” îl are pe profesorul Palade, laureat al Premiului Nobel. Cred 
că activitatea depusă în această universitate şi în altele din România 


va ajunge să pună învățământul românesc pe locul pe care-l merită. 


În ce măsură vă afectează Procesul Bologna? 

Procesul Bologna nu ne afectează din două motive: univer- 
sitățile de medicină au rămas cu tradiţia lor de 360 de credite, adică 
de şase ani, dar am fost obligaţi să dezvoltăm şi alte elemente de 
învățământ aderând la acest proces Bologna şi a apărut o formă de 
şcolarizare care se sfârşeşte cu licența, pentru asistenţi medicali şi 
pentru moaşe. Lumea modernă are nevoie de aceşti oameni cu un 
anumit grad de pregătire care să le asigure o evoluţie şi o activitate 
constructivă şi, în primul rând, utilă. lată că ne-am adaptat pro- 
cesului Bologna, am făcut această şcoală, are vreo trei ani de când 
funcționează şi anul acesta, la admitere, a început să crească şi con- 
curenţa. Vin oameni hotărâți de la început să facă această profesie. 
Şi cred că nu greşesc. 


Ne pleacă medicii tineri... 
Sunt mulţi medici tineri care doresc să lucreze în spaţiul 
european şi chiar în afara lui, în America. În Uniunea Europeană 

câştigul unui doctor este, într-adevăr, mult mai mare. Oamenii 
doresc să-şi mângâie orgoliile, unii se văd cercetători, se văd acti- 
vând în zone cu tehnologie de ultimă oră. Acolo trebuie să-şi reia 
studiile. Dar ambiția unora de a se afirma în anumite zone ale 
cercetării sau chiar ale practicii medicale nu îi opreşte nici de la 
aceste eforturi suplimentare pe care ar trebui să le facă pentru a se 
putea afirma profesional. Un alt element important ar fi modul în 
care este privit medicul la noi. Este aspectul acesta al mediatizării 
luptei anticorupţie. Nu cred că există vreun filmuleţ realizat în acest 
scop sau vreun exemplu care să nu înceapă cu un doctor. Dar 
trebuie să fie clar, nu toţi doctorii sunt corupți, nu toți doctorii cer 
bani, nu toţi doctorii vor bani de la pacienţii lor, nu toți doctorii 
aplică aceleaşi procedee care pot fi incluse în categoria micii 
corupții. 


Se poate vorbi despre o slabă acoperire cu medici a 
teritoriului ţării? 

Trecem printr-o perioadă grea, cu mari inundaţii. În zone 
cu un mare deficit de medici... Sunt zone de mare instabilitate 
din punctul de vedere al personalului. Dacă sunt medici acolo şi 
cred că sunt, ei au o sarcină foarte dificilă. Dacă nu sunt câţi ar 
trebui, e vina celui care păstoreşte sistemul şi care ar avea 
puterea să stabilizeze oamenii, creându-le nişte condiţii. 


Este medicul practicant un om de sacrificiu? 

Medicina necesită cea mai lungă perioadă de pregătire. 
Pentru ca un doctor să pună mâna pe bolnav, trebuie să urmeze 
minimum 9 şi maximum 13 ani de şcolarizare. Nouă ani pentru 
medicina de familie, 13 ani, de exemplu, pentru neurochirurgie. 
E o perioadă care impune multe sacrificii, atât din partea celui 

care o face cât şi a familiei lui care trebuie să îl susțină. De fapt, 
el face un apostolat. Dacă faci toate aceste lucruri, să te mai vezi 
şi prin presă, acuzat de corupţie... Toţi actorii din sistem sunt 
nemulţumiţi. Omul când intră într-un spital nu poate fi mulțumit. 
Nu se duce acolo din dorinţa de a sta în spital. El vine cu o 
suferinţă, cu o nemulţumire faţă de natură, faţă de societate. Nu 
poţi spune că toţi cei încadraţi în sistem cer avantaje materiale 
pentru o practică medicală pe care, până la urmă, sunt obligaţi să 
o facă. Aşa că eu nu aş fi partizanul celor care generalizează. 


Încă o dată, e o profesie de sacrificiu? 

Eu pot să vă spun ceva din viața mea. Timp de zeci de ani eu 
nu am avut sâmbete şi duminici libere. Trebuia să mă duc şi 
sâmbăta şi duminica să văd bolnavii şi nu eram plătit pentru asta. Şi 
de 1 ianuarie, cât eram la profesorul Burghele care nu făcea o 
distincţie că e 1 ianuarie sau 30 decembrie sau 23 august, la vremea 
aceea. Şi vă mai spun ceva, nu am avut puţine nopţi încărcate de 
coşmarul întrebărilor: „Am făcut bine, nu am făcut bine? Cum va 
evolua bolnavul?” Îmi trecea prin minte întreg filmul vreunei 
operaţii dificile şi mă întrebam dacă am greşit pe undeva. Şi mi se 
perinda în faţa ochilor ceea ce făcusem în timpul intervenţiei şi îmi 
analizam fiecare mişcare. Viața unui medic nu este chiar uşoară. 
Pentru mine, câteodată ieşirea din rol nu era după terminarea 
intervenţiei, poate după ce pleca bolnavul, mi se ştergeau din minte 
unele secvenţe. Viaţa de medic nu este o viaţă uşoară. 


Corupţia este sau nu este o realitate? 

În toată lumea există oameni mulţumiţi de activitatea unui 
medic curant, în toată lumea i se oferă doctorului, drept mulţu- 
mire, o floare, un stilou, un cadou, o sticlă de băutură, un tablou, 

asta nu înseamnă corupţie. Dacă aş putea să condamn ceva, 
poate aş merge la un principiu biblic. Există o frază în care Isus 
spune: „Nu puteți voi greşi, cât pot eu ierta”. Aş condamna me- 
dicul care condiţionează prestarea unor servicii profesionale de 
anumite avantaje. Este oribil să poţi, să ştii, să fii pus să ajuţi şi să 
n-o faci pentru că nu primeşti sau că nu ţi se dă cât ai cerut. Dar, 
în rest, după o activitate în care puţini ştiu ce înseamnă impli- 
carea spirituală totală chiar, a chirurgului, ce înseamnă acele ore 
când ai viața omului în mâna ta, faptul că după acest spectacol 
grotesc al luptei cu moartea, care nu e simplu, ai un om în mână 
şi-ţi dai seama că orice scăpare poate să dea o întorsătură 
nedorită vieţii bolnavului, dacă acel om vine şi îți mulţumeşte cu 
ceva, mie nu mi se pare un gest nelalocul lui. Mi se pare chiar 
omenesc. Un fost pacient al meu — nu ştiu dacă mi-a dat ceva 
când a plecat din spital —, dar ştiu un singur lucru: că nu există 
sărbătoare, de Paşte, de Crăciun, de Anul Nou, în care să nu mă 
sune. „Domnule doctor, sunt cutare. Vă multumesc pentru ce aţi 
făcut şi vă doresc toate cele bune.” 


Aţi fost, vreodată, la rândul dumneavoastră, pacient? 

Chiar cred că nu poţi să fii doctor complet până când nu 
eşti pacient într-un pat de spital. Cândva m-a operat domnul 
profesor Antonescu. Am avut o fractură deschisă la un picior. Un 
om extraordinar. Nu ştiu cum aş face să mă duc să-i dau celui 
care a avut grijă de mine, ceva. Sigur că m-aş gândi enorm. O 
floare, i-o place floarea asta, nu ştiu dacă îi place. Un stilou: îi 
place marca asta? Nu ştiu dacă îi place. O vază de cristal sau de 
argint, i-o place cum arată? Şi atunci, poate, m-aş gândi: „în 
ciuda discuţiei despre bani, m-aş duce să-i dau o sumă, ca să-şi ia 
dânsul ceva ce-i place. Dacă îi spun: „Domnule, nu ştiu ce vază 

să-ți iau, ia-ți-o dumneata.” Mi se pare omenesc. În condiţiile în 
care acel om nu mi-a cerut nimic. Acel om care a venit pentru 
mine noaptea, de acasă. Dacă se face un astfel de efort... e 
condamnabilă această relație? Eu cred că e firească. Desfid ideea 
că un doctor poate să nu facă ceea ce ştie şi ceea ce trebuie 
pentru un om în necaz, pentru că nu i se dă, dar nu mi se pare 
condamnabil că un om vrea să mulțumească pentru un serviciu 
pentru care nu i s-a cerut nimic. Cei care condiționează actul 
medical ar trebui izolaţi de marea masă a medicilor care au o 
activitate decentă, corectă şi chiar cu sacrificii. 


Rectorul este întrebat asupra sorții şcolii de medicină, 
este el auzit de decidenţi? 

Un rector întotdeauna este întrebat. A vorbi cu şeful unei 
şcoli creează o imagine pozitivă pentru politicieni. Cât eşti de 
auzit însă, nu aş putea să dau un prognostic foarte exact. Ştiţi 
cum e, în medicină, sistemul de sănătate şi sistemul de învăţă- 
mânt medical ar trebui să fie unitare. Unul fără altul nu merge. 
Degeaba tehnologizezi dacă nu ai oameni. Or, oamenii nu se 
formează decât în şcoală. Discuţiile cu profesorii universitari au 
loc, dar ele nu duc atât cât ar trebui la reformarea sistemului. Eu 
vă dau un exemplu. Peste tot, în lume, există spitale universitare. 
Eu ştiu că aceste spitale universitare sunt cele mai căutate. Pre- 
şedintele nostru a fost operat de urgenţă într-un spital univer- 
sitar de la Viena. Mi se pare curios ca în România, ţară euro- 
peană, cu o şcoală bună, să nu existe un spital universitar. Casa 
în care vă aflați este simbolul unei şcoli care are 150 de ani de 
existenţă. Mi se pare curios că nu e acceptată nici denumirea. De 
numele de „universitar” parcă ne ferim. De ce? Parcă ne e ruşine 
sau ne e frică să spunem unui spital românesc bine dotat, atât cu 

tehnologie cât şi cu oameni, că e spital universitar. Eu cred că ar 
fi o mândrie pentru țara asta să avem spitale universitare la 
Bucureşti, la Cluj, la laşi, acolo unde au existat. La dimensiunea ei 
şi la valoarea ei ar trebui, Universitatea, să aibă un spital unde să 
facă şi învățământ şi asistență. Semnalez această lipsă, în sis- 
temul românesc, a spitalului universitar. Sau poate este o des- 
considerare a spațiului academic, ceea ce ar fi mai grav, pentru 
că, oricum, de aici începe formarea specialistului. 


Ce vă doriţi cel mai mult? 

Doamnă, am ajuns la vârsta în care îmi doresc cel mai mult 
sănătate. Am ajuns la vârsta în care îmi doresc cel mai mult 
zâmbetul copilului, al nepoților. Mi-aş dori ca această şcoală pe care 
o conduc, să ajungă acolo unde a fost şi unde îi e locul. Mi-aş dori 
binele comunităţii în care trăim. 


CRONICA ROMÂNĂ, 2008 

Prof. dr. lrinel Popescu, la încheierea 
Simpozionului „Nicolae Cajal” al Academiei 
Române: „Avem nevoie de astfel de modele” 


Prof. dr. lrinel Popescu a 
devenit foarte cunoscut în 
Romania dupa ce a introdus 
transplantul de ficat în practica 
medicală. A realizat primul 


transplant hepatic în România, 
în anul 2000, după ce s-a 
întors din SUA, unde a învăţat 
timp de 3 ani tehnicile de transplant. Conduce Clinica de Chirurgie şi 
Transplant Hepatic de la Institutul Fundeni. Este, de asemenea, 
preşedintele Comisiei de Învățământ din Senatul României. Are o 
energie debordantă cu care îndeplineşte numeroase funcţii. 


De curând s-a încheiat Simpozionul „Nicolae Cajal” orga- 
nizat de Academia Română, ale cărei lucrări le-aţi deschis, 
alături de alte personalităţi ale ştiinţei româneşti. Ce reprezintă 
Academia Română pentru cercetarea medicală? 

Într-o astfel de viziune, Academia Română, Secţia de Medi- 
cină a Academiei Române este forul cel mai important de la care 
aşteptăm orientările care marchează această perioadă de tranziţie, 
în sensul modelului de urmat. De la bază, toţi se uită spre Academia 
Română ca la un model şi trebuie să găsească la nivelul Academiei 
modelul de care are nevoie. De cealaltă parte, Academia Română 
trebuie să încerce să ofere orientările necesare, trebuie selectate 

câteva direcţii în care să ne dezvoltăm, trebuie să ajute acele centre 
în care există preocupări şi dotare şi care pot să constituie această 
rețea naţională de cercetare biomedicală, să se implice direct în 


activitatea de cercetare. 


Ce a reprezentat Academicianul 
Cajal pentru medicina românească? 

Recentul Simpozion „Nicolae Cajal” 
organizat la nivelul Academiei Române 
constituie un model, în primul rând 
pentru că, Academicianul Nicolae Cajal, 
cel pe care îl omagiem, constituie el 


însuşi un model în ceea ce priveşte modul 


„i în care se face şcoală în medicină, în ceea 
ce priveşte rolul cercetării în dezvoltarea medicinei, el a condus un 
institut de cercetare, a fost el însuşi un distins cercetător cu con- 
tribuţii remarcabile pentru cercetarea medicală românească şi, în 
plus, a promovat anumite direcții şi discipline foarte noi la vremea 
respectivă, ca de exemplu imunologia; de altfel, în cadrul acestui 
simpozion a fost o secțiune dedicată imunologiei de transplant pe 
care el a introdus-o ca disciplină clinică şi a definit-o mai bine, în 
România, ca domeniu de cercetare experimentală. De astfel de 
modele avem nevoie, pentru a găsi drumul potrivit, drumul drept în 
hăţişul acesta, în care există contradicții şi divergențe. 


Care este direcţia spre care se îndreaptă medicina româ- 
nească în contextul integrării în Uniunea Europeană? 

În medicina românească au loc o serie de transformări în 
ultimul timp şi cred că e nevoie, mai mult decât oricând, de a 
orienta frământările şi căutările prin care trece medicina din țara 

noastră, în direcţia cea bună. Sigur că trebuie să diferențiem o 
medicină practică, o medicină de zi cu zi, de o importanţă capitală 
pentru sistemul de sănătate din România, pe care o practică medicii 
de familie şi în sistem public şi în sistem privat şi care asigură baza 
sistemului de sănătate din România. Dincolo de asta, există şi o me- 
dicină academică, i-aş spune, care pleacă de la necesitatea cer- 
cetării, ca factor de progres în medicină. 


Care credeţi că ar fi rolul cercetării medicale în societatea 
românească? 

Cercetarea a fost definită, chiar la nivel politic, ca factor de 
dezvoltare extrem de important, în Europa. România, ca membru al 
Uniunii Europene încearcă să urmeze o astfel de directivă, investind 
din ce în ce mai mult în cercetare, într-un cadru organizat, cu 
granturi atribuite prin competiţie şi ale căror rezultate sunt în curs 
de evaluare. În domeniul medical, sigur că există preocupări în acest 
sens, ele ar trebui să fie, poate, mai bine structurate. S-a constatat 
în ţări chiar mai bogate, că banii pentru cercetare trebuie investiţi 
selectiv în câteva domenii în care există disponibilităţi de cercetare 
în ţara respectivă şi să nu fie împărţiţi la întâmplare. În aceste 
domenii care trebuie structurate într-o reţea naţională de cercetare 
biomedicală, să se treacă la evaluarea rezultatelor preliminare 
pentru a şti cum să continuăm. 


Aveţi experiență câştigată în mari centre de cercetare 
medicală din lume... 

Da, de pildă Statele Unite constituie un model. În SUA 
relativ puţine universități organizează cercetare, studii doctorale. 
Majoritatea universităților sunt centrate pe licenţă şi, poate, pe 
eventuale studii de masterat. La noi, din păcate, mult prea multe 

universităţi au atribuţii şi de cercetare fără să probeze că au şi 
capacitatea să o facă. O mai bună clasificare şi o mai bună 
selecţie în acest sens se impune. În momentul de față este în curs 
de apariție o mică monografie pe care am elaborat-o în calitate 
de preşedinte al comisiei de învățământ din Senatul României şi 
care se referă la evaluarea universităţilor şi la rolul acestora. O 
dată ce autonomia universitară devine o noţiune cu implicaţii din 
ce în ce mai mari, majoritatea universităţilor, în virtutea acestei 
autonomii sigur că vor avea calitatea şi să facă promovările pe 
care le doresc şi să organizeze programe de învățământ aşa cum 
şi le doresc. Dar, în aceste condiţii, greul va cădea din ce în ce 
mai mult pe procesul de evaluare obiectiv prin care vor fi clasifi- 
cate aceste universităţi. În urma acestei clasificări numai o parte 
dintre ele ar trebui să primească dreptul de a organiza studii doc- 
torale, deci de a face cercetare iar finanţarea din bugetul public, 
în orice caz, ar trebui să fie diferențiată, premiind acele univer- 
sităţi în care există preocupări pentru cercetare şi o puternică 
componentă de gen. 


Care sunt direcţiile activității institutului pe care îl con- 
duceţi? 

În Institutul Fundeni ne preocupă dezvoltarea cercetărilor 
genomice în cancer, încercăm să descifrăm mecanismele apariţiei 
acestei boli, avem deja o serie de date preliminare în cancerul de 
colon şi în cancerul de pancreas pe care urmează să le publicăm. În 
terapiile celulare am început tratamente cu celule stem în afecțiu- 
nile hepatice şi în diabetul zaharat şi am dori să continuăm aceste 
cercetări. Transplantul hepatic constituie una dintre preocupările 
particulare ale clinicii noastre şi, la nivel clinic, iată, ne apropiem de 
150 de transplante hepatice efectuate. În domeniul imunologiei de 

transplant, rezultatele terapeutice, profilaxia hepatitelor virale după 
transplant, protocoale de imunosupresie optimă şi aşa mai departe. 
Şi, în sfârşit, o a patra direcţie o constituie chirurgia laparoscopică şi 
robotică. Din acest an, Institutul Fundeni a început chirurgia robo- 
tică. Fără îndoială, primele rezultate arată că este o chirurgie a viito- 
rului. Roboții sunt sisteme care operează cu mai multă fineţe decât 
mâna umană, braţul robotic ajunge uşor în zone în care mâna 
omului nu poate ajunge iar vizibilitatea pe care o are chirurgul în 
cursul chirurgiei robotice este semnificativ mai bună decât cea pe 
care o are în chirurgia deschisă. 


Care credeţi că ar fi cel mai mare pericol în viața noastră? 

Din păcate încep să cred că alimentaţia este cel mai mare 
pericol pentru că şi la nivel internaţional discuţiile purtate şi în 
jurul aditivilor şi în jurul modificărilor genetice ale alimentelor, 
datorită presiunii industriei nu au ajuns niciodată la un rezultat 
concret şi anume la a stopa astfel de practici. S-ar putea să fie 
una din cele mai mari racile ale lumii contemporane. Posibilităţile 
pe care le reprezintă globalizarea şi lumea modernă sunt extra- 
ordinare şi, în mare parte, reprezintă progrese, poate, cu această 
excepţie: alimentele. 


Ce înseamnă a trăi frumos? 

A trăi frumos înseamnă să facem ceea ce ne place. Apoi e 
bine să ajungem la locul potrivit. Mulţi sunt tentaţi să încerce să 
obțină poziţii în disproporţie cu posibilităţile lor reale, pot să 
creeze adevărate drame. Idealul în viaţă este ca fiecare să ajungă 
acolo unde poate să-şi exprime capacităţile plenar (după cum 
spun anglo-saxonii: „the sky is the limit”) dar să nu ocupe o po- 
ziție care să le depăşească realele posibilități. Astfel se poate 

adeveri vorba noastră „Cât de puțin îi trebuie unui om ca să fie 
fericit.” Lucrurile extrem de mărunte reuşesc să ne facă fericiţi. În 
opinia mea, aceste două condiţii trebuie îndeplinite: să faci ce-ţi 
place şi să ocupi locul potrivit. 


Pe lângă multiplele activități pe care le desfăşurațţi, vă 
mai rămâne timp şi pentru altceva? 

Nu prea îmi mai rămâne mult timp liber, în orice caz, în week- 
end încerc să-mi păstrez cât de cât condiţia fizică deoarece chirurgia 
de transplant necesită o foarte bună condiţie fizică şi de aceea 
sâmbăta şi duminica joc tenis. Joc, de pildă, cu Horaţiu Mălăele, la 
dublu, de obicei şi câteodată jucăm şi la simplu aşa că rezultatele 
sunt amestecate, dar efectele sunt benefice. Seara, în funcţie de 
timpul pe care-l am, mai citesc diverse cărţi; de exemplu, acum 
citesc o carte foarte interesantă despre viața Sfântului Pavel. Lipsa 
de timp e, însă, cronică. 


Ce vă doriți cel mai mult? 

Vreau să termin proiectele pe care le-am început, unele 
constituie diverse lucrări, care au plecat la anumite reviste, altele 
sunt în curs de elaborare, pe genomică, pe terapii celulare, pe 
transplant, toate fiind domenii de vârf. Bolnavilor, care până nu 
demult erau bolnavi condamnaţi, li se poate acorda, iată, o a 
doua şansă. lar pentru sufletul meu, ceea ce doresc tuturor citi- 
torilor acestui interviu: sănătate şi armonie. 


CLIPA, octombrie 2010 

De ce avem nevoie de modele? 


Simpozionul „Academician Nicolae Cajal” 
la ediţia a VI-a 


Dr. IRINA MARIN CAJAL, 
subsecretar de stat la 


Ministerul Culturii 


„Şcoala românească de medicină a fost pentru acad. 
Nicolae Cajal a doua sa familie. De ce avem nevoie de modele? 
Pentru că, în acest fel, munca generațiilor dinaintea noastră 
rămâne veşnic alături de noi, pentru că ne putem legitima cu 
ceea ce ei au creat şi pentru că, dincolo de biografie există un 
sacrificiu greu de descris, echivalent cu cel al lui Sisif, de a duce în 
vârful dealului încă o generaţie şi încă o generaţie. lată de ce 
pregătirea fiecărui congres dedicat memoriei tatei este, de fapt, 
un omagiu adus memoriei celor care l-au precedat, «şirului de 
bărbaţi de pe umărul meu drept» cum spunea Nichita Stănescu. 
lar eu, continui să afirm, că nu exista comunicare în care tata să 
nu amintească de profesorul lui iubit, Ștefan S. Nicolau şi nu pot 
să nu evoc aici elevii lui dragi care îl continuă azi. Ce păcat că 
vorbele nu se pot vedea, ați putea să vedeti că, în aceste cuvinte, 

nu sunt doar gândurile mele ci tot ce am moştenit de la cei care 
m-au crescut cu multă dragoste, cu o avere care mi-a rămas şi pe 
care o ofer cu aceeaşi bucurie, pe care am simtit-o când am 
început să înțeleg lumea, acea poveste din casa părinţilor şi buni- 
cilor mei în care nu erau mâţe şi motocei ci era multă lumină şi 
mai ales erau mulţi, mulţi prieteni. Tata e acum sigur aici, umbra 
lui, lângă el, mama, şi abia aşteaptă să vadă ce aţi mai făcut", a 
spus Irina Marin Cajal, subsecretar de stat la Ministerul Culturii în 
deschiderea lucrărilor celui de-al VI-lea Simpozion „Academician 


p 


Nicolae Cajal”şi Conferinţei „Terapii Celulare” organizate de Fun- 
dația „Dan Setlacec” şi dedicate promovării Proiectului ”Speciali- 
zare pentru performanţă, eficacitate şi răspuns în domeniul trans- 
plantului de organe — S.P.E.R.” 

Au salutat manifestarea ambasadorul statului Israel la 
Bucureşti, Dan Ben Eliezer, academicianul Victor Voicu, profesorul 
dr. Irinel Popescu şi preşedintele Academiei Române. Lucrările s-au 
axat pe două teme principale: medicina şi cercetarea translaţională, 
precum şi virusologia şi medicina moleculară. Au fost prezentate 
comunităţii stiințifice medicale rezultatele eforturilor cercetătorilor, 
simpozionul oferind, pe parcursul celor trei zile de desfăşurare, o 


oportunitate importantă de cooperare şi interacţiune. 

Omul numit speranţă 


A 


„Asta este munca chirurgului. Nu poti să-ți închizi biroul şi 


IOAN LASCĂR, 
şeful Clinicii de Chirurgie Plastică şi Micro- 
chirurgie Reconstructivă a Spitalului Clinic 

de Urgenţă “Floreasca” din Bucureşti. 


să pleci. Sunt problemele specifice profesiunii care te ţin în priză 
cel puţin în primele zile ale concediului. S-a întâmplat destul de 
des să nu pot pleca în concediu din cauză că au apărut cazuri 
care au reclamat prezenţa mea.” 


Meritul creării şcolii româneşti de chirurgie plastică repa- 
ratorie îi revine profesorului Agrippa lonescu, format între anii 
1952-1958 în Şcoala de Traumatologie practică a războiului din 
Corea, dar şi la marea Şcoală Rusă de Chirurgie Plastică din 
Leningrad. Profesorul Agrippa lonescu dezvoltă specialitatea prin 
rezultatele lui dar şi ale celor formaţi în clinica sa. Are multe con- 
tribuţii originale şi intervenţii cum ar fi: traumatologie, acci- 

dente colective cu politraumatisme tratate conform protoco- 
lului propriu, toate tipurile de arsuri (termice, chimice, electrice) 
dar şi sechelele lor. Încă din 1958 introduce transfuzia integrală 
de sânge în reanimarea arsului extensiv, homogrefe temporare 
de piele în tratamentul arsului extensiv post excizie sau detersie 
escară de arsură, în scop de reechilibrare şi salvare a vieţii. Pro- 
fesorul Agrippa lonescu dezvoltă pentru prima dată la noi do- 
menii cum ar fi chirurgia mâinii, reconstrucţii de perete abdo- 
minal, reconstrucţii sau crearea de organe genitale externe, mas- 
culine şi feminine, chirurgia estetică şi multe alte domenii. 

Ca descendent şi continuator al şcolii profesorului Agrippa 
lonescu, dr. loan Lascăr introduce, în 1986, operaţiile micro- 
chirurgicale şi dezvoltă specialitatea de chirurgie plastică şi micro- 
chirurgie reconstructivă în Spitalul Clinic de Urgenţă Floreasca. 
Practică microchirurgia reconstructivă şi autotransplantul de seg- 
mente de membre, de țesuturi compuse. Prin personalitatea sa, are 
un rol esenţial în strategia specialității de chirurgie plastică re- 
constructivă, impunându-şi punctul de vedere după anul 1990. 
Introduce şi dezvoltă, în România, tratamentul modern al trans- 
sexualismului. 

Prof. dr. loan Lascăr conduce, de mulţi ani de zile, secția de 
Chirurgie Plastică şi Microchirurgie Reconstructivă a Spitalului de 
Urgenţă din Bucureşti. Este cel mai cunoscut specialist roman în 
domeniu, având la activ circa 35.000 de pacienţi operați. A reuşit să 
îi redea zâmbetul unei tinere care se născuse cu o paralizie pe 
jumătate de faţă (operaţie care a durat aproape 10 ore). A condus 
echipa internaţională formată din medici români şi americani care a 
operat tumora gigant de 70 kg., caz unic în lume prin raportul de 
greutate între tumoră şi pacient (2/1) — caz mediatizat la nivel 
mondial. Ca preşedinte al Comisiei de Chirurgie Plastică, Micro- 

chirurgie Reconstructivă a Ministerului Sănătăţii reuneşte şi con- 
sultă sistematic membrii Comisiei pe ţară în scopul îmbunătăţirii 
organizatorice a specialității. Este şeful Comisiei Profesionale a Co- 
legiului Medicilor din Bucureşti. Este Prorector al Universităţii de 
Medicină şi Farmacie Carol Davila. 

Se numără printre cei mai valoroşi medici români la ora 
actuală, contribuţia lui la salvarea atâtor vieţi fiind covârşitoare. 
Ai spune că Dumnezeu l-a binecuvântat pe acest om, atât de cald, 
mereu zâmbitor şi atât de iubitor de armonii: muzica marilor 
clasici îl însoţeşte pretutindeni şi îl inspiră ca şi armonia picturilor 
abstracte ale fiului său care, în acelaşi timp, îi creează starea 
necesară concentrării asupra cazurilor atât de complicate care i 
se prezintă. Chirurgul cu mâini de pianist devine, astfel, limanul 
numit speranţă al celor aflaţi în marea cumpănă a vieţii. 


Ce vă doriţi cel mai mult, domnule profesor? 

Mi-ar plăcea să nu-i dezamăgesc pe înaintaşi. Asta în- 
seamnă părinţii mei, familia mea la care ţin foarte mult, pe cei 
care m-au format. Cel mai mult ţin la profesorul Agrippa lonescu, 
îndrumătorul meu în specialitate. El este magistrul meu, el mi-a 
deschis acest orizont, m-a stimulat şi mi-a creat condiţiile pentru 
a putea să mă dezvolt. Şi mi-ar face plăcere să mă pot considera 
un adevărat urmaş al lui. 


Aveţi o listă atât de bogată de realizări, aţi readus atâtea 
trupuri inerte la viaţă, aţi redat zâmbetul şi speranţa atâtor 
familii... Care a fost ideea care v-a călăuzit în viaţă? 

Am o listă de operaţii impresionantă. Am aproape 35 000 de 
oameni operați. Cu astfel de cifre puţini oameni se pot lăuda, ca să 
zic aşa. Şi asta înseamnă muncă de dimineaţa până noaptea. Faptul 

că am însumat atât de multe intervenţii se datorează şi privilegiului 
de a lucra într-un spital ca acesta, Spitalul de Urgenţă unde pato- 
logia este extrem de amplă, extrem de variată şi este un loc unde 
specialitatea mea este chiar fundamentală, aşa că eu consider că nu 
m-am înşelat atunci când am ales să plec de la profesorul meu, de la 
magistrul meu şi să întemeiez cel de-al doilea serviciu de chirurgie 
plastică din ţară în acest spital. E un loc în care şi elevii mei, rezi- 
denţii mei se pot pregăti corespunzător, probabil că acesta este şi 
elementul de atractivitate. Cam un sfert din specialiştii în chirurgie 
plastică reparatorie lucrează în Spitalul de Urgenţă. Activează aici 
medici cu experiență bogată, medici cu experienţă medie şi medici 
în curs de formare, rezidenţi. Şi din ţară şi din străinătate. 


Care este elementul de noutate care caracterizează 
activi-tatea Spitalului de Urgenţă Floreasca, domnule profesor? 

Aici în clinica Spitalului de Urgenţă, elementul care domină 
prezentul şi viitorul imediat este punerea în funcţiune a primei 
unități moderne de îngrijire a arşilor grav din România. Ceea ce 
vedeți aici, acoperişul acesta curb din faţa noastră reprezintă 
supraetajarea corpului de clădire din zona urgenţei, primiri, terapie 
intensivă şi bloc operator pentru urgente, este, aşadar, o extensie 
pe verticală a acestui corp operator de clădire unde va funcţiona 
unitatea de arşi după parametrii de exigenţă actuali şi indicatorii de 
calitate care trebuie să domine tipul acesta de activitate în prezent. 
De asemenea, va funcţiona aici şi prima unitate modernă de 
chirurgia mâinii şi transplant de mână, avem acest proiect aprobat 
de Agenţia Naţională de Transplant. Este un proiect în curs de 
realizare şi aşteptăm ca momentul oportun să apară, să avem o 
compatibilitate între un donator şi un receptor şi să putem face şi 
transplant de mână. 

Ascultați muzică clasică şi în timpul operaţiilor, peste tot? 

Da, acesta e numitorul comun al activităţii mele, de dimi- 
neața până seara. Şi la consultaţii şi în zona de operaţii şi la 
Clinica de Urgenţă şi la clinica privată, regimul sonor este acelaşi: 
Mozart, Vivaldi, Grieg... 


Aţi studiat vreun instrument? 
Nu, sunt armonii necesare, este doar o plăcere nativă aş 
spune. 


Cum armonizaţi activitatea de aici cu cea de la clinica 
privată? Cum reuşiți să răspundeți atâtor solicitări? Cum îmbinaţi 
cele două tipuri de activităţi, cea de la spital şi cea de la clinică? 

Spitalul de Urgenţă este o unitate cu un profil cu totul 
particular, consider că este o entitate unică în România, este un 
spital de eşalon superior, după părerea mea şi nu numai a mea. 
Din experienţa mea de chirurg plastician, care înseamnă mai 
mult de 25 de ani petrecuți în Spitalul de Urgenţă, consider că, 
practic, acesta este ultimul nivel la care poţi trata un pacient cu 
probleme complexe, multidisciplinare, în special pe probleme de 
traumatologie, dar nu numai. Cazurile complexe pot fi rezolvate 
oportun, la nivel de maximă competenţă în acest spital. Practic, 
nu ai unde să mai îndrumi bolnavii la un alt for de competenţă 
superioară plecând de la ceea ce se face în acest spital. Eu nu îmi 
amintesc să fi trimis un pacient în altă parte pentru că, efectiv, 
nu mai ai unde. Cu mijloacele de aici, care, din fericire, sunt 
consistente, mă refer la baza materială şi la dotarea tehnică, la 
nivelul tehnologic care este corespunzător şi compatibil cu obiec- 
tivele pe care şi le propune acest spital şi cu sarcina care îi revine 
în cadrul structurii sanitare din ţara noastră, rezolvăm cele mai 

grave cazuri din aria noastră de competenţe... Deci, plecând de la 
acest element, sigur că clinica privată este o instituţie mai con- 
fortabilă, dacă vreţi. Spre deosebire de un serviciu privat, aici, în 
spital, nu-ţi poţi permite să selectezi pacienţii, au venit din stradă 
sau au fost aduşi după un accident de circulaţie sau de muncă, 
sau sunt trimişi de la un alt spital, judeţean sau municipal, nu 
contează nivelul, pot veni de la oricare alt spital. Aici, pacienţii nu 
poţi să-i selecţionezi. Ei vin cu probleme complexe, ştii că este, 
de multe ori, ultima şansă pentru astfel de pacienţi şi trebuie să 
aloci mijloacele materiale corespunzătoare şi să mobilizezi factorul 
uman pentru a-i da şansa maximă de supravieţuire. 


Ce înseamnă serviciul în domeniul privat, pentru dumnea- 
voastră? Cum abordaţi cele două ipostaze profesionale? 

Într-un serviciu privat, pacienţii sunt selecționați. Acolo 
există criterii riguroase de selecţie, sunt primiţi doar acei pacienţi 
care sunt armonizaţi cu nivelul tehnologic, cu nivelul de com- 
petenţă şi cu nivelul de îngrijire pe care îl oferă acest serviciu. Eu 
m-am străduit să realizez o clinică având un nivel maxim de 
dotare dar şi posibilitatea de a aborda cazuri de o complexitate 
nelimitată. Este partea mai plăcută, mai confortabilă a activităţii 
mele, este partea a doua a programului cotidian. Aici, în Spitalul 
de Urgenţă se lucrează sub presiune continuă, în regim de foc 
continuu. Aici nu există sâmbătă, nu există duminică, nu există 
Crăciun, Paşte, Anul Nou, revelion, totul se desfăşoară la aceiaşi 
parametri de exigenţă, de calitate, de solicitudine pentru pa- 
cient. Nu poți să discriminezi un pacient care vine de revelion, să-i 
dai mai puţine şanse decât unui pacient care vine într-o zi 
obişnuită de lucru. Într-un serviciu privat, însă, totul este progra- 
mat, este anticipat, ştii cum să-ţi dozezi gradul de dificultate al 

intervențiilor chirurgicale în funcţie de celelalte elemente din 
programul cotidian. Acestea sunt diferenţele notabile între un 
astfel de serviciu şi un serviciu privat în care îţi poți desfăşura 
activitatea la un nivel de presiune mai scăzut decât într-un spital 
de urgenţă. Ca să nu mai punem la socoteală şi avantajele pentru 
pacient, confortul, solicitudinea, condiţiile hoteliere, comunica- 
rea pacient-personal şi condiţiile de bloc operator, toate se fac 
într-un regim mai confortabil. În clinica privată serviciul a fost 
rezervat în special intervențiilor din zona chirurgiei estetice. Un 
serviciu privat care să se adreseze segmentului chirurgiei estetice 
reprezintă situaţia ideală pentru acest tip de structură sanitară 
iar cheltuielile pentru acest tip de intervenţie nu sunt acoperite 
de asigurările de sănătate în nici o ţară din lume. 


Este chirurgia estetică un fel de artă? 
Este o artă, se ocupă de modelarea trupului uman, îl înfru- 
musețează. 


Mai aveţi artişti în familie... Fiul dumneavoastră... 
Fiul meu este pictor şi sculptor. ÎI moşteneşte pe tatăl meu 
care a fost preot şi care era, de asemenea, un sculptor pasionat. 


Profesorul Lascăr mai are vacanţă? 

Sunt de ieri în concediu. leri am avut pacient operat de 
urgenţă, azi a venit un pacient de la Galaţi, mai sunt şi alți pacienţi 
operaţi pe care trebuie să-i văd. Asta este munca chirurgului. Nu 
poţi să-ţi închizi biroul şi să pleci. Sunt problemele specifice pro- 
fesiunii care te ţin în priză cel puţin în primele zile ale conce- 
diului. S-a întâmplat destul de des să nu pot pleca în concediu din 
cauză că au apărut cazuri care au reclamat prezența mea. 

Nu vă întreb unde plecați. Vă întreb ce țară v-aţi dori să 
vedeți... 

Deşi am numeroase invitații, nu am ajuns încă în Israel... 
Îmi doresc să cunosc Israelul ca turist dar şi ca profesionist. Ştiu 
că acolo se practică o medicină de cel mai înalt nivel şi ca dotare 
şi ca nivel de competenţă şi că ţara are o structură sanitară 
foarte bine pusă la punct. Este extrem de important să ai se- 
curizat drumul pe care-l parcurge un pacient de la prezentarea la 
consultaţie până la toate fazele intervenţionale şi de tratament. 
O ţară plină de istorie şi de frumuseți pe care tare mult mi-aş 
dori să le văd... 


CRONICA ROMANA, 2008 


244 


Mircea Popescu: „Cel mai mare ucigaş 
rămâne microbul, nu războaiele” 


Mircea Constantin Popescu, 
om de ştiinţă româno-american, 
autor a peste 100 de publicaţii 
ştiinţifice şi patente în domeniul 
microbiologiei, imunologiei, vac- 
cinurilor şi medicamentelor, pio- 
nier în cel al biotechnologiei in- 
dustriale în SUA, profesor la Uni- 
versitatea din Illinois, colabora- 
tor al unor institute americane de 
prestigiu în domeniul cancerului 


şi în industria farmaceutică, fon- 
dator şi preşedinte al primei companii de biotehnologie a statului 
New Jersey, dedicată producerii vaccinurilor anticancer. 


Sunteţi din nou în România. Ce v-a adus, de data asta, în 
ţară, domnule profesor? 

Multe evenimente. Am primit, iată, titlul de cetățean de 
onoare al oraşului meu natal, Slobozia. Înainte de ceremonia de la 
Slobozia, am avut contacte cu instituții româneşti pentru a construi 
o relație româno-americană în domeniul imunologiei. La simpo- 
zionul „Nicolae Cajal” mi-am adus omagiul, prin contribuţia mea, 
marelui profesor. Revin şi, din ce în ce mai mult, mă implic în ceea 
ce se întâmplă în ţară. Sunt nu doar un om de ştiinţă, dar şi un om 

de cultură, ca mulți români din SUA, deoarece cred că ştiinţa face 
parte integrantă din cultura umanităţii. Revin la izvoare; România 
este o Alma Mater la care te întorci oricât de departe ai pleca. 


Ce vă preocupă în prezent, domnule profesor? 

În mod deosebit, posibilitatea de a găsi o a patra modalitate 
de tratament al cancerului. Cele trei modalităţi folosite până acum 
sunt chirurgia, radioterapia, chimioterapia. Consecințele lor sunt 
foarte toxice (în cazul radioterapiei şi chimioterapiei). A patra 
modalitate, care devine din ce în ce mai importantă, este trata- 
mentul biologic: anticorpii monoclonali, interferonul, vaccinurile şi 
tratamentele cu celule stem şi celule activate, antrenate să atace 
procesul canceros. Tratamentele biologice sunt importante pentru 
că, în general, sunt mult mai puţin toxice şi sunt specifice: nu atacă 
întregul organism, ca în cazul chimioterapiei, ci atacă în mod specific 
celulele şi procesele canceroase. 


Ce v-a atras spre acest domeniu de elecție? 

Am fost fascinat de ideea aceasta, a tratării cancerului, din 
două motive: în primul rând, tatăl meu, bunica mea şi alţi 
membri ai familiei au murit de cancer şi nu i-am putut salva. A 
doua rațiune: cancerul ar fi o boală virală, idee foarte răspândită 
şi credibilă în anii '60. Am intrat la Institutul de Virusologie, unde 
mi-am făcut doctoratul, mi-am întâlnit maeştrii, am fost apreciat 
şi de acolo am plecat mai departe. Până în '73 am lucrat în 
România, cu o scurtă perioadă de training postdoctoral în Israel, 
la Hadasa Medical School din Ierusalim, şi apoi am plecat şi mi-am 
dezvoltat cercetările, mai întâi în Germania, apoi în SUA. Drumul 
meu „spre Cythera” nu a fost pe un vas luxos, ci a fost unul 
foarte sinuos şi complicat. 

Cum aţi ajuns în America? 

În America am fost invitat să lucrez. Şi am fost foarte bine 
primit de către cei care m-au solicitat. Devenisem cunoscut acolo, 
începusem să public mult în revistele americane. M-au invitat ca 
visiting professor, apoi mi-au oferit un post stabil în care am functio- 
nat cinci ani, în Chicago. Un oraş superb arhitectonic, care nu este 
numai chintesenţa Americii (fiind în mijloc, are influenţe atât din 
Est, cât şi din Vest), ci are şi o activitate ştiinţifică şi culturală intensă 
şi foarte mulți imigranţi, inclusiv români foarte valoroşi. Am avut 
onoarea de a-l cunoaşte acolo, chiar pe Mircea Eliade. Am stat de 
vorbă cu el, la catedră: era déjà, destul de obosit şi bolnav, dar a fost 
o plăcere să-i cunosc viziunea extraordinară, să-i împărtăşesc păre- 
rile. L-am cunoscut şi pe Emil Popescu, cel care a avut o contribuţie 
mare în formarea şcolii de hematologie de la noi. El a fost mentorul 
soției mele din România, Adriana Delia Popescu. Mulţi alţi români: 
Marius Teodorescu de la „Cantacuzino”, prof. emerit la Chicago... 
filosofi, oameni de artă, oameni de ştiinţă de la alte institute. 


Care a fost demersul activității dumneavoastră în spațiul 
american? 

Ideea că ştiinţa trebuie să fie în folosul practic al celui care 
suferă a devenit aproape un impuls de nestăvilit. Este raţiunea de a 
fi a companiilor de biotehnologie. Scurtarea procesului ştiinţific 
urmăreşte ca rezultatele să intre cât mai repede în tratamentul 
medical practic. A fost o tentaţie pentru mine, mai ales că singurul 
lucru pe care îl ştiam despre capitalism în anii '80 era... Das Kapital. 
Ideea că o să cunosc puţin mai bine societatea în care trăiam, 
lucrând în sfera medicală, a fost foarte tentantă. Aşa se face că am 
devenit pionier în prima companie de biotehnologie în New Jersey, 
a cincea din lume, profilată pe sisteme medicale. Odată intrat în 

dinamismul vieţii productive n-am mai putut să mă întorc în viața 
academică, deşi am continuat să ţin cursuri timp de cinci ani, făcând 
naveta cu avionul de la Princeton la Chicago, susținând tezele de 
doctorat la care eram advisor. Viaţa într-o companie de biotehno- 
logie este extrem de palpitantă. Lucrurile decurg rapid: sunt inves- 
titori, investiţii, stimulente extraordinar de puternice. Eu plecam să 
ţin cursuri timp de o lună şi, între timp, compania se dubla: 
aparatură nouă, mai mulţi oameni — aşa de repede şi de dinamic a 
fost procesul, mai ales la începuturi. Am colaborat cu multe 
instituţii, farmaceutice şi universitare şi, în primul, rând cu Institutul 
Naţional de Cancer. Acolo, a apărut ideea vaccinurilor anticancer, 
din colaborarea cu doctorul Larry Kwak de la NHI (National Health 
Institute). Larry încerca de mult timp să facă un vaccin împotriva 
limfomului, un cancer al celulelor albe, numite celule B, cele care 
produc anticorpi. Este o boală mortală, în care celulele sunt încă 
dispuse în tumori; când acestea circulă în sânge, e vorba de 
leucemie. El a venit cu o idee originală: pentru că celulele albe 
produc anticorpi şi fiecare tumoră începe dintr-o singură celulă, 
înseamnă că anticorpii celulei-mamă, care creează peste ani o 
tumoră, sunt în fiecare dintre celulele-fiice. Izolând anticorpul din 
aceste tumori, obținem o amprentă, o identitate a acesteia. Creând 
un sistem imunitar care să recunoască amprenta, putem declanşa 
un sistem reactiv imunitar împotriva tumorei. Unul foarte specific, 
aşa cum am mai spus. Numai că acest proces de izolare, amplificare 
şi creare a sistemului imunitar durează foarte mult: cam şase luni de 
zile; practic, deşi foarte palpitant, e greu de aplicat şi foarte scump. 


Care e partea originală a concepţiei dumneavoastră? 
În colaborarea de care am vorbit am creat un nou vaccin, 
bazat pe o idee mai bună. De ce să nu fac eu o celulă canceroasă 

care să semene cu o bacterie sau cu un virus? Sistemul imunitar 
s-a dezvoltat, în cursul evoluţiei, ca un sistem care să apere 
macroorganismul împotriva virusurilor şi bacteriilor. Dacă celulele 
tumorale ar fi asemănătoare bacteriilor, ne-am adresa mai bine 
sistemului imunitar în capacitatea lui de a apăra organismul nu 
doar împotriva microbilor, ci şi împotriva celulelor canceroase. La 
această idee am adăugat ceva şi mai original: celula aceasta arti- 
ficială, canceroasă, de dimensiunea unui microb, să fie încărcată 
cu hormoni imunitari (interleukine), în aşa fel încât, atunci când 
injectăm miliardele de celule-microbi făcute de noi cu amprenta 
celulelor canceroase, acestea să poarte cu ele şi stimulentele 
necesare declanşării unei reacţii imunitare puternice împotriva 
cancerului. Ideea aceasta, a unui vaccin care să fie în acelaşi timp 
un sistem de transport al medicamentelor necesare (hormonii 
imunitari), este o idee originală care a fost concepută de noi, 
publicată în reviste de specialitate, susținută de majoritatea spe- 
cialiştilor şi testată chiar pe om. Între timp, vaccinul acesta, reali- 
zat cu ani în urmă, a ajuns să fie verificat în stadiul 3 — ultimul 
stadiu înainte de lansarea pe piaţă —, iar rezultatele clinice au 
fost considerate în 2009, în “Wall Street Journal” şi în “Time”, 
una dintre primele zece mari descoperiri importante în medicină. 
Deci domeniul în care activez este unul nou şi din ce în ce mai 
important. Ani de zile am fost preşedintele unei companii cana- 
diene în SUA care se ocupa cu cercetarea şi dezvoltarea mai 
multor vaccinuri. Unul dintre ele, realizat pentru terapia can- 
cerului de plămâni, este acum achiziționat pentru producţie de 
compania Merck şi se află în stadiul 3, ca şi cel inițiat de colabo- 
ratorul meu Larry Kwak. Mai avem 9 noi vaccinuri terapeutice pe 
care le-am dezvoltat cu Institutul Naţional de Cancer şi le-am 
preconizat ca vaccinuri generale, pentru orice fel de cancer. Pro- 

blema este că, pentru a fi aprobate (legislaţia de dezvoltare a 
unui medicament în SUA e foarte rigidă), trebuie să demonstrezi 
eficacitatea vaccinului într-o anumită indicație. Pentru demons- 
trarea eficacităţii acestora, noi ne-am concentrat pe bolile hema- 
tologice: limfomul şi leucemia. Odată demonstrată eficacitatea 
lor, aplicarea spre alte forme de cancer este mai uşoară. În cazul 
vaccinului preluat de Merck pentru cancerul pulmonar ne-am 
axat pe carcinomul pulmonar pentru că, în perioada experi- 
mentală, vaccinul s-a dovedit cel mai eficient pentru acest tip de 
boală. 


Care este cel mai mare duşman al vieţii, domnule pro- 
fesor? 

Cel mai mare ucigaş rămâne microbul, nu războaiele. Ştim 
asta din Primul Război Mondial, când virusul gripal a omorât de şase 
ori mai mulţi oameni decât armele. Chiar şi astăzi, malaria omoară 
aproximativ două milioane de oameni anual. Există şi bolile noi; 
omenirea, în expansiune, intră mereu în conflict cu microbii, iar 
densitatea crescută a populaţiei favorizează răspândirea acestora. 
Tratamentele cu antibiotice, uneori nesăbuite sau mai puţin nece- 
sare, creează un mediu la care microbii se adaptează şi devin 
rezistenți. Cazurile de microbi rezistenți se înmulţesc. 


Alţi duşmani nevăzuţi? 

Omenirea este expusă şi la virusurile noi. Virusul gripal se 
combină şi se recombină, trecând de la oameni la animale, 
generând noi tulpini la care omenirea nu e imună, cu rezultate 
posibil dezastruase. S-a crezut că virusul H1N1 e un asemenea caz, 
dezastruos, dar combinaţia nu este atât de patogenă — e chiar o 
afecțiune blândă. Vaccinul H1N1, cel puţin în cazul vaccinurilor de la 

Institutul „Cantacuzino”, este produs exact la fel ca şi vaccinul 
trivalent anual, având aceleaşi beneficii şi aceleaşi riscuri. Evident, 
nu e cazul să lăsăm garda jos. Omenirea este încă sub spectrul unui 
atac microbian de proporţii mari; tot aşa cum România se aşteaptă 
la un cutremur, biologii se aşteaptă la o agresiune masivă din partea 
unui microb sau al altuia. 


Spuneaţi că ştiinţa este parte integrantă a culturii... 

Am prieteni oameni de ştiinţă, iubitori de artă, literați, pro- 
fesori, şefi de catedre universitare. E un mediu intelectual foarte 
dinamic în Princeton. Am prieteni care sunt pianişti şi mă invită la 
concerte. Am un prieten, iubitor de operă, care este foarte cunoscut 
acolo. Am prieteni sculptori (sculptorul Mateescu, foarte cunoscut 
în SUA). În Princeton e un teatru unde se „verifică” majoritatea pie- 
selor în drum spre Broadway. Se spune că la Princeton, dacă arunci 


în sus o monedă, va cădea înapoi pe capul unui doctor în Ştiinţe. 


Ce vă doriţi cel mai mult, domnule profesor? 

Am o casă cu o grădină, îmi place să simt pământul în 
mâini şi să-l cultiv. Îmi cultiv grădina, în sens voltairian, cu cre- 
dinţă şi dragoste. Am o bicicletă cu care merg zeci de kilometri 
pe săptămână, uneori 30 într-o zi. Cred că o minte sănătoasă se 
dezvoltă într-un corp sănătos şi cred, de asemenea, că ştiinţa 
este o parte importantă a culturii, lucru pe care aş vrea să-l 
înțeleagă şi cei care planifică strategiile culturale româneşti în 
străinătate. Sunt un om de ştiinţă şi cultură născut în solul fertil 
al României şi-mi doresc ca, prin tot ceea ce fac, să arăt lumii că, 
parafrazând vorba cronicarului, nasc şi în România oameni... 


CLIPA, iunie 2010 

Opinii fără anestezie 


„Acum 10-12 ani mai credeam că statutul de specialist este 
suficient pentru a te face auzit. Acum îmi dau seama că, fără 
implicare politică, este greu, chiar imposibil.” 

(prof. dr. |. Sinescu) 


Prof. dr. loanel C. Sinescu este şeful Clinicii de Chirurgie 
Urologică şi Transplant Renal din Spitalul Clinic Fundeni. Născut la 8 
decembrie 1951 la laşi, a absolvit, în 1975, Institutul Medico-Militar 
şi s-a specializat, începând din 1984, în transplant renal (chirurgie 
sub microscop operator) în SUA, la UCLA (Los Angeles, California), 
Louisville (Kentucky) şi New York. Ulterior a urmat stagii de specia- 
lizare în tehnici de abordare modernă a aparatului urinar, la 
Hamburg şi Munchen (endourologie şi litotriție extracorporală) şi 
apoi alte stagii de specializare în transplant renal la Tel Aviv, Paris, 
Cleveland si Louisville. Este discipol si succesor al renumitului 

profesor si academician Eugen Proca. Este preşedinte al Societăţii 
Române de Urologie şi membru în numeroase societăţi internațio- 
nale de urologie. Are o activitate publicistică impresionantă şi a 
coordonat impunătorul Tratat de urologie în patru volume, recent 
apărut la Editura Medicală. 


Asociaţia Română de Urologie şi Editura Medicală au lansat, 
în data de 12 iunie, un impresionant „Tratat de urologie”, la redac- 
tarea căruia, sub îndrumarea dumneavoastră, domnule profesor, 
au participat mai mult de o sută de urologi din România. Cui se 
adresează această vastă operă colectivă? 

Tratatul se adresează, întâi de toate, urologilor şi, în special, 
celor care încep rezidenţiatul, tinerilor specialişti şi chiar celor cu 
experienţă, pentru că educaţia medicală a unui specialist continuă 
pe tot parcursul vieţii profesionale. Acest „Tratat de Urologie” cu- 
prinde patru volume care însumează 3600 pagini de text medical 
alături de o bibliografie extrem de bogată şi o iconografie extrem de 
valoroasă şi sugestivă, adiacentă noţiunilor medicale a căror valoare 
ştiinţifică creşte, iar informaţiile sunt de ultimă oră, bazate pe evi- 
dente ştiinţifice de nivel ridicat. Textul dublat de imagine se imprimă 
mai bine în memoria vizuală, iar noţiunile de specialitate devin mai 
clare, sunt mai uşor de reținut de către cititorii interesaţi. Tumorile 
tubului digestiv care interesează sistemul urinar sunt mai bine şi mai 
clar reprezentate astfel. 


Cum contribuie Tratatul la formarea urologilor români? 

Vă dau doar un exemplu: un urolog care nu ştie şi chirurgie 
ginecologică, nu este un specialist complet, el trebuie să se for- 
meze în întreaga patologie a aparatului urinar, şi mă refer aici în 
special la cancer. 

Ce face din Clinica de Chirurgie Urologică un centru de 
excelență? 

Această clinică etalon, aş spune, a urologiei româneşti, Clinica 
de Chirurgie Urologică de la Fundeni acoperă o patologie extrem de 
complexă, care cuprinde toate cele 12 subspecialităţi ale urologiei, 
de la endourologie la urologia oncologică şi reconstructivă şi până la 
transplantul renal. Centrul de transplant renal este unul dintre cele 
mai mari din Europa, apreciat de Asociaţia Europeană de Urologie 
ca un Centru de Excelenţă. Aici se efectuează mai mult de 100 de 
transplanturi pe an şi, după 11 ani de activitate, rata de funcționare 
a rinichilor, în timp, este de peste 83%, procentaj ce depăşeşte 
rezultatele centrelor europene cu experiență. De la înființare, din 
iunie 1997, în Centrul de Chirurgie Urologică, Dializă şi Transplant 
Renal au fost efectuate circa 900 de transplanturi renale, din care 51 
la copii, cu rinichi recoltaţi de la donatori în viaţă şi de la donatori 
aflaţi în moarte cerebrală. Este o situaţie care ne situează printre 
centrele cele mai bune, având în vedere că avem şi oameni dedicați 
numai acestei activități. 


Aţi continuat şi ați dezvoltat opera teoretică şi practică 
a marelui dumneavoastră mentor, pe care îl amintiţi de fie- 
care dată, când vorbiţi despre centru: academicianul Eugeniu 
Proca. 

Profesorul Proca a reprezentat, pentru mine, o şcoală şi 
mi-a deschis calea spre acest domeniu de vârf al medicinei: 
transplantul. Când am terminat eu internatul, prin anii '79-'80, se 
vorbea despre iminenţa efectuării primului transplant renal în 
această clinică. Acesta a şi fost realizat, în 1980, de fostul şef al 
clinicii: acad. Eugeniu Proca, demn urmaş al profesorilor Herescu 
şi Hortolomei, elev al prof. Burghele, cel care, în 1989, a re- 

înființat Societatea Română de Urologie (anulată în 1945), al 
cărui preşedinte a fost până în aprilie 1999 şi care a reînfiinţat 
Revista română de urologie. 

În 1984, profesorul Proca m-a trimis la o specializare în SUA 
unde am învăţat să operez sub microscop, ajutându-mă astfel să 
deschid, în România, un nou domeniu. M-am specializat în Califor- 
nia, la UCLA şi apoi în Louisville, Kentucky. Eram acolo în anul Jocu- 
rilor Olimpice de la Los Angeles, când blocul comunist, cu excepţia 
României, le boicota. Faptul că România participa la Olimpiadă, mi-a 
adus un plus de simpatie din partea americanilor. Mi-am făcut o 
mulţime de prieteni acolo şi am şi revenit după '89 acolo unde 
învăţasem chirurgia microscopică şi realizarea transplantului de 
rinichi de la donatori în viaţă sau aflaţi în moarte cerebrală. Şi aşa, 
am contribuit la elaborarea unei legi care este o mixtură între legea 
americană şi cea franceză, cea a transplantării organelor de la 
donatori în moarte cerebrală, lege promulgată în 1998. 

Îi datorez enorm profesorului meu, acad. Proca şi aş vrea 
să mențţionez, tot aici, modelul uman şi comportamental care a 
fost, pentru mine şi pentru toată generaţia mea de medici, aca- 
demicianul Nicolae Cajal. 


Care este problema cea mai gravă în patologia cu care vă 
confruntaţi? 

Cancerul de prostată. Numărul unu ca incidenţă în patolo- 
gia umană. În privinţa mortalităţii, îşi dispută primul loc cu can- 
cerul pulmonar. 


Care este principala cauză a cancerului de prostată? 
Este una, fără îndoială, hormonală. Cu cât un bărbat este 
mai viril, cu atât mai mult are neşansa, ca după o anumită vârstă, 

să facă un cancer de prostată. Există şi cauze de ordin genetic — 
în familii unde predispoziția se transmite pe linie masculină, dar, 
în principiu, condiționarea este hormonală. Cheia de bază a tra- 
tamentului este supresia hormonilor androgeni sau introducerea 
unor hormoni antagonişti. 


Poate fi descoperit cancerul de prostată în stadii incipiente? 

Aş vrea să remarc faptul că programul acesta naţional de 
analize este un început foarte bun. Dar acest început trebuie să 
continue, adăugând unele investigaţii care sunt indispensabile. 
Dacă avem dreptul la sănătate aşa cum este prevăzut în Consti- 
tuție, trebuie să ajungem la investigaţiile minimale obligatorii. 
Cancerul de prostată se poate diagnostica şi trebuie diagnosticat. 
Este vorba de o analiză a unui antigen specific prostatic, care, din 
fericire, are un marker tumoral uşor abordabil şi detectabil în 
sânge: antigenul specific prostatic, aşa-numitul PSA, care, dozat 
la fiecare bărbat trecut de 45 de ani, ar trebui efectuat măcar o 
dată pe an. Sunt nişte standarde, în funcţie de vârstă şi de 
dimensiunea prostatei — determinate ecografic — care indică pro- 
babilitatea sau certitudinea unui cancer de prostată, certitudinea 
neobţinându-se doar prin dozarea biochimică sau imunologică a 
acestui marker tumoral, ci şi prin examenul histologic efectuat fie 
prin punctie, prin biopsie prostatică, fie prin rezecția prostatei la 
endoscopie dacă se impune aşa ceva. În orice caz, se recurge şi la 
studierea prin microscop a țesutului prostatic. 

Printr-o politică de sănătate corectă, coerent condusă şi 
susținută, idealul este să descoperim cancerul de prostată într-un 
stadiu localizat. PSA-ul nu este o analiză obligatorie în România 
pentru că România nu a ajuns încă la nişte standarde minimale la 
nivel european. 

Este, PSA-ul, o analiză scumpă? 

Nu este o analiză scumpă, iar şansele de a descoperi acest 
tip de cancer în stadii incipiente, perfect vindecabile, sunt mari. 

Conform Asociaţiei Europene de Urologie şi conform tuturor 
protocoalelor din ţările europene, antigenul specific prostatic 
trebuie să intre obligatoriu în acea baterie minimă de teste pe 
care să le asigure Casa Naţională de Asigurări de Sănătate făcând, 
dacă vreţi, ceea ce este civilizat şi normal, medicina omului sănă- 
tos. Să încerci să descoperi leziuni într-un stadiu incipient. Dacă 
se constată că are PSA-ul mare, aceasta declanşează seria de 
investigaţii şi se ajunge la concluzia că are cancer de prostată 
intracapsular. Acesta se tratează curativ şi cu mari şanse de 
reuşită. Dacă vrem să avem o populaţie sănătoasă, trebuie să 
introducem aceste teste obligatorii. Este mult mai ieftin să de- 
pistezi anumite afecțiuni într-un stadiu incipient, suferința este 
minimală, evităm consecinţele grave ale necunoaşterii evoluţiei bolii 
al cărui tratament, în stadii avansate, costă enorm. Este o problemă 
mare, atât pentru pacienţi care, aflați în stadii mai grave, suferă 
cumplit, cât şi pentru familie şi pentru societate. Ar fi foarte impor- 
tant ca acest fel de cancer să fie depistat într-un stadiu precoce 
pentru a putea fi tratat cu rezultate bune. 

La fel de importante sunt şi acele mamografii pentru des- 
coperirea cancerului mamar şi acea citologie Papanicolau pentru 
descoperirea cancerului de col uterin. Sunt nişte politici de sănă- 
tate de o importanţă extraordinară. Nu aş vrea să vedeţi ce 
înseamnă o pacientă care a fost surprinsă cu cancer de col uterin 
avansat care nu mai răspunde la radioterapie, la care apar fistule 
între vezica urinară, vagin şi rect, unde apar extensii ale tumorii 
şi care se chinuie cumplit, ani de zile, într-o stare biologică de 
neimaginat pentru că nu a avut şansa să fie descoperită într-un 

stadiu precoce în care tratamentul aplicat ar fi putut duce la 
vindecare. Am făcut o mulțime de materiale şi cereri pentru a 
introduce aceste teste pentru depistarea cancerului de prostată 
şi până acum am obţinut doar promisiuni. 


Cum se tratează cancerul de prostată? 

Dacă este vorba de un cancer de prostată localizat, fie 
recurgem la operaţia clasică, fie intervenţia se face laparoscopic, 
fie, mai nou, acum şi foarte în vogă în SUA este prostectomia 
radicală robotică. În afară acestor tipuri de prostatectomii mai 
există şi posibilitatea de a trata definitiv cancerul de prostată 
intracapsular introducând nişte „seminţe” radioactive după un 
program stabilit de un computer în funcţie de topografia can- 
cerului de prostată, metodă numită brahiterapie. Este o metodă 
pe care am introdus-o în ţară în urmă cu doi ani şi avem deja mai 
mult de 120 de intervenții de acest gen cu rezultate excelente. 


Dar dacă este vorba de un cancer extins? 

Dacă nu surprindem cancerul de prostată strict localizat şi 
îl surprindem extins, extracapsular, deci extraprostatic, atunci 
toate tratamentele noastre cuprind operaţii paleative: fie în- 
cercăm cu hormoni antiandrogeni inhibând hipofiza şi, în con- 
secinţă, testiculul de a secreta testosteron, fie efectiv scoțând 
testiculele, încercăm să-i scădem stadiul, pentru că acest cancer 
este hormono-sensibil şi hormono-dependent. S-ar putea ca la 
acei bolnavi la care extensia extracapsulară este mică, să consta- 
tăm că, după o jumătate de an de tratamente hormonale, can- 
cerul s-a retras şi este intracapsular şi atunci poate beneficia de 
tratament curativ. Tratamentul hormonal rămâne, în acest caz, o 
verigă de bază, la care se adaugă radioterapia. 

În alte situaţii, cancerul se extinde, iar, în stadii tardive 
poate da metastaze osoase şi pulmonare. Pentru întârzierea 
apariției metastazelor se folosesc metode combinate, hormono- 
terapie, radioterapie, chimioterapie, iar când acestea apar, se ur- 
măreşte ca evoluţia lor să fie mai lentă prin mijloace de tra- 
tament combinate. 


Când şi în ce patologie recurgeți la operaţia reconstructivă? 

Când constatăm, la vezica urinară, care este localizarea 
predilectă pentru o tumoră de tip uroterial, tumori extrem de 
frecvente şi foarte adesea infiltrative. Aceasta înseamnă că, tu- 
morile vezicale superficiale se dezvoltă din interior. Când ob- 
servăm în vezică nişte excrescenţe în interior ca o fragă, ca o 
mură, ca o căpşună sau mai mari. Uneori acestea sunt moi, sunt 
superficiale şi pot fi rezecate endoscopic pe cale transuretrală, 
dar atunci când aceste tumori sunt mai extinse, operaţia, din 
păcate, nu mai poate fi conservatoare şi constă în scoaterea 
vezicii urinare. Aceasta este o operaţie urologică de mare am- 
ploare şi atrage după sine o derivație urinară pentru că scoțând 
acest rezervor, urina trebuie să ducă undeva iar noi am făcut 
pentru prima dată în ţară o bancă de vezici de substituție. 
Vezicile urinare pe care le scoatem le înlocuim cu vezici făcute 
din segmente de tub digestiv, fie ileon, fie colon, colon as- 
cendent sau colon stâng. Avem sute de astfel de intervenţii iar 
rezultatele oncologice la distanţă, în timp, sunt excelente. 
Aceasta este o patologie grea şi nu poate fi abordată în oricare 
centru. Rata de supraviețuire este mare atâta vreme cât res- 
pectăm, obligatoriu, nişte protocoale de diagnostic şi de tra- 
tament. Vreau să vă spun că noi putem să imaginăm fel de fel de 
tehnici. Fiecare bolnav este un unicat iar patologia lui este, de 

asemenea, individualizată. Sunt nişte standarde pe care, respec- 
tându-le, în operația reconstructivă a vezicii urinare, de exemplu, 
rezultatele sunt foarte bune. 


Se poate efectua transplant renal în cazul existenţei unui 
cancer? 

Am făcut transplanturi la copii, transplanturi la pacienţi 
care îşi pierduseră aparatul urinar în urma unor forme de cancer. 
Pentru un pacient care a avut un cancer ai nevoie de cel puţin 
doi ani ca să vezi dacă nu există recidivă. Imunosupresoarele care 
se administrează după un transplant scad imunitatea şi atunci 
cancerul înfloreşte. Am avut paciente cu operaţii de cancer pelvian 
sau uterin, am făcut transplant la pacienţii diabetici. 


Se poate schimba mentalitatea oamenilor, în sensul de a 
da o atenţie mai mare prevenţiei? 

Suntem, din păcate, în unele domenii, rămaşi în urmă. În 
România, un pacient ajunge la spital când nu mai poate merge, 
când cade jos. Nu mai există, mai ales la ţară, acea reţea de me- 
dicină primară în care să urmărească evoluţia sănătăţii oame- 
nilor. Mai erau acele etape intermediare care erau policlinicile 
unde se puteau face investigaţii. Centre de diagnostic sunt, în 
momentul de față, dar toate sunt private. Şi costurile sunt mari, 
prohibitive chiar, pentru un om obişnuit. De aceea, toţi pacienţii 
care vin la noi din ţară cu probleme reale sunt ajutaţi să-şi facă 
investigaţiile, sunt internați. 


Cum aţi creat clinica? 
Am creat clinica după structura Clinic Cleveland Foundation 
(SUA), unul dintre cele mai faimoase centre din lume. Eu împreună 

cu 18 colegi şi 25 de rezidenţi efectuăm peste 8000 de operaţii pe 
an într-un bloc operator cu nouă săli de operaţie numai pentru 
urologie, cu o secţie de reanimare modernă şi completă. Clinica mai 
cuprinde departamentul de transplant renal, cu personal specializat, 
cu 32 de paturi, doi medici anestezişti-reanimatori, trei nefrologi, 
personalul fiind implicat doar în îngrijirea pacienţilor care au facut 
un transplant. Rezultatele sunt la fel de bune sau chiar mai bune 
decât media europeană. 


În ce stadiu se află proiectul clinicii de nefrologie? 

De câţiva ani încerc să înființez Institutul de Boli Renale la 
Fundeni, dar mă lovesc de obstacole chiar din interiorul spitalului. 
Pentru că tot pe această structură funcționează Institutul de 
Cardiologie, care se ocupă de patologia aparatului cardiovascular, 
medical, chirurgical şi substitutiv. Ar fi extraordinar să avem la 
dispoziţie o clinică medicală de nefrologie. Acest lucru a fost perfect 
înţeles de ministrul sănătăţii, dar s-a lovit de rezistenţe din partea 
unor colegi. Acum 10-12 ani mai credeam că statutul de specialist 
este suficient pentru a te face auzit. Acum îmi dau seama că, fără 
implicare politică, este greu, chiar imposibil. Dar, din păcate, nu am 
timpul necesar să mă implic în politică. Ministerul Sănătăţii ar trebui 
să pornească de la premisa că, în mare, populaţia României este mai 
bolnavă decât media europeană, iar contribuţiile la fondul de 
sănătate nu sunt folosite cu maximă eficienţă. 


Ce vă doriţi cel mai mult? 

În primul rând să fiu sănătos ca să pot să-i ajut şi pe alţii să 
redevină sănătoşi. Îmi doresc, de asemenea, să lucrez într-o ţară 
civilizată, să pot avea la dispoziţie tot ceea ce corespunde stan- 
dardelor medicinii anului 2008 şi ca, pe viitor, vocile specialiş- 

tilor să fie ascultate. Apoi, nu în ultimul rând, îmi doresc o presă 
cu profesionişti responsabili care să prezinte fapte şi nu zvonuri, 
să cântărească corect opiniile divergente. Pentru mine, campania 
unor ziare în goană după senzațional în cazul morţii patriarhului 
Teoctist a fost o experiență dramatică şi nemeritată. Chiar dacă 
am câştigat procesul împotriva celor care m-au calomniat, senti- 
mentul de dezgust va persista multă vreme. De aceea, mulţu- 
mesc Cronicii Române pentru ideea de a face un interviu obiectiv 
cu mine. 


CRONICA ROMÂNĂ, 2008 

Ce e un actor? 


Maestrul lon Lucian, 
de la Creangă la Creanga de aur 


Dacă superlativele ar fi com- 
parabile, despre ION LUCIAN s-ar 
putea spune că este un Beligan al 


teatrului pentru copii... 


O viaţă petrecută aproape în întregime în luminile rampei, 
însumând peste şapte decenii de carieră artistică... Născut pe 22 
aprilie 1924, la Bucureşti, a lucrat ca actor, regizor, director de 
scenă, profesor, scriitor, a înființat şi condus două importante 


su 


teatre dedicate copiilor: "Ion Creangă" şi "Excelsior". Pentru stră- 
lucita sa activitate în spaţiul francofon, în iunie 2004, maestrul 
lon Lucian a fost decorat cu titlul de Ofiţer al Ordinului Naţional 
al Legiunii de Onoare din Franța. Este membru al Asociaţiei 
Scriitorilor Francezi de Teatru şi Muzică din 1973 şi al Asociaţiei 
Internaționale a Teatrelor pentru Copii şi Tineret, fondată la 
Paris, membru al Uniunii Scriitorilor din România, Societar de 
Onoare al Teatrului Naţional din Bucureşti şi director al Teatrului 


Excelsior. Luptând 12 ani pentru a menţine activitatea Excel- 

siorului în săli de împrumut, după dezamăgirea cu tăierea pensiei 
şi a salariului care i-au afectat şi sănătatea, a venit momentul să-şi 
vadă visul cu ochii: inaugurarea noului sediu al Teatrului de copii 
Excelsior. "Mi s-a împlinit un vis de 20 de ani. 12 ani de când 
aşteptam să se termine construcţia şi reparaţiile şi 20 de ani de 
când s-a înființat teatrul. Nu se poate descrie ce bucurie cople- 
şitoare, dar nu este numai a noastră bucuria aceasta. Acum le 
transmit spectatorilor că îi aştept cu toată dragostea pentru că 
le-am pregătit nişte surprize cu totul şi cu totul remarcabile", a 
declarat maestrul lon Lucian în seara zilei de 4 mai, la inaugu- 
rarea noului sediu al teatrului, la aniversarea vârstei de 87 de ani, 
la care îl regăsim parcă mai îndrăgostit de teatru şi mai dornic să-şi 
vadă realizate toate proiectele. 


Cum s-a născut Teatrul "Ion Creangă"? 

Am realizat cât de bogaţi suntem pentru că îl avem pe 
Creangă, basmele şi poveştile lui. Aşa că atunci când am înfiinţat 
primul teatru de copii am cerut autorizaţie pentru numele "lon 
Creangă". Şi Dumitru Popescu, care pe vremea aceea era „Dum- 
nezeul culturii”, mi-a spus: "Da” ce-ţi veni să pui numele acesta? Ce, 
Creangă e scriitor de teatru?” La care i-am răspuns: "Nu, dar acesta 
e teatrul copiilor!" Îmi aduc aminte că am montat Harap Alb care a 
avut un mare succes. Am făcut din aproape toate poveştile lui 
scurte spectacole coupé. Acum condiţiile îmi permit să reiau Harap 
Alb şi celelalte dramatizări. 


Vă e dor de anii aceia ? 

O, Doamne, ce nevoie aş avea de ei. Acuma trebuie să vă 
mărturisesc că am cam obosit... pentru că Climatul nu ne este 
favorabil şi nici măcar nu ne acceptă. Convingerea că ceea ce 

facem e bine ne-au procurat-o, pe lângă copii, chiar spectatorii 
noştri adulţi, părinţii pentru care eu am făcut un ciclu special 
duminică dimineața ştiind că numai atunci au timp să-şi ia copiii 
să vină la teatru. Şi veneau părinţii cu bunicii. Când au văzut că s-a 
demolat Excelsiorul vechi, în pofida precarităţii lui, ei n-au reali- 
zat că se dărâmă pentru renovare. Au venit buluc aici, manifes- 
taţie. "De ce s-a dărâmat teatrul nostru, noi unde mai mergem?” 
Au fost nişte dovezi de ataşament care pe noi ne-au topit. Aşa că, 
ştim că e bine şi se poate. 


Cum s-a născut Excelsiorul? Putem să-l considerăm Creanga 
de aur a maestrului lon Lucian? 

După un calcul făcut de mine, în cele 2-3 teatre dedicate 
copiilor, dacă ar avea spectacole zilnic şi cu săli mai mari decât cele 
pe care le avem, ar putea acoperi prezenţa unui copil bucureştean o 
dată pe an la o sală de teatru, ceea ce mi se pare un lucru de 
neacceptat pentru că, de fapt, dragostea pentru teatru este o căsă- 
torie care nu se desface niciodată. Dar logodna se face în tinereţe şi 
dragostea începe în copilărie. Dacă reuşim să-i facem pe copii să se 
îndrăgostească de fenomenul teatral, care este o derivată a culturii, 
ne asigurăm un viitor fericit, dacă nu, riscăm să avem toate nemul- 
ţumirile pe care lumea modernă le acumulează. Din această cauză 
am ţinut mult să înfiinţez imediat după Revoluţie acest teatru şi, 
pentru că sala pe care o aveam era absolut nesatisfăcătoare, am 
luptat, mi-am creat acest vis de a face un lăcaş de cultură pentru 
tinerele generaţii care vor urma. Lupta a fost grea, 12 ani n-am 
cedat şi iată, acum, acest lăcaş realizat la cele mai înalte coordo- 
nate, modern, bine echipat, intim, cald şi deschis tuturor gene- 
raţiilor de copii, adolescenţi, tineri şi părinţi. Dar am regăsit Creanga 
de aur în drumul către inima copiilor: Teatrul Excelsior. 

Dar repertoriul? 

Repertoriul este bogat şi se va îmbogăţi din ce în ce mai mult. 
Norocul nostru a fost că bagajul repertorial a fost atât de bogat 
încât am putut să survolăm aceşti cinci ani de construcţie cu piesele 
pe care le aveam în repertoriu. Cum aceste piese încă nu au fost 
epuizate şi vin generaţii mai noi de copii, am hotărât ca, alături de 
cele mai noi premiere care sunt "Vrăjitorul din Oz” şi "Snoave cu 
măşti", să folosim din vechiul repertoriu neepuizat încă acele piese 
semnate de mari valori ale literaturii universale: Andersen, Selma 
Lagerlof şi alţii. 


Cum s-a format trupa actuală? 

Trupa este tânără şi profesionistă. Iniţial am fost numai şapte 
şi pe parcurs am avut nevoie de forţe tinere pentru cele două 
spectacole, "Vrăjitorul din Oz” şi "Snoave cu măşti” şi am făcut o 
audiție. Şi am avut norocul să alcătuim o echipă foarte bună care 
acum interpretează "Vrăjitorul din Oz” la care am obţinut aprobarea 
de a avea muzica originală a filmului pe care se cântă live şi se 
dansează. De curând americanii au realizat o statistică a filmelor din 
întreaga istorie a cinematografiei, ca număr de spectatori şi, dacă pe 
locul | a rămas "Titanicul", pe locul II este "Vrăjitorul din Oz". Vă daţi 
seama că vestea asta va interesa publicul nostru, stimulându-l şi mai 
mult să vină la spectacol. 


Ce alte formule veţi adopta pentru a dezvolta activitatea 
teatrului? 

Reactivez o mai veche idee a mea de la "Creangă", un club 
care se va numi "Ghioceii teatrului” în care vom încerca să inves- 
tigăm, împreună copiii cu interes pentru cultură, legile mondiale ale 


dramaturgiei. Avem o sală superbă de repetiţii şi n-aş vrea să 

rămână nefolosită. Acolo intenţionez un ciclu care să se cheme 
"Moş Poveste-mi spune...” În fiecare zi, un actor al trupei va pre- 
zenta unui grup de grădiniță, câte-o poveste. În clubul "Ghioceii 
teatrului", copiii vor căpăta noțiuni de dramaturgie, de scenografie, 
de dans şi mişcare scenică, adică acele elemente care sunt compo- 
nente ale unui spectacol, pentru ca atunci când vizionează, să poată 
să înţeleagă... Am mobilizat şi o echipă de psihologi care să urmă- 
rească reacţiile publicului, modul cum copiii receptează specta- 
colele. 


V-aţi gândit să dezvoltați oferta făcută adolescenților? 

Vom avea spectacole şi pentru tineri, ne gândim la o istorie 
universală a teatrului ca un fel de catedră de istorie a culturii şi 
spectacolele vor fi analizate prin prismă filozofică sau din unghiul 
adevărurilor de viaţă în întâlniri ulterioare... Sperăm ca toate mon- 
tările noastre care capătă alura pe care noi ne-am dorit-o întot- 
deauna, să poată fi filmate şi arhivate. Avem un site, recent făcut, la 
care încă se lucrează, dar foarte solicitat. Pentru că am întărit 
secretariatul literar, vom avea o activitate mai intensă şi pe internet. 


Dar turneele mai sunt ele posibile? 

Turneele în ţară devin din ce în ce mai greu de realizat pentru 
că preţurile sunt tot mai mari, iar costul biletelor nu poate acoperi 
costurile deplasărilor. În străinătate, am făcut turnee cu "Creangă"; 
eram mai mult afară decât aici. Excelsiorul şi-a ridicat prima dată 
cortina în Franţa, am fost apoi în Belgia, în Spania. Nu pot să vă spun 
cum am fost primiţi! 


Ce obstacole mai apar în calea demersului teatral? 
Am aflat şi, din păcate, n-am cum să contracarez acest lucru, 
că sunt o sumedenie de trupe înjghebate cum dă Dumnezeu care 

bat şcolile, care bat sălile de provincie făcând un mare deserviciu 
culturii, pentru că noi avem o imensă responsabilitate şi de-asta 
chiar spectacolele dedicate copiilor trebuie să fie de zece ori mai 
bune decât cele pentru adulţi. Pentru că un copil care vine pentru 
prima dată în viaţa lui la teatru, n-are instrucţia necesară, e total 
dezarmat şi atunci nu poate să compare sau să aprecieze un 
spectacol, el îl trăieşte. Şi dacă această primă lectură pe care i-o 
facem este defectuoasă, el nu asimilează fenomenul cultural, el 
respinge ce vede şi astfel l-am pierdut. Pe lângă asta, mai există şi 
mentalitatea imbecilă că cultura nu produce şi că, aşadar, este un 
parazit social costisitor, dezagreabil pentru unii, în special pentru 
Putere. Dar poporul care îşi neglijează cultura şi-a semnat, după 
părerea mea, testamentul social. 


Uşile spre teatrul de adulţi v-au fost deschise de un 
Calboreanu, de un lon Manolescu. Dar în teatrul de copii cine v-a 
făcut intrarea? 

Lucia Sturdza Bulandra. Ea m-a distribuit odată într-un rol, 
l-am înlocuit pe Dabija care era bolnav şi am jucat un ursulet într-o 
piesă de copii. Şi aşa am descoperit publicul acesta, care este 
minunat. Mi-nu-nat! Este cu sufletul curat, comunică fără rezerve 
cu personajele, se bucură, suferă, îşi manifestă sentimentele față de 
eroii din faţa lui. Le datorăm copiilor noştri toate aceste eforturi 
pentru ca ei să se formeze în spirit umanist. Să te dăruieşti total 
publicului este scopul şi menirea oricărui actor, a oricărui director 
de teatru. lar maestrul CLIPEI, scriitorul Dinu Săraru ştie mai bine ca 
oricine acest lucru... 


CLIPA, mai, 2011 

Maia, cea mai frumoasă dintre Pleiade... 


S-a născut o stea: 
MAIA MORGENSTERN. 


Născută la 1 mai 1962, la Bucureşti, s-a înălţat proiectând trei 
luminiţe: Tudor Aaron, Eva Leea Cabiria si Ana Isadora. 

A debutat în cinematografie în anul 1983, în filmul "Prea cald 
pentru luna mai", în regia Mariei Callas Dinescu şi în rolul loanei din 
„Aceşti îngeri trişti” de Dumitru Radu Popescu, pe scena Teatrului 
Tineretului din Piatra Neamţ. Nenumăratele roluri cărora le-a dat 
viață, fac din ea una dintre figurile cele mai îndrăgite ale teatrului 
românesc. În filmul „Balanţa” de lon Băieşu, în regia lui Lucian 
Pintilie, a realizat un rol care i-a adus notorietatea internațională 
şi Premiul Felix al Academiei Europene de Film... Este Liubov 
Andreevna, a fost Ecaterina cea Mare, Dorimene, Mama Morton, 
Papa, Luiza, Anna Andreevna, Aldonza, Marguerite, Titania, Haya, 
Domnişoara lulia, Varia, Viola, Liz Morden, Medeea şi multe altele... 

"Steaua dimineţii", în germană, un alt nume dat Fecioarei 
Maria, mama evreică a lui lisus... 

Evreică sau româncă? Întrebare la care Maia răspunde, 
oriunde s-ar afla, în ţară sau pe mapamond: „Sunt mândră că 
sunt evreică şi româncă în acelaşi timp. În familia noastră se 
respectă atât sărbătorile creştine cât şi cele evreieşti. Ştim să ne 
bucurăm unii de sărbătorile celorlalţi. şi cred că asta tine nu de 
curaj, ci de firesc.” 


Care sunt rolurile în care Maia Morgenstern îşi trăieşte 
clipa de azi? 

Liubov Andreevna este rolul meu, azi, un rol iubit, temut, 
la care aspiri aşa ca la marea dragoste, un foc imens de care ţi-e 
frică să te apropii. S-a lucrat foarte intens şi foarte frumos la 
"Livada de vişini” cu domnul Felix Alexa. Acest personaj, dincolo 
de orice prejudecată şi de orice stereotip, Liubov Andreevna, 
este simbolul iubirii iraționale, totale, pe care o poţi şi n-o poţi 
condamna oricât ai sta şi te-ai gândi la personaj, prin ce trece, 
cum reacționează, ce face, ce-i de blamat, ce-i ridicol, ce e inac- 
ceptabil, fiind, în acelaşi timp, simbolul dragostei care, cu tra- 
gismul ei, va fi absolvită pe pământ şi în ceruri. 


Mircea Eliade spunea că actorul are o experiență ome- 
nească de o altă calitate decât a noastră. Ce reprezintă acest rol? 

Un dar imens, într-adevăr "o experiență omenească de o altă 
calitate decât a noastră". Acest rol mi l-a dat cadou viaţa, soarta, 
Dumnezeu. Felix Alexa a avut încredere în mine şi s-a luptat pentru 
spectacol, iar lucrul ăsta am să-l spun pentru că nu se poate trece 
aşa, oricum, peste el şi pentru că este expresia unei prietenii, poate 
cel mai frumos dar pe care ţi-l poate face viaţa, simbol al încrederii 

în ceea ce sunt. Prietenie în sens artistic, în sensul încrederii, al 
nădejdii, în pofida oricărui curent de opinie, că eşti la modă, ori nu 
eşti la modă, că se consideră că e bine, că nu-i bine, ceva ştii că 
rămâne inalterabil, peren. lar Felix a avut încredere şi s-a luptat 
pentru asta şi dincolo de micile orgolii şi frecuşuri inerente, de fapt, 
comunicăm foarte bine în sens artistic. Şi ne înţelegem şi avem 
încredere unul în altul. Are încredere în intuiţia mea, în devota- 
mentul meu față de scopul artistic iar eu, la rândul meu, am 
încredere în el, în concepţia lui. Ceea ce face el e un lucru viu, eo 
perpetuă căutare. Felix e un om deosebit de onest care recunoaşte, 
când e cazul: "Am greşit. O luăm de la început, da, ai avut dreptate.” 
Da, hai să încercăm şi aşa. Repet, a fost un dar pe care mi l-a dat 
viaţa, rolul actual din "Livada de vişini". 


Dar nu e singurul... La Teatrul Evreiesc se poate vorbi de o 
altă întâmplare fericită, tot în regia lui Felix Alexa... unde jucaţi 
alături de fiul dumneavoastră, Tudor Aaron Istodor... 

O altă bucurie şi împlinire a fost premiera cu spectacolul 
"Tragedie dentară” la Teatrul Evreiesc de Stat, pe care, iarăşi, o 
consider o mare victorie personală pentru că e un text cu care am 
făcut cunoştinţă la Paris, la invitaţia lui Jean-Claude Grumberg, 
autorul însuşi care m-a invitat să văd spectacolul chiar în Sala "Elvire 
Popesco", spectacol distins, la Paris, cu premiul Moliere. Ei, bine, 
spectacolul m-a sedus cu umorul lui dulce-amar, complet iconoclast, 
distrugând tabu-uri. Despre Holocaust se vorbeşte numai într-un 
anumit fel. Dar tragedia a avut atâtea fațete care, din păcate, nu 
s-au epuizat. Alte şi alte aspecte ale tragediei țâşnesc încă din 
memorie. Tragedia şi comedia vieţii, paradoxurile se contrapun 
astfel încât zâmbeşti, râzi, plângi, situaţiile se răstoarnă. Recu- 
noştinţa se poate transforma instantaneu în disperare şi ură. Felix 

nu văzuse versiunea franceză. Dar a avut încredere în opiniile mele. 
Ne ocupam şi de “Livada de vişini” în acelaşi timp. E un regizor 
foarte serios şi un minunat coleg şi prieten. 


Ce rol a avut întâmplarea în realizarea, aproape simultană, a 
acestor două roluri diametral opuse, sub bagheta aceluiaşi 
regizor? 

A fost extrem de interesant. Nu cred în întâmplare, în 
hazard, dar viața mă contrazice: întâmplarea a făcut să lucram la 
spectacol când am fost chemată de cei de la Editura Litera la 
prezentarea şi lansarea cărții “Se numea Sarah” de Tatiana de 
Rosnay. Mă ocupam de spectacol, se apropia data premierei, în 
fine. mi-am zis: am nevoie de asta ca de un par în cap! Nu mă pot 
concentra acum să citesc literatură... Ce să fac? Dar nu puteam 
să refuz. Mi-au indicat un pasaj. Şi până la urmă n-am mai putut 
lăsa cartea din mână. A fost ca o documentare pentru perioada 
în care avea loc acțiunea piesei de la TES. Mi-am dat seama că nu 
ştiam multe lucruri! Tot aşa şi cu filmul „La rafle“, „Razia“, cu 
Mélanie Laurent şi Jean Reno. Era vorba despre Parisul anilor '40, 
despre al doilea război mondial, o perioadă trecută sub tăcerea 
unei sfinte ipocrizii... E vorba despre vinovăţie şi ticăloşie. Întot- 
deauna ocupanţii poartă toată vina? Dar cei care au asistat, au 
colaborat, au venit în întâmpinarea lor, au supralicitat? Dacă 
scormoneşti puţin, apoi mai mult, afli ce au făcut francezii înşişi, 
dincolo de faptele ocupanților. 


În această muncă de documentare ați descoperit lucruri 
cutremurătoare despre care nu se vorbeşte. 

În mod concret, ce se spune despre deportarea evreilor în 
'42? Vorbim de obicei în termeni generali, “au fost deportaţi”, “au 

murit în lagăre...” Dar cum au ajuns acolo? Care e primul pas? De la 
cel mai amărât portar până la factorii de decizie... Nu s-au scris 
suficiente cărţi, dar această carte a fost deschizătoare de drumuri. O 
fetiță căreia nu-i venea să creadă că înşişi jandarmii francezi, care 
până mai ieri fuseseră aşa de drăguţi, erau cei care-i îmbrânceau şi-i 
scoteau noaptea din pat ca să-i trimită în lagăre. Pe de altă parte, 
atâția oameni mărunți au încercat să-i salveze. 


Acestea sunt realizările actuale pe scenă... În cercul magic 
al teatrului...Dar în cercul de suflet al familiei? 

Ca să vorbim de aceste realizări... aş putea vorbi despre 
realizările copiilor mei... Ambii învaţă la şcoala 11. Cabiriei îi place 
fizica cel mai mult — îi moşteneşte pe bunicii ei matematicieni —, iar 
Izadorei îi plac activităţile practice, desenul, lucrul manual. 


Cum a fost anul care a trecut, pentru Maia Morgenstern? 

2010 a fost un an plin cu sămânţa speranţelor viitoare. S-au 
pus bazele multor proiecte frumoase. Am jucat-o pe Electra în 
Grecia, dar dragostea mea pentru cultura şi limba lor e mult mai 
veche. A fost foarte frumos în 2009, în Atena şi mai târziu la Sofia, 
Tirana şi Belgrad când s-a creat un spectacol pe baza unei legende, 
“Voica”, prezentă în tot spaţiul balcanic: Grecia, Albania, Bulgaria, 
Serbia, România... Peste tot a fost un triumf, doar la Bucureşti a fost 
o bălăcăreală. Pentru noi tot ce înseamnă Balcani are o conotaţie 
peiorativă. Nu e păcat să ignorăm o comoară de folclor, de tradiţie, 
de semnificaţii? 


Care sunt ispitirile Eladei? 
Inima ca un cristal şi energia vieții! Pofta de a trăi, bucuria de 
a exista... Loialitatea prietenilor, bucuria vieţii. Atena are peste 360 

de teatre. Nu spun că toate sunt nestemate. Dar dacă ele există, 
înseamnă că cineva are nevoie de ele! Mişcarea, dorința, nevoia de 
teatru, de o altfel de trăire a vieţii... Pentru mine, Grecia a fost ca o 
şcoală, am învăţat o groază de lucruri, acolo e o atmosferă specială. 
Toţi actorii, şi cei din cor, şi personajele, am fost înconjurați cu 
dragoste, cu atenţie, cu căldură şi aprecieri de către regizorul Sotiris 
Hadzakis. Asta nu înseamnă că nu ni se cerea să dăm tot ce putem. 
Am lucrat enorm... 


Sunteţi din nou studentă... la greacă... 

Aşa mă îndeamnă sufletul. Da, studiez neogreaca şi ebraica. 
Totul se leagă, are miez, are semnificaţie. Toate limbile au un rost, 
există interdependente între noţiuni şi semnificaţii... Sunt limbi care 
au un substrat sacru... 


Un drum către Dumnezeu? 

Acesta este un aspect strict personal. Nu vreau ca credința 
mea să devină un logo de scris pe tricouri. Mai ales în ultima 
vreme, dacă îţi afirmi credinţa şi fluturi nişte citate, dacă te expui 
drept mare practicant de religie, ţi-e asigurată o vizibilitate şi eşti 
imediat ţinta respectului. Un lucru e sigur, pot să îl declar la orice 
oră din zi, sus, tare, deschis, este totala mea credinţă şi respectul 
meu față de cele zece porunci. Le respect. Cred în ele. Fiecare se 
raportează la transcedental, mai întâi, în funcţie de tradiţia în 
care s-a născut; e dreptul fiecăruia să aleagă cum o face sau să 
nu o facă. Dar cele zece porunci: să nu minţi, să nu furi... Cred din 
adâncul sufletului că de aceste legi morale simple are nevoie 
umanitatea. Ele stau la temelia civilizaţiei, în sens profund. În 
rest, cât vibrăm, cât studiem, cât e modă... Se cuvine să respecţi 
credinţa fiecăruia. Vai şi amar de noi, câte distrugeri s-au făcut în 

numele religiei! Noţiuni şi teorii pe jumătate înţelese, citate 
anapoda, scoase din context! Aşa mi se pare atât de ridicol şi de 
trist. Căci dincolo de raţional, dincolo de tangibil trebuie să existe 
iubirea. 


Ce e un evreu? 
Aşa cum spunea un mare rabin, esenţa iudaismului constă 
în a nu face celuilalt ceea ce ţie nu-ţi place să ţi se facă... 


Au existat şi demoni potrivnici muncii dumneavoastră de 
actor? 

De o asemenea întrebare m-aş fi temut. Simțeam şi simt că 
nu sunt în stare să dau răspunsul pe care mi l-aş fi dorit. Eram 
conştientă, mi-era teamă de aspiraţiile mele, că nu voi fi în stare să 
dau răspunsul care să cuprindă tot ce simt. E permanenta spaimă de 
a nu dezamăgi. Aş vrea să nu dezamăgesc pentru că exist prin ochii 
oamenilor. Ochii lor sunt oglinda mea iar reflexia în oglindă e 
permanentă. Să nu ne fie frică de vorbe mari, apăsate, definitive, 

sunt vorbe care exprimă multitudinea, înălțimea, alteritatea. 
Profunzimea năzuinţelor şi aspirațiilor noastre. 


"Actorul cunoaşte un fel de transmigraţie. Încarnarea atâtor 
personaje, nu înseamnă să te reîncarnezi de tot atâtea ori?” se 
întreba Mircea Eliade. Este actorul un fel de şaman? 

Atunci când eşti pe deplin conştient că meseria de actor 
este sacră, încerci cel puţin să creezi o nouă realitate. Aşa spunea 
Eliade. Nu că aş fi de acord cu el în totalitate, dar rimează cu o 
vibraţie a mea. Sunt lucruri care vibrează în mine şi pe care nu 
ştiu încă să le exprim şi vreau să găsesc o formă de a mă face 
înţeleasă şi de a putea să transmit, dincolo de actul teatral, ceea 
ce simt. A fi actor este o formă de manifestare a sacrului, atunci 


când ţi-o asumi şi crezi lucrul ăsta. 
Un Mărţişor din partea mea şi a celor de la revista 
CLIPA... 


Cititorilor, colaboratorilor CLIPEI, maestrului Dinu Săraru, un 
magician al teatrului românesc, dragostea Maiei Morgenstern. 


CLIPA, februarie 2011 

Risipei, se dedă actorul... 


G. MOSARI, 
şi minunata lui soție, Rica 


Editura 24:ORE a publicat volumul Amintiri cu mari actori, 
carte semnată de cunoscutul prozator şi publicist G. Mosari, 
băcăuan de origine, dar stabilit de mai bine de trei decenii în 
Israel. Coperta, excepțională sub aspect grafic, este realizată de 
editorul şi scriitorul Adi Cristi, prefața aparținând scriitorului loan 
Holban, directorul Teatrului Naţional din laşi, iar portretele sunt 
desenate de Florin Buciuleac. 

În paginile volumului, amintiri despre Carmen Stănescu, Florin 
Piersic, Horaţiu Mălăele, Damian Crâşmaru, Adela Mărculescu, Nicu 
Constantin, Stela Popescu, Alexandru Arşinel, Maia Morgenstern, 
Nicolae Niţescu, Silviu Stănculescu, dar şi un nume necunoscut, 
bunul prieten de o viață al autorului, actorul amator Costel 


279 


Boştioc, trecut în neființă la începutul lunii septembrie a.c. Auto- 
rul a reuşit să ni-i apropie prin sinceritatea clipelor de viaţă, care 
reînvie sub pana lui. Un volum dedicat clipelor dăruite nouă în 
risipa cărora li se dedau actorii... 


G. Mosari, 
Amintiri cu mari actori 
Editura 24:ORE, laşi, 2010. 


CLIPA, noiembrie 2010 

Viitorul teatrului românesc 


ù ELENA MORAR, 
regizor 


Impresionanta inițiativă a Teatrului de Comedie lansată în 
2005 — Festivalul "Comedia ține la tineri” — a pus în lumină reale 
talente ieşite recent de pe băncile facultăților de profil: tineri re- 
gizori, precum: Marcel Top, Alex Mihail, Aurel Palade, Zolan 
Zakarias, Eugen Gyenmant, Alexandru Mâzgăreanu şi, iată, revelația 
acestei ediții, regizoarea de 24 de ani, Elena Morar. 

Juriul, format din Ileana Lucaciu, Mihaela Teleoacă, Dorina 
Chiriac şi Vlad Cristache, a acordat premiul pentru cel mai bun 
spectacol, montării “Zvăpăiata”, după A.P. Cehov, în regia Elenei 
Morar, coproducție a Teatrului Metropolis & UNATC “I.L. Caragiale”, 
secția MASTER — Regie Teatru. Spectacolul va intra în repertoriul 
Teatrului de Comedie, în stagiunea curentă. Cel mai bun regizor 
a fost desemnat Elena Morar pentru spectacolul “Zvăpăiata”, 
după A. P.Cehov, montare recompensată şi cu alte premii: premiul 
pentru cea mai bună actriţă într-un rol secundar, Monica Săn- 
dulescu, în rolul lulia; premiul pentru cel mai bun actor într-un 

rol secundar, acordat lui Adrian Nicolae; premiul pentru sceno- 
grafie, care a recompensat talentul lui Vladimir Turturică, precum şi 
pentru costumele din acelaşi spectacol. Menţiunea specială a 
juriului a fost acordată Anei Covalciuc pentru rolul Olga Ivanovna şi 
lui George Albert Costea pentru rolul scriitorului. 


Un spectacol în care cultura enciclopedică a regizoarei se 
metamorfozează în întruchiparea unor personaje dificile prin 
balansul lor între comic şi dramatic, chiar tragic, roluri însufleţite, 
cu măiestrie, de un surprinzător florilegiu de talente: Ana Covalciuc, 
Andrei Mateiu, Serban Gomoi, Lucian Iftime, Adrian Nicolae, George 
Costea, Razvan Georgescu, Monica Săndulescu, Vlad Pavel, Liviu 


Chițu. 


Vivat, crescat, floreat! 

Spiritul naţional la... Naţional 


A schimbat mâştile, de la Pulcinella la Brighella şi Arlecchino, 
de la Egist din „Electra” la Randle McMurphy din „Zbor deasupra 
unui cuib de cuci”, de la Kent din „Regele Lear” la Aymaro din 
„Numele trandafirului”, de la Lino din „Generoasa fundaţie” la 
Dragomir din „Năpasta” sau Damian Vulpenaru din „Crimă pentru 
pământ”. 

Un actor complex, capabil de metamorfozări profunde. 
Costel Constantin. 


Ce sunt rolurile pentru actor? 

Ceea ce sunt copiii pentru o mamă. Actorul spune că în- 
totdeauna îşi iubeşte toate rolurile, ca mama, copiii. Dar au fost 
roluri foarte importante, de la cel din „Zbor deasupra unui cuib de 

cuci”, pe care l-am iubit foarte mult, Tihon din „Furtuna” de 
Ostrovski, pe urmă Tipătescu din „Scrisoarea pierdută”, apoi a fost 
„Profesionistul” în care am jucat un rol minunat, pe urmă Krecinski, 
pe urmă Kocicariov din „Căsătoria” de Gogol, pusă în scenă de 
Sanda Manu şi, bineînţeles, ajung şi la superbul rol, un rol minunat 
într-o piesă despre care îmi pare rău că nu se mai joacă, „Crimă 
pentru pământ”, a lui Dinu Săraru, care e una din cele mai frumoase 
poveşti de dragoste din dramaturgia românească, o poveste de 
dragoste de la ţară, cu nişte profunzimi nebănuite şi cu mari 
frumuseți de stil şi, ultimul, dar nu cel din urmă, ci aş zice chiar cel 
dintâi, ajung la rolul Ştefan cel Mare din „Apus de soare”, pentru 
care orice actor român, dacă îl are trecut în palmares, poate fi 
mândru. Este o partitură romantică, de o mare forță dramatică, pe 
care orice actor şi-ar dori-o în repertoriu. 


Ce a reprezentat rolul lui Ştefan cel Mare din piesa „Apus de 
soare”, în regia lui Dan Piţa, pentru actorul Costel Constantin, 
„moşit” în Naţional? 

Spiritul naţional la Naţional... În cel mai pur sens al cu- 
vântului. Montarea acestui spectacol de referinţă al teatrului ro- 
mânesc a fost ideea salutară a scriitorului Dinu Săraru, directorul 
de atunci al Teatrului, cel care a condus în mod remarcabil des- 
tinele teatrului românesc atâția ani. Costumele purtau semnă- 
tura Luanei Drăgoescu, muzica era a lui Adrian Enescu, decoru- 
rile ale lui Mihai Mădescu, jocul actorilor, toate au contribuit la 
realizarea acestei piese cu zeci de personaje. Am avut parteneri 
foarte buni, iar realizarea în sine a făcut cinste primei scene a 
ţării. O realizare care i se datorează, ca atâtea altele, şi direc- 
torului de atunci al teatrului, Dinu Săraru, cel care a fost alături 
de noi, la repetiţii, de la început până la sfârşit. 

Aţi stat alături de Dan Piţa, care era, prin excelenţă, 
regizor de film, în calitate de co-semnatar al textului, asistent 
de regie şi protagonist. Aţi simţit, vreun moment, că sunteţi în 
umbra rolurilor create de un Nottara, un Calboreanu? 

Nici Calboreanu nu a stat în umbra lui Nottara şi fiecare 
epocă a avut modurile ei proprii de expresie, actorii ei, şi sunt 
convins că, peste 10 sau 20 de ani, o să apară un alt tânăr care va 
face un rol bun şi foarte personal în această minunată piesă. 
Acum, în epoca în care am făcut eu acest rol, el a prins foarte 
mult pentru că eu iau întotdeauna pulsul sălii, simt publicul... 
Spectacolul a avut momente absolut electrizante, superbe. Tot 
aşa cum nici directorii Naţionalului nu au stat în umbra cuiva, 
această scenă având şansa să fie condus de mari oameni de 
teatru. Dinu Săraru, cel care a condus destinele teatrului în acea 
perioadă, se înscrie în seria acestor oameni emblematici alături 
de care m-am format şi m-am împlinit ca actor. 

„Teatrul este una dintre ultimele experiențe pe care 
oamenii le mai pot trăi şi visa împreună. lar actorul este 
magicianul acestei experienţe”, spunea maestrul Beligan la 
sărbătorirea a 90 de ani de viaţă şi a 70 de ani de carieră 
teatrală. 

Să-ţi spun care e legătura între această aniversare şi faptul că 
interviul mi-l iei mie. E o legătură foarte importantă. Anul 1969, 
când eu am venit în Bucureşti, este anul în care Radu Beligan a fost 
numit la direcția Teatrului Naţional. El a încercat, ca orice director, 
să întinerească echipa cu nişte oameni pe care îi remarcase el, 
personal. Aşa că, atunci când a venit la Teatrul Naţional, l-a adus pe 
Ovidiu luliu Moldovan de la Timişoara şi pe mine de la laşi. Eu 
terminasem Institutul în “64 şi am stat până în '69 la laşi. De atunci şi 
până astăzi, am jucat la Teatrul Naţional din Bucureşti. El m-a adus 
în teatru, cu el am făcut nişte roluri importante, care au fost 
esențiale pentru mine. De pildă am jucat în „Scrisoarea pierdută”, 
cu care am făcut un celebru turneu la Paris, la Teatrul Odeon, iar la 
sfârşit, Eugen lonescu, care era în sală, s-a ridicat în picioare şi a 
strigat „Bravo, bravo, România!”. 

După cum ştii, Radu Beligan a fost director 20 de ani, timp în 
care s-au jucat nişte spectacole extraordinare şi în multe din ele am 
avut şansa să fiu distribuit. Aici montau mari regizori şi aş vrea să 
evoc numele unuia dintre ei: Horea Popescu, cel care a semnat nişte 
spectacole absolut antologice cum ar fi „Zbor deasupra unui cuib de 
cuci”, „Caligula” sau „Generoasa fundaţie”, „Ploşniţa” şi „Coana 
Chiriţa”... 

Dacă vorbim de regizori, trebuie neapărat să-l amintesc pe 
Radu Penciulescu cu care am făcut, tot la începutul carierei mele, 
la Naţional, „Regele Lear”, cu George Constantin în rolul princi- 
pal, eu jucând unul din rolurile importante: Kent. A fost un spec- 

tacol mult mediatizat la vremea respectivă, cu care am făcut un 
celebru turneu în Italia. Apoi a urmat Andrei Şerban, care a stră- 
lucit cu „Trilogia antică”, „Livada de vişini” şi altele. 

Şi, ca să fac un arc peste timp, în perioada când Andrei 
Şerban a fost directorul teatrului, a chemat un tânăr regizor a 
cărui realizare de sfârşit de promoţie la Institut o apreciase, să 
pună în scenă o piesă grea pe scena mare, în care eu am jucat 
chiar rolul principal, în mai mult de o sută de spectacole, până 
când una dintre actrițele protagoniste a trebuit să nască şi a 
întrerupt, pentru o perioadă, spectacolele. E vorba de „Vrăjitoarele 
din Salem” de Arthur Miller, în regia lui Felix Alexa, şi tot atunci 
se lansa şi o pereche de scenografi foarte talentaţi, Buhagiar. 
Apoi, tot cu Felix, am făcut „Nunta lui Krecinski”, ca astăzi să 
încep cu el tot o piesă rusească, „Sinucigaşul”. 

Teatrul Naţional nu se bucură numai de dezvoltarea spiritului 
naţional, ci şi de continuitate în aria valorilor şi generaţiilor. Mi-am 
spus că e o piesă foarte interesantă şi astfel închei anul 2008 cu 
bucurie şi intru în 2009 cu acelaşi sentiment. Am fost la lansarea 
revistei Clipa, condusă de scriitorul Dinu Săraru, iar acum am 
început să repet în această piesă. Semne bune anul are... 


Aprecieri europene 


Domnule Săraru, 

Vă mulțumesc mult pentru invitația la premiera oficială a 
piesei „Apus de soare” de Barbu Ştefănescu Delavrancea, eveniment 
artistic atât prin modul de abordare regizoral al acestei drame 
istorice, cât şi prin aportul semnificativ al unor importante forțe 
actoriceşti, din diverse generații, talente de excepție. 

Piesa are o montare ce reuşeşte să fie monumentală şi 
modernă, sub îndrumarea regizorală a lui Dan Piţa, care a avut 
ca aliați de rafinament, pe scenografii Mihai Mădescu (decoruri) 
şi Luana Drăgoescu (costume), care au îmbinat simplitatea şi so- 
brietatea mijloacelor, cu opulenta vieţii de la curtea domnească. 
A fost o seară excelentă! 


Jonathan Scheele 
Ambasador, Şeful Delegației Comisiei Europene în România 
Bucureşti, 18.05.2004 


CLIPA, ianuarie 2009 

De vorbă cu Dragoş Galgoţiu, 
după o premieră impresionantă 


Regizorul DRAGOȘ GALGOȚIU: 
„Spectacolul acesta e, cred, 


o invitaţie de a privi cerul...” 


Proiectul amplu semnat Dragoș Galgoțiu „Epopeea lui 
Ghilgameș”, spectacol care reunește creațiile sculptorului Alexandru 
Rădvan cu decorurile lui Andrei Both, costumele Doinei Levintza și 
muzica interpretată de Kronos Quartet, a fost reprezentat în pre- 
mieră, recent, la Teatrul Odeon. 


V-aţi împlinit visul de a pune în scenă această epopee 
primordială. De când, cum şi de ce Ghilgameş? Ce v-a atras, încă 
de la început? 

Lumea Egiptului antic şi cea sumeriană m-au fascinat încă 
din copilărie. Mult mai târziu, m-au marcat alte evenimente: 
lectura operei lui Thomas Mann, losif şi fraţii săi, cu acel fantastic 
discurs privind modul de înțelegere a marilor mituri în spaţiul 
mesopotamian. Şi a mai fost un moment extrem de important, 

am făcut un spectacol pe un text de Eschil, cel acuzat că a 
dezvăluit Misterele eleusine care se bazează tot pe povestea asta 
cu Tamuz, cu Dmuzi, cu zeul care moare şi care învie. Era vorba 
de o mitologie adoptată şi adaptată, tot aşa cum a fost preluat 
Dyonisos din spaţiul trac. 


Ce aţi descoperit acum, citind povestea cu alţi ochi? 

Dimensiunea mitologică a textelor, visele despre care Jung 
spunea că ascund visele mari ale omenirii. Uneori, privesc orice gest 
estetic, orice act teatral ca pe o fereastră prin care văd dincolo de 
realitate. Pe de altă parte, caut un adevăr intangibil, ca şi cum aş 
căuta catedrala mea pierdută, catedrala Sf. Mihail din Cluj, care mi-a 
marcat retina, copilăria, visele. 

Apoi, tot timpul mi-am căutat catedrala aceea pe care o am 
undeva, în mine, ea pentru mine înseamnă sens, înseamnă ordine, 
înseamnă adâncul realităţii. în momentul în care dai viață unui text 
care e cu 3000 de ani mai vechi decât Tora, decât Biblia, fără 
îndoială că acolo există 
ceva care dă sens exis- 
tenţei. Sunt texte mai 
vechi decât piramide- 
le. E interesant că, la 

evrei, anul O este exact 
anul întemeierii Uruk- 
ului. lar Ghilgameş, per- 
sonajul legendar sau 
istoric este al V-lea rege 
după potop. Suntem 
aproape de țipătul de 


naştere al umanității. 

Cum ați reuşit să daţi un fir unitar unor istorii atât de 
disparate? 

Am încercat două lucruri: nu să ilustrez o lume, ci să o caut 
şi să o descopăr în esenţa ei. 


Ce estetică stă la baza alternanţei mit-realitate? 

Toată estetica spectacolului are la bază o anumită drama- 
turgie a spectacolului care se bazează foarte mult pe vizualitate. În 
Ghilgameş am folosit texte autentice, Facerea lumii, mitul lui Etana, 
cel cu zborul, iar textul cel mai vechi, sumerian, nu akkadian, nu 
babilonian, incantaţia aceea dintre Inanna şi Dumuzi, e mai vechi cu 
vreo 3000 de ani decât Cântarea Cântărilor... Toate personajele 
devin, pe rând, naratori. Spectatorii asistă, de fapt, la o poveste cu 
personaje. Am urmărit să dăm unitate spectacolului, păstrând textul 
originar. Când punem un text important în scenă, ne întrebăm de ce 
trăim, ce suntem de fapt, iar spectacolul ăsta e, cred, o invitaţie de a 
privi cerul. 


Şi muzica propune o alternanță între spațiul mitic şi cel 
contemporan... 

Am folosit muzică din sudul Irakului, din zona Yemen-ului, 
muzica dervişilor învârtitori, surse iraniene, am descoperit im- 
portanţa percuţiei în zona asta. Am încercat să fac un contra- 
punct cu elemente extrem de actuale, cu muzică de jazz şi 
muzică de film. Aceasta din urmă creează, susţine imagini, e un 
fel de pastă sonoră emoţională. M-a marcat foarte mult o 
întâlnire cu Nichita, care mi-a vorbit foarte mult despre teoria 
rupturii în poezia contemporană. Cred că teatrul meu poate fi 
citit ca o poezie contemporană în care fracturile stilistice sunt 
esenţiale. 

Punerea în scenă a unui mit primordial poate fi o formă 
de conectare la actualitate? 

Prin muzică, aveam o realitate sonoră derizorie cu hip-hop 
şi, pe de altă parte, cu Purcell care topeşte impresii şi te duce în 
altă realitate legată de lumea lui Oberon şi a Titaniei şi a lui Puck... 
Acelaşi text de Shakespeare e, de fiecare dată, o ocazie de a-l 
regândi, capătă profunzime, se nuanţează. Tot ce înseamnă carnea 
spectacolului, construcţia dramaturgiei, totul e un act de re- 
citare a textului. 


Spectacolul începe şi se termină cu imaginea unei imense 
biblioteci în care cărţile sunt vii, se mişcă şi vorbesc... 

Acest text fundamental a născut biblioteca lumii. Sumerienii 
influențează culturile lumii de mai târziu. Pe de altă parte, biblioteca 
e un citat dintr-un cadru din Călăuza, spre sfârşit, când personajul 
principal se află în fața unei biblioteci uriaşe. De fapt, în spatele lui e 
cartea. Am făcut o legătură între acest orb al meu şi personajul lui 
Tarkovski, pentru că şi el pleacă din spaţiul istoric către un spaţiu 
mental. lar Andrei Both îmi povestea despre momentul extra- 
ordinar în care a văzut manuscrisele străvechi de la British Museum. 
Cartea devine metafora-om, legătura dintre Cuvânt şi Fiinţă. Cartea 
este o memorie a civilizaţiei. 


În viziunea plastică a spectacolului, jocul de lumini şi umbre 
multiplicate de oglinzile în mişcare dau o anumită energie cadrului 
de joc... Dar simbolul luminii galbene? 

Pe peretele din fund al scenei, e un reflector cu lumină 
galbenă, în mijlocul unui gol întunecat există un punct de 
atracţie, poate ăsta e oceanul creier, e ceva dincolo de existenţa 
noastră, ceva care ne tulbură şi ne atrage. Şi aici aş vorbi despre 

un pictor care m-a tulburat 
pe mine foarte mult, Caspar 
David Friedrich, cel care pic- 
tează abisul, ceea ce nu se 
vede. Într-un peisaj apare, în 
fundal, un gol, un hău, oa- 
menii privesc într-acolo, pe 
ferestre se văd vârfuri de ca- 
tedrale gotice şi catarge, pic- 
torul pare fascinat de ceva 
de neatins, de ceva de ne- 
înţeles. Şi în Ghilgameş apar 
fascinația către misterul spa- 
ţiului gol, misterios, şi oglin- 
dirile acestei lumini galbene 


în spaţiul de joc. Are loc recompunerea realității într-o nouă 


formă mentală, în spirit modern. 


Simbolic vorbind, ne putem regăsi în Ghilgameş? 

Ne regăsim toţi, prin această limbă adamică. E un subiect 
mistic, desigur, dar o idee comună tuturor oamenilor. Limba 
adamică reprezintă relaţia dintre om şi Dumnezeu, dialogul cu 
Dumnezeu. Alegerile noastre sunt verbele noastre. Actul teatral nu 
e cumva limba adamică, uitată, nu înţelegem că tot ceea ce trăim 
noi are un sens? Cred că Epopeea lui Ghilgameş ipostaziază primul 
mare model existenţial în care ne regăsim cu toții. 


293 


CLIPA, aprilie 2009 


Ce e un actor? 


"Alcătuirea mea cea condamnată 
Să-ncapă în...a fost odată” 
(Horaţiu Mălăele) 


Viaţa ta seamănă cu o poveste... 
Da, povestea călătorului care se caută. Dacă vrei să afli 
ceva despre mine, întreabă-mă... 


Ce? 
De unde vin, cine sunt şi unde mă duc... 


De unde vii, Horaţiu Mălăele? Cu cine ţi-ai făcut ucenicia? 
Cine te-a învăţat desenul, actoria, arta vieţii? 

Unul dintre ei a fost primul meu învăţător de desen care s-a 
numit Nicu Gherghe. El mi-a pus un creion în mână, el m-a 
învăţat cum se face o rață, el m-a învăţat cum se face o mână şi îi 
sunt îndatorat toată viaţa pentru că şi datorită lui am reuşit să nu 
mă plictisesc. Mai întâi, lon Dogar Marinescu, un prieten de-al 

meu de demult, a fost, nimeni nu mai ţine minte, un mare cari- 
caturist care a renovat, într-un fel, faţa caricaturii româneşti pe 
la începutul anilor '70 şi a făcut un grup care s-a numit Punct 
Grup şi datorită lui am învăţat să gândesc desenând. Mai apoi a 
fost Saul Steinberg, un alt român de care habar n-are lumea şi 
care s-a născut aici, în România, la Râmnicu Sărat şi a fost, poate, 
cel mai mare grafician pe care l-a avut umanitatea. La un mo- 
ment dat, răsturnând nişte metehne şi, mă rog, instalând altele, 
dar foarte modern, aş putea spune eu, a fost un fel de Brâncuşi al 
graficii, şi de la el am învăţat, urmărindu-l. Apoi, el a fost paginator 
la New York, a devenit faimos. Mai încoace, a fost Octavian Cotescu 
cu care am petrecut patru ani într-ale actoriei şi care a fost maestrul 
meu de drept în arta spectacolului şi a descifrării, a limpezirii unui 
rol. Un părinte bun, de la care am învăţat multe. Ne-a explicat cât de 
dramatică e meseria, cât de pasionantă e actoria. Noi am facut 
Institutul in anii in care el se afla la etajul de deasupra Teatrului 
Bulandra, în cea mai extraordinară etapă a lui. Era perioada anilor 
'70, când am văzut spectacole puse în scenă de Liviu Ciulei, spec- 
tacole uluitoare cum ar fi "Leonce şi Lena", "O scrisoare pierdută", 
"D'-ale carnavalului", "Nepotul lui Rameau", "Play Strindberg". Apoi 
au fost prietenii mei dragi, Toma Caragiu, Gheorghe Dinică, Marin 
Moraru, Radu Beligan şi alţii. 


Nu te-ai simţit crescând în umbra lor? 
Nu am avut sentimentul creşterii, am avut sentimentul 
acumulării, într-un fel, şi pentru asta le sunt recunoscător. 


Dar regia, dar filmul? 
Nu am încercat să fac regie de film sau regie de teatru 
pentru că trebuia sau pentru că îmi folosea. Am citit nişte texte, 

am crezut că văd lumina unui spectacol şi atunci am purces la 
treabă. Niciodată nu m-am gândit să fac film. Dovada e că am şi 
propus scenariul ăsta mai multor regizori şi mai multor produ- 
cători. Nimeni nu i-a dat curs şi atunci m-am ambiţionat, am zis 
că îl fac eu. În momentul în care m-am apucat de treabă am ştiut 
că pot să-l şi fac. De obicei nu mă apuc de un proiect fără să am 
sentimental că îl duc la bun sfârşit. 


Care consideri că a fost rolul tău cel mai drag? 

Nu am avut un singur rol foarte drag pentru că am avut 
şansa opțiunii de la bun început, nu am fost obligat să joc ceva, 
aşa încât, alegându-mi rolurile, acestea au devenit proprii mei 
copii şi nu poți să iubeşti un copil mai mult decât pe celălalt. 


Dar rolurile foarte grele? 

Au fost mai multe. "Sinucigaşul” a fost o cârcă destul de grea, 
o raniță destul de mare, intram pe la sfârşitul spectacolului care 
dura vreo două ore jumate, era destul de chinuitor, erau conflicte 
multe, era un rol în forță, deci, din punctul ăsta de vedere, a fost 
unul din rolurile grele. 


Cine eşti tu, Horaţiu... şi ce e un actor? 

Dumnezeu ştie. Asta mă întrebam şi zilele trecute, oare ce-l 
împinge pe un om să se împrăştie în atâtea personaje, evident 
neglijându-şi propria personalitate pentru că, poate că, uneori, 
are prea puţin timp pentru el. Este în natura actorului să fie atât 
de ubicuu, atât de proteic, atât de versatil. Este un om care 
izvorăşte continuu şi învaţă permanent, calfă călătoare în căuta- 
rea perfecțiunii: "Ce e un actor?/$i ce vrea sa spună?/Un biet 
trecator cu-o țigară în mână/E singur şi trist, cortina-i căzută.../ 
Paharul e gol... clipa pierdută..." 

Cum te simţi când joci un rol dominant? 

În momentul în care ai un rol mai complicat şi direcţiile 
sunt bine prestabilite, evident că te supui total acelor reguli. Te 
umpli de un eu imaginar, eşti acel personaj, trăieşti în pielea lui. 


În ce loc ţi-ar plăcea să trăieşti, în trecut sau în viitor? 

Mi-ar plăcea să fi trăit în trecutul ideal, să mă bucur de un 
confort financiar mai stabil, de compania unor oameni mai zâm- 
băreţi, mai binedispuşi. 


Unde este "acasă” pentru tine? 

Poezia înseamnă pentru mine "acasă". lubesc mult poezia, 
mai ales a celor pe care i-am cunoscut şi iubit: Nichita, Sorescu. Îi 
iubesc pe Blaga, pe Eminescu. Da, sunt şi rămân un romantic. 


În 1979 când ne-a vizitat ţara, Celibidache vorbea despre 
o gravă confuzie a valorilor în care se zbătea cultura româ- 
nească. S-a schimbat ceva în această privinţă? 

Nu sunt un foarte bun analist să fac o vivisecţie foarte 
corectă, fac una subiectivă. E o criză în cultură, în special a recep- 
torului, dar şi dintr-un punct de vedere pe care îl enumeram mai la 
deal, al lipsei de bani, al stresului pâinii zilnice, isteria asta politică, 
conjuncturală. Toate astea la un loc dau un receptor defect. Astfel, 
oamenii de cultură nu sunt apreciaţi, mai sunt câteva zile până la 
Ziua Culturii şi acest lucru nu este receptat cu un interes real. La noi 
există această meteahnă: dacă în ţările celelalte oamenii se bucură 
de oamenii valoroşi pe care-i au, la noi, dacă arăţi un om de cultură, 
trebuie mai întâi să-l scuipi ca să-l vezi. Lumea s-a obişnuit să înjure, 
e un lucru rău. Valorile culturale excepţionale, din păcate, ori nu 
sunt receptate, ori există o indiferenţă asumată. 

Care e soarta tinerilor actori, azi? 

Poate că sunt puţin speriaţi. Am întâlnit o babă care a spus 
un lucru foarte deştept despre raportul nostru cu fatalitatea. 
Pentru că tot înjuram şi mă întrebam "ce va fi, ce va fi?” ea a 
făcut o butadă excepțională şi liniştitoare, în fond, a spus: "Domnule 
dragă, nicicând n'o fo' să nu fie-ntr-un fel.” lată, acum e în felul ăsta, 
la anul va fi altfel şi aşa mai departe. Umanitatea nu e datoare să 
meargă pieptiş înainte şi probabil că nu are nici o obligație. Ea 
trebuie să mai dea şi la vale, să mai urce şi un deal, să mai şi 
coboare. Probabil că acuma rostul ei este să coboare. 


Nu te întristează distrugerea deliberată a memoriei 
Bucureştilor? 

E trist, dar unii mai şi clădesc. Dacă privim pesimist numai 
în partea cenușii, o să fim şi mai trişti. Să ne uităm şi să-i încu- 
rajăm pe cei care fac şi vor să facă. Pentru că "Și mâine-i o zi /Şi 
ziua din tine /Frumos va zâmbi /Speranţei din mine." 


Încotro? La ce visezi? Ce îţi doreşti cel mai mult? Dar 
nouă, spectatorilor? 

Îmi doresc să fim sănătoşi, să fim veseli şi să avem noroc. 
Râdeţi, căci râsul este muzica sufletului, jucaţi-vă căci jocul este 
secretul tinereţii, să citiți deoarece cartea este fântâna înţelep- 
ciunii, să gândiţi, înţelepciunea fiind izvorul puterii, să fiți calmi, 
dar, calmul e calea spre fericire, să fiți buni fiindcă bunătatea 
este cheia succesului şi să iubiți... pentru că iubirea este rațiunea 
de a trăi... 


Cum trăieşti această relație cu Dumnezeu? 
Tot ce există, există datorită proporţiei divine. Care, fără 
îndoială, i se datorează. 

Crezi în destin? 

Da, cred că suntem predestinaţi şi cred că există o putere 
absolută care ne cârmuieşte. Cred că există un destin, cred că 
avem o sarcină. Vezi tu, animalul nu se plictiseşte, omul se 
plictiseşte. Dacă se plictiseşte şi pătrunde rostul acelei plictiseli, 
înseamnă că nu face, în momentul acela, ceea ce trebuie. El ar 
trebui să fie în altă parte, să-şi ducă rostul în altă parte. Dacă se 
plictiseşte, înseamnă că e în pericol. 


Încotro? Unde ne mai inviţi în 
viitorul apropiat? 

Peste vreo două săptămâni voi 
vernisa o expoziție de nuduri într-un 
spaţiu mic, dar vesel, pe str. Smârdan, 
la nr. 37. La Teatrul "Metropolis” am 
început repetițiile la o piesă a lui 
Moretti, care se cheamă „Toulouse- 
Lautrec la Chantal". Acestea sunt invi- 
tațiile pe care o să vi le fac, în curând... 


O invitaţie special tuturor oamenilor 
mari care realizează magazinul cultural UN ALT ZUGRAV 
CLIPA, continuator al frumoasele lucrări interbelice, sub direcția 
maestrului Dinu Săraru, unul din mentorii miraculoşi ai culturii 
române contemporane. 

O flacără prețioasă pentru a fi dusă mai departe... 


CLIPA, ianuarie, 2011 

George lvaşcu: 
„Politica teatrului nostru este omul” 


La 3 ani de la înfiinţarea Teatrului METROPOLIS 


Care a fost scopul creării celui mai tânăr teatru românesc, 
domnule director George Ivaşcu? 

Scopul acestui teatru de proiecte a fost acela de a crea o 
alternativă la teatrul tradiţional de repertoriu, cu trupă fixă. La 
noi joacă peste 290 de actori-invitaţi; de la cei foarte prestigioși 
la cele mai tinere talente. Dacă strategia noastră s-ar extinde, s-ar 
crea astfel de spații unde un artist tânăr să îşi poată prezenta 
proiectul care să fie finanţat de către stat şi să poată fi jucat la 
cele mai înalte cote ale valorii... Fiind cel mai tânăr teatru, a 
trebuit să facem efortul deosebit ca, în paralel cu reconstrucţia 

clădirii, să construim şi un repertoriu. Având în vedere multitu- 
dinea de oferte de pe piaţă şi tendinţa publicului de a fi reticent 
la nou, în aceşti trei ani a trebuit să devenim un brand. A fost o 
luptă foarte grea. Dacă am fi fost singurul teatru într-un oraş de 
provincie, era mult mai uşor. Ne-am concentrat asupra a ceea ce 
credem că îi lipseşte cetățeanului bucureştean: o diversitate cul- 
turală. Pragmatic, îi spun teatru-hipermarket. Pe galantarul nostru 
repertorial trebuie să existe toate genurile de teatru, pentru toate 
gusturile, astfel ca publicul să poată alege. 


Repertoriul actual este foarte variat. Ce aveți în plan? 

Titluri foarte mari. Urmează premiera Vocea umană, cu Oana 
Pellea, în regia doamnei Sanda Manu. Apoi Nevestele vesele, un 
musical românesc, în regia lui Tocilescu, pe muzică de Alifantis. Va 
urma Horaţiu Mălăele cu spectacolul Toulouse-Lautrec. Pregătim şi 
Îngeri în America, în regia lui Victor loan Frunză. 

Cum ar trebui să arate Bucureştii în context european? 

Suntem capitala cea mai săracă din punct de vedere al insti- 
tuţiilor de cultură. Să luăm drept exemplu doar fostele țări comu- 
niste. Varşovia, Budapesta. Oraşe culturale, prin numărul de muzee, 
prin numărul de obiective, prin numărul de spectacole... Nimic nu 
este mai inconsistent în politica românească decât programul cul- 
tural. Fiecare ministru al culturii face altceva. Nimeni nu continuă 
ceea ce s-a început bun. Sunt foarte multe lucruri de făcut, dar cred 
că, în primul rând, ar trebui să ne ocupăm serios de educaţie. Cred 
că un elev trebuie să fie educat, nu învăţat. Noi nu avem educaţia de 
a aprecia şi chiar de a colecționa artă. A merge la un spectacol intră, 
de fapt, în educaţia fiecăruia. Noi nu suntem învăţaţi încă din şcoală 
că tot ceea ce înseamnă bunuri culturale ne aparțin. 

Ce vă doriţi, ca om de teatru? 

Primul lucru pe care mi l-aş dori ar fi normalitatea. Un alt 
lucru pe care mi-l doresc este comunicarea interumană nemijlocită. 
Nu obiectul te defineşte pe tine ca om. Nu obiectele de care suntem 
înconjurați, maşină, telefon, computer, ci subiectul care eşti tu în 
această scurtă existenţă. Femeia nu trebuie să fie obiect, ci subiect. 
Cu o trimitere la Enigma Otiliei, de pildă, şi cred că spre acest lucru 
tindem. Interesul momentului nu este, în primul rând, acela de a 
culturaliza, ci de a face oamenii să viseze, să spere. Asta e şansa 
artei, de a visa în realitate. Omul, în sinea lui, este un copil. Dacă 
realitatea te face să-ţi fie ruşine că eşti cumva un visător, asta cred 
că este menirea artistului, de a fi un mare visător. Drept care ai 
nevoie măcar de speranţă. Când nu mai tragi speranță, merită să te 


întâlneşti cu oamenii, să vii la teatru. 


Cum selectaţi proiectele? 


Prima întrebare pe care o pun unui regizor când vine aici 
este: ce poveste îmi spune? Omul, în sinea lui, este un copil, are 
nevoie de poveşti. Uneori, realitatea te face să-ţi fie ruşine că 
eşti visător, idealist. Dar poate că asta este misiunea artistului. 
lată, Brâncuşi a fost un mare visător, Da Vinci la fel. Până la urmă 
acesta e artistul, un visător în realitate. Şi atunci, avem nevoie şi 
de cineva care să ne hrănească visele. Cred că omul are o natură 

duală şi dacă nu înțelege aceste lucruri pe care le purtăm cu noi, 
atunci el riscă să se piardă pe sine. Şi atunci eu, prin artă, trebuie 
să-i dau omului acea dimensiune care îi lipseşte. Sunt poveşti 
care nu ţin de un prezent, sau care ţin de un prezent continuu, 
de pildă povestea lui Romeo şi a Julietei este povestea noastră, a 
tuturor. Se creează comuniunea respectivă între spectacol şi 
spectator. 


Ce vă interesează cel mai mult la un proiect? 


Niciodată dimensiunea politică, ci doar condiția umană 
ce are la bază câteva lucruri valabile indiferent de tipul de 
sistem, fie el totalitar sau democrat. Să zicem frica, venită din 
instinctul de conservare al fiecărui individ. Într-un sistem, frica 
este generată de lipsa de drepturi, în capitalism există frica 
locului de muncă, frica zilei de mâine. Literatura a născut eroi, 
cei care îşi depăşesc frica printr-un act de curaj, curajul de a te 
asuma pe tine, curajul de a spune „ăsta sunt eu”, în raport cu 
lumea sau cu societatea în care trăieşti... Romeo şi Julieta au 

curajul de a învinge frica instaurată de cele două familii. În li- 
teratura de valoare, întotdeauna, indiferent de epocă, fiecare 
subiect propune eroul, cel care are curajul să-şi depăşească 
condiția umană, cel care are curajul să accepte sau să nu ac- 
cepte un tip de sistem. Eu nu ştiu dacă Tarelkin este un astfel 
de erou, dar ştiu că este un om care a avut curajul să-şi depă- 
şească frica. 


Ca să folosim o expresie consacrată, care ar fi politica 
teatrului dumneavoastră? 

Cred că aceeaşi cu a maestrului Dinu Săraru, care a fost, în 
calitate de director de teatru, un magician. Mă interesează omul. 
Cel care vine în sala de spectacol. Omul, în două ipostaze: artistul de 
pe scenă, care are curajul să emoţioneze şi să se autoemoţioneze, şi 
publicul, care trebuie să aibă parte de ceea ce nu găseşte în viața 
reală. Aşadar, politica teatrului nostru este omul... Vă mulţumesc 
pentru CLIPA de sinceritate pe care mi-aţi prilejuit-o... 


CLIPA, noiembrie 2010 

Jocul Reginei 


MAIA MORGENSTERN 


Am revăzut-o, la TES, în rolul Elzei din „Jocul Regilor” de Pavel 
Kohout, regizat de Felix Alexa, alături de Mircea Rusu şi de Andrei 
Finţi. 


O femeie care se sacrifică în egală măsură pentru a-i salva 
pe cei doi bărbaţi, iubindu-i. Cum aţi abordat acest rol? 

Am pornit ca într-o piesă ştiințifico-fantastică. Mi se părea 
o situație atât de imposibilă, mi se părea o situaţie de pe altă 
planetă. Să duci o viață „atât de” dublă, o spun cu toate ghili- 
melele de rigoare. Şi pas cu pas şi frază de frază, am alunecat 
centimetru cu centimetru, ca într-o apă foarte rece sau foarte 
fierbinte, în această aventură care se numeşte „Jocul regilor” 
care este o mică bijuterie. La care am lucrat ca pentru un filigran. 
Emoţie cu emoție, fiecare stare, fiecare moment, desfăcut, anali- 
zat, cu implicaţii... Ce ar putea să însemne, ce ar fi putut să în- 

semne acum 20 de ani, a fost ca o scuturare dinlăuntru a pre- 
judecăților. 


Cum se împacă iubirea cu morala? 

Minciuna e un lucru groaznic, adulterul e ceva cumplit, e de 
aruncat cu pietre, şi iată cum nişte adevăruri imuabile, implacabile, 
de necontestat, devin, de fapt, un blocstart pentru o altă percepţie 
a realităţii, lăsând dogma deoparte. 

Şi iată cum, mergând pe calea unei analize psihologice, 
într-un spaţiu dramaturgic pe care nu-l simţeam deloc realist, ea 
ajunge să ducă două vieți complet paralele, fără nimic frivol. 
Doar sacrificiu şi asumare, cu umor şi curaj, a tuturor respon- 
sabilităţilor. De ordin practic, de ordin teoretic, moral, etic, filo- 
sofic. Această femeie care îşi salvează şi soţul şi iubitul are de 
fapt doi soţi, ea duce două existenţe. Fiecare dintre ei hotărăşte 
ceva. Definitiv. Aşa e viaţa. Ea acceptă jocul de şah până la 
sfârşit. Nu se supără când vede că se cam pierde partida, când 
forțe potrivnice dau peste tabla de şah şi răstoarnă piesele. Asta 
e regula jocului. Şi îl joacă până la capăt. 


Şi... mai în adânc? 

Este o sondare a unei zone de care îmi e şi frică să mă apropii. 
Are o dimensiune acest personaj pe care şi-o asumă cu o naturalete, 
cu un firesc, cu un curaj nebun. Elza nu există decât în raport cu ei. 
Ea şi-a asumat vieţile lor, le duce în cârcă. Nu se plânge niciodată. 
Nu se autocompătimeşte nicio secundă, deşi a trebuit să renunţe la 
o carieră tulburătoare, impresionantă. 

lubeşte oamenii aşa cum sunt, nu vrea să transforme pe 
nimeni. Împiedică tragedii. Împiedică nenorociri. În micile detalii, 
în făcutul curăţeniei, în spălatul rufelor, ea continuă să se ocupe 

şi de suflet şi de existenţa cotidiană, în aceeaşi măsură. Continuă 
să furnizeze confort. Ce uriaşă distanţă față de Medeea care îşi 
sacrifică copiii, îşi omoară copiii, pentru că cercul sfânt al că- 
sătoriei a fost rupt de soțul ei, de lason. Ca femeie divorțată, 
Medeea se aneantizează. Nu, Elza noastră face doi copii cu doi 
bărbaţi diferiţi şi îi creşte la fel pe amândoi. Aici e vorba de 
curajul de a-şi clădi destinul. De a ţine în viaţă doi oameni. Doi 
bărbați. 


Ce urmează? 

Urmează o încercare foarte in- 
teresantă, un spectacol-lectură 
la care eu ţin foarte mult, este o 
falsă conferinţă, o lecţie de 
bune maniere. Textul îi aparține 
lui Jean Claude Grumberg. E un 
spectacol în care personajul 
care ne vorbeşte se constituie 
în „avocatul diavolului”. Este un 
pretext pentru a arunca din 
nou o lumină crudă asupra 


vieţii, este o satiră, un pamflet. 

Sunt citate autentice din mari autori, care, din păcate, prin 
scrierile lor au pavat drumul către marea tragedie a secolului XX, 
către Holocaust, şi au legitimat, prin scrierile lor, xenofobia, anti- 
semitismul, ura de rasă, texte abjecte, de un ridicol incredibil, şi 
care, totuşi, aveau atunci valoare de lege. Lege care dădea drept 
de viaţă şi de moarte asupra unor oameni. 

O piesă ca un strigăt, să nu uităm că şi părinţii mei sunt 
supraviețuitori ai Holocaustului. 

“Maia, să studiezi în fiecare zi la limba română; tu eşti 
evreică şi trebuie să ştii limba română de două ori mai bine ca 
românii“ — o îndemna tatăl în adolescenţă. 

Atunci când a primit un premiu internaţional pentru un rol 
de film şi a observat, la intrarea în marea sală de festivități din 
Haifa, unde se decernau premiile, că, din mulţimea de drapele 
lipsea tricolorul, le-a spus organizatorilor că nu urcă pe scenă 
dacă nu se arborează şi steagul României. 


Semnează simplu: Maia Morgenstern 


CLIPA, martie 2009 

Nu nouă, Doamne... 


Ctitorie românească la Locurile Sfinte: 
vis și realitate la lerihon 


lerihon — pământ străvechi 


La 25 km nord-est 
de lerusalim și la 13 km de 
locul unde lordanul se 
varsă în Marea Moartă, 
dealul Tell Es-Sultan as- 
cunde mai multe așezări 
construite, fiecare, peste 
ruinele celei dinainte. Nu- 
mele celui mai vechi oraș 
din lume, de origine se- 
mită, înseamnă „luna” (atât 
calendaristică, „yerihu”, cât 

și astrul în sine, „Yarah”). 
în zona colinei Tell es- 


Sultan, fortificațiile exca- 
vate au aproximativ 12.000 de ani vechime, provenind de la 
sfârșitul perioadei mezolitice: primul oraș din lume cu ziduri de 
apărare. 

Cele mai vechi urme de locuire au fost găsite la 15 metri în 
pământ. Locuinţe din neolitic, unelte din piatră, os și lemn vechi 
de peste 10.000 mii de ani. Un oraș solid, dar ai cărui locuitori nu 
cunoșteau existența ceramicii. Ruinele lerihonului evocă milenii 

de pace și cuceriri. Au urmat cuceritori care au lăsat, în urma lor, 
civilizaţia ceramicii, începând de la Sha'ar ha Golan pe râul Yarmuk 
și până la Byblos și în alte locuri. Practicarea agriculturii, culti- 
varea plantelor și domesticirea animalelor, precum și folosirea 
ceramicii au avut loc în lerihon cu 1.000 de ani înaintea Meso- 
potamiei și Egiptului, iar construcţiile sunt anterioare piramidelor 
cu 4.000 de ani. 

Apoi, în epoca timpurie a bronzului, cu trei milenii înainte 
de Hristos, un alt oraș a înflorit aici, până în timpul când zidurile 
lerihonului au căzut în sunetele trâmbiţelor și urletelor război- 
nice ale poporului israelit condus de losua. Pe la anul 1300 
înainte de Hristos, Josua a cucerit cetatea lerihonului, așezare 
atât de veche încât nimeni nu-i mai știa începuturile, care se 
pierdeau în urmă cu șase-șapte milenii; cea mai bătrână urbe din 
lume, construită la cea mai joasă altitudine, peste 300 de metri 
sub nivelul mării. Dărâmarea lerihonului este paradigmatică pentru 
tot ceea ce a urmat. Ceea ce s-a întâmplat la lerihon prefigura 
soarta întregii ţări a Canaanului. 

Drumul prin pustiul ludeii duce spre locul în care Mân- 
tuitorul nostru lisus Hristos, după ce a primit botezul de la loan, a 
postit 40 de zile, s-a rugat și a fost ispitit de diavol. lerihonul este 
cea mai mare oază din lume. O oază udată cu apa Izvorului lui 
Elisei, despre care se scrie: „Aşa zise Domnul: lată am făcut apa 
aceasta sănătoasă şi nu va mai pricinui nici vătămare, nici 
moarte, nici nerodire”. 

Muntele Ispitelor, al Postului, numit de localnicii palesti-nieni 
Jebel Quruntul, o adaptare a expresiei latine Mons Quarantana 
străjuiește acest loc unde lisus i-a dat răspunsul diavolului care 
încercase să-l ispitească: „Piei, satano! Căci scris este: Domnului, 
Dumnezeului tău să | te închini şi Lui singur să-i slujeşti”. 

Așezământul românesc: un vis 

Și chiar în aceste locuri sfinte, în zilele Preafericitului Patriarh 
Daniel, prin străduinţele de 15 ani ale părintelui superior leronim 
Creţu, s-au desăvârșit visele înaintaşilor încheindu-se construcţia 
celei mai frumoase biserici românești din Țara Sfântă, începută în 
anul 1999. A fost Gheorghe Samoilă, brutar la Patriarhia lerusalim- 
ului, care, prin anii '30 ai secolului trecut, a cumpărat o bucată de 
pământ la Ierihon cu gândul de a ridica pe ea o bisericuţă, fie şi cu 
ziduri de cărămidă nearsă. A fost, prin 1947, arhimandritul Victorin 
Ursachi, delegatul patriarhal la Locurile Sfinte, arhiepiscopul de mai 
târziu al românilor din America, care s-a străduit şi el zadarnic să 
ridice în acele locuri un lăcaş de rugăciune. Şi marele preot Ilarion 
Argatu, arhimandrit al Sfintei Mănăstiri Cernica, va răscumpăra 
terenul de la moştenitorii brutarului şi îl va dona Patriarhiei 
Române. În anul 1995, datorită afluenţei pelerinilor români, s-a 
decis construirea unui nou așezamânt românesc la lerihon sub 
conducerea arhimandritului leronim Creţu, Superiorul așezămin- 
telor românești de la Locurile Sfinte. 


Ctitoria românească 

Dar să-l ascultăm pe părintele arhimandrit leronim Creţu, 
cel care s-a nevoit ani de-a rândul să inițieze și să ducă până la 
capăt lucrările de artă și construcţie ale așezământului: 

„În acești ani, am reușit să achiziționăm alte terenuri încon- 
jurătoare și să extindem suprafața disponibilă. Am apelat la domnul 
profesor Sorin Vasilescu — descendent din Movilești și, pe linie 
munteană, înrudit cu doamna Chiajna — care a răspuns pozitiv solici- 
tării noastre. Domnia sa și arhitectul Horia Gavriș s-au documentat 
și au realizat proiectul având ca sursă de inspirație biserica bolniţei 
Mănăstirii Cozia, capodoperă a arhitecturii noastre bisericești, 

ctitorie a lui Petru Cercel. Au răspuns benevol inginerii care s-au 
ocupat de studiile de rezistenţă, doamna inginer Mihaela Popovici și 
domnul inginer Constantin Teodorescu împreună cu care am realizat 
proiectul care trebuia supus aprobării Ministrului Administraţiei din 
ANP-Autonomia Naţională Palestiniană. Ne-am bucurat de o maxi- 
mă înțelegere și sprijin din partea autorităţilor palestiniene, care 
trebuiau să supună proiectul atenţiei președintelui Arafat și am 
obținut aprobarea în toamna anului 1999. Pe 27 martie '99 am 
făcut agheazma de inaugurare. Însăși organizarea șantierului a 
cerut eforturi mari, ne-am lovit de dificultăţi, dar Dumnezeu ne-a 
ajutat să le surmontăm. După atâtea decenii de speranţe și eforturi, 
am reușit să punem piatra de temelie a aşezământului. Sfânta Masă 
din altarul viitoarei biserici a fost târnosită la 8 ianuarie 2000 — a 
doua zi a Crăciunului după stilul vechi păstrat de Patriarhia 
Ierusalimului — de către preafericitul Patriarh Teoctist, în contextul 
sărbătorilor panortodoxe închinate jubileului Naşterii Domnului. Și 
iată, azi, cu ajutorul lui Dumnezeu, în vremea Prefericitului Patriarh 
Daniel, am văzut încheiate lucrările bisericii, minunat pictată de loan 
și Daniela Moldoveanu, și ale casei de oaspeți, rămânând în 
construcţie spațiile dedicate conferinţelor și reuniunilor interna- 
tionale. În aceste locuri care poartă încărcătura spirituală a minu- 
nilor Mântuitorului, sfântul așezământ românesc de la Ierihon își 
așteaptă pelerinii care vor fi primiţi cu pâine și sare de toate maicile 
și părinţii care se nevoiesc să aducă prinosul muncii lor credinţei 
noastre și sfințeniei locurilor”. 


CLIPA, martie 2010 


314 


Înaltul loan, ziditoriul... 


ÎPS loan, Arhiepiscop al Harghitei şi Covasnei: 
"Suntem grăniceri ai naţiei române" 


La 14 noiembrie 1951, în Pietrani, Bihor se naşte al patrulea 
copil al părinţilor săi, loan şi Ilca. 

Absolvă Facultatea de Instalații şi Automatizări din Bucureşti 
(1976) şi Facultatea de Teologie Ortodoxă din Sibiu (1990) 
Coordonează restaurarea mai multor aşezăminte bisericeşti 
(Tismana, Polovraci, Bucovăţ, Lainici, Crasna), zidind în incinta 
mănăstirii Lainici, o nouă biserică, la îndemnul ÎPS Nestor 
Vornicescu, (în anii '80). 

Arhimandrit al Bisericii Ortodoxe Române de la lerusalim. Stagii 
de doctorat la Institutul Biblic din Ierusalim finalizate cu două 
titluri de doctor, (în Studii Biblice şi în Egiptologie şi Orien- 
talistică). Are loc pictarea unei părţi a bisericii româneşti din 
lerusalim şi a bibliotecii nou create. 

Instalarea ca Episcop al nou înfiinţatei Episcopii a Covasnei şi 
Harghitei la 25 septembrie 1994. 


Deschiderea a peste 165 de şantiere de construcții, restaurări şi 
reparaţii de biserici, mânăstiri şi case parohiale, multe distruse în 
timpul ocupaţiei horthyste. 

De la două mănăstiri (Sf. Ilie din Topliţa, ctitorie a patriarhului 
Miron Cristea şi Mănăstirea Doamnei — Moglăneşti) se ajunge la 
opt schituri şi mănăstiri. 

Arhitect şi ziditor al Mănăstirii „Adormirea Maicii Domnului” de 
la Izvoru Mureşului, sinteză a stilului domnitorului Matei Basarab 
cu stilul brâncovenesc. 


Promotor al studiilor teologice în rândul tineretului român din 
zonă. Hirotonisire de preoţi în toate parohiile vacante din 
episcopie. 

Constituirea unui patrimoniu cu destinaţie culturală, socială, 
economică şi locativă (peste 30 de imobile) cu aproximativ 250 
de angajați. 

Înfiinţarea Centrului Ecleziastic de Documentare “Nicolae Colan” 


„a 
l 


şi a Centrul Cultural “Miron Cristea” în fosta casă a prefectului 
român din perioada interbelică, Valeriu Oțetea, achiziționată şi 
reamenajată de Episcopie. 

Înființarea Muzeului “Carpaţii Răsăriteni” (Sf. Gheorghe) şi a 
Filialei Muzeului “Oltului şi Mureşului Superior” (Miercurea 


Ciuc). 

e Denumirea unor instituţii de cultură, şcoli şi străzi cu numele 
unor personalităţi ale istoriei noastre naţionale, laice şi bise- 
riceşti. 

e Fondarea revistei şi Editurii “Grai Românesc” şi tipărirea volu- 
mului “Românii din Covasna şi Harghita”, sinteză monografică a 
comunităților româneşti din cele două judeţe ale eparhiei 
(2002). 

e Promovarea Universităţii de Vară de la Izvoru-Mureşului, alături 
de Fundaţia Naţională pentru Românii de Pretutindeni şi Centrul 
European de Studii Covasna-Harghita cu participarea repre- 
zentanțţilor comunităţilor de români din Bulgaria, Serbia-Munte- 
negru, Macedonia, Albania, SUA, Germania, Franţa, Italia şi 
Suedia, pe lângă cele din Ucraina şi Republica Moldova (zece 
ediții). 

e Organizarea Sesiunii Naţionale de Comunicări Ştiinţifice “Ro- 
mânii din sud-estul Transilvaniei. Istorie. Cultură. Civilizație”, 
alături de Direcţiile Judeţene Covasna şi Harghita ale Arhivelor 
Naţionale, Muzeul Naţional al Carpaţilor Răsăriteni, Centrul de 
Cultură Arcuş şi Centrul Ecleziastic de Documentare “Mitropolit 
Nicolae Colan” (şaisprezece ediţii). 

e Ridicarea ÎPS loan la rang de Arhiepiscop pentru activitatea 
ierarhică pilduitoare şi slujire deosebită şi îndelungată a Bisericii 
la 23 august 2009, în cadrul Sfintei Liturghii săvârşite de către PF 
Daniel, Patriarhul României şi de membrii Sfântului Sinod. 


Cu ce sentimente priviţi în urmă, Înalt Preasfinţia Voastră? 

Noi, românii din această zonă suntem grăniceri ai naţiei 
române, astăzi, aici, la izvoarele Mureşului şi ale Oltului. În 1994 s-a 
înființat Episcopia Ortodoxă Română a Covasnei şi Harghitei din 

raţiuni pastoral-misionare, dar şi pentru păstrarea identităţii româ- 
neşti în această zonă. După '90, la reacţia dură a populaţiei ma- 
ghiare, foarte mulţi intelectuali români din zonă au fost, efectiv, 
alungați. Apăruseră inscripţii peste tot: „Românii să plece!” Şcolile 
mixte care contribuiseră mult la apropierea celor două etnii, s-au 
separat. Înainte, în clasele paralele de români şi de maghiari, în 
pauze, copiii se întâlneau şi se împrieteneau, vorbeau între ei şi ro- 
mâneşte şi ungureşte, legau prietenii care sprijineau stabilitatea şi 
menţinerea unui echilibru etnic aici, în zonă. Au fost despărțiți das- 
călii şi profesorii care predau în aceleaşi şcoli într-o atmosferă de 
înfrățire. A venit momentul învrăjbirii de după '89 care a bulversat 
societatea. Au fost perioade când autoritatea statului român din 
zonă aproape că nu mai exista, când erau câte doi prefecţi, unul 
român şi unul maghiar. La instalarea, după '90, a prefectului român, 
în fața Prefecturii a fost plasat un sicriu negru. Pe fondul acesta 
tensionat al relaţiilor interetnice, au fost alungaţi profesori şi preoți 
români. Se ajunsese, în anii '90 să se repete anumite situaţii din anii 
'40, au fost şi pierderi de vieți omeneşti şi, în situația aceasta 
incertă, autorităţile statului român pierduseră efectiv controlul 
asupra situaţiei din zonă. Astfel, românii şi-au pus încă o dată 
nădejdea în Dumnezeu şi în Biserică. Într-o localitate unde trăiesc 
şi români şi maghiari e foarte greu să fie ales un primar român 
deoarece ai noştri votează candidaţii mai multor partide iar 
maghiarii votează un sigur partid. lată de ce a trebuit să mă implic 
pentru a mai estompa anumite orgolii politice. De multe ori am 
făcut apel la oamenii politici pentru ca să avem un deputat, un 
senator pentru judeţele acestea, pentru că au fost perioade când 
nu am avut reprezentanţi în Parlament. Presiunea a fost atât de 
mare încât în prezent nu avem prefect român în nici unul din cele 
două judeţe. 

Cum s-a ajuns la înfiinţarea acestei episcopii? 

Un grup de intelectuali şi de preoți a făcut apel la Sinodul 
Bisericii Ortodoxe Române, cu o rugăminte, cu o iniţiativă foarte 
curajoasă, să înființeze o nouă episcopie. Încă nu se reînființaseră 
toate episcopiile desfiinţate în perioada comunistă. Această ce- 
rință inedită a fost foarte bine analizată pentru că se mai în- 
ființaseră în ţară episcopii dar în zone majoritar româneşti, cu 
mulţi preoţi şi credincioşi. În sfârşit, Sfântul Sinod a aprobat în- 
ființarea acestei episcopii şi s-a primit ca ajutor din partea 
statului, atunci, o clădire aici, în Miercurea Ciuc ca reşedinţă iar 
eu, fiind la lerusalim, am fost ales eiscop de către Sinod şi am 
venit în ţară. Instalarea mea ca episcop a fost cu totul deosebită, 
au participat doi patriarhi, Patriarhul României şi Patriarhul 
Alexandriei şi un număr mare de înalte feţe bisericeşti, dem- 
nitari, toată lumea asigurându-mă că voi fi sprijinit în activităţile 
mele pentru stabilizarea românilor aici, pentru refacerea biseri- 
cilor româneşti, pentru consolidare instituţională şi legături di- 
recte cu Patriarhia, cu Sfântul Sinod, nu numai în beneficiul po- 
pulaţiei române, ci şi al celei maghiare pentru că noi românii nu 
dorim să se facă un drum pentru români şi un drum pentru 
unguri ci dorim să călătorim împreună pe acelaşi drum, având 
puncte comune de viaţă şi de convieţuire, păstrându-ne, într-un 
fel sau altul, fiecare, identitatea naţională. 


Cum a fost la început? 

Am trăit situaţii foarte delicate. Îmi aduc aminte că, într-o 
seară nu era nimeni la poartă. Am întrebat maicile unde este 
paznicul. „lertaţi-ne, dar l-am trimis în pod să ne prindă nişte 
porumbei ca să avem ce să mâncăm mâine.” Asta a fost situaţia. 
Însă astăzi, prin muncă şi prin strădanie, nu este om care să 

treacă pragul Episcopiei noastre şi al bisericilor pe care noi le-am 
zidit în această parte de ţară şi să nu primească un blid de 
mâncare. Înființarea Episcopiei noastre n-a fost văzută cu ochi 
buni de către autorităţile locale maghiare dar activitatea noastră 
s-a desfăşurat în spiritul păcii, noi întotdeauna considerând că 
suntem acasă, în ţara noastră şi că trebuie să facem să fie mai 
bine. Am încercat şi am recuperat o bună parte din credincioşii 
noştri ortodocşi maghiarizați, care au revenit la biserica noastră. 
Pe atunci, cale de 100 km de la Miercurea Ciuc, nu găseai un 
preot român. Bisericile româneşti au fost distruse în perioada 
horthystă. La Herculian rămăsese doar o ruină, cu molozul până 
la ferestre, biserica fiind transformată în depozitul de gunoi al 
localității. Încă se mai păstrau fragmente de pictură, deşi biserica 
nu mai avea acoperiş. În ea crescuseră copaci, era duminică, ora 
12, ora liturghiei iar eu eram, cum spune psalmistul, ca o pasăre 
printre dărâmături, zicându-mi: „câți preoți, câţi ierarhi se bucură 
la această oră de sfânta liturghie iar eu sunt ca o bufniţă, părăsit, 
aici, între dărâmături”. Şi în momentul acela, mi-am ridicat ochii 
spre cer şi a venit o pasăre, a cântat de câteva ori şi apoi şi-a luat 
zborul iar eu am lăcrimat atunci şi am zis: „Uite, Dumnezeu mi-a 
trimis o pasăre cu care să săvârşesc şi eu sfânta liturghie. Poate 
că şi pustnicii, în munţi, săvârşeau şi ei o sfântă liturghie cu 
păsările codrilor.” Am plecat mai departe şi mai departe şi, la un 
moment dat, i-am spus şoferului: „Opreşte maşina lângă mărul 
acesta şi ia din el două mere". Le-a adus, le-am binecuvântat şi 
am zis: „Luăm şi noi două mere pentru că, astăzi, nu avem şi noi 
o bucată de anaforă ca orice creştin care merge la sfânta 
biserică”. N-am avut prescură pentru slujbă în ziua aceea şi ne 
oferise Dumnezeu două mere în loc. Am restaurat, între timp, 
acea biserică, cu studenţi de la teologie, neavând muncitori. Am 

scos de acolo 8 camioane de moloz. Săpând, la un metru şi 
jumătate, încă se mai păstra pardoseala bisericii. În biserica 
aceasta au vrut să mă bată anumite persoane de etnie maghiară. 
Eu n-am avut sfințenia lui Hristos să las să mă lovească cu pumnul 
în față şi m-am tras la o parte. Cu câteva momente înainte, 
preotul maghiar din zonă fusese anunţat că cineva se accidentase 
la câmp, un maghiar, şi eu am oferit imediat maşina cu care 
venisem, să-l ducă de urgenţă la spital. Aşa am răspuns gestului 
aceluia agresiv. Într-o zi, o creştină româncă măritată cu un 
maghiar, mi-a arătat, cu ochii în lacrimi, o fotografie pe care o 
păstra ea în Biblia de grai românesc, o fotografie cu panorama 
satului, după care am putut reconstitui forma acoperişului bisericii. 
La Herculian, lucrarea era gata şi mai trebuia să se pună uşa 
bisericii. Singurul român din sat ne vizita adesea în timpul lucrării 
şi, după ce au montat uşa bisericii, muncitorii s-au dus să îi dea 
lui cheia de la biserică, dar omul murise de trei zile. N-au avut cui 
să o lase... 


Şi după Herculian? 

Am restaurat, apoi, biserica de la Doboşeni, cu o istorie 
foarte interesantă şi dureroasă. Din ea rămăseseră numai zidurile 
care adăposteau rugi de mure. lar în altar crescuse un frasin. Şi, 
la apusul soarelui, am pus să se taie frasinul din altar. Copacul 
cădea într-o parte, soarele cădea după munţi. Am sărutat acel 
frasin pentru că, timp de 60 de ani, el a slujit în acea biserică. 
Preotul acelei biserici a fost frasinul. Oamenii alungaseră preotul 
român şi atunci Dumnezeu îmbrăcase în veşmânt verde, în 
veşmântul vieţii un frasin care slujea acolo o sfântă liturghie 
împreună cu păsările care îşi făceau şi ele cuib în ramurile lui. 
lată cum Dumnezeu a purtat de grijă şi acelei biserici şi neamului 

nostru românesc. Am refăcut acoperişul bisericii şi într-o zi a 
trecut pe lângă mine în cetățean care vorbea destul de precar 
româneşte: „Părinte, ştiţi care este istoria acestei biserici?” Eu am 
crezut că este maghiar şi am zis: „Dumnezeu să ne păzească tara 
şi lumea aceasta de războaie.” El era însă român asimilat. Mi-a 
spus: „După 30 august '40, la câteva zile, un colonel de armată 
maghiar a venit cu trupele în sat şi a convocat toti bărbații 
români la primărie cu unelte de lucru... Ei au crezut că îi duce să 
repare drumuri, să repare poduri. Și după ce s-au adunat toți, le-a 
dat următorul ordin: Acum vă îndreptaţi spre biserica voastră şi o 
dărâmaţi". Nu şi-ar fi putut nimeni închipui aşa ceva. Toată 
lumea a amuţit. Atunci soldaţii au tras focuri de armă în aer şi au 
ameninţat că îi împuşcă. Şi, cu mare durere în suflet, sub foc de 
armă, s-au dus să-şi dărâme biserica. Foarte încet. La urmă, 
trupele maghiare au plecat, pereţii bisericii au rămas, dar au fost 
demolate turlele, acoperişul. Acolo m-a aşteptat tot Dumnezeu 
cu mure dulci şi am lucrat cu studenţii şi am restaurat biserica. 
Astăzi preotul de la Baraolt îi vizitează şi pe românii din Doboşeni 
care au revenit la biserica ortodoxă. 


Câte biserici româneşti au fost distruse de horthyşti? 
Care este starea de spirit a românilor maghiarizați? 

În perioada horthystă au fost demolate în jur de 20 de 
biserici, unele au fost chiar dinamitate şi n-am găsit decât 
temelia. Aşa s-a întâmplat la Tulgheş şi la Căpeni unde am pus, 
pe locul fostelor biserici, câte o cruce şi o inscripţie comemora- 
tivă. La Bixad au fost peste 400 de familii de români, erau două 
biserici româneşti în localitatea aceasta şi chiar în '89, câţiva 
credincioşi au dormit în biserică pentru că maghiarii voiau să-i 
dea foc. În anii '90 au avut loc manifestări violente antiromâ- 

neşti... Ne îndreptăm spre Micfalău. Într-un recensământ făcut 
de maghiari în 1902, în localitatea aceasta trăiau 1818 români. 
Azi sunt mai puţin de 150 de suflete. Într-o zi, la slujbă, i-am 
întrebat: „Ce s-a întâmplat cu voi de ați rămas doar 150?” Restul 
fuseseră trecuţi cu forţa la altă confesiune, la limba maghiară, şi 
mi-au spus: „Părinte, noi suntem fiii vitregi ai acestei tări". Sunt 
nişte oameni necăjiţi, care trăiesc o viaţă tristă. Ceea ce este 
important, chiar dacă mulţi dintre ei şi-au pierdut graiul şi limba 
românească, totuşi ei cu Dumnezeu doresc să vorbească în limba 
română, să se roage româneşte aşa cum s-au rugat moşii şi 
strămoşii lor. Ei îşi doresc preot român şi slujbă românească. 


Mănăstirea Izvorul Mureşului 


Cum sunt sprijiniți de autorităţi? 

S-ar putea face un studiu să se vadă dacă sub conducere 
românească vreun maghiar şi-a pierdut limba, dacă a fost forţat 
să o părăsească, pentru că şi în perioada comunistă au avut şcoli 
în limba maternă. Dar acum autoritățile judeţene fac uz doar de 

limba maghiară, deşi limba oficială a statului român este limba 
română. Bietul român, trebuie să apeleze la traducător pentru a 
comunica cu autorităţile locale. Acesta este respectul lor față de 
România. 

Se întorc tinerii români în zonă? 

Cei care pleacă la studii în altă parte refuză să revină aici 
pentru că nimeni nu-i angajează fără cunoaşterea limbii maghiare. 
Pe fondul acestor tensiuni şi a umilirii românului de aici s-a creat 
această imagine de zonă gri, instabilă, unde investitorii străini nu 
vin. În ceea ce mă priveşte, am încercat să menţin un echilibru 
interetnic, să estompez tensiuni, să vindec răni. Noi trebuie să ne 
îndreptăm fața către viitor, către o lume interculturală. E nevoie de 
pace, aşa că, cu mila lui Dumnezeu, am refăcut bisericile şi am 
construit altele noi, iar acum avem opt biserici şi schituri şi avem un 
număr de călugări şi călugărițe chiar mai mare decât în alte episcopii 
din ţară. Sunt peste o sută de preoți şi avem preoţi chiar şi în parohii 
cu 40-50 de credincioşi. De curând am dus un tânăr teolog într-o 
parohie de 46 de familii. Am cerut în mod special locuri la studii 
pentru cei de aici şi acum, aproape toţi cei peste 100 de preoți sunt 
născuţi în această zonă. Unii absolvenţi de teologie predau în şcolile 
româneşti, alţii lucrează în muzee, în domeniul asistenţei sociale. În 
această perioadă am refăcut şi şcoli româneşti care erau în 
paragină. În unele şcoli care s-au închis am încercat să organizăm 
mici muzee ale localităţii respective. 


Dar despre relaţia cu celelalte etnii? 

În apropiere e o comunitate de romi. Preotul care preda la 
şcoală m-a sunat într-o zi de iarnă şi mi-a spus că nici un copil nu a 
venit la şcoală. Nu aveau, săracii, cu ce se încălța. Şi atunci i-am 
spus: „Împreună cu învăţătoarele, treceţi pe la toate casele lor şi 

luați-le numerele de la încălțăminte". Şi după vreo oră-două mi-a 
transmis că avea numerele de la toate cele 70 de perechi. Cineva a 
mers şi le-a cumpărat încălțăminte de iarnă, ciorapi, alimente, 
detergenti şi le-am trimis, iar a doua zi toată lumea a venit la şcoală. 
A fost un telefon care a sesizat o situaţie delicată şi imediat s-a 
rezolvat. Fără birocraţie, fără aşteptare. Cât am putut, am construit 
case şi pentru oameni foarte săraci. O astfel de familie locuia într-o 
baracă de 3/3 metri, 9 persoane, din care patru copii erau la şcoală, 
toţi premianţi. Am cerut primăriei un teren şi am ajutat la ridicarea 
unei case, în trei zile. Şi alte şi alte situaţii, tot aşa, rezolvate pentru 
rezolvarea problemelor. Dacă s-ar face astfel de parteneriate cu 
statul, am putea rezolva mai multe asemenea cazuri. Prin unele 
localități am îndemnat preoţii să caute şi să vadă dacă nu sunt case 
goale, părăsite, să le amenajăm pentru că, dacă te pomeneşti cu o 
femeie, cum s-a întâmplat, cu trei copii în braţe, care a plecat de 
acasă, bătută, să putem să o găzduim... Să putem să dăm un ajutor 
rapid la nevoie. Pentru a evita abandonul şcolar, donăm rechizite, 
am oferit o masă caldă copiilor în cantinele şcolare, pe perioada de 
iarnă, lemne de foc... În câte zone din ţară au murit oameni, în 
timpul iernii, de frig şi, la noi, unde sunt geruri cumplite, nu a murit 
nimeni. Colaborăm cu poliţia, cu care ţinem legătura, şi nu o dată 
ne-au fost aduşi oamenii care rămâneau pe stradă noaptea, în ger. 
Oameni pe care, indiferent de etnie, i-am găzduit. 


Ne îndreptăm către alte două biserici aflate în şantier... 

Suntem la Vâlcele, aşezare balneară renumită înainte de 
primul război mondial, acum căzută în paragină, unde, iată, am 
refăcut biserica. S-au bucurat de virtuțile locului un lorga, un 
Bălcescu — cel care, privind spre Braşov, de pe colinele împădu- 
rite, a scris: „Ardealul, acest pământ binecuvântat de Dum- 

nezeu". Avem aici un şantier de restaurare. Şi în localitatea Araci 
care urmează, un altul. În Araci s-a născut mitropolitul Nicolae 
Colan al Ardealului şi academicianul Horia Colan. Au fost peste 
400 de familii de români, dar azi mai sunt doar vreo 80. În 
perioada de vârf am avut peste 120 de biserici în şantier. Unele 
erau în construcție, altele erau în reparaţie. Trebuia să fac rost 
de bani şi de mâncare pentru oameni. În momentul acesta, mai 
avem trei şantiere. Şi mai sunt şi comunităţile mici unde trebuie 
să ajutăm la întreţinerea bisericilor şi cimitirelor româneşti. 
Împărtăşesc toate acestea revistei academice şi patriotice 
CLIPA conduse de scriitorul Dinu Săraru, pe care am avut bucuria 
să-l cunosc în preajma mitropolitului Nestor al Olteniei, şi care, el 
însuşi, şi-a adus obolul de ctitor la Slătioara, în judeţul Vâlcea. 


Cum vor decurge lucrurile, în continuare? 

Se vede clar că statul român nu are o strategie pentru 
această zonă. Progresul economic ar putea detensiona relaţiile 
interetnice. Acolo unde muncesc împreună, români şi maghiari 
se leagă prietenii, se pot ajuta unul pe altul. În relaţiile de muncă, 
în viaţa comună de zi cu zi sunt relaţii normale între oameni. 
Factorul politic actual nu împacă, ci învrăjbeşte. Aceste două 
județe au fost ocolite de investitori iar statul nu a dirijat investi- 
torii către ele. În aceste judeţe avem resurse de ape minerale 
care se pierd, peisaje frumoase, păduri de brad, locuri minunate 
de tratament, în paragină. Există forță de muncă foarte bine 
pregătită şi calificată în multe domenii. 


Cum faceţi față acestui balans permanent între tristeţe şi 
speranță? 

Zona, nereprezentând un interes electoral pentru politi- 
cienii români, este cam ocolită de unii. Puterea statului român e 
foarte slăbită în zonă. Garda maghiară, organizaţie interzisă în 
Ungaria, mărşăluieşte pe străzi; se calcă în picioare simboluri ale 
istoriei României; au loc manifestări antisemite... Cu tristeţe în 
suflet dar şi credinţă, vom continua să organizăm ediţii ale Uni- 
versității de vară de la Izvoru Mureşului pentru a coaliza repre- 
zentanțţi ai spiritualităţii româneşti în jurul problemelor noastre 
naționale. 

Repet ce am spus la instalare: „Îi asigur şi pe cei de alte 
neamuri care trăiesc aici, impreună cu noi, că clopotele catedralei 
noastre nu vor face şi nu vor încerca să facă amuţțite clopotele 
lor, şi atât clopotele bisericilor noastre cât şi clopotele bisericilor 
celorlalte confesiuni să atragă în zi de sărbătoare, să adune pe 
creştinii de orice confesiune la ruga către bunul Dumnezeu, ca 
sunetele clopotelor să înalțe spre Bunul Dumnezeu ruga noastră 
către acelaşi Dumnezeu viu, căruia ne închinăm toţi acum şi 
pururea şi în vecii vecilor, Amin". 

"Tămâioarele", bisericile de sub munte 


De vorbă cu prof.dr. 1.GH. ROSCA, 
rectorul ASE 


"Tămâioarele", a cincea expoziţie stradală de fotografie 
tematică a Academiei de Studii Economice. Cum v-a venit ideea 
cu expoziţiile de afişe? 

O mai fac şi alţii, Muzeul de Artă, de pildă. Eu cred că datoria 
unei universități nu este doar una care vizează propria sa comu- 
nitate. Trebuie să se răsfrângă asupra întregii societăţi în care 
trăieşte. ASE-ul se află într-o zonă excepţională, centrală, cu mulţi 
vizitatori. Şi atunci proiectul nostru a fost următorul: Palatul ASE să 
fie adus la forma sa iniţială. Era cea mai spectaculoasă clădire din 
zona aceasta până în '40. De fapt, este şi acum. Nu există în piața 
Romană o clădire mai frumoasă, mai monumentală. Atunci am 
simţit că putem să dăm cetățeanului posibilitatea să se bucure. Prin 
acest proiect am deschis seria de expoziţii externe cu istoria 
construcției palatului ASE. A fost spectaculoasă. A fost şi pentru noi 
o mare surpriză să constatăm că, în 1924, când a început 
construcția, aici era mahala. Erau bojdeuci; case care n-aveau nici 

un fel de confort. Toate proprietățile cumpărate de ASE pentru 
construcția acestui palat erau case fără etaje, cu trei camere şi grajd 
în curte. Un sat. În acel moment, centrul Bucureştiului era în zona 
Sf. Gheorghe. Având foarte mulţi vizitatori, ne-am propus ca aceste 
expoziții să devină permanente. Am continuat abordând tematici 
interesante. Tema clădirilor salvate de la demolare prin translare: 
blo-curi, biserici, case memoriale care au putut fi salvate pentru că a 
fost cineva care le-a putut trage sute de metri din calea demolărilor. 
Apoi tema “50 de ani în Cosmos” şi 30 de ani de la primul zbor al lui 
Prunariu. Apoi, a urmat şi 
o expoziție excepţională 


TÂMUDARI LE Aneri de Coma de Ned 


legată de reabilitarea sa- 
telor şi meşteşugurilor să- 
seşti: Viscri, şi toată zona 
Sighişoarei, cu toată fru- 
musețea lor. lar acum, 
avem Tămâioarele, bise- 


ricuțe de sat, adevărater 
comori de artă. Ele sunt ctitorite de țărani îmbogăţiți, înainte de 
ajunge la pragul boieriei. Pictori de mare talent şi sensibilitate, 
plasați între arta naivă şi arta modernă, cu o sclipitoare viziune 
dumnezeiască. Ele au o caracteristică: leagă omul de Dumnezeu, 
îl apropie de viaţa oamenilor simpli. Sunt scene din viaţa lor, 
dansul ursului, avem scena rurală cu munca câmpului; în loc să 
vedem domnitori sau boieri, vedem ţăranul şi familia sa. 


De ce acest titlu? 

Tămâioara este o floare foarte sensibilă, care creşte 
primăvara şi moare la primul cântec al cucului. Sacrificiul acestei 
flori ţine de sacrificiul celor care au făcut aceste biserici. Bisericile 

de sub munte. Dacă ne uităm, toate sunt sub munte. Ca senti- 
ment al omului care a ctitorit biserica, “sub munte” spune mai 
mult decât “în nord, în sud, în vest, în est”. 


ME: VA 
A Olteni; .de' Nor N 


Trebuie să scrieţi acolo că mi-am însuşit această critică, a 
lui Dinu Săraru: Tămâioarele sunt, mai degrabă, bisericile de sub 
munte, nu din nord sau din vest. Muntenii aveau un fel al lor dea 
fi din vieţuirea lor între ferocitatea animalului de munte, cu care 
erau prieteni şi duşmani în acelaşi timp, şi dorul de civilizaţie, 
dorul de a te întâlni cu oamenii pe care nu-i aveai la îndemână; 
oamenii pentru care trebuia să cobori din munte. Dar, atenţie, ei 
au fost şi creatori de civilizaţie. În judeţul Vâlcea, oamenii sunt 
puternici pentru că au trăit în munte. Oltenii, de regulă, trăiesc la 
câmpie. Ei sunt oltenii de sub munte — e cu totul altceva. Ei sunt 

la mijloc, între Oltenia şi Ardeal, dar şi-au ales soarta Olteniei. E 
greu de explicat de ce. Din temperament. Sunt iuți. Vâlceanul nu 
te iartă niciodată. 


Sunteţi vâlcean? 

Eu sunt vâlcean, chiar din Râmnicu Vâlcea. Păi despre asta 
e vorba. Dorința mea este să aduc nu numai Tămâioarele, ci şi 
marile mânăstiri ale Vâlcei. 


CLIPA, noiembrie 2011 

Redescoperind România cu 3MT Tours 


Dragii mei MIHAI, MIHNEA 
şi MARCELA TONCESCU, 

de ce aţi plecat la drum, 
pe căi muscelene? 


"După o viaţă întreagă petrecută în turismul românesc şi 
după ce mi-am întemeiat propria agenţie, 3MT Tours, am avut 
dorința să promovez şi eu un ţinut din România în turismul inter- 
naţional. Nu este un lucru uşor. În primul rând din cauza imaginii 
României în străinătate, care este mai proastă decât realitatea din 
țară. Tu ştii, eu lucrez în special cu elveţeni. Ei bine, curajoşii care vin 
la noi îmi spun invariabil (după ce şi-au dat seama că România 
merită să fie vizitată) că toţi cunoscutii, prietenii şi rudele cărora 
le-au spus unde îşi petrec vacanța, au rămas sideraţi: În România? 
Dar ce vrei sa faci acolo? Din varii motive pe care nu le pot înşira aici 
(nici nu le cunosc pe toate), România este percepută ca o ţară în 
care nu ai ce vedea, în care domneşte o sărăcie lucie, care e plină de 
câini vagabonzi, de copii ai străzii, de boală şi mizerie, în care perso- 
nalul de servire se încruntă la tine în loc să-ţi zâmbească. Cu tot spri- 
jinul pe care ni-l acordă ministerul ca să putem participa la târguri şi 
expoziții internaționale de profil, noi, oamenii din turism, nu putem 
ameliora imaginea României în străinătate. Noi putem perfecta 

serviciile din turism, de care ne ocupăm în permanenţă, dar ima- 
ginea ţării este de competenţa guvernului care o reprezintă.” 
(Mihai Toncescu) 


lrina Airinei: Care este obiectivul major al centrului vostru 
turistic pe care l-aţi edificat? 

Mihai Toncescu: Mi-am propus să promovez un ţinut din 
România practic ne-cunoscut în turismul internațional. S-a întâmplat 
să aleg Muscelul. Pentru a avea o bază, am construit o pensiune la 
Valea Mare Pravăţ, la care am încercat să aplic toate sugestiile pe 
care turiştii conduşi de mine le-au făcut altor pensiuni în toţi aceşti 
ani. Şi am început să-i aduc în Muscel. Mai întâi cu o oarecare timi- 
ditate, apoi, văzând că le place şi că se pot face programe intere- 
sante, cu tot mai mult aplomb. Drept urmare, în vara aceasta am 
fost contactat de una din agenţiile cu care lucrez în Elveţia, fiind 
rugat să organizez o înnoptare la un mare hotel bucureştean şi o 
cină în oraşul vechi pentru 65 studenţi şi profesori de la HFT (Hohe 
Fachschule fiir Tourismus din Luzern). Mai aveam de aranjat şi 
transferurile în şi din Covasna cu 2 autocare. Pe parcursul cores- 
pondenţei, am propus ca o grupă de studenţi să vină şi la pensiunea 
noastră din Valea Mare Pravăţ, lucru acceptat cu plăcere. 


Irina Airinei: Cum s-au derulat lucrurile? 

Mihnea Toncescu: Şcoala Superioară de Turism din Luzern 
desfăşoară, de mai mulţi ani, diferite proiecte în România, în cadrul 
practicii studenţilor şi masteranzilor săi. Până acum, aceste proiecte 
au fost efectuate în folosul unor comune din judeţele Covasna şi 
Buzău. Agenţia de turism 3 MT a izbutit să trezească interesul Şcolii 
Superioare de Turism Luzern asupra comunei Valea Mare Pravăţ 
pentru un prim proiect de dezvoltarea turismului, o noutate în 
judeţul Argeş. 

Proiectul a vizat trei aspecte: propuneri de drumeţie şi pro- 
gram de excursii în favoarea comunei Valea Mare Pravăţ. Dru- 
meţiile şi excursiile au fost marcate, respectiv documentate în aşa 
fel ca oaspeţii pensiunilor să poată profita de ele. În acest sens două 
echipe de câte doi studenţi au identificat câteva căi tradiționale de 
drumeţie, le-au marcat, au evidenţiat obiectivele turistice şi apoi 
le-au fixat pe hărți. Acestea vor fi afişate la pensiuni. O altă echipă 
de 2 studenţi va documenta 2-3 posibilități de excursii plecând din 
Valea Mare (mănăstire, munţi, râu, locuri de pick-nick etc) cu hărți, 
fotografii, acces, obiective. Un alt proiect a urmărit trezirea conştiin- 
tei turistice la şcoală, într-o clasă şi efectuarea unei acțiuni de 
curățenie. Masteranzi elveţieni au predat lecţii pe tema turismului 
ecologic şi cultural unei clase la şcoala din Valea Mare. Expunerile 
s-au axat pe conştiinţa turistică, turismul în lume şi în Elveţia şi 
turismul în Valea Mare. A fost organizată şi efectuată o acțiune de 
curăţire a pădurii şi amenajare a unui loc de pick-nick. Grupul al 
doilea de lucru se va ocupa de sintetizarea ofertei turistice a 
comunei Valea Mare în pagina web. Este 
vorba de obiective, cum ar fi mânăstiri, 
puncte de belvedere, activităţi ale co- 
munei, personalităţi interesante etc. 
Acestea precum şi fotografiile respective 
vor fi incluse şi într-o broşură care va 
include şi programele de drumeţie şi ex- 
cursii, preluate de la grupul Valea Mare 
1. Scopul nostru este ca Valea Mare 


Pravăţ să devină comună turistică în 
beneficiul tuturor agenţilor economici şi persoanelor autorizate 
existente. Am dori să promovăm turismul în zona Muscelului, atât 
de ofertantă. 

lrina Airinei: Să intrăm puţin în detalii, ce ar cuprinde 
oferta culturală a zonei în care şi voi aveţi rădăcini familiale? 

Marcela Toncescu: Atestat documentar încă de pe la 1300, 
Câmpulung Muscel cu care Valea Mare se învecinează, este un loc 
care încântă ochiul şi spiritul vizitatorului curios. De la Târgovişte, 
fosta capitală a Țării Româneşti, mai departe, către Valea Mare se 
trece prin Valea Dâmboviţei care traversează o zonă sinuoasă, la 
picioarele Leaotei unde, pe o înălțime, se află Mănăstirea Cetăţeni 
care păstrează o urmă tălpii apostolului Andrei, el fiind menţionat şi 
la Nămăeşti, mult mai aproape de Valea Mare, loc de închinăciune 
în care se intra prin tavan. Căutând un preot al lui Zamolxe sau pe 
cineva pe care ar fi putut să-l convertească la creştinism, el a lăsat 
acolo o icoană. Negăsind pe nimeni ar fi spus „Nemo est”, de unde 
numele de azi al Nămăeştiului. Oraşul Câmpulung, rămas aproape 
neatins în perioada comunismului, are o zestre arhitecturală 
extraordinară. 


Irina Airinei: O zestre culturală, în general... 

Mihai Toncescu: De aici provine primul document în limba 
romănă de la 1521, „Scrisoarea lui Neacşu din Câmpulung către 
judele Braşovului, Johannes Bencker". Aici a 
fost tipărită şi prima carte în limba romănă, 
„învățături peste toate zilele alese pe scurt", 
la 1642. Muscelul se mândreşte cu personali- 
tăți printre care Constantin Aricescu, Goleştii, 
Dimitrie Nanu, C. |. Parhon, lon Barbu, Tudor 
Muşatescu, Theodor Aman, Pârvu Mutu 


Zugravu, Radu Gyr, Dimitrie şi George Mirea 
Mihai Tican-Rumano, Petre Ţuţea, George Topârceanu. Muscelul 
are muzee interesante, case memoriale, biserici rupestre valoroase 
care îşi vor bucura, cu siguranţă, vizitatorii români sau străini. 

Publică „Reforma militară românească şi integrarea în 
NATO”, „O Casandră a României. lon Antonescu şi lupta pentru 
reformă 1918-1941” — volum considerat drept cea mai bună bio- 
grafie politică a Mareşalului Antonescu. 

Cea mai recentă carte a sa, „Fereşte-mă, Doamne, de prie- 
teni", tratează un subiect incendiar: războiul secret al sovieticilor şi 
aliaţilor loiali acestora din Pactul de la Varşovia împotriva României. 
Volumul monumental — 795 de pagini cu aproape 3000 de note de 
subsol şi o bibliografie de peste 800 de titluri — a produs un veritabil 
cutremur în conştiinţa publicului avizat. În el, Larry L. Watts anali- 
zează războiul rece clandestin dus de țările din Pactul de la Varşovia 
cu România. O Românie pe care, în cartea sa, americanul nostru o 
plasează la înălțimea şi în lumina adevărului istoric. Un gest atât de 
aşteptat... 


Cartea dumneavoastră „Fereşte-mă, Doamne, de prieteni” 
(Bucureşti, RAO, 2011) începe cu un citat şocant din Engels: „[Ro- 
mânii sunt] un popor fără istorie... destinaţi să piară în furtuna 
revoluției mondiale... [Ei sunt] suporteri fanatici ai contrarevolu- 
ţiei şi [vor] rămâne astfel până la extirparea sau pierderea carac- 
terului lor naţional [...] Dispariţia [lor] de pe fața pământului va fi 
un pas înainte.” Cum poate fi explicată această teribilă „sentință”? 

Engels a încercat să identifice „popoarele-gunoaie” pe care el 
le considera contrarevoluţionare şi trebuiau, în opinia lui, să dispară, 
pentru realizarea unei revoluţii globale, iar scoţienii, din care mă 
trag eu şi care au luptat şi ei pentru libertate, au fost la fel de 
desconsiderați de către el. Timp de un secol după întemeiere, 
Statele Unite au fost cam singura republică democratică din lume, 
Europa fiind dominată de imperii. Dar, până atunci, democraţia, 
încă de la apariţia ei, în Grecia antică, a fost clădită pe spatele 

sclavilor. Toată lumea ştia că Statele Unite sunt o democraţie, dar, 
în acelaşi timp, noi — americanii şi europenii — nu am considerat că 
indienii sau negrii sunt egali în drepturi cu noi. 

Noi, americanii, nu am ştiut prea multe despre situația 
României, românii fiind nerecunoscuţi ca naţionalitate şi religie în 
Imperiul austro-ungar. El i-a cata- 
logat foarte urât pe români şi a 
făcut un apel la uciderea lor în 
masă. Ceea ce s-a şi întâmplat, în 
Transilvania, în 1849. [Ca şi în Ba- 
sarabia în acea perioadă. Politica 
justificativă a Imperiului Țarist, 
aceeaşi cu cea a Imperiului Habs- ' 
burgic, apoi austro-ungar, a funcțio- ERESTE-MA, DOAMNE, 
nat şi în Statele Unite, unde băşti- lji PRIETENI 
naşii cuceriți prin expansiune impe- 


rialistă au fost etichetați ca inferiori, 
ca un pericol pentru toată lumea.] Marx a fost de acord cu Engels, şi 
ce au scris ei a devenit Biblie pentru Lenin si Stalin. 


Războiul secret din interiorul Pactului de la Varşovia 
împotriva României are rădăcini mai adânci, românii constituind o 
insulă de latinitate între cele trei imperii înconjurătoare — rus, 
habsburgic şi otoman şi urmaşele acestora. Poate fi dorinţa de 
expansiune a puterilor înconjurătoare explicaţia războaielor de 
imagine duse împotriva românilor începând cu Evul Mediu, 
continuând cu 1848, Unirea Principatelor, războiul de indepen- 
denţă, înființarea României mari, perioada inter- şi postbelică? 

A existat o declaraţie de război a lui Lenin. Nimeni nu scrie 
despre asta. De fapt, primul război sovietic cu o altă ţară [după 

Pacea de la Brest-Litovsk], a fost cu România, la începutul lui 1918. 
Pornind de la o armată distrusă total, România şi-a creat o armată 
adevărată care a avut posibilitatea să dezarmeze şi să alunge peste 
graniță trupele bolşevice. Au fost mai puțin de patru sute de mii de 
oameni în armata română, ba mai mult, pentru misiunea aceasta au 
fost utilizaţi doar o sută şi ceva de mii de oameni, dar ei au fost 
foarte bine organizaţi cu ajutorul francezilor şi astfel au indus o 
mare teamă şi un resentiment extraordinar, o ură teribilă printre 
soldaţii bolşevici. Sovieticii, ca şi ruşii înainte, au avut o atitudine de 
total dispreț faţă de români şi, în consecinţă, această abordare a 
fost înrădăcinată în sistemul de învățământ. Au practicat un şovi- 
nism care justifica expansiunea lor în zona Moldovei, ei pretinzând 
despre români că sunt barbari, sălbatici şi lipsiţi de orice compe- 
tenţă şi nu merită nici un fel de drepturi. Rusul să vină să bată un cui 
în casa ta din care să te alunge fără drept de apel, este o abordare 
caracteristică imperiilor! Noi, americanii, ne-am purtat la fel cu 
indienii. Şi la fel s-au comportat austro-ungarii şi, în special, partea 
ungară unde a fost înrădăcinată aceeaşi concepţie. Nu ştiu dacă 
austriecii au redresat astăzi lucrurile, dar cred că da, conformân- 
du-se noilor condiţii europene. Dar, în Ungaria, nu au fost re- 
evaluate lucrurile şi, din cauza aceasta, acest şovinism este, încă, 
foarte puternic, afectând, chiar, politica de stat. Acum, o dată 
introdus în învățământ, devine o teorie acceptată, pe care este 
foarte dificil să o mai schimbi. În Ungaria de azi, în loc să aibă loc o 
reevaluare a sistemului de învățământ, cum, de exemplu, s-a făcut 
în Germania prin procesul de denazificare, este răspândită fără 
ruşine politica şovină antiromânească, iar fenomenul se extinde şi în 
Franţa, pe posturile TV de stat în care se vorbeşte într-un mod 
extremist care nu poate să fie acceptat, astăzi, într-o Europă 
liberală. 

Suntem, azi, mai civilizați? 

Şovinismul este împotriva spiritului Uniunii Europene, este 
scandalos şi pune un mare semn de întrebare asupra tuturor 
abordărilor politice ale ungurilor privitoare la România. De exemplu, 
până recent, reprezentatul UE în Moldova a fost un ungur. Dacă 
această persoană a fost născută şi crescută în Ungaria, ar fi fost 
foarte dificil pentru ea să rămână neafectată de aceeaşi bază de 
şovinism antiromânesc. Şi ce înseamnă asta pentru orice fel de 
abordare normală şi constructivă? Marile puteri trebuie să ajungă la 
un acord între ele. E clar că, în prezent, Germania şi Franţa sunt 
foarte interesate să aibă o relaţie bună cu Rusia. E normal, între 
puterile mari, chiar şi numai în interesul păcii. Dar de aici şi până la a 
exclude România, până în 2007, din convorbirile cu Moldova, cu 
care are granițe comune şi a cărei populaţie e majoritar româ- 
nească, şi, apoi, să se mai şi pretindă că România e deja reprezen- 
tată de un oficial al UE, originar din Ungaria, în aceste convorbiri, e o 
glumă proastă. Acest lucru trebuie subliniat, discutat, lămurit. 
Autorităţile europene tac mâlc. Situaţia în sine este întoarsă împo- 
triva României, ungurii spun că România e antimaghiară! Dar şovi- 
nismul antiromânesc e evident — poporul român rămânând un 
popor paria mulţi ani după căderea lui Ceauşescu — e un fenomen 
foarte nociv care trebuie combătut pe plan european, 


Cum poate fi combătut? 

Există două lucruri, aici, care au un impact puternic. Unul este 
acest şovinism ca politică imperială în Rusia ţaristă şi Austro-Ungaria 
care a fost preluată de Uniunea Sovietică şi respectiv de Ungaria şi 
n-a fost schimbată nici după '89. Aceasta este o mentalitate, nu un 
complot, din cauză că oamenii nu creează această imagine, nu falsi- 
fică lucrurile intenţionat, ei cred asta. Aceste idei le sunt inculcate 

prin şcoală. Şi Kossuth este prezentat, de exemplu, ca un erou de- 
mocrat, dar nu se scrie în cărţile lor de istorie despre şovinismul lui. 
Kossuth care a aruncat asupra românilor anatema de a fi nişte 
ucigaşi care au luptat împotriva revoluţiei, cu Avram lancu şi cu toți 
ceilalți. E foarte greu să înlături asemenea mentalități. Vreau să 
împărtăşesc o experiență personală. Eram la liceu, în anii '70, când 
în şcoala primară şi secundară ni se spunea că numai noi, ameri- 
canii, proveniţi din europenii colonizatori, noi am civilizat conti- 
nentul America de Nord. De fapt, mulţi colonişti au ucis indieni. Am 
crescut cu aceste idei denaturate, în şcoală erau jocuri cu cowboy şi 
cu indieni şi toată lumea voia să fie cowboy. Acum istoria este 
prezentată în şcoală mai aproape de adevăr. La început, am avut un 
mare resentiment față de cei care credeam că vor să-mi distrugă 
aceste icoane ale copilăriei mele. Nu e uşor să schimbi o menta- 
litate. Îmi imaginez cât de dificil ar fi pentru unguri să gândească 
despre Kossuth ca despre un criminal, din cauză că el este o icoană 
pentru ei. Este un erou şi pentru ei şi pentru diaspora din Statele 
Unite, multe organizaţii primind numele lui, iar mentalităţile, repet, 
nu se schimbă uşor. Şovinismul trebuie eradicat din sistemul de 
învățământ de oriunde. Asta nu este istorie, ci politică europeană. E 
o chestiune care trebuie abordată deschis. Adevărul este că țările 
din Pactul de la Varşovia au conlucrat împotriva României, încă din 
anii '60 şi în anii '70-'80, au continuat într-un mod foarte nociv, prin 
serviciile lor de informaţii până în '91, singura schimbare a fost în 
ceea ce priveşte Cehoslovacia în '90. 


Dedicaţi în cartea dumneavoastră o amplă analiză faptului 
că Gheorghe Gheorghiu-Dej a reuşit scoaterea trupelor sovietice 
de pe teritoriul ţării şi a dus o politică naţională, contracarând şi 
strategia revizionistă a Budapestei. Dar, pe vremea lui, „lupta de 

clasă” a provocat multe victime. Care e imaginea corectă a lui 
Gheorghiu-Dej în istoria României? 

Perioada Dej poate fi împărţită în partea de dinaintea şi de 
după sfârşitul lui Stalin. 

Prima perioadă nu a fost sub controlul românilor. Asta nu 
este o scuză. Nu numai că au fost 700 000 de militari sovietici 
postați în România în 1946 şi nu numai că a dominat echipa 
cominternistă, Pauker, Luca, Georgescu, dar au lucrat aici mulţi 
ofițeri sovietici, Bodnarenko, Pintilie, Sergiu Nicolau (Serghei 
Nikonov) Nicolski, etc. — Nikonov, de exemplu, a fost şeful infor- 
maţiilor externe pus de sovietici şi soția lui care a fost secretara 
lui Gheorghiu-Dej, şeful gărzii de corp şi şeful de cabinet, chiar şi 
şoferul lui Dej, toţi erau NKVD-işti. Se poate conchide că el nu a 
avut prea mult spaţiu de manevră. 

Asupra lui Dej au avut loc mai multe atentate. Nu se ştie 
dacă întâmplarea din noiembrie 1957, a fost sau nu un atentat, 
când un avion IL 14, având la bord o delegaţie a PMR ce zbura la 
Moscova pentru a participa la aniversarea Marii Revoluții Socialiste 
din Octombrie, s-a prăbuşit la aterizare pe Aeroportul Vnukovo, la 
ora 17.48, din cauza unei „erori de pilotaj”. Au murit ministrul de 
externe Grigore Preoteasa şi trei membri ai echipajului. Ceilalţi 
pasageri au suferit răni grave. Nicolae Ceauşescu, secretar al CC 
al PMR, a fost mai norocos. Dej s-a retras în ultima clipă, ne mai 
îmbarcându-se în avionul rusesc cu care trebuia să ajungă la 
Moscova. 

Situaţia era foarte proastă, aviația şi flota erau sub control 
sovietic total. Altădată, din ordinul lui Hrusciov avionul sovietic în 
care se afla Dej, a fost deviat deasupra Chinei, fără aprobarea 
acestei ţări. China a fost cât pe ce să doboare avionul. Hrusciov 
urmărea să scoată România din joc pentru că România avea 

relaţii bune cu Mao şi, în acelaşi timp să arate lumii cât de barbar 
era liderul chinez. 


A fost, Dej, un personaj atât de complex? 

Ca şi vremurile. În prima parte a conducerii lui, erau foarte 
puţine şcoli, analfabetismul era în floare, sistemul de sănătate 
era precar, sărăcia era mare şi el a devenit un fel de erou 
muncitoresc. Specialist în provocări, a petrecut ani de zile în 
închisori. Dar, pentru supraviețuirea în Comintern, mai trebuia 
îndeplinită o condiţie: să fii mereu gata de trădare, dacă Stalin a 
spus altceva, față de ce spusese ieri sau chiar cu 5 minute 
înainte, să adopţi noua directivă, lichelismul fiind instrumentul 
puterii. 

Problema cu Dej a fost că, deşi el nu dădea înapoi de la 
abordarea fără milă a realităţii, lichea nu a fost. Şi el şi Ceauşescu 
erau să-şi piardă viaţa în atentatele puse la cale de sovietici din 
cauza asta. Dej a fost forțat să îl denunțe pe Tito ca ucigaş. El a 
fost omul care a declarat că vrea să fie mediator între Tito şi 
Stalin. Apoi, cam la un an de zile, era cât pe ce să fie eliminat. A 
avut abilități diplomatice în medierea dintre China şi Uniunea 
Sovietică. El, şi alți români, au avut abilitatea să facă abstracţie 
de interesul lui, de interesul românesc, când era angajat în 
mediere, acesta fiind unul din secretele reuşitei. Gheorghiu Dej a 
avut o orientare românească, naţională, fără îndoială. El s-a 
gândit la România ca la ţara lui şi la poporul român ca la poporul 
lui. 

Alţii, cei din Comintern, Pauker, Luca, Chişinevski au fost 
orientaţi spre proletariatul internaţionalist, spre Uniunea Sovietică 
şi, de aceea, ei nu au reprezentat România. Şi dacă acest lucru 
merită să fie recompensat cu admiraţie sau recunoaştere, Dej a 

câştigat, cu toate enormităţile care au fost comise în perioada 
naţionalizării şi colectivizării forțate. 


Grigore Preoteasa a fost cel care, în sesiunea plenară a 
Naţiunilor Unite din 3 Decembrie 1956, declara: „Guvernul român 
acordă dreptul de azil politic preşedintelui de consiliu Imre Nagy şi 
grupului său”. 

Imre Nagy a fost prizonier privilegiat la Snagov, fiind 
deţinut într-o vilă frumoasă. Avea condiţii bune şi chiar costume 
făcute la comandă, iar românii au încercat să-i asigure o viaţă 
foarte acceptabilă, chiar sub control sovietic. Preoteasa ajunsese 
la un acord cu ONU ca Crucea Roşie să-l viziteze pe Nagy, dar 
sovieticii s-au opus. Preoteasa a intrat în dizgraţia lor. Deci, 
faptul că şi-a pierdut viaţa poate să fi fost mai mult decât un 
accident. După '62, România a încetat să mai depindă de sovietici 
pe linie de aviaţie şi echipaje şi a construit sau cumpărat avioane 
şi a pregătit piloţi cu ajutorul englezilor şi al altor ţări occiden- 
tale. 


În 1971, Brejnev declara: „Ceauşescu a mers prea departe. 
El conduce lupta împotriva noastră şi reprezintă obstrucția 
fundamentală în calea liniei noastre. (...) Tot în 1971, la Conferinţa 
de la Crimeea, Kadar acuza: „Ceauşescu ne-a abandonat întot- 
deauna (...), a trădat poziţia comună“. Opoziția României la inva- 
darea Pragăi, în '68, tratativele cu China, cu America, apoi politica 
faţă de Israel şi de ţările arabe au fost ele considerate la justa lor 
valoare? 

Toate aceste performanţe pozitive ale României au fost 
sistematic subminate de „prieteni”. Politica excepţională a României 
în Orientul Apropiat, de pildă. Ceauşescu a fost convins până în 

măduva oaselor că, de fapt, el poate să aducă o contribuţie impor- 
tantă în problema aceasta. Yossif Govrin a scris despre această 
politică pro-israeliană. El a cunoscut foarte clar situația din România, 
fiind director al Departamentului Europa de Est din Ministerul de 
Externe al Israelului din '79 până în '85, după care a fost ambasa- 
dorul Israelului în România până în '89. Unul dintre lucrurile cele mai 
importante care trebuie luate în considerare despre Ceauşescu este 
faptul că, România a fost singurul stat din blocul comunist care a 
întreținut relații diplomatice şi economice cu Israelul şi singurul din 
acest bloc care nu le-a întrerupt niciodată, fapt care i-a conferit lui 
Nicolae Ceauşescu o pondere deosebită în politica externă a 
Israelului şi, în genere, a occidentului. Pe plan strategic, acest aspect 
este foarte important. Din cauza politicii lui Ceauşescu, „prietenii” 
din est au denigrat total România. Dar, exact în mijlocul revoluţiei 
din 1989, la 24 decembrie, în paginile ziarului „The Washington 
Post” în care toţi şefii de stat se refereau la tiranul sângeros şi 
monstrul Ceauşescu, Shimon Peres a scris că, pentru Israel, nu este 
aşa de uşor să facă astfel de consideraţii din cauză că, chiar dacă 
omul a fost un tiran pe plan intern, pe plan internaţional el a fost 
omul păcii. Acest lucru e interesant din două motive. Nu atât prin 
ceea ce a spus despre Ceauşescu, ci prin ceea ce a spus despre 
relaţiile dintre Israel şi România. Relaţia româno-israeliană a fost 
puternică, decenii de-a rândul. Nu numai datorită rolului de me- 
diator jucat de România, ci şi din cauza sprijinului pe care Israelul l-a 
oferit ţării dumneavoastră. Pe la începutul anilor '80, Ceauşescu a 
pierdut sprijinul americano-evreiesc, dar nu a pierdut sprijinul 
Israelului. 


Menţionaţi în carte că războiul contra României a fost dus 
de KGB până târziu, prin 1995. Aşa cum în secolul al XVI-lea 

„legenda neagră” propagată de inamicii Spaniei a învăluit această 
ţară, creându-i imaginea de simbol al represiunii, obscurantismului 
intoleranţei religioase şi înapoierii intelectuale şi artistice (!), tot 
aşa o legendă neagră învăluie, astăzi, România. Sunt semne 
vizibile că acest război de imagine contra ţării noastre este dus şi în 
prezent. Ne întrebăm, retoric, de ce şi de către cine? 

În 1989, noi americanii, am realizat primele legături cu 
serviciile de informaţii din Europa de est, noi având foarte puţini 
oameni în zonă şi în special în Balcani, primul contact fiind cu 
serviciile ungare. Ei ne-au oferit informaţii deloc favorabile ro- 
mânilor. Şi apoi, în '90 şi '91, am creat aceleaşi legături cu Polonia, 
cu Cehia, cu Bulgaria dar nu şi cu România care era văzută în 
continuare ca un inamic. Parţial, cel puţin. De ce? Din cauză că noi 
am primit informaţii de la ei că România ne este inamic, iar noi n-am 
avut sursele noastre, singura sursă pe care am avut-o din 1989 până 
la sfârşitul lui '92 fiind reprezentantul CIA la Bucureşti, Harold James 
Nicholson, care a fost depistat, mai târziu, ca agent sovietic! În 
aprilie '92, când a fost numit director la SIE, loan Talpeş, primul şef 
de servicii care n-a avut legătură cu fosta Securitate, a deschis 
relaţiile cu americanii şi prima sa vizită în Statele Unite a fost în 
martie '93. Atunci, directorul FBI a ridicat problema: De ce ai sute de 
agenţi aici împotriva noastră? Şi Talpeş a fost surprins fiindcă el a 
ştia foarte bine că România nu a avut mai mult de 12 agenţi sub 
acoperire în Statele Unite în ultimii 25 de ani. O ţară ca România nu 
poate avea sute de agenţi sub acoperie, este enorm. Nici Statele 
Unite nu au avut atât de mulţi agenţi în Uniunea Sovietică, în timpul 
războiului rece! Sovieticii şi alți membri ai Pactului de la Varşovia au 
folosit pretextul agenților români acoperiţi ca să compromită 
România în Statele Unite. Şi lucrurile au mers aşa pe mai departe, 
iar acest lucru apărea şi într-un manual pentru Departamentul de 

Apărare al SUA în 1996 unde se menţiona că România şi China au 
rămas inamici ai intereselor economice americane. În '96! lar după 
'91, după prăbuşirea Uniunii Sovietice, când serviciile de informaţii 
au fost reformate parţial, toţi au intrat într-un fel de competiţie 
între egali pentru sursele de asistență din occident. Şi ei au con- 
lucrat, în toată perioada războiului rece, pentru excluderea Româ- 
niei. Dar, de data asta, nu le mai dicta Moscova, ci doar interesul lor 
propriu, lucru foarte nociv pentru România, lucru necunoscut şi 
neînțeles de occident. 


Care a fost rolul serviciilor secrete străine, al agenţilor KGB 
şi urmaşilor lor în ratarea „revoluţiei” române din 1989? 

În România de după '89 a existat linia gorbaciovistă care nu a 
vrut intervenţie militară, a fost linia GRU care a fost pregătită pentru 
intervenţia militară şi paramilitară şi a fost linia KGB-istă, de ase- 
menea, pregătită pentru intervenţia militară sau paramilitară. 
Puterea a fost acaparată de vechii agenţi sovietici înlăturați de 
Ceauşescu. Şi a apărut, Nicolae Militaru, de unde? Un tânăr ofiţer a 
anunţat, pur şi simplu, la Televiziune, numirea lui Militaru drept 
comandant al armatei. De către cine?! Şi Militaru a reactivat o 
mulțime de oameni care au fost pregătiţi în Uniunea Sovietică. De 
zece ani de zile nu mai fusese nimeni la vârful armatei pregătit în 
Uniunea Sovietică. Fuseseră înlăturați. Si acum ei au apărut din nou, 
şeful de stat major, la informaţii militare, la Interne şi mulţi alţii, toți 
pregătiți de sovietici. Şi tot atunci au fost aduşi şi Doicaru şi 
Caraman. Securitatea a fost desființată, ceea ce a fost o mare 
greşeală. Aceeaşi greşeală am făcut-o noi, americanii, în Irak. Dacă 
procedezi aşa, pierzi controlul evenimentelor. În Polonia, în Ungaria, 
în Cehia, în Bulgaria s-a negociat cu „cei vechi” şi nu a fost nici o 
problemă. Ei au rămas în serviciu, nu a fost nici un proces, procese 

au fost numai aici, în România, şi totuşi unii au spus că nu au fost 
destul de multe procese. Dar dacă fac o comparaţie cu alte ţări, 
România a fost singura ţară în care au avut loc astfel de procese şi în 
care manipularea mediatică a funcţionat masiv. 


Este o ipoteză conform căreia Karoly Kiraly ar fi putut fi 
agent sovietic. Se spune că el ar fi unul din păpuşarii evenimen- 
telor de la Târgu-Mureş din martie 1990. Dar fenomenul Piaţa 
Universităţii, multiplele mineriade au fost manipulări ruseşti? 

Karoly Kiraly e plauzibil să fi fost agent sovietic. A fost, nu o 
dată, în URSS. A fost la studii acolo. Şi, mai mult decât atât, când 
Gorbaciov a venit aici în '87 şi Karoly Kiraly era consemnat la 
domiciliu, Gorbaciov a trimis o maşină de la Ambasada sovietică la 
Târgu- Mureş, l-a luat la recepţia la care a fost şi Ceauşescu şi, în 
timpul acestei recepții, a stat de vorbă cu Kiraly vreo zece minute. Şi 
după asta Kiraly a fost dus cu o maşină sovietică din nou la Târgu- 
Mureş. Nu mai este nici o îndoială, el a fost omul sovieticilor. Ar fi 
foarte folositoare o abordare istorică şi nu polemică despre ce s-a 
întâmplat în martie 1990. 


Toate acestea au putut fi date pe față abia după 2000, din 
ceea ce s-a putut recupera din arhivele ultrasecrete ale RDG, apoi 
din arhivele URSS, graţie lui Boris Elțîn care a permis accesul la 
documente, o vreme. Un volum uriaş de documente rămâne, însă, 
sub aceeaşi lespede grea a tradiționalei conspirativităţi şi ipocrizii. 
Care arhive rămân ferecate în continuare? De ce? 

Arhivele foste sovietice au rămas blocate. Ruşii au deschis 
temporar accesul la ele între '91-'92. Şi chiar şi atunci, accesul la 
documentele româneşti a fost dificil. Este o poveste, aici, foarte 
interesantă care sugerează cât de importantă a fost România pentru 

ei. Au fost create trei arhive pentru depunerea documentelor luate 
de sovietici de la guvernele şi statele inamice în perioada celui de-al 
doilea război mondial: polonez, francez şi român. Aceste arhive au 
fost închise. După câţiva ani, arhivele româneşti au fost împărţite, o 
parte la Ministerul de Interne al Uniunii Sovietice, o alta la Mi- 
nisterul de Externe, o parte a fost predată Moldovei Sovietice, 
Ucrainei, o altă parte a fost închisă în arhivele KGB, fenomenul e 
foarte interesant. Nu aşa s-a întâmplat cu arhivele poloneze sau 
franceze care au rămas într-un bloc. Această împărţire a îngreunat 
orice fel de reconstituire. Consider că asta au intenţionat. În plus, 
există arhive ale Ungariei, Poloniei, Cehoslovaciei care nu au fost 
declasificate. Sovieticii au mers prin toate arhivele țărilor fostului 
Pact de la Varşovia, cu acordul guvernelor lor, pentru a extrage orice 
document care aparținea serviciilor sovietice. Parţial, ne-am folosit 
de arhivele Mitrohin şi Gordievski şi mai puţin de ceea ce a fost spus 
de Kalughin. Am folosit arhivele STASI pe care ruşii nu au reuşit să 
pună mâna şi Statele Unite au găsit acolo dosarul de agenţi, cam 
13.000 de agenţi, dar şi mii de saci de documente tăiate care au 
rămas în Germania şi sunt pe cale să fie reconstituite în Comisia 
Federală. Cel mai bine ar fi dacă s-ar publica pe internet. Mai există, 
despre România, o mulţime de documente în Moldova şi în Ucraina, 
dar care nu sunt încă declasificate. 


Este această carte o reparaţie morală la loviturile de 
imagine date României? Ce urmează? 

Chiar dacă, după preşedintele Johnson, poziţia extrem de 
curajoasă a României în criza rachetelor din Cuba nu a mai fost 
făcută cunoscută, serviciile nu obişnuiesc să îşi revizuiască poziția 
din trecut. Acest lucru ține de aşa-zisa patologie organizațională. 
Este vorba despre cunoştinţele deficitare referitoare la adevărata 

politică externă a României, despre efectul campaniei intense de 
dezinformare duse de ţările Pactului de la Varşovia împotriva ţării 
dumneavoastră. După '89, vălul „legendei negre” a continuat să se 
îndesească, scopul fiind însă altul, rivalitatea lor cu România în 
relaţia cu occidentul. Foştii „prieteni” din Pactul de la Varşovia au 
scos România din joc. Ei sunt, astăzi, bunii europeni... Şi în Orientul 
apropiat, România e lipsită azi, de orice şanse din cauză că ei au 
reuşit să o izoleze. Am conceput cartea aceasta ca o introducere 
pentru o nouă carte despre perioada de după '89, dar am ajuns 
numai la nivelul anului 1978 din cauza faptului că, dacă aproape 800 
pagini sunt cam mult, aceste 1.500 pagini care au fost deja scrise 
atunci ar fi fost mult prea voluminoase. Astfel, am publicat o primă 
jumătate. Conţinutul celei de-a doua cărţi, care sper că va aduce noi 
lămuriri, va ajunge până în decembrie 1989. 


Ne dorim numai prieteni ca dumneavoastră! 

„Dincolo de valoarea umană și literară a 
interviurilor din această carte, ele, împreună 
cu interviurile din cele două cărți anterioare, 
Sortiţi să vadă și Călători spre Cythera, vor 
depune mărturie peste decenii că în această 
ţară, nu numai că „nasc oameni”, dar că au 
trăit și vor trăi OAMENI, care s-au mântuit prin 
dăruire, iubire de semeni și creaţie.” 

